༄༅། །རྒྱལ་བ་སྤྱན་རས་གཟིགས་དབང་བརྒྱད་པའི་རྣམ་ཐར་ལེགས་སྤྱད་མའི་དོན་འགྲེལ་

བླང་དོར་གསལ་བའི་སྒྲོན་མེ་བཞུགས། །

༄༅། །ཨོཾ་བདེ་ལེགས་སུ་གྱུར་ཅིག །ན་མོ་གུ་རུ་བུདྡྷ་བོདྷི་སཏྭ་བྷྱཿ བསྐལ་མང་སྔོན་ནས་ལྷག་བསམ་གདུགས་དཀར་བཟུང༌། །རླབས་ཆེན་བརྩོན་ལ་སྐུ་གསུམ་རིན་ཆེན་བརྙེས། །གཞལ་མེད་ཞིང་དུ་ངོ་མཚར་སྤྲིན་སྤྲོ་བ། །རྒྱལ་མཆོག་དབང་པོར་སྙིང་ནས་ཕྱག་བགྱིའོ། །ཐུབ་བསྟན་སྲོག་དབུགས་གསོ་བྱེད་བདུད་རྩིའི་དཔལ། །ལྷར་བཅས་འགྲོ་བའི་རེ་སྐོང་ཡིད་བཞིན་ནོར། །ཐར་འདོད་ཡོངས་ལ་འཁྲུལ་མེད་ལམ་སྟོན་མཁན། །མགོན་ཁྱོད་ལེགས་སྤྱད་ཉིད་ཀྱི་མཐུ་ལས་སྤྲོ། །

འདིར་ཡོངས་སུ་འཛིན་པ་ཆེན་པོ་འགྲོ་བ་མཐའ་དག་གི་སྐྱབས་གནས་གཅིག་པུ་བསྟན་པ་ཡོངས་ཀྱི་སྒྲོན་མེ། མཚན་ལན་རེ་ཐོས་པས་ཀྱང་ངན་སོང་ངན་འགྲོའི་སྡུག་བསྔལ་དང་རྒུད་པ་སེལ་བར་ནུས་པ། དོན་གྱི་སླད་དུ་མཚན་ནས་སྨོས་ཏེ། ཁམས་གསུམ་ཆོས་ཀྱི་རྗེ་མི་བསྐྱོད་རྡོ་རྗེ་ཞེས་བྱ་བ་སྐྱེ་འགྲོ་མ་ལུས་པའི་ལུས་དང་མཉམ་པར་སྐུ་སྟོན། སྐད་དང་འཚམས་པར་གསུང་བརྗོད། སེམས་དང་མཐུན་པར་ཐུགས་ཀྱི་འཇུག་པས་འགྲོ་བ་མཐའ་དག་གི་སྡིག་སྒྲིབ་སྦྱོང་བ་དེའི་ཆེད་དུ་བྱ་བར་མི་འོས་པ་ཐམས་ཅད་སྐབས་སུ་བབ་པར་བརྡ་སྤྲོད་པ། བྱ་བར་འོས་པ་ཐམས་ཅད་དུས་ལས་མི་ཡོལ་བར་སྟོན་པ། འབད་པ་དོན་མེད་ཅིང་མི་བདེ་བའི་ལམ་ལས་བཟློག་པ། བདག་ཏུ་ལྟ་བའི་འཆིང་བ་གཅོད་པ། མ་རིག་པའི་མུན་པ་སེལ་བ། སྲིད་པའི་ཆུ་བོ་ལས་སྒྲོལ་བ། འདོད་པའི་འདམ་ལས་འབྱིན་པ། ང་རྒྱལ་གྱི་རི་བོ་སྙིལ་བ། ཆོས་དང་ཆོས་མ་ཡིན་པ་འབྱེད་པའི་མིག་རྣམ་པར་དག་པ་སྦྱིན་པ། ཆོས་བརྒྱད་ཀྱི་རྟོག་པ་རྩད་ནས་འདོན་པ། བླང་དོར་གྱིས་གནས་ཐམས་ཅད་སྣང་བར་བྱེད་པ། རིས་མེད་པའི་སྙིང་རྗེ་ཆེན་པོ་བསྐྱེད་པ། བྱང་ཆུབ་ཀྱི་སེམས་སྤེལ་བ། རླབས་པོ་ཆེའི་སྤྱོད་པ་སྟོན་པ། ཞུམ་པ་ལ་སྤྲོ་བ་སྐྱེད་པ། སྒྲུབ་པ་ནན་ཏན་ལ་གཟེངས་བསྟོད་པ། ལམ་གོལ་བ་ལས་སྲུང་བ། ཐེག་པ་སོ་སོའི་ལམ་མ་འདྲེས་པར་སྟོན་པ། མཛད་པ་ཐམས་ཅད་བསྟན་པ་དང་འགྲོ་བའི་གསོས་སུ་འགྱུར་བ། མདོར་ན་འཇིག་རྟེན་དང་འཇིག་རྟེན་ལ་འདས་པའི་དགེ་ལེགས་ཐམས་ཅད་རྩོལ་བ་ལ་མཐུ་ཐོག་པ་མེད་པའི་དབང་ཆེན་པོ་མངའ་བ། འདི་ཉིད་དུས་གསུམ་ཀུན་ཏུ་ཞིང་རྒྱ་མཚོར་སྤྲུལ་པའི་སྤྲིན་སྤྲོ་བ་ལས་སྔོན་གྱི་ཚེ་རྒྱལ་བ་གཞན་ཕན་རྣམ་པར་རོལ་པ། ད་ལྟ་ལྷོ་ཕྱོགས་ཀྱི་ཞིང་ན་སངས་རྒྱས་སྤོས་འོད་སེང་གེ །ཁྱད་པར་ཞིང་འདིར་བསྐལ་བཟང་གི་རྒྱལ་བ་སེང་གེར་འཚང་རྒྱ་བའི་ཚུལ་སྟོན་པར་འགྱུར་ཏེ། མཐའ་ཡས་པའི་འགྲོ་བ་སྨིན་གྲོལ་ལ་འགོད་པར་མཛད་པ་ལས་སྐབས་འདིར། བྱང་ཆུབ་སེམས་དཔའ་སྤྱན་རས་གཟིགས་ཉིད་དུ་ཞལ་འཆེས་ནས་མི་མཇེད་ཀྱི་ཞིང་འདིར་འཁོར་ལོ་བསྒྱུར་རྒྱལ་སྟོང་དང་སངས་རྒྱས་སྟོང་ལ་སོགས་པའི་རྣམ་པར་ཐར་པས་རོལ་ཞིང༌། ཁྱད་པར་གངས་ཅན་གྱི་ལྗོངས་འདིར་སྤྲུལ་པའི་རྒྱལ་བློན་ལོ་པཎ་སོགས་དུ་མའི་ཚུལ་བཟུང་བ་ལས་རང་རེའི་བླ་མར་གྱུར་པ་ཞྭ་ནག་ཅོད་པན་འཛིན་པའི་ཀརྨ་པ་ཞེས་གྲགས་པས་ཁྱབ་སྟེ། འབྲེལ་ཚད་མངོན་མཐོ་ངེས་ལེགས་སུ་འགོད་པ་རིམ་པར་བྱོན་པ་ལས། སྤྱན་རས་གཟིགས་དབང་བརྒྱད་པ་གང་གི་ཐུན་མོང་གི་མཛད་པ་གསལ་བར་སྟོན་པ། རྣམ་ཐར་ལེགས་སྤྱད་མ་འདི་ལ་དོན་གསུམ་སྟེ། མཆོད་པར་བརྗོད་ཅིང་རྩོམ་པར་དམ་བཅའ་བ། བརྩམ་བྱ་རྣམ་ཐར་གྱི་རང་བཞིན། རྩོམ་པ་མཐར་ཕྱིན་པའི་བྱ་བའོ། །དང་པོ་ལ་གཉིས་ལས། མཆོག་གི་ཡུལ་ལ་མཆོད་པར་བརྗོད་པ་ནི།

བཀའ་དྲིན་འགྲན་མེད་དཀོན་མཆོག་རྣམ་གསུམ་དང༌། །

བླ་མའི་ཚོགས་ལ་གུས་པས་ཕྱག་འཚལ་ནས། །

ཞེས་པ་ཕྱག་འཚལ་ཞེས་པ་ནི་གཞིའོ། །ཡུལ་གང་ལ་ན་དཀོན་མཆོག་རིན་པོ་ཆེ་རྣམ་པ་གསུམ་དང་བླ་མའི་ཚོགས་ལ་སྟེ། སངས་རྒྱས་སྐུ་གསུམ་གྱི་རང་བཞིན་ཅན་དང༌། དམ་པའི་ཆོས་གང་ཞིག་ཆགས་པ་དང་བྲལ་བ་འགོག་བདེན་དང༌། གང་གི་ཆགས་པ་དང་བྲལ་བྱེད་ལམ་བདེན་དང༌། རིག་པ་དང་གྲོལ་བའི་ཡོན་ཏན་དང་ལྡན་པ་འཕགས་པའི་དགེ་འདུན་དང༌། དེ་དག་གི་རྩ་བར་གྱུར་པ་དཔལ་ལྡན་བླ་མ་དམ་པ་སངས་རྒྱས་མཉན་པ་ལ་སོགས་པ་སྟེ་མཆོད་བསྟོད་དུ་འོས་པའི་ཕུ་དུད་དུ་བྱས་པའི་བླ་མའི་ཚོགས་རྣམས་ལའོ། །དེ་དག་ལ་མཆོད་བསྟོད་དུ་བྱ་བའི་ཡོན་གནས་ཀྱི་བཀའ་དྲིན་ཇི་ལྟ་བུ་ཐོབ་ཅེ་ན། ཁྱོད་ལས་གཞན་པའི་སྟོན་པ་དང་བསྟན་པས་ནི་འགྲོ་བ་མཐའ་དག་མངོན་མཐོ་དང་ངེས་ལེགས་ལ་འགོད་པར་བྱེད་པ་མ་ཡིན་ལ། ཁྱེད་ཅག་ལ་ནི་འབྱུང་བར་དཀོན་པ་སོགས་ཁྱད་པར་དྲུག་དང་ལྡན་པའི་ཡོན་ཏན་གྱིས་ལྕི་བས་དོན་དང་ལྡན་པའི་ཡོན་གནས་ཀྱི་བཀའ་དྲིན་ཐོབ་པའི་ཕྱིར། སྐྱབས་གནས་བསླུ་བ་མེད་པར་ཤེས་བྱའི་ཁོངས་འདིར་འགྲན་པའི་ཟླ་དང་བྲལ་བའོ། །བྱེད་པ་པོ་གང་གིས་ན་རྩོམ་པ་པོས་སོ། །ཚུལ་ཇི་ལྟར་ན་ལྷོད་པ་མེད་པར་སྒོ་གསུམ་གུས་པས་སོ། །ཆེད་དུ་བྱ་བ་གང་གི་སླད་དུ་ན་གནས་སྐབས་རྩོམ་པའི་བར་ཆད་ཞི་བ་དང༌། མཐར་རྣམ་ཐར་གྱི་དོན་ཉམས་སུ་བླངས་ཏེ་འགྲོ་བ་ཐམས་ཅད་མི་གནས་པའི་མྱང་འདས་ལ་འགོད་པའོ། །

གཉིས་པ་རྩོམ་པར་དམ་བཅའ་བ་ནི།

དམ་པས་གཟིགས་ན་ངོ་མཚར་མེད་མོད་ཀྱང༌། །

བྱིས་པ་འགའ་ཞིག་མགུ་བར་བྱེད་པའི་གཏམ། །

བདག་གི་ལེགས་སྤྱད་རྣམ་གྲངས་འགའ་ཞིག་པ། །

གཞན་ལ་བརྗོད་ན་དོན་དང་ལྡན་འགྱུར་ཞེས། །

རྗེ་བཙུན་འགའ་ཡི་གསུང་གིས་བསྐུལ་བ་ལས། །

རང་མྱོང་རང་རྒྱུད་ཆེ་བས་ཅུང་ཟད་སྤྲོ། །

ཞེས་པ་ལ་ལྔ་སྟེ། ཁེངས་སྐྱུང་བ། སྣོད་ལྡན་དང་ཆེད། བརྗོད་བྱ་དངོས། སྐབས་མིན་སྤང་བ། སྒྲོ་སྐུར་བསལ་བའོ། །

དང་པོ་ནི། བླང་དོར་གྱི་གནས་ལ་རང་ཉིད་རྨོངས་པ་དང་བྲལ་ཞིང་གཞན་ལ་ཚུལ་དེ་འདོམས་པར་མཛད་པའི་དམ་པ་ཐེག་ཆེན་གྱི་ས་ལ་བཞུགས་པ་རྣམས་ཀྱི་གཟིགས་ངོ་ན་རང་གི་ཚུལ་ཚིགས་སུ་བཅད་པ་འདིར་བརྗོད་པ་རྣམས་ལ་ཡ་མཚན་ནམ་ངོ་མཚར་དུ་འཛིན་པ་མེད་དེ། རྒྱུ་བསམ་སྦྱོར་ཕུན་སུམ་ཚོགས་པ་སྔོན་དུ་སོང་བ་ལས་འབྲས་བུ་དོན་གཉིས་ཕུན་སུམ་ཚོགས་པ་འབྱུང་བའི་རྟེན་ཅིང་འབྲེལ་བར་འབྱུང་བའི་ཆོས་ཉིད་རྟོགས་པའི་ཕྱིར་དང༌། ཆོས་ཐམས་ཅད་སྤྲུལ་པ་དང་ནམ་མཁའ་ལྟར་རྣམ་པར་དག་པ་བདག་མེད་མཉམ་པ་ཉིད་དུ་ཐུགས་སུ་ཆུད་པའི་ཕྱིར།

སྣོད་ལྡན་དད་པའི་ཆེད་ནི། དེ་ལྟ་མོད་དུ་ཟིན་ཀྱང༌། སྐལ་བ་མི་དམན་པའི་བྱིས་པའི་སྐྱེ་བོ་སྤྱོད་ཡུལ་ཡངས་པོ་ལ་མོས་པ་ཐེག་པ་མཆོག་ལ་སྤྱོད་པའི་སྐལ་བ་ཅན། བློ་གྲོས་ཀྱི་མིག་གསལ་བ་འགའ་ཞིག །རྣམ་ཐར་འདི་མཐོང་བ་དང་ཐོས་པས་དད་དེ་རྣམ་པར་ཐར་པའི་རྗེས་སུ་བསླབ་པའི་ཆེད་དུའོ། །

བརྗོད་བྱ་དངོས་ནི། རྩོམ་པ་པོ་བདག་ཉིད་ཀྱི་ལེགས་པར་སྤྱད་པའི་ཚུལ་མཐའ་ཡས་པ་ལས་ཐུན་མོང་བའི་རྣམ་གྲངས་ཆེ་ལོང་འགའ་ཞིག་པའོ། །

སྐབས་མིན་སྤངས་པ་ནི། འོ་ན་ཆོས་ཀྱི་དབང་ལས་རང་གི་ཡོན་ཏན་གཞན་ལ་བསྒྲགས་པའི་ཕྱིར་བརྗོད་དམ་སྙམ་ན་མ་ཡིན་ཏེ། གདུལ་བྱ་གཞན་ལ་ཚུལ་འདི་བརྗོད་ན་འཕྲལ་དང་ཡུན་གྱི་ཕན་བདེའི་དོན་དང་ལྡན་པར་འགྱུར་རོ་ཞེས་རང་གི་སློབ་བུ་རྗེ་བཙུན་དམ་པ་འགའ་ཡི་གསུང་གི་ནན་ཏན་ཆེན་པོས་བསྐུལ་ཞིང་གསོལ་བ་བཏབ་པ་ལས་སོ། །

སྒྲོ་སྐུར་བསལ་བ་ནི། དེ་ཡང་བདག་ཉིད་ཀྱི་ཚུལ་སྐྱེ་བོ་གཞན་དག་གིས་བརྗོད་ཀྱང་ཡོན་ཏན་མེད་པ་ལ་ཡོད་ཅེས་སྒྲོ་འདོགས་པ་དང༌། ཡོད་པ་ལ་མེད་ཅེས་སྐུར་བར་འགྱུར་བའི་ཕྱིར། རང་ཉིད་ཀྱི་སྒོ་གསུམ་གྱི་ལེགས་སྤྱད་ཉམས་སུ་མྱོང་བ་རང་ཉིད་ཁོ་ན་ལ་ཆེས་གསལ་བ་ཡིན་ཏེ། རང་གི་སྤྱོད་པ་རང་ཉིད་ཀྱིས་རིག་པར་བྱ་བ་ཡིན་པས་སོ། །

རྒྱས་བསྡུས་ཇི་ཙམ་སྟོན་ཅེ་ན། རྗོད་བྱེད་ཀྱི་གཞུང་ཧ་ཅང་མི་མང་ཞིང༌། བརྗོད་བྱ་ཟབ་རྒྱས་ཅན་ཅུང་ཟད་ཅིག་སྤྲོ་བར་བྱའོ། །

གཉིས་པ་བརྩམ་བྱ་རྣམ་ཐར་གྱི་རང་བཞིན་ལ་གཉིས། སྔོན་འགྲོ་ཆོས་ལ་ཞུགས་ཚུལ། དངོས་གཞི་སྐྱེས་བུ་གསུམ་གྱི་ལམ་ཕྱག་ལེན་དུ་བཞེས་ཚུལ་ལོ། །དང་པོ་ལ་རྣམ་པ་དྲུག་ལས། མཆོག་གི་སྤྲུལ་སྐུ་དོན་ལྡན་དུ་མཛད་པ་ནི།

དལ་འབྱོར་རྙེད་དཀའ་ཐོབ་དུས་དོན་མེད་དུ། །

གཏོང་མ་ཕོད་པར་སྒོ་གསུམ་དམ་ཆོས་ལ། །

རྩེ་གཅིག་སངས་རྒྱས་བཀའ་བཞིན་ཅི་ནུས་བསྒྲུབས། །

ལོག་བློ་སྐྱེས་ཚད་དྲག་པོས་ཚར་གཅོད་བྱས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་མི་མཇེད་ཀྱི་འཇིག་རྟེན་གྱི་ཁམས་ལས་འཛམ་བུའི་གླིང་འདིར་སྙིགས་མ་ལྔ་པོ་ཆེས་བླ་ལྷག་ཏུ་བདོ་བ། སྐྱེ་བོའི་ཚོགས་རྣམས་ཕ་དང་མར་མི་འཛིན་པ། དགེ་སྦྱོང་དང་བྲམ་ཟེར་མི་འཛིན་པ། ཡ་རབས་ཀྱི་སྤྱོད་ཚུལ་དང་བྲལ་བ། དམུ་རྒོད་མ་རུངས་པ་དུ་མས་གང་བ། མཚོན་དང་ནད་དང་མུ་གེ་དང༌། རྒྱས་པོ་ངན་པའི་ཆད་པས་ཀུན་ཏུ་གཙེས་པ། དཀོན་མཆོག་གསུམ་གྱི་ཕྱོགས་ལ་དད་པ་དང་བཀུར་སྟི་ལྷོད་པ། ཅུང་ཟད་བཀུར་སྟི་བགྱིད་པའང་ཚེ་འདིའི་རྐྱེན་བཟློག་དང་གྲགས་པ་ཙམ་དང༌། དམག་ཁྲལ་སོགས་ལ་བཀོལ་བའི་ཆེད་དུ་བྱེད་ལ། བསྟན་པ་ལ་ཞུགས་པ་རྣམས་ཀྱང་སོ་སོར་སྡེ་ཆེན་པོར་བཅས་ཏེ་ཕན་ཚུན་གཡུལ་ཆེན་པོ་བཤམ་པ་དང༌། རྩ་འཇིང་སྒྲུན་པ་དང༌། ཁ་སྟོབས་འགྱེད་པ་དང༌། གོ་རར་འཇུག་ཅིང་གཅིག་གིས་གཅིག་གསོད་པ་དང༌། འཕྲོག་པ་དང༌། བཅིང་བར་བྱེད་པ་སོགས་འཇིག་རྟེན་ཁྱིམ་པ་རྣམས་ལས་ཀྱང་དྲག་ཅིང་རྩུབ་པའི་བྱ་བ་ཕལ་པས་དུས་དང་དུས་སུ་བྲེལ་ཞིང༌། ཚུལ་དེ་ལྟ་ན་ཡང་ད་དུང་ངུར་སྨྲིག་གི་ན་བཟའ་བགོས་པས། དད་ཟས་ལེན་པ་ལ་ཡ་ང་བ་དང་བག་ཚ་བ་ཙམ་ཡང་མེད་པར་ལོངས་སྤྱོད་ཅིང༌། ངུར་སྨྲིག་གི་རྒྱན་མཚན་ཆུད་གཟན་པ་བསྟན་པའི་ཆོམ་རྐུན་དུ་གསུངས་པ། དགེ་སྦྱོང་མ་ཡིན་པ་དགེ་སྦྱོང་དུ་ཁས་འཆེ་བ། སྐྱེ་དགུ་རྣམས་ཀྱི་བསོད་ནམས་འཕྲོག་པའི་སྡིག་པ་མི་དགེ་བའི་བརྡ་ངས་ཀྱི་འཚུབ་མས་བུན་ལོང་དུ་གྱུར་པའི་རྡུལ་གྱིས་བསྟན་པའི་ནོར་བུ་རིན་པོ་ཆེ་ཧ་ཅང་དྲི་མ་ཅན་དུ་བྱས་པའི་དུས་ངན་འདི་འདྲ་བ་གློ་བུར་དུ་ལྷགས་པའི་སྐབས་འདིར།

མཐུ་ཆེན་རྒྱལ་བའི་སྲས་པོ་གང་གིས་ཀྱང་བསྒྲུན་དུ་མེད་པའི་ཐུགས་རྗེ་དང་བརྩོན་པ་རྨད་དུ་བྱུང་བའི་མགོན་པོ་འདི་ནི། སྐྱོབ་པ་ཤཱཀྱའི་རྒྱལ་པོས་སྙིགས་དུས་ཀྱི་ཞིང་དང་གདུལ་བྱ་ལ་མཆོག་ཏུ་དགོངས་པ་བཞིན། དུས་ཆེས་ཉམས་ང་བ་དང་ཤིན་ཏུ་མ་རུངས་པའི་འགྲོ་བ་ལ་ལྷག་ཏུ་གཞོལ་བའི་ཐུགས་རྗེ་ནི་དྲངས། བཅོམ་ལྡན་འདས་འོད་དཔག་ཏུ་མེད་པ་ལ་སོགས་ཕྱོགས་བཅུའི་རྒྱལ་བ་སྲས་དང་བཅས་པས་ནི་ཡང་དག་པར་བསྐུལ། ཁྱད་པར་རྒྱལ་བ་བྱམས་པ་དང་ཡེ་ཤེས་ཀྱི་མཁའ་འགྲོས་འཛམ་བུ་གླིང་དུ་བསྟན་པ་དང་འགྲོ་བའི་དོན་དུས་ལ་བབ་པར་ནི་གསོལ་ཏེ། དེ་ཡང་ཐམས་ཅད་མཁྱེན་པ་ཆོས་གྲགས་རྒྱ་མཚོས་ཡབ་ཡུམ་བཞུགས་པའི་གནས་དེར་བྱོན་ནས་ཁང་པའི་ཕྱི་ནང་དུ་ནས་ཀྱི་ཆར་པ་ཕབ་སྟེ་བྱིན་གྱིས་རླབས་པར་མཛད་དེ།

དེ་ཡང་སྐུ་འཁྲུངས་པའི་ཡུལ་ནི་མདོ་ཁམས་སྟོད། གདན་ས་ཆེན་པོ་དཔལ་གྱི་ཀརྨ་དང་ཉེ་བའི་ས་སྔོན་ཆོས་རྗེ་མཐོང་བ་དོན་ལྡན་སྐུ་བལྟམས་པའི་ཡུལ་ཕྱོགས་ངོམ་གྱི་གཡས་སྟོད་ཀར་ཏི་ཕུག་ཅེས་པའི་ལུང་པ་པ་ཏམ་ཞེས་བྱ་བའི་གྲོང་དུ་ཡབ་བྱམས་པ་དང༌། ཡུམ་ལྡོང་ཟ་བླ་མ་སྒྲོན་ལ་གཟིགས་ནས་ལྷུམས་སུ་ཞུགས་པའི་དུས་ནི་མེ་མོ་ཡོས་ཀྱི་ལོ་ཧོར་ཟླ་གཉིས་པའི་ཚེས་བཅུ་ཡིན་ལ། ལྷུམས་སུ་འཇུག་པའི་ནུབ་མོ་ཁང་པའི་ཐོག་ཏུ་འོད་ཀྱི་ཕུང་པོ་ཕུབ་ཙམ་པ་འོད་ཟེར་དུ་མ་འཕྲོ་བ་ཞིག་བྱུང་བ་གཡོག་པོ་ཞིག་གིས་མཐོང༌།

སླར་རྒྱ་མཐོངས་ནང་ནས་སྒྲ་དང་བཅས་ཏེ་བྱུང་ནས་ཁང་པའི་ནང་ཐམས་ཅད་ཡུན་རིང་པོར་ཉི་མ་ཤར་བ་བཞིན་གྱུར། འོད་ཀྱི་ཕུང་པོ་དངོས་དེ་ཡུམ་གཟིམས་པའི་ནམ་མཁའ་ལ་འཁོར་བ་ནང་མི་ཀུན་གྱིས་མཐོང་བ་དང༌། དེ་ནུབ་ཡུམ་གྱི་རྨི་ལམ་དུ་མདུན་རི་དེའི་ཞོལ་ཐང་ཆེན་པོ་དེ་མེ་ཏོག་སྣ་ཚོགས་པས་བཀྲ་བའི་དབུས་སུ་གུར་ཆེན་པོ་ཤིན་ཏུ་ལེགས་པ་ཞིག་གི་ནང་ཐམས་ཅད་སྐུ་གསུང་ཐུགས་ཀྱི་རྟེན་དུ་མ་དང་མཆོད་པའི་བྱེ་ཕྲག་མཐའ་ཡས་པས་གང༌། གུར་གྱི་ཕྱི་ནང་ཐམས་ཅད་དུ་དུང་དཀར་གྱི་ཆར་མཆོད་རྟེན་གྱི་དབྱིབས་འདྲ་བ་འབབ་པ་དང༌། རི་དེ་ལ་འཇའ་འོད་ཀྱི་གུར་དང༌། གཡུའི་མདོག་གི་ན་བུན་འཐིབས་པ་དང༌། ནོར་བུ་སོགས་རྒྱན་དུ་མས་བརྒྱན་པའི་ཁྱེའུ་དང་བུ་མོ་དཔག་ཏུ་མེད་པ་ལག་ན་རོལ་མོ་ལ་སོགས་པ་མཆོད་རྫས་སྣ་ཚོགས་ཐོགས་ཏེ་གར་བསྒྱུར་ཞིང་གུར་དེ་ལ་བསྐོར་བ་བྱེད་པ་དང༌། ཡུམ་རང་ཉིད་ཀྱང་ལུས་ལ་རུས་རྒྱན་དུ་མས་བརྒྱན་ནས་གུར་གྱི་ཕྱི་ནང་དུ་གར་བྱེད་ཅིང༌། མཆོད་གྲལ་ན་གསེར་གྱི་རྡོ་རྗེ་ཞིག་སྣང་བ་དེ་ལག་པས་བླངས་པ་དང༌། གཞན་བུད་མེད་རལ་པ་ནག་ལ་སྣུམ་པ་རས་དཀར་གྱི་གོས་གྱོན་པ་གཅིག་གིས་དུང་དཀར་པོ་ཤིན་ཏུ་ལེགས་པ་ཞིག་འབུད་སྣང་བ་ལ། དུང་དཀར་དེ་ཡུམ་གྱིས་བླངས་ནས་བུས་པས་དུང་སྐད་སྙན་ལ་ཡུན་རིང་བ་སྒྲ་ཆེ་བ་ཞིག་བྱུང༌། ཁྲི་ཞིག་གི་སྟེང་ན་བཙུན་པ་ཞིག་འདུག་པས་ཁྱོད་ཀྱི་དུང་སྐད་དེ་རྒྱ་བོད་ཐམས་ཅད་དང་འཛམ་གླིང་ཁོར་ཡུག་ཏུ་ཚོར་ནས་ཐལ་ཟེར་བ་དང༌། ཕྱི་རོལ་ན་ཁྲོམ་མང་པོ་ཚོགས་པ་ལ་ཡབ་ཀྱིས་མ་ཎི་ལག་སྐོར་ཐོགས་ཏེ་མ་ཎི་བསྐུལ་བ་ལས་མ་ཎི་ཚད་མེད་དུ་འཁུལ་སྣང་བ་དང༌། ཡང་ཁྲི་སྟེང་གི་བཙུན་པ་དེས་འདུད་འཛིན་དུང་གིས་བྱས་པའི་ཕྲེང་བ་ཞིག་གཏད་ནས། འདི་ལ་ཁྱོད་ཀྱིས་ཡི་གེ་དྲུག་པ་ཐོན་ཟེར་ནས་ཡུམ་ཉིད་ཀྱིས་བཏོན་ཅིང༌། དེར་ཚོགས་པའི་ལྷ་མི་ཐམས་ཅད་ཀྱང་ཡིག་དྲུག་འུར་ཆིལ་ལེ་བར་གྲགས་པའི་མོད་ལ་མནལ་སད་པའི་ཚེ། ཕྲེང་བ་དེ་ལག་ན་དངོས་སུ་ཡོད་སྙམ་པ་དང༌། དེར་ཚོགས་པ་ཐམས་ཅད་ཀྱང་ཡིག་དྲུག་འདོན་པའི་སྒྲ་ལྷང་ལྷང་བའི་སྣང་བ་བྱུང༌། དངོས་སུ་ལུས་བདེ་བས་སྦྲིད་ཅིང་སེམས་ལ་དགའ་བ་ཆེན་པོ་ཤར་སྣང༌། དྲི་བཟང་གི་དྲི་ངད་ཕུན་སུམ་ཚོགས་པ་ཐུལ་ལེ་བ་ཞག་ཁ་ཡར་བྱུང༌།

དེའི་ཕྱི་ནུབ་ཀྱི་རྨི་ལམ་དུ་ལྷ་རྒོད་ཀྱི་ཁང་སྟག་ན་ཆུ་མིག་གཅིག་སྣང་བ་ལ་ཡུམ་གྱི་ཟོ་བ་དཀར་པོས་ཆུ་གཅུས་པའི་ནང་དུ། སྤྱན་རས་གཟིགས་ཡིན་ཟེར་བའི་བྱིས་པ་ཆུང་ངུ་ཞིག་སྣང༌། ཆུ་མིག་དེའི་རྩ་བར་ཁ་དོག་སྣ་ཚོགས་པའི་ཁྲི་ཞིག་གི་སྟེང་དུ། བུ་ཆུང་འདུག་ནས་ཁྲོམ་མང་པོ་ཚོགས་པ་ལ་ཐུགས་རྗེ་ཆེན་པོའི་སྒོམ་ལུང་དང་མ་ཎིའི་བཟླས་ལུང་འབོགས་ཤིང་ཐམས་ཅད་ཀྱིས་ཡིག་དྲུག་འདོན་ཞིང་འདུག་པ་རྨིས།

ཡང་ནུབ་གཅིག་རང་གི་ཁང་སྟེང་དུ་གསེར་དངུལ་གྱི་སྐུ་གཟུགས་མང་པོའི་དཀྱིལ་དུ་གསེར་ཁྲི་སྣང་བ། རང་གི་སྤང་དུ་བྱིས་པ་ཆུང་ངུ་ཞིག་སྣང་བ་དེ་ཁྲི་དེའི་སྟེང་དུ་འཛེགས་ནས་འདུག་པ་ལ། ཁྲོམ་མང་པོས་ཕྱག་དང་བསྐོར་བ་བྱེད་པ་རྨིས། བུད་མེད་གཞན་ཞིག་ལ་ཡང་དེ་ལྟ་བུ་རྨིས་པ་མཐུན་པ་བྱུང༌།

ཡང་ནུབ་གཅིག་ནུབ་ཕྱོགས་ཀྱི་ནམ་མཁའ་ནས་འོད་དར་ཡུག་བརྐྱང་བ་འདྲ་བའི་གཡས་གཡོན་དུ་འོད་ཁ་དོག་སྣ་ཚོགས་པས་དྲ་བ་འབྲེལ་བ། དེའི་སྟེང་དུ་གཡུ་རལ་དང་མཆེ་སྡེར་རྒྱས་པའི་སེང་གེ་ཆེན་པོའི་སྟེང་དུ་འཇའ་འོད་ཀྱི་གུར་ཕུབ་པའི་དབུས་སུ། བླ་མ་སྐུ་ལ་འོད་ཟེར་འཕྲོ་བ་དར་སྣ་ཚོགས་ཀྱི་ན་བཟའ་ཅན་དབུ་ཞྭ་རིང་པོ་གྱོན་པ་ཞིག་སྣང༌། འོད་དེའི་གཡས་གཡོན་དུ་རབ་བྱུང་གཞོན་ནུ་རྔ་རྡུང་བ་ལྔ་ལྔ་དང༌། མདུན་རྒྱབ་ཐམས་ཅད་དུ་ཁྱེའུ་དང་བུ་མོ་མང་པོ་རོལ་མོ་སོགས་མཆོད་པ་སྣ་ཚོགས་ཐོགས་པས་བསྐོར་ཞིང་འོག་གི་ས་གཞི་ལ་ཁྲོམ་མང་པོ་སྨོན་ལམ་འདེབས་པ་དང༌། དེའི་ངང་ནས་ཐམས་ཅད་སླར་ནུབ་ཕྱོགས་སུ་ཐལ་བ་རྨིས།

ཡང་བླ་མ་རྣལ་འབྱོར་པའི་ཆ་བྱད་ཅན་རྟ་དཀར་པོ་ལ་ཆིབས་པ། རང་དང་འདྲ་བའི་འཁོར་རྒྱན་དུ་མས་བརྒྱན་པ་བརྒྱ་ཕྲག་ཙམ་དང་བཅས་ཏེ་ཁང་པའི་རྩར་བྱུང་ནས། ཁལ་མང་པོ་སྣང་བ་དེར་ཕོག་སྟེ། རྟེན་སྒམ་ཆེ་ཞིང་ཤིན་ཏུ་ལེགས་པ་ཞིག་གི་ནང་ན་རྟེན་དཔག་མེད་སྣང༌། རང་ལ་བུ་ཞིག་སྣང་བ་དེ་དང་ལྷན་གཅིག་རྟེན་སྒམ་ནང་དུ་བཅུག་ནས་ངས་འདི་གར་བཙལ་ཡང་ད་བར་མ་རྙེད་ཟེར་བ་དང༌། ཡུད་ཙམ་ཞིག་ནས་བདག་གི་བུ་ཆུང་དེ་རྟ་དཀར་པོ་གསེར་གྱི་སྒ་སྲབ་བྱས་པ་ཞིག་ལ་བསྐྱོན་ནས་གར་འཆམ་དང༌། དར་འཕྱར། དུང་འབུད། སྤོས་ཀྱི་དུད་པ་དཔག་ཏུ་མེད་པས་མཆོད་ཅིང་ནུབ་ཕྱོགས་སུ་ཐལ་བ་རྨིས།

སྤྱིར་ལྷུམས་སུ་ཞུགས་ནས་སྐུ་མ་བལྟམས་ཀྱི་བར་ཁང་པའི་ཕྱི་ནང་ཐམས་ཅད་དུ་སྐྱེ་བོའི་ཚོགས་ཆེན་པོས་གསུང་རབ་ཀློག་པ་དང༌། ཡི་གེ་དྲུག་པའི་སྒྲ་འུར་དི་རི་རི་གྲགས་པ། གཞན་གྱིས་ཡུམ་ལ་ཁ་དོག་སྣ་ཚོགས་པའི་འོད་འཕྲོ་བར་མཐོང་བ་དང༌། ཁང་པའི་ཕྱིར་མེ་འབར་བ་མཐོང་བ་དང༌། ཕལ་ཆེར་རྨི་ལམ་དུ་གསེར་དང་དངུལ་གྱི་ཀོང་བུ་མང་པོར་མར་མེ་སྒྲོན་པ། ཉི་ཟླ་མང་པོ་ཤར་ནས་རང་ལ་ཐིམ་པ་དང༌། རང་གི་ཞིང་དཀྱིལ་དུ་གུར་དཀར་ཆེན་པོ་ཞིག་གི་མཐའ་སྐོར་དུ་གུར་དང༌། ཅོག་པུ་མང་པོ་དང་གུར་རེའི་ནང་དུ་སྐུ་གཟུགས་དང་མཆོད་པ་དུ་མའི་དབུས་སུ་ཁྲི་ཞིག་སྣང་བ་ལ། རང་གི་བུ་རལ་པ་ཁམ་ཤིག་གེ་བ་ཞིག་འདུག་པ་དེ་བཞུགས་པ་ལས། ཡུད་ཙམ་ཞིག་ན་རབ་བྱུང་ཞིག་ཏུ་གྱུར་ནས། དེའི་བདག་པོ་བླ་མ་ཞིག་གིས་བྱེད་པ་སོགས་ཡ་མཚན་བརྗོད་ཀྱིས་མི་ལང་བ་རྨིས།

ཡུམ་གྱི་སྐུ་ལུས་ཡང་བ་དང༌། ཞག་ཡ་ཟུང་ལ་ཟས་མ་ཟོས་ཀྱང་བཀྲེས་པའི་སྣང་བ་ཡེ་མེད་པ་དང༌། ཉིན་གཅིག་ལ་ནས་དགོན་ཞོ་དྲུག་འགྲོ་བའི་ཞིང་ཡུམ་གཅིག་པུས་ཡུར་ཐུབ་པ་ལ་ལུས་ལ་གནོད་པ་མེད་པ་དང༌། ནས་བྲེ་དོའི་ཞིང་ལ་ནས་ཁལ་བཞི་བྱུང་བ་དང༌། སྐབས་ཤིག་ཡུམ་རམ་བུ་འཐུ་བ་ལ་སོང་པར་ཡུད་ཙམ་ཉལ་ནས་བསྡད་པས། རང་གི་ཁོག་པ་ནས་ཏོག་ཏོག་མ་བྱེད་འགྲོ་སེར་བ་འོང་ཡོད་ཟེར་བའི་སྐད་ཕྲའུ་ཞིག་གྲགས་པས་སེམས་སྡུག་པ་ཞིག་བྱུང་སྟེ། ང་རང་གི་ཨ་ལྕེ་ཤི་བ་དེའི་འདྲེ་སྐད་ཨེ་ཡིན་བསམ་པ་བྱུང༌། རྩར་ཡོད་པའི་མི་ལ་ཁྱོད་ཀྱིས་ང་ལ་ཅི་ཨེ་བཟླས་བྱས་པས། ཅི་མ་བཟླས་མི་ཞིག་གྲགས་འགྲོ་དང་ང་ནི་སྐྲག་པ་ལ་ཟེར། ཁྱིམ་དུ་ཕྱིན་མ་ཐག་སེར་ཆོལ་ཐུ་མོ་ཞིག་བབ། ཡང་ཉི་མ་དགོང་མོ་ཞིག་ལ་ཡུམ་གྱི་ཁོག་པ་ནས་ཨོཾ་མ་ཎི་པདྨེ་ཧཱུྃ། ཞེས་པའི་སྒྲ་ལྷང་བ་ཞིག་བྱུང་བ་འཁྲིས་སུ་བཙུན་མ་ཞིག་ཡོད་པས་ཀྱང་ཐོས་པ་དང༌། ཡབ་ཉིད་སྔར་ཆོས་རྗེ་མཐོང་བ་དོན་ལྡན་སྐུ་འཁྲུངས་པ་དེར་ཉལ་བའི་རྨི་ལམ་ན། བཙུན་མ་གཅིག་གིས་གསེར་སྐུ་གཅིག་ལག་ན་བཟུང༌། གསེར་སྐུ་དེའི་ཕྱག་གཡས་མུ་ཏིག་གི་ཕྲེང་བས་བརྒྱན་ཏེ། ཁྱེད་རང་འདི་བཟུང་དང་འགྲོ་བ་ལྷ་མི་ཀུན་ལ་ཕན་ཐོགས་པ་ཞིག་འོང་ཟེར་བ་རྨིས།

ནུབ་གཅིག་ཁྲོམ་དབུས་སུ་ཁྲི་ཆེན་པོའི་སྟེང་དུ་སློབ་དཔོན་པདྨ་ཡིན་ཟེར་ནས་ཁྲོམ་ཆོས་བཤད་པ་དང༌། དུང་རས་ཁུག་གང་གཏད་ནས་འདི་ཁྲོམ་ལ་ཁྱེར། ཆོས་འདི་ཚོར་ཚད་ངས་འདྲེན་པ་ཡིན། འཇིག་རྟེན་གྱི་ཁམས་ཐམས་ཅད་ན་ང་ལས་ནུས་པ་དང་སྟོབས་ཆེ་བ་མེད་ཟེར་བ་རྨིས་པ་སོགས་ངོ་མཚར་ཅན་དུ་མ་རྨིས་སྣང༌།

ཉིན་གཅིག་ཚར་མ་བཀལ་ནས་འོངས་པའི་ལམ་ན་དངོས་ཉམས་ལྟ་བུ་དྲེལ་ཁལ་དང་མི་མང་པོ་བྱུང་བའི་ནང་དུ་དྲེའུ་དཀར་པོ་གཅིག་ལ་རྟེན་སྒམ་ཞིག་བཀལ། རུས་པའི་རྒྱན་དྲུག་བཅིངས་པའི་མི་ཞིག་གིས། རྟེན་ཁུག་ཁ་ཕྱེ་ནས་ཞྭ་ནག་པོ་འཇའ་འོད་སྣ་ཚོགས་ལས་གྲུབ་པ་ཞིག་སྣང་བ་དེ་ཁྱོད་ལ་གཏོད་རྒྱུ་ཡིན་ཟེར་ནས་ལག་ཏུ་གཏད་པའི་མོད་ལ་མི་རྣམས་ཡལ་སོང༌། དེ་ཉིད་ནང་མི་ཀུན་ལའང་བཤད། འདྲེ་དང་ཐུག་པ་ཨེ་ཡིན་ཟེར་ནས་བཟློག་པ་བྱས་པའི་སྒྲོས་འདུག །

ཡང་ལྕམ་སྲིང་མོ་ཀླུ་སྒྲོན་གྱིས་ཡུམ་གྱི་སྟེང་དུ་འཇའ་གུར་དངོས་སུ་ཕུབ་པ་མཐོང་ནས། གཞན་ལ་བསྟན་པས་ཀྱང་མཐོང༌། དེ་ལ་སོགས་པ་མི་གཞན་རྣམས་ལ་ཡང་དངོས་དང་རྨི་ལྟས་ཡ་མཚན་བརྗོད་ཀྱིས་མི་ལང༌། དེ་ནས་སང་ཉིན་སྐུ་འཁྲུངས་བའི་དོ་ནུབ་ཡུམ་ཉིད་ལུས་སེམས་བདེ་བས་ཁྱབ་པ་དང༌། རྨི་ལམ་དུ་རིང་བསྲེལ་མང་པོ་དར་གྱིས་དྲིལ་ནས་ཉ་ར་བྱས་པ་རྨིས།

དེ་ནས་མེ་མོ་ཡོས་ཀྱི་ལོ་ཧོར་ཟླ་བཅུ་གཅིག་པའི་ཡར་ཚེས་བཞིའི་ཉིན་པར། ཡུམ་ལ་མི་བདེ་བ་ཅི་ཡང་མེད་བཞིན་དུ་སྐུ་བལྟམས་པར་གྱུར་ཏོ། །བལྟམས་མ་ཐག་པ་ནས་ཡུམ་ཅུང་ཟད་ན་གསུང་རང་རེའི་རྣམ་པར་ཀརྨ་པའོ་ཞེས་གསུངས་བྱོན། དེའི་ཚེ་ནམ་མཁའི་མཐོངས་ཐམས་ཅད་འཇའ་འོད་ཀྱིས་གང༌། མེ་ཏོག་གི་ཆར་བབ། སྤོས་ཀྱི་དྲི་ཞིམ་པོས་ཕྱི་ནང་ཐམས་ཅད་དུ་ཁྱབ། ཁྱད་པར་ཁང་པའི་ཐོག་ཏུ་འཇའི་ཀ་བ་ཟུག །ཡུམ་ཉིད་ལ་དྲི་བཟང་གི་ངད་ཞག་དུ་མ་བྲོ་བ་བྱུང༌། དེ་ནས་སྐྱེ་བོའི་ཚོགས་རྣམས་རང་དབང་མེད་པར་རང་བཞིན་གྱི་འདུ་ཞིང༌། སྙན་པ་ལྷས་བསྒྲགས་པས། ངོམ་ན་ཀརྨ་པའི་སྐུ་སྐྱེ་འཁྲུངས་སོ་ཞེས་པའི་གྲགས་པས་ཕྱོགས་ཐམས་ཅད་དུ་ཁྱབ་པར་གྱུར་ཏོ། །

དེ་ཡང་བསྐལ་པ་བྱེ་བ་མང་པོར་བསོད་ནམས་དང་ཡེ་ཤེས་ཀྱི་ཚོགས་རྒྱ་ཆེན་པོས་ཉེ་བར་བསྒྲུབས་པ་ལས། སྐུ་མཛེས་ཤིང་ལྟ་ན་སྡུག་པ་བརྗིད་ལ་ཆུ་ཞིང་གབ་པ་དབུ་གདུགས་ལྟ་བུ་མཐོང་ན་མི་མཐུན་པ་མེད་པ། སྐུ་བྱད་ལྟ་བས་ཆོག་མི་ཤེས་པ། སྐུ་མཚུངས་པ་མེད་པ། འགྲོ་བ་གང་དང་གང་གིས་མཐོང་བ་ན། སྐྱེས་བུ་ཆེན་པོར་ཡིད་ཆེས་ཤིང་དད་པའི་སྤུ་ལོང་རང་དབང་མེད་པར་གཡོ་བར་ནུས་པ་དངོས་སུ་གསལ་བ་འདི་ལྟ་བུ་བརྙེས་པར་སྣང་ངོ༌། །

ཟླ་བ་དེའི་ཚེས་བཅུ་གསུམ་གྱི་ཉིན། ཀརྨ་སི་ཏུ་པ་ཕྱོགས་དེར་ཕེབས་པ་ལ་ཡབ་ཀྱིས་མཇལ། དྲུང་པ་ལགས་ངེད་ཚང་ལ་བྱིས་པ་ཡ་མཚན་ཅན་ཞིག་ཡོད། ཀརྨ་པའི་སྐུ་སྐྱེ་ཡིན་ཞེས་བྱིས་པ་རང་གིས་ཟེར་གྱི་འདུག་ཞུས་པས། དྲུང་གོང་མས་མ་འོངས་ལུང་བསྟན་མཛད་པའི་ཡི་གེ་ཞིག་འདུག་པ་གཟིགས་རིམ་ནས། ཁང་པའི་ཉེ་སྐོར་དང༌། སྒོའི་ལྟ་ཕྱོགས་ཡབ་ཡུམ་གྱི་མཚན་རྣམས་དྲི་རྩ་ཞིབ་མོར་མཛད་བྱུང་བ་ལ། ལན་གསལ་པོར་ཕུལ་བས། གཞན་ཐམས་ཅད་མཐུན་པར་འདུག །ཡབ་ལ་བྱམས་པ་ཟེར་བ་སྣང་བ་ལ་ཁྱོད་ལ་ཨ་བྱམས་ཟེར་བ་ཡིན་ན་མིང་དེ་ཅུང་མི་མཐུན་པ་འདུག །དེ་ཡང་ཡོས་ལོ་ལ་སྐུ་འཁྲུངས་ན་སྐུ་ཚེ་ལ་བར་ཆད་ཆེན་པོ་ཡོད་པས། འབྲུག་ལོ་ཟླ་བ་གསུམ་པའི་བར་གསང་ཟེར་བ་འདུག་ཅེས་སོགས་ཞལ་བཀོད་མཛད་ནས་རྟེན་འདུས་རིལ་བུ་བདུན། རས་ཁ་གང༌། མར་བདར་གཅིག །ཇ་སྡེར་གང༌། གུ་གུལ་ཕུལ་གང་ཙམ་ཞིག་བསྐུར་ནས། ཀརྨ་སི་ཏུ་པས་ཁྱེད་ལ་འདི་རྣམས་ཇ་འདྲེན་ལ་བསྐུར་བ་ཡིན་ཞུས་པ་གསུང་གཅིག་གཉིས་འབྱོན་དེ་བྱུང་ན་ཁྱོད་སླར་འདིར་ཤོག་ཅེས་གསུངས་ཡབ་ཀྱི་ཁྱེད་ཀརྨ་པའི་སྐུ་སྐྱེ་ཡིན་ན་ཀརྨ་སི་ཏུ་པས་ཁྱོད་ལ་འདི་རྣམས་བསྐུར་བ་ཡིན་ཞུས་པས་སྤྲུལ་སྐུའི་ཞལ་ནས། ན་བཟའ་ཇ་འདྲེན་ཡང་འཕྱིས་གསུངས་ནས། ཨེ་མ་ཧོ་ང་ལ་ཐེ་ཚོམ་མ་བྱེད་དང༌། ང་ནི་ཀརྨ་པ་ཞེས་བྱ། ཞེས་དང༌། གཞན་ཚིགས་བཅད་འགའ་རེ་གསུངས་སྟེ་ཡིད་ལ་མ་ཟིན། སྐུ་འཁྲུངས་ནས་ཞག་དགུ་ལ་གསུང་དེ་བྱོན་པ་ཡིན། དེའི་ཚེ་བཞེངས་ནས་གར་མཛད་པ་ཁྱིམ་མཚེས་རྣམས་ཀྱིས་མཐོང་བས་ངོ་མཚར་ཆེ་ཟེར་བ་བྱུང༌། ཡང་ཀརྨ་སི་ཏུ་པས་སྤྲུལ་སྐུ་བརྟག་པ་ལ་ཡོན་བདག་མཚོ་སྐྱེས་བཏང་བས་མང་པོ་ཚོགས་པར། ཡི་གེ་དྲུག་པ་ལན་བདུན་གསུངས།

ངོམ་ས་སྒང་པའི་དགེ་འདུན་རྣམས་མཇལ་དུ་བྱུང་བའི་ཚེ། ཐུགས་དགྱེས་པའི་ཚུལ་གྱི་གསུངས་ཆེན་པོས་ཡིག་དྲུག་དང༌། ཨཱ་ལི་ཀཱ་ལི་སོགས་གསུངས་པས་ཚོགས་པ་ཐམས་ཅད་ཀྱིས་བྱིས་པ་སྐྱེས་མ་ཐག་གིས་གསུངས་འབྱོན་པ་ངོ་མཚར་ཆེ་སྐྱབས་སུ་མཆི་ཞེས་དད་པ་ཐོབ། ལྡོང་རིན་ཆེན་རྡོ་རྗེས་གསུང་འབྱོན་པར་ཞུས་པས་ཡིག་དྲུག་ལན་གསུམ་གསུངས། ལྡོང་ཁྱི་སྤྲང་མཇལ་བྱུང་བ་ལ། སྒྱུ་མའི་རང་བཞིན་ང་ནི་སྐྱེ་འགག་གནས་དང་བྲལ། ཞེས་གསུངས་པས་དད་པ་ཐོབ་བོ། །

དེ་ནས་རང་གི་ཁྱིམ་དུ་མི་སྡེ་རྣམས་མཇལ་བྱུང་བ་ལ་རིམ་པ་བཞིན་ཕྱག་དབང་མཛད། མདོར་ན་འཁྲུངས་མ་ཐག་ནས་ཚིགས་བཅད་ལྷུག་གི་ཆོས་དང༌། ཐོར་བུར་གསུངས་པའི་ཆོས་དང༌། སྔོན་གྱི་གྲྭ་རིགས་ལ་ངོས་འཛིན། གཞན་ཡང་སྔར་མཇལ་མ་མྱོང་བའི་མི་ཐམས་ཅད་ཀྱི་ལོ་རྒྱུས་ཡིག་དྲུག་ལ་སོགས་པའི་གཟུངས་སྔགས་སཾ་སྐྲྀ་ཏའི་སྐད་སོགས་ཡུལ་རིགས་མི་གཅིག་པའི་སྐད་དུ་མ་དང༌། ལྷའི་བཞུགས་ལུགས་སོགས་སྐུ་དང་གསུང་གིས་གདུལ་བྱ་རྣམས་མངོན་མཐོ་ངེས་ལེགས་ལ་སྦྱོར་ཚུལ་ངོ་མཚར་ཅན་དུ་མ་བྱུང་བ་རྣམས་བརྗོད་ཀྱིས་མ་ལང་བས་ཕྱོགས་ཙམ་བསྟན་པས་གོ་བས་ཆོག་གོ །

དེ་ནས་མི་རིང་བར་དཔལ་ལྡན་སྟག་ལུང་ཕྱིར་ཐང་ས་སྡེ་རི་བོ་ཆེ་པ་དང༌། སྡེ་པ་ལྷོ་རོང་རྫོང་གསར་བའི་གདན་འདྲེན་བྱུང༌། སྡེ་རི་བོ་ཆེ་པ་དང༌། ལྷོ་རོང་པའི་གདན་འདྲེན་གྱི་ཞུ་ཡིག་ཕྱག་ཏུ་བཞེས་མཉེས་པའི་བཞད་གད་མཛད། རི་བོ་ཆེར་ཕེབས་ལམ་དུ་ཡབ་ཡུམ་ལ་ཁྱེད་ཅག་གི་འདོད་དོན་མྱུར་དུ་འགྲུབ་བོ་ཞེས་གསུངས་བྱོན། ཟླ་ངོ་བདུན་བཞེས་དུས་རི་བོ་ཆེར་དབྱར་མཆོད་སྟེང་དུ་ཕེབས། ཆོས་རྗེ་སྟེང་པས་རྒུན་འབྲུམ་སྡེར་གང་གི་ཁར་བུར་རྡོགས་གསུམ་བཞག་པའི་ཇ་འདྲེན་བྱུང་བས། ཤིན་ཏུ་དགྱེས་པའི་ཚུལ་གྱིས་བུ་རམ་ཕྱག་ཏུ་བཞེས། ཁྲོམ་ཐམས་ཅད་ལ་ཕྱག་དབང་རིམ་བཞིན་གནང༌། ཡིག་དྲུག་ལན་གསུམ་གསུང་བ་ཁྲོམ་ཐམས་ཅད་ཀྱིས་ཐོས་པ་བྱུང༌། གནས་དེར་ཆོས་རྗེ་གོང་མའི་ན་བཟའ། དབུ་ལོ། ཕྱག་ཕྲེང༌། བཀའ་ཤོག་རྣམས་ལ་ངོས་ལེན་མཛད་པ་དང༌། རི་བོ་ཆེ་བའི་བཞུགས་གྲལ་ལ། ལྟར་ཆགས་ཆོས་རྗེས་ཆོས་འབྲེལ་གསུངས་བའི་སྲོལ་ཡོད་པ་ལ། སྤྲུལ་པའི་སྐུ་ཡབ་ཀྱི་པང་དུ་བཞུགས་པ་ལ་དྲག་ཏུ་ཤུམས་ནས་གསུང་ཆོས་གསན་མ་འདོད་པར། ཕྱི་ལོགས་སུ་གདན་འདྲེན་ཞུ་དགོས་པ་བྱུང༌། དེར་རྗེ་འཇིག་རྟེན་དབང་ཕྱུག་གི་ཞལ་ནས། འདི་ཀརྨ་པ་ཡིན་མིན་ཐེ་ཚོམ་མི་དགོས་པར་སྣང་བས། སྡེ་པ་ལྷོ་པ་ལ་ཁྱོད་ཡུམ་སྲས་ཀྱིས་ཞབས་ཏོག་ལ་བརྩོན་པར་གྱིས་གསུངས། དེ་ནས་ཟླ་བ་དགུ་བཞེས་པ་འབྲུག་ལོ་ཟླ་བ་བརྒྱད་པའི་ཚེས་བཅོ་ལྔ་ལ་ལྷོ་རོང་རྫོང་དུ་ཕེབས། སྐུ་བསྐྱེད་བསྲིངས། ལོ་དྲུག་གི་བར་རྫོང་གསར་དང༌། འོ་ལུང་དང༌། རི་བོ་ཆེ་སོགས་སུ་ཕེབས། འགྲོ་དོན་དང་རྣམ་ཐར་ཡ་མཚན་བརྗོད་ཀྱིས་མི་ལང༌། བླ་མ་དང་ཡི་དམ་མཁའ་འགྲོ་ཆོས་སྐྱོང་གི་ཞལ་གཟིགས་ཐ་ན་ཡུལ་ལྷ་གཞི་བདག་འདུས་པའི་དོན་དུ་ཆོས་གསུང་བ་སོགས་གཞོན་ནུ་རོལ་རྩེད་ཀྱི་ཚུལ་དུ་བྱུང་བ་དྲུང་ན་འཁོད་པ་རྣམས་ཀྱིས་ཐོས་པ་འབྱམས་ཀླས་པར་སྣང་ཡང་ཡི་གེའི་རིས་སུ་འགོད་མ་ལང་ངོ༌། །

དེའི་དུས་ཀོང་པོ་བྲག་གསུམ་དུ་ཀརྨ་པའི་སྤྲུལ་སྐུ་འཁྲུངས་པ་ལ་དབུས་གཙང་ནས་སྡེ་སྲིད་ཕག་མོ་གྲུ་པ་ཡོན་མཆོད། སྡེ་པ་སྒར་པ་དོན་ཡོད་རྡོ་རྗེ། ཆོས་རྗེ་སྒར་གྱི་རྒྱལ་ཚབ་སྤྲུལ་སྐུ་མཚུར་དཀར་གྱི་རིན་པོ་ཆེ་རྣམ་པས་གཙོ་མཛད། ཀརྨ་པའི་གྲྭ་སློབ་ཡོན་བདག་ཐམས་ཅད་ཀྱིས་སྐུ་སྐྱེར་མོད་པའི་སྟོབས་ལས། སྤྲུལ་སྐུ་འདི་པ་དགུང་ལོ་བདུན་ཡན་ཆད་དུ་ཡབ་ཡུམ་འཁོར་བཅས་ལྷོ་རོང་རྫོང་གསར་དང༌། འོ་ལུང་ལ་སོགས་པར་གསོལ་བ་དང་ན་བཟས་ཤིན་ཏུ་དབུལ་ཞིང་ཕོངས་པ་དང༌། སྤྲུལ་པའི་སྐུའང་དེའུ་གཤེགས་ཀྱི་སྙུན་དྲག་པོས་ལན་མང་དུ་ཐེབས་པ་ལ་སྨན་དང་སྨན་དཔྱད་སོགས་མ་འབྱོར་བར་ཤིན་ཏུ་འོ་བརྒྱལ་བར་བྱུང༌། དེ་སྐབས་སྤྲུལ་སྐུའི་དགོངས་པ་ལ་དེང་སང་སྐུ་སྐྱེར་མིང་ཐོགས་པ་ཞིག་བྱུང་ཕྱིན་ཚེ་རབས་ཕྱི་མ་ཕན་ཆད་ཀྱི་དོན་མི་སྒྲུབ་ཅིང༌། ཚེ་འདིར་ཡང་ལྟོ་གོས་གྲོགས་ལ་སོགས་རང་དབང་མི་འདུས་པར་སྡུག་བསྔལ་གྱི་འདམ་ཆེན་པོར་ཆུད་པར་སྣང་བས། ད་དེ་སྐུ་སྐྱེའི་མིང་མི་དགོས་པར་འདུག་པ་ཤིན་ཏུ་ལེགས་པས། དགེ་བའི་བཤེས་གཉེན་ཞིག་རྙེད་ན་ཆོས་དང་ཆོས་མིན་འབྱེད་པའི་བློ་སྐྱེ་སྲིད་དེ་འོང༌། དེ་སྐྱེས་ནས་སངས་རྒྱས་ཀྱི་བསྟན་པ་ངོ་ཤེས་པ་བྱུང་ན་བསྟན་པ་ཞིག་བཙལ་ཏེ་དམ་པའི་ཆོས་ཀྱི་སྒོར་འཇུག་པའི་སྐལ་བ་ཞིག་ཐོབ་པའི་གོ་སྐབས་རྙེད་པར་འགྱུར་རམ་སྙམ་པའི་དགའ་བ་ཚད་མེད་པ་སྐྱེས་གསུངས།

དུས་དེར་ཆོས་རྗེ་གོང་མའི་ཞལ་སློབ་རྣལ་འབྱོར་པ་བཟང་པོ་འགའ་ཞིག་གིས་ཁྱེའུ་གཙང་མ་ལ་ཆོས་སྐྱོང་བེར་ནག་ཅན་གྱི་པྲ་ཕབ་པས། སྤྲུལ་སྐུ་འདི་ལ་རྒྱ་ནག་རྒྱལ་པོ་ལ་སོགས་པ་འཛམ་གླིང་པའི་མི་ཐམས་ཅད་ཀྱིས་ཀརྨ་པར་དད་འདུན་བྱེད་པར་འགྱུར་རོ། །ཞེས་ལུང་བསྟན་དང༌། གཞན་ཡང་ཏིང་ངེ་འཛིན་དང་མངོན་པར་ཤེས་པ་དང་ལྡན་པ་དང༌། ལྷ་ཞལ་གཟིགས་པར་གྲགས་པའི་སྐྱེས་བུ་དམ་པར་ཞལ་འཆེས་པ་མང་པོས་ཀྱང་སྤྲུལ་སྐུ་འདི་ཉིད་ཀརྨ་པའི་སྐུ་སྐྱེར་ཡིད་ཆེས་པར་གྱུར་པ་དང༌། ནུབ་ཕྱོགས་པའི་སྤྲུལ་སྐུ་ཡང་གྲགས་པའི་དབང་གིས་ཕྱོགས་འཛིན་པ་ཙམ་ལས་སྤྲུལ་སྐུའི་གཏན་ཚིགས་ཡང་དག་མ་རྙེད་པ་ལ་བརྟེན། དགུང་ལོ་བདུན་པ་ལ་རྒྱལ་ཚབ་སྤྲུལ་སྐུས་སྤྱན་དྲངས། སྒར་དཔོན་རྣམས་བསུ་བ་དང་ཇ་འདྲེན་ལ་བརྫངས། ད་དུང་སྤྲུལ་སྐུ་གང་ཡིན་ངོས་མ་ཕྱེད་པས་ཐམས་ཅད་ཀྱི་ཕྱག་མི་འབུལ་བྱིན་རླབས་མི་ཞུ། མཇལ་དར་མི་གཏོང་ཟེར་བའི་བཅའ་སྒྲིགས་དམ་པར་བྱས་ཀྱང༌། སྔོན་སངས་རྒྱས་ལ་ལྔ་སྡེས་ཕྱག་དང༌། བསུ་བ་དང༌། གདན་སྟོབ་དང༌། གྲལ་གོང་དུ་མི་འཁུར་བའི་ཁྲིམས་བྱས་པ་རང་ཞིག་ཏུ་སོང་བ་བཞིན། ཟླ་བྲལ་སྤྲུལ་པའི་སྐུའི་ཞལ་མཐོང་བའི་མོད་ལ། ཐམས་ཅད་རང་དབང་མེད་པར་སྣང་བ་འགྱུར་ནས་ཕྱག་བཙལ། མཇལ་དར་ཕུལ། བྱིན་རླབས་ཞུ་བར་བྱེད་དོ། །

དེར་ཚོགས་པའི་དྲུང་འཁོར་གྲྭ་སློབ་རྙིང་པ་ཕལ་ཆེར་སོ་སོའི་མིང་ནས་བོས་ཏེ་གསུང་བྱོན་པས། ཐམས་ཅད་སྔོན་གྱི་དུས་དྲན་ནས་དད་ཤུགས་ཀྱིས་དངངས་ཏེ་མཆི་མ་ཤོར། གསོལ་བ་འདེབས་ཤིང་དགའ་བའི་སྒྲ་ཆེན་པོས་རི་ཀླུང་མེད་པར་འུར་ཆིལ་དུ་སོང༌། དེ་ནས་བྱ་ལོ་ཧོར་ཟླ་དང་པོའི་ཚེས་གཅིག་གི་ཉིན་རྒྱལ་ཚབ་སྤྲུལ་སྐུ་དང༌། ཡབ་སྲས་མཇལ་འཕྲད་མཛད། རྒྱལ་ཚབ་རིན་པོ་ཆེས་ང་སུ་རེད། གུར་དང་ཁྲི་དང་རྟེན་གསུམ་འདི་རྣམས་སུའི་ཡིན་པར་འདུག་གསུངས་པས། ཁྱེད་སྙེ་བོ་གོ་ཤྲིའི་སྤྲུལ་སྐུ་ཡིན་པར་འདུག །རྟེན་གསུམ་དང་སྒར་ཆས་འདི་རྣམས་ཁྱེད་ལ་ཐམས་ཅད་མཁྱེན་པ་ཆོས་གྲགས་རྒྱ་མཚོས་གནང་བའི་ཁར་ཁྱེད་རང་ལ་རྒྱ་འཇང་ཁམས་གསུམ་གྱིས་ཕུལ་བའི་ལོངས་སྤྱོད་ཡ་མཚན་ཅན་འདུག་གསུངས།

དེ་ནས་ཐམས་ཅད་མཁྱེན་པ་ཆོས་གྲགས་རྒྱ་མཚོའི་བཞུགས་ཁྲི་བཞུགས་སྟན་བླ་རེ་ཡོལ་བ་གསོལ་དཀར་སོགས་བཤམས་ནས་སྤྲུལ་སྐུ་གདན་དྲངས་པ་ལ་སྤྲུལ་སྐུ་ཁྲི་ཐོག་ཏུ་ཕེབས་པར་ཆས་པ་ལ་འདིར་ཀརྨ་པ་བཞུགས་གནས་ཡིན། ཁྱེད་མ་འབྱོན་ཞུས་པས། འོ་ན་དེ་ག་བྱས་ཆོག་གསུངས། དུས་དེར་ཚོགས་པ་སྟོང་ཕྲག་དུ་མ་བསགས་ཏེ་ཤར་ནུབ་ཀྱི་སྤྲུལ་སྐུ་གཉིས་ལ། ལ་ལས་ཆོས་འཇིག་རྟེན་གྱི་དྲི་བ། ལ་ལས་སུན་འབྱིན། ལ་ལས་སྨ་འབེབས། ལ་ལས་སྡིག་རི་བསྐུར་བ། ལ་ལས་ག་ཞ་སོགས་ཉི་མ་དུ་མའི་བར་སྤྲུལ་སྐུ་བརྟག་པའི་ཕྱིར་བྱས་པ་ལ། སྤྲུལ་པའི་སྐུ་འདི་ནི་ཡ་ང་དང་བག་ཚ་མེད་པར་སྐབས་སུ་བབ་པའི་ལན་ཅུང་ཟད་གསུང་ཞིང་འཇིགས་པ་དང་བྲལ་བར་བཞུགས། སྤྲུལ་སྐུ་གཞན་ནི་བཤུམས་ཞིང་རྟབ་རྟབ་པོར་གྱུར། དེ་ལྟ་ནའང་སྤྲུལ་སྐུ་ནུབ་ཕྱོགས་པ་ཕྱོགས་འཛིན་མང་བས། སྤྲུལ་སྐུ་འདི་པ་ལ་ཡིད་ཆེས་སུ་མི་བྱེད་པར་གྱུར་ཏོ། །

དེའི་དུས་སུ་སྒར་པའི་དབུ་ཆེ་བླ་དཔོན་རྣམས་སྤྲུལ་སྐུ་སོ་སོའི་ཕྱོགས་འཛིན་གྱིས་མ་མཐུན་པར་འཁྲུག་ལོང་དུ་གྱུར་པ་ལ། རྒྱལ་ཚབ་རིན་པོ་ཆེས་དུས་གསུམ་སྒྲིབ་ཐོགས་དང་བྲལ་བའི་མཁྱེན་པ་ལྡན་ནའང༌། ཐུགས་ཟབ་ཅིང་དཀྱིལ་འཁོར་ཆེ་བས་སྒར་གྱི་བླ་དཔོན་རྣམས་ལ་ཁྱེད་ཅག་སོ་སོ་ན་ཕྱོགས་འཛིན་མ་བྱེད་པར། ཕྱོགས་སུ་མ་ལྷུང་བའི་གཟུ་བོར་གནས་པ་རྣམས་ཀྱིས་དཔྱོད་དུ་ཆུག་གསུངས་པ་ལས། སྒྲིན་པོར་དཔྱོད་པའི་ཤེས་རབ་ཅན་དུ་མས་ཡུན་རིང་པོ་བརྟགས་པ་ན། ནུབ་ཀྱི་སྤྲུལ་སྐུ་ནི་དགུང་ལོ་བདུན་ཙམ་སོན་ཀྱང་ཡབ་ཡུམ་དང་བཟའ་བཏུང་ཙམ་གྱི་མིང་ལས་མི་མཁྱེན་ཅིང༌། སྤྲུལ་སྐུ་འདིས་ནི་གཙུག་ལག་དུ་མའི་ལོ་རྒྱུས་འཆད་པ་ལ་སྙེངས་པ་དང་བྲལ་བས་སྤྲུལ་སྐུ་འདི་ཉིད་ལ་འདུན་པར་གྱུར་ཀྱང༌། ད་དུང་སྤྲུལ་སྐུ་གཞན་པའི་ཕྱོགས་ཁམས་ཚན་སྟོབས་ཆེ་བས་མཐུན་དུ་མ་གྲུབ་པས། རྒྱལ་ཚབ་རིན་པོ་ཆེས་སྡེ་རི་བོ་ཆེ་པ་དང༌། ལྷོ་རོང་རྫོང་གསར་བ། རྒྱ་སྟོན་པ་རྣམས་ལ་ཁྱེད་རང་གི་སྤྲུལ་སྐུ་གདན་ཕྱིར་དྲོངས་ཞེས་གསུངས་པའི་ཚེ། དེའི་ཡུལ་མི་རྣམས་ལྷོ་པ་དང་རྒྱ་སྟོན་པའི་མངའ་ཞབས་ཡིན་པས། ཡུལ་པ་རྣམས་ཀྱིས་སྤྲུལ་སྐུ་ཡིན་ངོ་ཤེས་པ་ལ་ཐམས་ཅད་མཐུན་གྲུབ་མི་བྱེད་ན་སྤྲུལ་སྐུ་ནུབ་ཕྱོགས་པ་ཕྱོགས་འཛིན་དང་བཅས་པ་བརླག་པར་བྱེད་དོ་ཞེས་ཆས་པ་ན་ཕྱོགས་འཛིན་མཁན་རྣམས་ཀྱང་ཕྱོགས་འཛིན་བཏང་ནས། རྒྱལ་ཚབ་རིན་པོ་ཆེ་ལ་ཉིད་ཀྱི་གང་ཐུགས་ཡིད་ཆེས་པ་ཞིག་ལ་མཐུན་གྲུབ་བགྱི་ཞུས་པས། འོ་ན་ཤར་ཕྱོགས་ཀྱི་སྤྲུལ་སྐུ་ཉིད་རྩོད་པ་དང་བྲལ་བས་ཁྲི་ཐོག་ཏུ་གདན་འདྲེན་ཞུ་གསུངས་ནས། བྱ་ལོ་ཧོར་ཟླ་གཉིས་པའི་ཚེས་བཅུ་གཅིག་གི་ཉིན། ཆོས་རྗེ་གོང་མ་རྣམས་ཀྱི་སེང་གེའི་ཁྲིར་བཞུགས་སུ་གསོལ་ནས་ཞྭ་ནག་གི་ཅོད་པཎ་དབུ་ལ་བཅིངས་ཏེ། དེར་འདུས་ཐམས་ཅད་ཀྱིས་ཀརྨ་པ་ཉིད་དུ་གསོལ་བ་འདེབས་ཤིང་སྐུ་ཚེ་བརྟན་པའི་སྨོན་ལམ་ཤིས་བརྗོད་བྱས་པའི་རྗེས་སུ། རྒྱ་ནག་གོང་མ་རྒྱལ་པོས་གཙོས་པའི་རྒྱ་བོད་ཀྱི་འབུལ་བ་རྣམས་ཀྱང་ཕུལ། དེའི་ཚེ་ནམ་མཁའ་མེ་ཏོག་གི་ཆར་དང་འུར་ཐུག་གི་སྒྲ་ཆེན་པོ་བྱུང༌། རང་རེ་ཀུན་གྱིས་དེ་ཙམ་ལས་མ་མཐོང་ཞིང་མ་ཐོས་པར་གདའ། ལྷའི་མིག་དང་རྣ་བ་ཡོད་པ་ཡན་གྱིས་མཐོང་ཐོས་ཀྱི་ཚུལ་བློའི་ར་བ་ལས་འདས་མོད། དེ་ལྟར་རྒྱལ་བ་ཀརྨ་པའི་མཚན་དང་ཞྭ་ནག་གི་ཅོད་པན་འཛིན་པར་མཛད་ནས་རྒྱ་དང་འཇང་དང་བོད་དང་བོད་ཆེན་པོའི་ས་ཕྱོགས་སྐད་རིགས་མི་གཅིག་པ་དུ་མར་གང་ལ་གང་འཚམ་གྱི་ཆོས་བསྟན་ཅིང༌། ཐ་ན་ཞལ་བསྟན་པ། ཕྱག་དབང༌། མ་ཎིའི་ལུང་ཙམ་གྱི་སྒོ་ནས་ཀྱང་འགྲོ་བའི་དོན་རྒྱ་ཆེར་མཛད་པའི་ཚུལ་ནི་བདག་ཞབས་ཕྱིར་མ་སླེབས་པས་ཞིབ་ཀྱི་རྒྱུས་མ་འཚལ་ཞིང་འཚལ་ནའང་ཕྲིན་ལས་མཐའ་ཡས་པས་བརྗོད་ཀྱིས་གར་ལང༌།

དེ་ལྟ་ནའང་མདོ་ཁམས་སུ་བཞུགས་པའི་དུས་ཀྱི་གདུལ་བྱའི་གཙོ་བོ་ནི། མིའི་དབང་པོ་རྒྱ་ནག་ཅིང་དེ་རྒྱལ་པོ་དེ་ཡིན་ཏེ། རྒྱལ་པོ་ཉིད་ཀྱི་ཞལ་ནས། བདག་ཀྱང་ཀརྨ་པ་དང་ཐུགས་རྒྱུད་ཅིག་པ་ཡིན་ཅིང༌། དེ་ལྟ་ནའང་ཉི་མ་ནུབ་ཕྱོགས་ན་ཀརྨ་པ་རབ་ཏུ་བྱུང་བའི་ཆ་ལུགས་ཅན་མགོན་པོ་འོད་དཔག་མེད་ཀྱི་རྣམ་འཕྲུལ་ཞིག་ཡོད་པ། རང་རེའི་ཕོ་བྲང་ཆེན་པོར་གདན་འདྲེན་དགོས་གསུངས་ནས། ལི་བུ་ཐའི་ཀྱན་གྱིས་མགོ་བྱས། ཐའི་ཀྱན་དགུ་ཁྲིམས་ར་སོ་སོའི་མི་དཔོན་ལས་ཀ་ཅན་དུ་མ་དང༌། དོམ་ཚ་ཧུ་ཙི་སོགས་བན་དེ་ལས་ཀ་ཅན་དུ་མ་དང༌། དམག་མི་སོགས་གདན་འདྲེན་གྱི་གསེར་ཡིག་པ་འབུམ་ཕྲག་ལྷག་པས་གཞལ་དུ་མེད་པའི་རིན་པོ་ཆེའི་ཉེར་སྤྱད་རྒྱལ་པོའི་མཛོད་སྟོངས་འགྲོ་བ་ཙམ་གྱི་སྤྱད་དངོས་འཇའ་ས་དང་བཅས་པ་བྱི་བ་ལོ་ཟླ་བའི་བདུན་པ་ལ་མངགས་ནས། ལམ་བར་དུ་ལོ་བཞི་འགོར་ཞིང་འབྲུག་ལོར། རྗེ་ཀརྨ་པའི་དྲུང་དུ་སླེབས་ནས་གསེར་ཡིག་པ་རྣམས་ཀྱིས་བསྟོད་བཀུར་བསྔགས་པ་མཐའ་ཡས་ཀྱིས་འཇའ་ས་ཕྱག་ཏུ་ཕུལ་གོང་དུ་འབྱོན་པའི་ཞུ་བ་དྲག་པོར་ཕུལ་ཏེ། གོང་དུ་མི་འབྱོན་ན་བོད་ཁམས་གླིང་དགུ་དམག་གིས་གཞོམ་པ་དང༌། གདན་འདྲེན་གྱི་འབུལ་བ་རྣམས་མི་འབུལ་ཞེས་གནད་ལ་བཀར་བ་ལ། སྒར་པའི་བླ་དཔོན་ཐམས་ཅད་འབྱོན་པར་བཞེད་ཀྱང༌། རྗེ་ཡིས་ཕེབས་པ་དོན་དང་མི་ལྡན་པར་མཁྱེན་ནས་ད་ལན་ཕེབས་མི་ཐུབ། རྗེས་ནས་ཕེབས་པའི་རྟེན་འབྲེལ་སྒྲིག་པ་ཡིན་གསུངས་པས། སྒར་པ་རྣམས་ཀྱིས་གསེར་ཡིག་པ་ལ། ཆོས་རྗེ་ཕེབས་པའི་ཐབས་སུ་ཁྱེད་རང་རྣམས་འབུལ་ཆས་དང་བཅས་ཕྱིར་ལོག་པའི་སྡིག་རི་བསྐུར་བ་འཐད་པའི་གྲོས་བཏོན་པས། གསེར་ཡིག་པ་རྣམས་ཉིན་ལམ་གཉིས་གསུམ་ཕྱིར་ལོག །དེ་མཚམས་རྗེ་དྲུང་བོད་ཕྱོགས་ལ་ཡར་བཏེགས་མཚམས། གོང་དུ་རྒྱལ་པོ་ཆེན་པོ་གནམ་དུ་གཤེགས། རྒྱལ་ས་འཕོས། རྒྱ་ནག་ཏུ་སངས་རྒྱས་ཀྱི་བསྟན་པ་ཕལ་ཆེར་བརླག །གསེར་ཡིག་པ་ཕྱིར་ལོག་པ་ཀུན་ཀྱང་ཁྲིམས་ཆེན་པོ་ལ་གཏུགས་པར་གྱུར་ཏེ། ཡོན་མཆོད་ཆེན་པོ་གཉིས་ཀྱི་ཕྲིན་ལས་རྒྱས་པར་མ་གྱུར་པ་ལྟར་སྣང་ནའང༌། དེ་ཉིད་ཀྱང་འཁོར་ལོ་སྒྱུར་རྒྱལ་སྤྱི་བོ་སྐྱེས་གླིང་བཞི་དང་བརྒྱ་བྱིན་གྱི་སྟན་ཕྱེད་ཐོབ་པ་ལོ་གྲངས་དཔག་མེད་བདེ་བ་སྤྱད་ཀྱང་ཆོག་ཤེས་མེད་པས་དེའི་གོ་འཕང་ལས་ཉམས་པའི་ཐབས་མཁས་ཀྱི་མཛད་པ་བསྟན་པའི་སྒོ་ནས་སྐྱེ་བོ་མང་པོ་བྱང་ཆེན་ལ་བཀོད་པ་ལྟར། ཕུན་སུམ་ཚོགས་པའི་བདེ་འབྱོར་དག་ཀྱང་འདོད་པ་ལྟར་མི་ཐོབ་པའི་བསླུ་ཆོས། སངས་རྒྱས་དང་བྱང་ཆུབ་སེམས་དཔའི་རྣམ་འཕྲུལ་དག་གིས་ཀྱང་བསྟན་ན། སོ་སོ་སྐྱེ་བོ་གཞན་དག་གིས་འདོད་པའི་ཡོན་ཏན་ལ་བློ་གདེང་འགེལ་དུ་མི་རུང་བའི་ཕྲིན་ལས་དག་ཏུ་གོར་མ་ཆག་སྟེ། རྒྱལ་བ་རྣམས་ཀྱིས་ཀྱང་རང་གི་སྐུ་ཚེའི་བཞི་ཆ་དོར་ནས་མྱ་ངན་ལས་འདའ་བའི་ཚུལ་བསྟན་པ་ལྟ་བུ་ཉིད་ཀྱི་ཕྱིར། སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་མཛད་པ་དོན་དང་མི་ལྡན་པར་ག་ལ་འགྱུར། གདུལ་བྱའི་གཙོ་བོ་དེའི་ཞར་ལ་ཧོར་དང་སོག་པོ་དང་འཇང་གི་ཡུལ་ཕྱོགས་རྣམས་ཀྱི་རང་རང་གི་དཔལ་འབྱོར་གྱིས་ཆོག་མི་ཤེས་པ་ལས་བཟློག་སྟེ། རྒྱལ་ཁམས་མི་འཁྲུག་པའི་རྟེན་འབྲེལ་མཐའ་ཡས་པ་སྒྲིག་པ་སོགས་ཕྲིན་ལས་རེ་རེ་ཡང་བརྗོད་ཀྱིས་མི་ལང་ངོ༌། །

དེ་དག་ནི་བོད་ཆེན་པོའི་ཕྱོགས་སུ་བྱོན་པའི་དག་མ་དག་སྤྱི་མཐུན་གྱི་གདུལ་བྱའི་སྣང་ངོ་དང་བསྟུན་ཏེ་བརྗོད་པ་ཡིན་ལ། དེང་སང་གྲགས་པ་དང་བསྟུན་པའི་ཐུན་མོང་མིན་པའི་སངས་རྒྱས་ཀྱི་བསྟན་པ་ལ་རིམ་འཇུག་གི་རྣམ་པར་ཐར་པ་ཅུང་ཟད་བརྗོད་ན། དེང་གི་དུས་རབ་བྱུང་ཕལ་ཆེ་བ་དག་ནི་ཚེ་འདིའི་འདོད་པ་ཕུགས་སུ་འཆངས་ཏེ། བསམ་ན་ཡང་ཚེ་འདི་པ་ཁོ་ན་བསམ། བྱེད་ཚད་ཀྱང་ཚེ་འདི་པ་ཁོ་ནར་སྦྱོར། འཁོར་བའི་ཕུན་ཚོགས་ལ་ཆགས། འཕགས་པའི་ནོར་གྱིས་དབུལ། ཕལ་པའི་ནོར་གྱི་གསོག་བྲུན། འཁོར་ཅི་མང༌། ཁས་ཅི་དྲག །གཟི་བརྗིད་ཅི་ཆེ། ཚོང་ཁེ་བུན་བསྐྱེད། གཉེན་ལ་སྲེད་པ། དགྲ་ལ་སྡང་བ། བྱ་བ་ཕལ་པས་བྲེལ། དེ་དག་གི་ཐབས་བློ་གྲོས་ཤོམས་ཀྱི་བྱ་བ་ལ་རང་ཉིད་ཀྱང་འབད་པ་འདོན། རང་ལ་ལྟོས་པ་བཅས་ཚད་ཚུལ་དེ་ལ་སྦྱོར། ལས་ཚུལ་དེ་ནི་དལ་འབྱོར་རྙེད་པ་དོན་མེད་དུ་སོང་བ་བྱ་བ་དེ་ཡིན་ལ། དེ་ལྟ་བུའི་གདུལ་བྱ་གདུལ་བའི་ཆེད་དུ་ཅི་མཛད་དོན་དང་ལྡན་པའི་བདག་ཉིད་ཆེན་པོ་འདི་ནི། སྔོན་ཐོག་མ་མེད་པ་ནས་འཁོར་བའི་ཕུན་ཚོགས་ལ་ནམ་ཡང་ཆགས་པ་མེད་པར། ཡང་དང་ཡང་དུ་བྱུང་བར་གོམས་པའི་མཐུས། དང་པོར་རྒྱལ་ཚབ་སྤྲུལ་སྐུའི་དྲུང་དུ་ཐེག་ཆེན་བསྙེན་གནས་ཀྱི་སྡོམ་པ་ནོད། དེ་ཡང་སྔ་མོ་སྐུ་གཞོན་ནུ་ཤེད་མ་བྱེད། རང་དབང་ལས་གཞན་དབང་ཆེ། ཐུགས་རྒྱུད་ཆོས་ལ་བསྐུལ་མཁན་བས་མི་དགེ་བའི་ཕྱོགས་ལ་བསྐུལ་མཁན་མང༌། སྐྱེས་བུ་དམ་པ་དང་ཡ་རབས་ཀྱི་མིག་འདྲེན་པས། ཕལ་པ་དང་མ་རབས་ཀྱི་མིག་ལྟོས་དཔུང་ཆེ་ཞིང་སྲོལ་དོད། དེས་ན་བྱིས་པ་གཞོན་ནུ་ཕལ་པའི་དབང་དུ་བྱས་ནས་སུས་བསྐུལ་གྱི་རྗེས་སུ་འཇུག་པ་ལྟ་བུ་ཡིན་མོད་ཀྱང༌། མཆོག་གི་སྤྲུལ་པའི་སྐུ་འདི་ནི་བྱིས་པའི་དུས་ཉིད་ནས་དམ་པའི་ལས་ལམ་སྐུ་ཉམས་སུ་བསྟར་བ་ལ་རྐྱེན་ངན་པ་གང་གི་ཡང་དབང་དུ་མི་གཏོང་བར། དགུང་ལོ་བཅུ་བཞེས་པའི་ཚེ། རྗེ་སངས་རྒྱས་མཉན་པ་དེ་ཉིད་ཞལ་མཇལ། ཚད་མེད་པའི་དད་པས་ཞབས་པད་ལ་བཏུད། དགེ་བསྙེན་དང་དགེ་ཚུལ་གྱི་སྡོམ་པ་ལེགས་པར་མནོས། དེའི་ཚེ་ཐུགས་ཀྱི་དགོངས་པ་ལ། སྔོན་དཔག་ཏུ་མེད་པའི་བསྐལ་པ་ནས་ཐུབ་པ་སངས་རྒྱས་བཅོམ་ལྡན་འདས་ཀྱི་བསྟན་པ་ལ་ཚུལ་འདི་ལྟ་བུའི་སྒོ་ནས་ཡང་དང་ཡང་དུ་ལེགས་པར་ཞུགས་སོ་སྙམ་པའི་ངེས་པ་འཁྲུངས། དེ་ཐམས་ཅད་ཀྱི་གཞི་སོ་སོ་ཐར་པའི་ཚུལ་ཁྲིམས་ལ་གཅེས་སྤྲས་སུ་མཛད། སྒོ་གསུམ་དགེ་བའི་བྱ་བ་ལ་བཀོལ་ཅི་ཐུབ་ཏུ་བཀོལ། ཕྱག་དཔེ་བྱུང་ཚད་གཟིགས། ཐུགས་སྦྱོང་ལྕོགས་ཚད་མཛད། རང་གཞན་མི་དགེ་བའི་ལམ་ལས་བཟློག་ཅི་ཐུབ་ཏུ་བརྩོན། སྐུ་གཞོན་ནུ་ནས་དེང་སང་གི་བར་ལོག་པའི་འཚོ་བ་ལ་ལོངས་སྤྱད་པ་དང༌། ཡུལ་ཡིད་དུ་འོང་བ་ལ་ཆགས་པའི་སེམས་ཀུན་ཏུ་གཡོ་བ་དང༌། གཞན་ལ་རྣམ་པར་འཚེ་བའི་སེམས། གཞན་གྱི་ཕུན་ཚོགས་ལ་མི་བཟོད་པའི་ཕྲག་དོག །དམན་པ་ལ་བརྙས་སེམས། མི་རིགས་པའི་སྤྱོད་འགྲོས་ལ་མ་རངས་པའི་སེམས། དེ་ལ་སོགས་པ་རང་གཞན་ཕུང་བྱེད་ཀྱི་བསམ་སྦྱོར་སོགས་རྨི་ལམ་ཙམ་དུ་ཡང་རྨི་བ་ག་ལ་ཞིག །འདི་ཉིད་ཕྱག་ལེན་དུ་ཁེལ་བ་ཀུན་ལ་གསལ། ལས་འབྲས་ཕྲ་རགས་ཀྱི་བླང་དོར། བསླབ་པ་གསུམ་གྱི་ཉམས་ལེན་གསུང་རབ་ཀྱི་དོན་ལ་སྤྱོད་ཅིང་ཐུགས་ཉམས་སུ་བཞེས་པའི་ཚེ། གཟུ་ལུམ་རལ་ཆོད། ཚོད་དཔོགས། ལོག་བཤད་ཐམས་ཅད་རིང་དུ་དོར་ཏེ། ཆགས་ཐོགས་དང་བྲལ་བའི་རྣམ་པར་དཔྱོད་པས་སངས་རྒྱས་ཀྱི་བཀའ་ཉིད་དཔང་པོར་མཛད་དེ། འཁྲུལ་པའི་དྲི་མས་མ་གོས་པར་ཐུགས་ཉམས་སུ་བཞེས། གཞན་ཕན་གྱི་རྒྱུར་མི་འགྱུར་བའི་བྱ་བ། ཚེ་འདིར་ལྟོས་ཀྱི་ངན་རྟོག །བག་མེད་དང༌། ལེ་ལོ་དང༌། འདུ་འཛི་སོགས་ཕལ་པའི་བྱ་བས་སྐབས་མི་འབྱེད། གལ་ཏེ་གནས་དུས་ཀྱི་དབང་གིས་རྐྱེན་ངན་དེ་འདྲས་བདག་གཞན་གྱི་རྒྱུད་གཙེར་ཞིང་མ་རུངས་པར་གྱུར་སྐབས་ནའང༌། རྩ་རྒྱུད་ཀྱི་བླ་མ་ལ་གསོལ་འདེབས། བཀའ་བརྒྱུད་གོང་མའི་གསུང་མགུར། སྐྱེས་བུ་དམ་པའི་རྣམ་ཐར། རྒྱལ་བའི་གསུང་རབ་ཀློག་པ་རྣམས་རང་ཉིད་ཀྱིས་ཀྱང་མཛད། སློབ་མའི་ཚོགས་ལ་ཡང་བསྐུལ་བ་སོགས་ཐབས་ཚུལ་ཚེགས་ཆུང་ལ་འབྲས་བུ་ཆེ་བ་མཐའ་ཡས་པའི་སྒོ་ནས་རང་རྒྱུད་སྦྱོང་བའི་ཚུལ་སྟོན་ཞིང་ཉིད་ལ་རེ་བ་བཅས་ཚད་དོན་མེད་ཀྱི་ལམ་ལས་བཟློག་སྟེ། དལ་འབྱོར་སྙིང་པོ་ལེན་པའི་ཚུལ་ལ་བཀྲི་བར་མཛད་པ་མངོན་དུ་གྱུར་པ་འདི་ལགས་སོ། །

གཉིས་པ་ཆོས་ཀྱི་འགལ་རྐྱེན་སྡིག་གྲོགས་སྤང་བའི་ཚུལ་ནི།

བླ་གྲོགས་ཚད་མིན་ཁྱད་གསོད་མ་བྱས་ཤིང༌། །

དེ་ཡིས་བསྟན་པའི་ལམ་དུ་མ་ཞུགས་པར། །

དམ་ཆོས་མཐར་ཕྱིན་འགལ་རྐྱེན་གྱུར་པ་ཡི། །

དུག་གསུམ་རྣམ་རྟོག་ཅི་ཆོམས་བྱས་པ་ཡིན། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེང་གི་དུས་ཀྱི་སྐྱེ་དགུ་རྣམས་ལོངས་སྤྱོད་དམན་པ་ཚེ་ཐུང་བ་མཚོན་དང་མུ་གེ་དང་ནད་སྣ་ཚོགས་པས་གཟིར་བས། བསོད་ནམས་དང་དགེ་བའི་ལེགས་སྤྱད་ཀྱིས་ནི་འཕོངས། བསྟན་པ་ཉིན་མོར་བྱེད་པ་ནི་རི་མོར་བྲིས་པའི་མར་མེ་བཞིན་སྣང་བ་མེད་པར་གྱུར། དེས་ན་ཐར་པ་དང་ཐམས་ཅད་མཁྱེན་པའི་ལམ་ལ་བརྩོན་པ་ནི་ཉིན་སྐར་བས་དཀོན། དགེ་བཅུ་སྒྲུབ་པ་ཡང་མི་སྲིད་པ་ཙམ་དུ་གྱུར། ཅུང་ཟད་དགེ་བའི་བསམ་པ་དང་ལྡན་པ་རྣམས་ཀྱང་བསླུ་བར་བྱེད་པ། བླང་དོར་གྱི་གནས་དང་ཕྱིན་ཅི་ལོག་ཏུ་སྟོན་པའི་ལོག་པའི་བཤེས་གཉེན་འདི་ལྟ་སྟེ། མ་རྟོགས་པ་རྟོགས་པ་སྐད། མ་གྲོལ་བ་གྲོལ་བ་སྐད། སྐྱེ་བ་དྲན་པ་དང་མངོན་ཤེས་ཡོད་པ་སྐད། ཡི་དམ་ལྷའི་ཞལ་མཐོང་བ་དང་ཡི་དམ་གྱི་ལུང་བསྟན་ཡོད་པ་སྐད། གཏེར་བཏོན་པ་སྐད། མི་ཚེ་ཆོས་བརྒྱད་དང་ཉོན་མོངས་དར་དྲག་ལ་ལོངས་སྤྱོད་ཅིང་ཆོས་ནས་བཤད་པའི་སྒྲུབ་པ་ཅི་ཡང་མེད་བཞིན་དུ། ཕྱག་ཞབས་ཀྱི་རྗེས་བཞག་པ་སྐད། ཡུལ་ག་གེ་མོར་གྲུབ་རྟགས་དང་རྫུ་འཕྲུལ་སྣ་ཚོགས་པ་བསྟན་ཏོ་ཞེས་དང༌། ཅི་ཡང་མི་ཤེས་ཀྱང་སེམས་རང་ངོ་འཕྲོད་པས་བཀའ་བསྟན་བཅོས་ཐམས་ཅད་མན་ངག་དུ་ཤར་བ་སྐད་དང༌། སངས་རྒྱས་ཀྱི་བསྟན་པ་ལས་ཕྱིན་ཅི་ལོག་ཏུ་སྤྱད་བཞིན་མིའི་ཚེ་སྒྲུབ་པ་ལ་བསྐྱལ་བ་སྐད་དང༌། ཚེ་འདིའི་ཟང་ཟིང་གི་མཐའ་མ་འབྱོར་ནས་འཇིག་རྟེན་གྱི་བྱ་བ་བློས་ཐོངས་པའི་བྱ་བྲལ་དུ་ཁས་ལེན་པ་དང༌། རྩ་མདུད་གྲོལ་ནས་འཁྲུལ་པ་ཞིག་པ་སྐད་དང༌། ཅུང་ཟད་གསུང་རབ་ལ་སྦྱངས་པ་དག་ཀྱང་བསམ་སྦྱོར་ཐམས་ཅད་ཚེ་ཐུང་འདིའི་ཆེད་ཁོ་ནར་སྦྱོར་ལ། དེ་དག་གི་ཆ་ལུགས་ཀྱང་དཀར་པོ་ཐོར་བཙུགས། པཎ་ཞྭ། སྒོམ་ཞྭ། པད་ཞྭ། འབར་ཞྭ། ཞྭ་རིལ། ཞྭ་སེར། དོམ་ར་སོགས་གྱོན་པ་ཁོ་ནའི་ཁྱད་པར་མི་འདྲ་བ་དུ་མ་དང༌། དུང་ལོང་དང༌། དོ་ལོའི་རྣ་རྒྱན་དང༌། ཤོག་རིལ། མེ་ལོང་སྒོམ་ཐག །ཕུར་པ། རྡོ་རྗེ། རྭ་ཅོ། རྐང་དུང་སོགས་བཟུང་བ། ཁ་ཊྭཱཾ། པི་ཝང༌། ཐོད་ཕོར། བེ་རལ། མདའ་གཞུ། རལ་གྲི། ལྷུང་བཟེད་སོགས་ཐོགས་པ་སྐྲ་རིང་པོར་བཞག་ནས། ཆོས་གོས་གྱོན་པ། བེམས་རྒན་དང༌། སྟག་ལྤགས་དང༌། གཟིག་ལྤགས་དང༌། མི་ལྤགས་དང༌། ཁྱི་ལྤགས་སོགས་གྱོན་པ། མགོ་རིལ་དང༌། སྐྲ་ཕོད་ཀ་དང༌། ཐོར་ཅོག་བསྡམས་པ་སོགས་རྟགས་དང་ཆ་ལུགས་རང་གི་དྲན་པ་ལ་ཤར་ཚད་བྱེད་ཅིང༌། མདོར་ན་མཁས་རྫུ་དང་གྲུབ་རྫུ་དང་བཙུན་རྫུ་དང་བཟང་རྫུ་སོགས་ཀྱི་སྒོ་ནས་རང་ཉིད་རང་གིས་བསླུ་བ། རང་གིས་རང་མགོ་གཡོག་པ། རང་གིས་རང་ལ་རྫུན་གཏོང་བ། རང་གིས་རང་ཕུང་བར་བྱེད་པ། རང་ལ་བློ་གཏད་པའི་སྐྱེ་བོ་ཀུན་གྱི་ཡང་འདི་ཕྱིའི་གཏན་འདུན་རླག་པར་བྱེད་པ་དག་གིས་ས་ཆེན་པོ་ཁྱབ་སྟེ། དེ་ལྟ་བུ་ལ་བླ་མར་འཆོས་དགོས་པ་འདི་འདྲའི་དུས་སྐབས་སུ། བླང་དོར་གྱི་གནས་སྣང་ཐམས་ཅད་ལ་རྨོངས་པའི་མུན་ཆེན་གཏན་བཅོམ་པའི་རྗེ་བཙུན་འདི་ནི་རིགས་པ་དང་མི་རིགས་པ་ཐམས་ཅད་གཞན་དྲིང་ལ་མི་ལྟོས་པར་རང་ཉིད་ཀྱིས་རྣམ་པར་དཔྱོད་པར་ནུས་པས། དམན་པའི་སྐྱེ་བོ་རྣམས་ཀྱིས་དམ་པའི་ཚུལ་ལས་ནམ་ཡང་བསྐྱོད་པར་ནུས་པ་མིན་ཏེ། སྐུ་ན་ཕྲ་མོའི་དུས་སུ་འཁོར་སློབ་ཅི་རིགས་ཀྱིས་ཡང་དག་པའི་དགེ་བའི་བཤེས་གཉེན་བསྟན་པ་ལ་མོས་པ་སྒོ་དུ་མ་ནས་བཟློག་པ་དང༌། ཁྱད་པར་ཡི་དམ་ཆོས་སྐྱོང་གི་སྒྲུབ་མཆོད་ལ་བསྙད་ནས་ཤ་ཆང་གི་ཡོ་ལང་བྱེད་པ་ལ་བསྔགས་ཏེ་ཚོགས་གསོག་པ་སྐད་ཟེར་བ་དང༌། རང་རང་སོ་སོའི་ཉེ་རིང་གི་ཁྱད་པར་གྱིས་ཉེས་མེད་ལ་བཀའ་བཀྱོན་བསྐུལ་བ་དང༌། ཉེས་ཡོད་ལ་བྱ་དགའ་སྟེར་བར་ཞུ་བ་དང༌། གཞན་ནོར་གཡོ་སྒྱུའི་སྒོ་ནས་འབུལ་སྡུད་མཛད་པར་བསྐུལ་བ་སོགས་མདོར་ན་ཕྱི་ཡོ་བྱད་དང་ནང་སེམས་ཅན་ལ་ཆགས་པའི་དབྱེན་དཔྱོ་བའི་བསླུ་ཐབས་དུ་མས་འདྲེད་ཀྱང་དེ་དག་གི་རྗེས་སུ་འཇུག་པ་ག་ལ་ཞིག །སྐྱེ་བོ་ངན་པ་དེ་དག་ལས་ཚུལ་དེ་དག་ལས་བཟློག་པའི་ཐབས་ཚུལ་དང༌། བཟློག་པར་མ་ནུས་ཀྱང་བཏང་སྙོམས་སུ་འཇོག་པར་མཛད་དོ། །

གཞན་ཡང་ལྷ་སྡེ་མི་སྡེ་འདི་དག་རང་རེའི་བསྟན་པ་ལ་གནོད་པས། དམག་དང་མཐུ་སོགས་མཛད་དགོས་ཞེས་བསྐུལ་བ་དུ་མ་བྱུང་མོད་ཀྱང༌། དེ་ལྟའི་གཞན་དོན་དུས་ལ་མ་བབ་པས་བསད་པ་གསོ་བར་ནུས་པའི་དུས་ན་བྱ་གསུངས། སེམས་ཅན་གྱི་དོན་དུ་མི་འགྱུར་བའི་གཞན་ལ་འཚེ་བའི་ཆེད་དུ་ཆོས་སྐྱོང་ལ་དྲག་པོའི་ཕྲིན་ལས་མི་འཆོལ། ཡང་སྔར་གྱི་སྲོལ་ཡིན་ཟེར་ནས་བསམ་པ་ཆེ་བར་བྱས་པ་དག་གིས་ཀྱང༌། ཚེ་འདིའི་འུར་སྒྲོབ། ཕྱི་ཚིས་ཀྱི་གཏན་ནོར། འཕྲལ་དགོས་ཀྱི་བཅའ་བཀོད། ཚེ་གཉན་གྱི་མཐུན་འཇུག་གི་སྒོ་ནས་རང་ཕྱོགས་དང་གཞན་ཕྱོགས་ལ་ཕན་གནོད་ཀྱི་བྱ་བ་འདི་བཞིན་གནང་དགོས་ཞེས་ཡང་ཡང་ཞུ་བ་རྣམས་ལ། དྲུང་གི་ཞལ་ནས་རང་རེ་ལ་བྱིས་པའི་དུས་ནས་བཟུང་དེང་སང་ཡན་ཆད་དུ་ཆོས་མིན་གྱི་བྱ་བ་བྱེད་དགོས་ཟེར་མཁན་དང༌། ཆོས་བརྒྱད་སློབ་པའི་སློབ་དཔོན་དུ་མ་བྱུང་མོད། བྱས་ན་ལག་ལེན་དུ་ཁེལ་བར་འདུག་ཀྱང་མི་ཚེ་ཡུད་ཙམ་པ་འདི་ལ་སྒྲུབ་ལོང་གར་ཡོད། ཁེ་གཏན་མེད་པར་ཉེན་ཤིན་ཏུ་ཆེ་བའི་བྱ་བ་ཡང་དགོས་གདུལ་བྱར་བསྙད་པ་རྣམས་ཀྱིས་ལོག་སྒྲུབ་སོགས་དུ་མས་འལ་རང་རེ་འཇུག་ག་ལ་ཕོད། རང་རེ་ལ་ལས་དབང་གིས་འཁོར་བ་འདི་ཀུན་ལས་ཚེ་ཕྱི་མ་ཕན་ཆད་ཀྱི་མདུན་མ་སེམས་པ་བྱུང་ན་བྱ་བ་ངན་པ་ལས་བཟློག་ཅི་ཐུབ་བྱེད་ཅིང༌། ཚེ་ཕྱི་མ་མི་སེམས་པ་རྣམས་ལ་ཡང་རང་དགར་འཇོག་པ་ལས་བཅོས་པ་སྐད་ཀྱི་གཞན་ལ་སུན་མི་བསྐུར།

མདོར་ན་སྤྱིར་ལྔ་བརྒྱ་ཐ་མ་པའི་དུས་དང་ཁྱད་པར་བསྟན་པ་གཟུགས་བརྙན་དུ་གྱུར་པ་དང༌། ཡང་དགོས་གདུལ་བྱར་བསྙད་པ་རྣམས་ཀྱིས་ལོག་སྒྲུབ་སོགས་དུ་མས་འཇིག་རྟེན་གྱི་གྲགས་པ་ལྟར་ན་ཉིན་མཚན་ཕལ་ཆེར་སྲོག་རླུང་ཡང་ནས་ཡང་དུ་ལྡང་བས་སྐུ་ཉམས་ཆུང་ཞིང་ཚ་གྲང་སོགས་ཀྱི་རྐྱེན་གཞན་ལས་མི་བཟོད་པ་ལྟ་བུར་སྣང་ལ། ཁྱད་པར་ཆོས་རྗེ་ཀརྨ་པའི་སྒར་འདི་བར་སྐབས་ཤིག་ནས་བཤད་སྒྲུབ་ཀྱི་དགེ་འདུན་གྱི་མིག་ལྟོས་གང་ཡང་མེད་པར། དཔེར་ན་ཙ་རི་བའི་ལས་ཚན་བཅུ་གསུམ་ལྟ་བུའི་སྤྱོད་པ་དྲག་ལ་མི་སྲུན་པ། མཁས་བཙུན་བཟང་གསུམ་སུས་ཀྱང་འདུལ་མི་ཐུབ་པ་ཞིག་ཡོད་པ་ལ། རྗེ་དྲུང་འདི་པ་སྐུ་ནར་སོན་ཞིང་རང་དབང་ཐོབ་པ་ནས་ཞལ་ལ་འཁྲི་བ་རྣམས་དེ་ལྟའི་སྤྱོད་པ་ལ་མི་སྦྱོར། མི་ཉན་པ་རྣམས་ལ་སྡང་ཞེན་མི་མཛད་པར་བག་ཕབ་ནས་འཁོར་དུ་བསྡུས། མདོར་ན་ཆོས་དང་མཐུན་མི་མཐུན་བསླབ་ཚུལ་དག་མི་དག །ཞབས་ཏོག་ཆེ་ཆུང་ཐམས་ཅད་ལེགས་པ་ལ་བྱ་དགའ། ཉེས་པ་ལ་ཁྲིམས་ལུགས་མེད་པར། ཐུགས་རྗེ་ཆེན་པོས་གནོད་པ་མེད་པའི་ཚུལ་ཁྲིམས། ཆོས་དང་ཟང་ཟིང་གི་སྦྱིན་པ། གཡོ་བ་མེད་པའི་བཟོད་པས་རྗེས་སུ་བསྐྱངས་ནས། སྔར་སྲོལ་གྱི་བྱ་བ་ངན་པ་དེ་དག་ལས་བཟློག་སྟེ། དེང་སང་དབུས་གཙང་གི་གཞུང་འདིར་ཆོས་རྗེ་སྒར་པ་ཞེས་དབང་ཆུང་བ། ཉམ་དམའ་བ། ཁས་ཞན་པ། གཞན་ལ་གནོད་ཅིང་འཚེ་བའི་ལོངས་སྤྱོད་ཀྱིས་དབུལ་ཞིང་ཕོངས་པ་ཐམས་ཅད་ཀྱང་རང་བཞིན་གྱིས་དུལ་བར་གནས་པའི་ཐབས་འདི་ལྟ་བུ་ལ་བསྒྱུར་ཐུབ་པ་ནི་རྨད་དུ་བྱུང་བའི་མཛད་པ་སྟེ། དེང་སང་ཁ་ཅིག་ཇོ་བོ་བཀའ་གདམས་པར་བཅོས་པ་དང་སྦྱངས་ཡོན་ལ་གནས་པར་ཁས་འཆེ་བ་དང༌། བྱ་བྲལ་དང་དགེ་སློང་ཤ་སྟག་མ་གཏོགས་མི་བསྲེལ་བར་ཁས་འཆེ་བ་དག་འཁོར་སློབ་བརྒྱ་ཕྲག་འདུས་ཕྱིན་དེ་ལྟའི་ཟང་ཟིང་གིས་འདུས་པས་རང་ཉིད་ལ་ང་རྒྱལ། གཞན་སྨོད་ཀྱི་གནོད་འཚེས་མི་སྲུན་པ་ཅི་ཙམ་བྱེད་འདུག་པ་ལ་ལྟོས་ན། རང་རེ་ཀུན་དམ་པ་འདི་ལྟ་བུའི་རྗེས་སུ་ཞུགས་ཆོག་པ་བསགས་པ་ཆེ་བསམ་པ་བྱུང༌།

འགའ་ཞིག་གིས་རྗེ་དྲུང་གིས་འཁོར་རིས་སྣ་ཚོགས་པ་མི་བསྐྱང་བར་མཚན་ཉིད་པ་ལྟ་བུའམ་སྒོམ་ཆེན་པ་རྐྱང་པས་བསྐོར་ན་ད་ལྟའི་འབུལ་ཞབས་དང་ཆོས་མཐོང་འདི་བས་ཆེ་བ་འོང་སྙམ་པ་ཁོ་ན་མང་བའི་སྟོབས་ཀྱིས་བླ་མ་ཞབས་རྗེན་པས། རྗེ་དྲུང་ལས་ཀརྨ་པའི་བསྟན་པ་ལ་གནོད་པ་མ་བྱུང༌། རྗེ་དྲུང་གི་མལ་ན་ང་ཡོད་ན་ངས་སྣམ་སྦྱར་ཅན་སྟོང་ཚོ་ལྔ་བསྡུ་བ་ལ་སྐད་ཅིག་གིས་ཆོག །ང་ལ་ཁམས་ན་ཆོས་གོས་གྱོན་པའི་ཆང་མི་འཐུང་བའི་གྲྭ་པ་ལྔ་བརྒྱ་ཡོད་ཞུ་ཞིང་འདུག་པ་ལ། བསླབ་གསུམ་དང་ལྡན་པའི་ཆོས་གོས་ཅན་སྔོན་རྗེ་ཙོང་ཁ་པ་ཡན་ཆད་ཀྱི་བསྟན་འཛིན་རྣམས་ཀྱིས་བསྡུས་པ་ལྟ་བུ་འཁོར་དུ་འདུ་བའི་ཆོས་གོས་ཅན་ལ་ཕྱག་འཚལ་ལོ་ཞེས་པ་ཙམ་ལས་ཅང་མི་གསུངས། ཕྱིས་བདག་ལ་དགེ་སྦྱོང་ལྟར་བཅོས་པ་སེང་གེ་ཡི་དམ་བརྟན་གྱི་སྐྱེས་རབས་ལས་བྱུང་བ་ལྟ་བུའི་འདུས་པ་ལ་བླ་མ་ཞབས་རྗེན་པ་མཐོང་ཆེ་བར་སྣང་གསུང༌།

མདོར་ན་ཁྱིམ་པ་དང་རབ་བྱུང་ཆོས་ལྟར་བཅོས་པ་དང་ཆོས་མིན་སྤྱོད་པར་ཁས་འཆེ་བའི་འདུས་པ་དེ་ཙམ་བསྐྱངས་བར་མཛད་པ་ལ། དེའི་ཆེད་དུ་ལྷག་པར་ཁོ་བོ་ཏིང་ངེ་འཛིན་ལ་མཉམ་པར་བཞག་པ་སྐད་དང༌། ཐུགས་དམ་གྱི་སྒྲིགས་མ་གྲོལ་བ་སྐད་དང༌། ཐུགས་སྦྱོངས་འཛིན་ཆོས་བཤར་སྦྱང་སོགས་མ་ཆག་པར་མཛད་པ་སྐད་དང༌། སཙྪ་དུས་གཏོར་ལམ་དུས་བསྲུང་བཟློག་སོགས་མ་ཆགས་ཆགས་པར་འབད་པ་སྐད་དང༌། རླུང་བཟུང་འཕྲུལ་འཁོར་བསྙེན་པ་ཚད་དུ་སྐྱེལ་བ་སོགས་ཀྱི་སྤྲོས་པ་ཐམས་ཅད་དོར་ནས་འདུས་པ་ཅི་སྙེད་ཀྱི་མོས་པ་དང་བསྟུན་པའི་ཆོས་ཚུལ་མི་འདྲ་བ་སྒོ་དུ་མ་ནས་སྟོན་པ་ལ་ཉིན་མཚན་ཕྱད་མོར་གོ་ཆ་དང་སྦྱོར་བ་དང་འཇུག་པ་དང་ཕྱིར་མི་ལྡོག་པའི་བརྩོན་འགྲུས་མཐར་ཕྱིན་པས་གཞན་གྱི་དོན་འགའ་ཞིག་ཏུ་སྐུ་གསུང་ཐུགས་དོན་ཡོད་པར་མཛད་པ་ལས། ཁ་ཅིག་གིས་སློབ་མ་བསྡུ་བ་ལ་དཀྱིལ་ཆོག་ཙམ་རེ་ཡང་ཐུགས་ལ་མི་འཛིན་ཅིང་ལྷ་ཆུང་རེའི་བསྙེན་པ་ཙམ་མ་བསྐྱལ་བར་ད་དུང་གཞན་ལ་དབང་ཁྲིད་འཆད་པ་འདི་བསྟན་པ་ལ་རྨ་ཤིན་ཏུ་ཆེ་བར་འབྱིན་པ་ཡིན་ཞུ་བར་སྣང་སྟེ། བླ་མ་ཁྲི་བླ་ཞེས་པ་ཞིག་ལ། རྗེ་དྲུང་གིས་ཁྱེད་དང་ངེད་རང་དཔོན་སློབ་གཉིས་བརྩོན་འགྲུས་སུ་ཆེ་གསུངས་པ་ལ། ཁོ་པས་བརྩོན་འགྲུས་ང་ཆེ། ངས་ཞག་གཅིག་གི་ཨཥྚ་བཏོན་པ་དེ་རྗེ་དྲུང་གིས་གསུངས་ན་ཞལ་ལ་མེ་འབར་ཡོང་ཞུས་པ་ལ། རྗེ་དྲུང་གིས་ཁྱེད་ལས་ང་བརྩོན་འགྲུས་ཆེ། ཁྱོད་ཞག་གཅིག་ལ་ཐུགས་དམ་མ་མཛད་པར་སྡོད་མི་ཚུགས། ང་མི་ཚེ་རིལ་ཐུགས་དམ་མི་བྱེད་པ་ལ་བརྩོན་འགྲུས་མེ་ལྟར་དུ་འབར་བ་ཡིན་ཞེས་ཞལ་རྩེད་དུ་གསུངས་ཡང༌། དོན་ལ་དམ་པ་འདི་ལྟ་བུའི་སྦྱིན་པ་གཏོང་བ། ཚུལ་ཁྲིམས་བསྲུང་བ། བཟོད་པ་སྒོམ་པ། བརྩོན་འགྲུས་རྩོམ་ཚུལ་ལ་མཚན་མ་མེད་པར་ལྷུན་གྱིས་གྲུབ་པའི་ཕྲིན་ལས་ཁོ་ནར་ཟད་དེ། གཞན་དུ་མཚན་མས་རྩོལ་བ་ལྟ་བུའི་ཕྲིན་ལས་ལ་རག་མ་ལས་པའི་ཕྱིར། འཕགས་ཆེན་གྱི་སྤྱོད་པའི་གསུང་རབ་ཀྱི་ཆོས་ཚུལ་ཁོང་དུ་མ་ཆུད་པ་དག་གི་སྤྱོད་ཡུལ་དུ་ཆེས་འགྱུར་དཀའོ། །

དེ་ལྟ་ནའང་དཀྱིལ་ཆོག་རེ་ཙམ་ཡང་ཐུགས་ལ་མི་འཛིན་ན་རྒྱུད་སྡེའི་ལྷ་ཚོགས་འདི་ཙམ་ཞིག་གི་དཀྱིལ་འཁོར་ལྷ་གྲངས་ཕྱག་མཚན་མཐའ་ཡས་པ་ལ་ཆགས་ཐོགས་དང་བྲལ་བ་ཡོང་ངམ། ལྷ་ཆུང་རེའི་བསྙེན་པ་ཚད་དུ་མ་འཁྱོལ་ན་གཞན་ལ་བསྐྱེད་རྫོགས་ཀྱི་ཁྲིཛ་བསྟན་པས་བར་ཆད་མེད་པར་དངོས་གྲུབ་ཀྱི་མཚན་མ་འདི་ཙམ་ཡོང་ངམ་ཁྱེད་རྣམས་ཆོས་རྒྱུད་ཤིན་ཏུ་ཆེ་བར་འདུག །དེས་ན་རྗེ་འདིའི་རྗེས་སུ་འཇུག་པ་རྣམས་རྣམ་ཐར་འདི་ལྟ་བུ་ལ་བལྟས་ནས་མིག་ལྟོས་གྱེན་དུ་སྒྱུར་ཅིག །

གསུམ་པ་མཐུན་རྐྱེན་བཤེས་གཉེན་དམ་པ་བསྟེན་ཚུལ་ནི།

ཐེག་ཆེན་བཤེས་ལ་འཁྲུལ་པ་མེད་མཐོང་ནས། །

ལེགས་པའི་ཡོན་ཏན་ཀུན་ལ་ཡིད་ཤོར་ཏེ། །

དམ་པའི་རྣམ་ཐར་ཀུན་དང་མཐུན་བགྱིས་པས། །

རྗེ་བཙུན་རྣམས་ཀྱིས་དགྱེས་པས་བྱིན་གྱིས་རླབས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དང་པོ་སྐུ་གཞོན་ནུའི་དུས་ཉིད་ནས་ཐུགས་ལ། བདག་དམ་པའི་ཆོས་རྣམ་པར་དག་པ་ཞིག་བྱེད། དེ་བྱེད་པ་ལ་བླ་མ་མཁས་བཙུན་བཟང་གསུམ་འཛོམས་པ་ཞིག་གི་ཞབས་ལ་གཏུགས། ཐོས་བསམ་སྒོམ་གསུམ་གྱིས་རང་རྒྱུད་ལེགས་པར་སྨིན་པར་བྱས། དེ་ནས་གཞན་དོན་ལ་འབད་མེད་དུ་འཇུག་པར་བྱེད་པ་ཡིན། དེ་ལས་གཞན་དུ་ཚེ་འདིར་ལྟོས་ཀྱི་སྙན་གྲགས་ཞེ་ཕུགས་སུ་འཆངས་པའི་བདག་གཞན་གང་བས་ཀྱང་མཁས་བཙུན་བཟང་པོ་འགྲན་ཟླ་དང་བྲལ་བ་ཞིག་བྱེད། དེས་མཐོ་དམན་ཐམས་ཅད་ཟིལ་གྱིས་མནན་ནས་ཟང་ཟིང་སྡུད་དགོས་དགོངས་པ་ཐུགས་ལ་འགྱུ་མ་མྱོང༌། བླ་མ་དམ་པ་བསྟེན་པ། ཐོས་བསམ་སྒོམ་པ་སོགས་བྱ་བ་ཅི་མཛད་ཐམས་ཅད་རང་དོན་གྱི་ཟོལ་མེད་པར་མཁའ་ཁྱབ་ཀྱི་མ་རྒན་ཐམས་ཅད་ཀུན་མཁྱེན་གྱི་ས་ལ་འགོད་པ་དང༌། ཁྱད་པར་ཕྱོགས་འདིའི་ལྟོས་བཅས་ཀྱི་གདུལ་བྱ་འཁྲུལ་མེད་ཀྱི་ལམ་ལ་འཛུད་པ་དང༌། དེང་སང་གི་དུས་སངས་རྒྱས་སྲས་དང་སློབ་མར་བཅས་པའི་ཕྲིན་ལས་སྤྲུལ་པའི་ས་སྐྱོང་ཆོས་བློན་ལོ་པཎ་དང་བཅས་པས་དཀའ་བ་ཁུར་དུ་བཞེས་པའི་ཕྱག་ཤུལ། བྱང་ཕྱོགས་ཁ་བ་ཅན་གྱི་ཐུབ་པའི་བསྟན་པ་འདི་ཉིད་གློ་བུར་དུ་ནམ་མཁའ་ལ་དུས་རིས་ཡལ་བ་ལྟར་གྱུར་པའི་དུས་ངན་འདི་འདྲ་ཤར་བའི་སྐབས་ལ། བསྟན་པ་ཡོངས་ཀྱི་ཁུར་འཛིན་རྨད་དུ་བྱུང་བའི་དཔའ་བོ་ཆེན་པོ་འདི་ནི་བཟོད་པར་མ་སྤོབས་ཏེ། དེ་ཡང་བཤད་པ་བ་ཐམས་ཅད་གཞུང་ཆེ་ཕྲ་གང་སློབ་ཀྱང་རུང༌། མགོ་མཇུག་ཚང་བར་མི་སློབ། ཅུང་ཟད་སློབ་པར་བྱེད་ཀྱང་གཞུང་ལ་ཧོར་ཁོངས་བཏོན་ནས་གྲགས་ཚོད་ལ་རྒྱུག་གང་ཆེ་ཁ་ཤས་བཟུང་ནས་ཐམས་ཅད་ཤེས་པ་སྐད་དུ་བྱས། འཕྲལ་དུ་ཁོ་པ་དེ་སྟོན་པ་བཟང་ངོ༌། །བཤད་པ་ཚའོ་ཞེས་རྫུན་ཟོག་ལ་བརྟེན་པའི་མཁས་གྲགས་དང་ལོ་འདོད་ཀྱིས་ཡོན་ཏན་མེད་ཀྱང་ཡོད་པར་བཅོས་པས། མཁས་རྫུ་དང་ཤེས་རྫུའི་འཇམ་བསླུས་ཆེན་པོའི་མྱ་ངམ་གྱི་ཐང་ལ་འཕྱན་པས། སླར་དགེ་བཤེས་བསྟེན་ནས་སློབ་པ་ལ་ནི་ངོ་ཚའི་གནས་སུ་བྱེད། མཁས་པའི་ངག་རྒྱུན་ནི་མེད། དཔེ་ལྟས་དུམ་རེ་བྱེད་ཀྱང་དེའི་དོན་ལོག་པར་གོ་ཞིང་འཆད། གཞན་ལ་ནི་མི་འདྲི། རང་གིས་ཤེས་པར་རློམ་ནས་ཆོས་ལ་གཟུ་ལུམ་དང་རས་གཅོད་ཐུབ་ཚད་བྱེད། གསུང་རབ་ཀྱི་ཚིག་དོན་བཟང་པོའི་དགའ་མགུར་མ་མྱོང་ནས། འཕྲལ་གྱི་ཚེ་ཕྱིད་དུ་སྙན་ངག་དང་འབྱུང་པོས་བྱས་པའམ་རྟོག་གེ་དང་སྐར་རྩིས་དང༌། གཏད་དང་མནན་པ་དང་མོ་དང་བོན་དང་ཕོ་འགུགས་དང་མོ་འགུགས་དང་ཐབ་སྔགས་གཞོབ་སྔགས་སོགས་ཤེས་པར་བྱས་ཏེ། ཆོས་ཉམས་མེད་པའི་རབ་བྱུང་དང་ཁྱིམ་པ་ཕོ་མོ་སོགས་སྐྱེས་བུ་མཆོག་དམན་བར་མ་ཐམས་ཅད་བསླུ་བར་བྱེད་པ། དགེ་བཤེས་དང་བླ་མའི་ཚུལ་བཟུང་བས་ཡུལ་ཕྱོགས་ཐམས་ཅད་ཤིག་ཤིག་ཏུ་ཁེངས་པར་གྱུར། ཐར་པ་ལ་བློ་ཅུང་ཟད་ཕྱོགས་པ་དག་ཀྱང་སྐལ་བ་དམན་པ་དང་བདུད་ཀྱི་དབང་ལས། བསྟན་བྱར་འོས་པའི་དགེ་བའི་བཤེས་གཉེན་ནི་བསྐལ་དོན་དུ་གྱུར། ཟང་ཟིང་གི་གྲགས་པ་དང་རྙེད་པ་ཆེ་བ་ཞིག་དང༌། བཟང་རྫུ་རྒྱབ་ལག་གིས་ཕྱིར་བསྐུལ་ནས་འདུག་པའི་ཚུལ་འཆོས་པའམ། བག་མེད་པར་འདོད་ཡོན་ལ་གྲོལ་གྲོལ་དུ་སྤྱོད་པ་ཞིག་སྣང་ན། ཚེ་འདི་ཕྱིའི་སྐྱབས་མགོན་དེ་འདྲ་ལ་ཞུ་བ་ཁོ་ན་མང་མོད། དེ་ལྟ་བུའི་བཤེས་གཉེན་བསྟེན་ཚུལ་བཟློག་པའི་ཆེད་དུ་མགོན་པོ་འདིས་བསྐལ་པ་གྲངས་མེད་པར་དགེ་བའི་བཤེས་གཉེན་བསྟེན་པའི་རྒྱུ་མཐུན་པའི་འབྲས་བུ་ལས། སྐུ་ཚེ་འདིར་ཡང་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་སྤྲུལ་པ་རྩོད་པ་མེད་པའི་དགེ་བའི་བཤེས་གཉེན་རྣམས་དང་མཇལ་བར་སྣང་སྟེ། དེ་ཡང༌། རྗེ་དགུང་ལོ་བརྒྱད་པའི་དུས་རྗེ་གྲུབ་ཐོབ་ཆེན་པོ་དང༌། རྗེ་བཙུན་དམ་པ་བཀྲ་ཤིས་འོད་ཟེར་གཉིས་ཀྱིས་རྗེ་མཇལ་དུ་བྱོན་པ་ན། རྗེས་བསྲེག་བཅད་བརྡར་བའི་གསེར་བཞིན་དུ་བརྟགས་པའི་དགེ་བའི་བཤེས་གཉེན་ནི་འདི་ལྟ་བུ་ཞིག་གོ་ཞེས་དགོངས་ནས། ཡོངས་སུ་འཛིན་པའི་རྟེན་འབྲེལ་དུ་མ་བསྒྲིགས། དེའི་དུས་སུ་བླ་མ་རྗེ་བཙུན་པ་གཉིས་ལའང་ལྷག་པའི་ལྷ་རྣམས་ཀྱིས་སྤྲུལ་པའི་སྐུའི་ཡོངས་འཛིན་དུ་བསྔགས་པའི་ལུང་བསྟན་དང་དབུགས་དབྱུང་རྒྱ་ཆེར་མཛད། ཁྱད་པར་སྤྲུལ་སྐུ་ཆེན་པོའི་བླ་མར་འོས་པ་ནི་གངས་ཅན་གྱི་ལྗོངས་སུ་དུས་དེར་རྒྱལ་བ་གར་གྱི་དབང་པོ་ཞྭ་དམར་ཅོད་པན་འཛིན་པ་བཞི་པ་ཆོས་ཀྱི་གྲགས་པ་ཡེ་ཤེས་དཔལ་བཟང་པོ་ཡིན་པར་རྩོད་པ་མེད་ཀྱང༌། མདོ་ཁམས་དང་དབུས་གཙང་གིས་ས་ཡུལ་ཐག་རིང་བས་བསྐལ་བས་ན། རྗེ་ཞྭ་དམར་བའི་གསུང་གིས། སྒར་པའི་མདོ་དབུས་ཀྱི་བླ་དཔོན་རྣམས་ལ། ད་སྤྲུལ་སྐུའི་ཡོངས་འཛིན་གྱི་འོས་ལ་རྒྱལ་ཚབ་སྤྲུལ་སྐུ་ཡང་ཞི་བར་གཤེགས། གཞན་ཡང་རྗེ་ཀརྨ་པའི་ཞལ་སློབ་ཀྱི་རྗེ་བཙུན་ཕལ་ཆེར་གཤེགས་པའི་སྐབས་འདིར། འདན་མ་གྲུབ་ཐོབ་པ་འོད་ཞེས་དང༌། རྗེ་ཆོས་གྲགས་རྒྱ་མཚོའི་ཞལ་ཆེམས་ཤོག་དྲིལ་དུའང་སྤྲུལ་སྐུ་ཕྱི་མའི་བླ་མར་རྗེ་བཙུན་སྐྱབས་ཆེ་སོགས་འོས་འདུ་དུ་མའི་ནང་ནས་རྗེ་གྲུབ་ཐོབ་ཆེན་པོ་ཉིད་ལ་མཆོག་ཏུ་བསྔགས་པའི་དབང་གིས། རྗེ་སངས་རྒྱས་མཉན་པ་གྲུབ་ཆེན་དེ་ཡོངས་སུ་འཛིན་པ་དམ་པར་སྤྱན་དྲངས། ལོ་ངོ་གསུམ་གྱི་བར་དུ་བདེ་བར་གཤེགས་པའི་གསུང་རབ་དམ་པ་རྣམས་ཀྱིས་སྤྱད་པར་བྱ་བ་བརྡ་སྤྲོད་པའི་ཚུལ་བསྟན་པ་ནི།

དང་པོར་དགེ་བསྙེན་དགེ་ཚུལ་གྱི་སྡོམ་པ་དང༌། དབུ་སེམས་ཀྱི་སྨོན་འཇུག་གི་སྡོམ་པ་དང༌། དམ་ཚིག་གསུམ་བཀོད་སོགས་བྱ་རྒྱུད། རྣམ་སྣང་མངོན་བྱང་སོགས་སྤྱོད་རྒྱུད། རྡོ་རྗེ་དབྱིངས་ཀྱི་དཀྱིལ་འཁོར་སོགས་རྣལ་འབྱོར་གྱི་རྒྱུད། དུས་ཀྱི་འཁོར་ལོ་སོགས་བླ་མེད་ཀྱི་རྒྱུད་དུ་མའི་དབང་སྡོམ་ནོད་པར་མཛད་ཅིང༌། དེ་དག་གི་རྒྱུད་བཤད་སྒྲུབ་ཐབས་ལས་ཚོགས། བསྐྱེད་རྫོགས་ཀྱི་མན་ངག་མཐའ་ཡས་པ་དང༌། བོད་དུ་གྲགས་པའི་རྫོགས་ཆེན་ལམ་འབྲས་ཤང་སྐོར་གཅོད་ཞི་བྱེད་བློ་སྦྱོང་སོགས་དང༌། གཞན་ཡང་དཔལ་ལྡན་ས་སྐྱ་པ། ཀརྨ་བཀའ་བརྒྱུད། འབའ་རོམ་པ་དང་ཚལ་པ་བཀའ་བརྒྱུད། ཕག་མོ་གྲུ་པ་འབྲི་སྟག་འབྲུག་གསུམ་གྱི་ཆོས་སྐོར། བཀའ་གདམས་རིན་པོ་ཆེ་རྣམས་དང༌། གཙོ་བོར་ནི་རྒྱལ་བ་ཉིད་ཀྱི་གསུང་དང་དེའི་རང་འགྲེལ་ཆེན་པོ་རྣམས་ལ་བརྡ་སྤྲོད་ལྷུག་པར་མཛད་དོ། །

དེ་ལྟར་བརྡ་ཅི་ཙམ་དུ་སྤྲད་པ་ཐམས་ཅད་ཀྱང་ཐོས་པའི་དུས་སུ་ཚིག་ཟིན། བསམ་པའི་དུས་དོན་ངེས། སྒོམ་པའི་དུས་སུ་ཐུགས་རྒྱུད་ལ་མྱོང་བ་ཁྱད་པར་ཅན་ཅི་སྐྱེ་སྐྱེར་མཛད་པ་ལས། མར་མེ་གཅིག་ལས་གཉིས་བལྟམས་པའི་ཚུལ་གྱིས་དུས་དང་བརྩོན་པ་དང་ཚེགས་ཆུང་ངུས། རྒྱལ་བའི་བསྟན་པ་རིན་པོ་ཆེའི་ལུས་ཡོངས་སུ་རྫོགས་པར་བཀའ་དྲིན་སྩལ་ཐུབ་པ་འདི་ནི་ཏཻ་ལོ་ནཱ་རོའི་བཀའ་བབས་འདི་ལ་བླ་མ་སངས་རྒྱས་སུ་ཤར་བས། རྟོགས་པ་བྱིན་རླབས་ཀྱི་འཕོ་བ། སྤྲུལ་པ་སྤྲུལ་པའི་རྒྱུད་འཛིན་ཞེས་བྱ་བ་དེར་གདའ་ཞིང༌། སྤྲུལ་པའི་སྐུ་འདིས་བླ་མ་རྗེ་བཙུན་པ་ཆེན་པོ་འདི་ལ་བརྟེན་ནས་རྙེད་པ་དང་བཀུར་སྟི་དང་སྒྲུབ་པའི་སྒོ་ནས་བསགས་སྦྱངས་མཛད་པའི་ཚུལ་ནི་རང་ཅག་གི་བློའི་ར་བ་ལས་འདས་ཤིང༌། བླ་མ་རྗེ་བཙུན་པ་འདི་ནི་མཚོན་པ་ཙམ་སྟེ། གཞལ་དུ་མེད་པའི་ཡོངས་འཛིན་བསྟེན་པའི་ཚུལ་ག་ལ་དཔོགས།

དེ་ལྟ་ནའང་ཡོངས་འཛིན་འདི་ཉིད་སྤྲུལ་པའི་སྐུས་བྱི་བ་ལོའི་ཟླ་བ་བཅུ་གཅིག་པ་ནས། ཡོས་ལོའི་ཟླ་བ་གཉིས་པའི་ཚེས་ཉེར་དགུའི་བར་ཟླ་བ་བཞི་མ་གཏོགས་འབྲལ་མེད་དུ་བསྟེན་པ་ལ། ལོ་ངོ་བཞི་སྣང་ཡང་ལོ་ཧྲིལ་པོ་གཉིས་ལས་མི་སྣང་བས། མདོ་རྒྱུད་ཀྱི་གླེང་བཞི་རྣམས་སུ་རྒྱལ་བའི་ཐུགས་ཀྱི་རྡོ་རྗེ་རྣམས་ཀྱིས་འདི་སྐད་བདག་གིས་ཐོས་པ་དུས་གཅིག་ཏུ་དམ་པའི་ཆོས་ཡོངས་སུ་འཛིན་པར་མཛད་ཅེས་པ་ལྟ་བུའི་རྣམ་པར་ཐར་པ་འདི་ལ་ལྟ་ན་ལྟ་རིན་ཆོག་པ། བསམ་ཞིང་གཞིག་ན་བསམ་ཞིང་གཞིག་རིན་ཆོག་པ་སློབ་ཅིང་བརྗོད་ན་སློབ་ཅིང་བརྗོད་རིན་ཆོག་པར་གདའོ། །

དེས་ན་རྗེ་འདི་ལྟ་བུའི་རྗེས་སུ་འབྲང་བ་དག་གིས་རྣམ་པར་ཐར་པ་ལ་སློབ་པར་འདོད་ན། ཡོངས་འཛིན་བསྟེན་ལོར་མ་སོང་བ། དམ་ཆོས་ཐོས་ལོར་མ་སོང་ཞིང༌། མོས་པ་ཞེན་ཕྱོགས་སུ་མ་སོང་ཞིང༌། མོས་པ་ཞེན་ཕྱོགས་སུ་མ་སོང་བའི་ལས་འབྲས་ཀྱི་བླང་དོར་ཐུགས་ཉམས་སུ་བཞེས་པ་རྣམས་ལ་སྒྲུབ་པ་ནན་ཏན་དུ་གྱིས་ཤིག །

གཞན་ཡང་རྗེ་བཙུན་བཀྲ་ཤིས་འོད་ཟེར་དེ་ཉིད་ལས་བཀའ་དྲིན་ཅི་ལྟར་ནོད་ཚུལ་ནི་བདེ་གསང་དགྱེས་གསུམ་རྡོ་རྗེ་གདན་བཞི་སོགས་ཀྱི་རྒྱུད་འགྲེལ་དུ་མ་དང༌། ཤེས་རབ་ཀྱི་ཕ་རོལ་ཏུ་ཕྱིན་པ་དང་བྱམས་པའི་ཆོས་སོགས་དང༌། ཕྱི་ནང་གི་གྲུབ་པའི་མཐའ་རྒྱ་མཚོ་འཁྲུལ་པ་མེད་པའི་གསན་པ་མཐར་ཕྱིན་པར་མཛད་པས་ཤེས་བྱའི་གནས་ཚུལ་ལ་ཆགས་ཐོགས་མེད་པའི་མཁྱེན་པ་གཏིང་ཚུགས། དཀའ་གནད་ཀྱི་མདུད་པ་ཐམས་ཅད་ཞིབ་པར་ཁྲོལ། རང་གཞན་གྱི་ཉམས་ལེན་གྱི་གནད་གསང་ལ་དབང་འབྱོར། འཆད་རྩོད་རྩོམ་པའི་ཤེས་རབ་གཞན་དྲིང་ལ་མ་ལྟོས་པར་མངའ་བརྙེས། གདུལ་བྱའི་བློ་དང་འཚམ་པའི་བསྟན་པ་ཐམས་ཅད་འགལ་མེད་དུ་སྟོན་ནུས། ཐེག་པ་གོང་འོག་གི་བླང་དོར་དགག་དགོས་མ་འཆོལ་བར་སྒྲུབ་མཁྱེན་པའི་བློ་གྲོས་ཀྱིས་རྟོགས་པ་སྦྱིན་པར་མཛད་པ་ཡིན་ཞེས་རྗེ་ཉིད་ཀྱིས་གསུང་ཞིང་མངོན་དུ་གྱུར་པ་ལས། སྤྱིར་རྗེ་དེ་ཉིད་ཀྱི་རྗེས་འཇུག་དང༌། དགོས་དྭགས་པོ་བ། ཡང་སྒོས་ཀརྨ་ཀམ་ཚང་བར་གཏོགས་པ་རྣམས་ཀྱིས་དམ་པ་འདི་དཔོན་སློབ་རྣམས་ཀྱི་བཀའ་དྲིན་ཅི་ལྟར་གཞལ། དེས་ན་བདག་གཞན་དུས་གསུམ་དུ་བསགས་པའི་དགེ་བའི་རྩ་བ་མཐའ་དག །རྗེ་དྲུང་དམ་པ་འདི་དག་གི་དྲུང་དུ་མཆོད་པར་འབུལ་ལོ། །དགྱེས་པས་བྱིན་གྱིས་རློབས་ཤིག །དེས་ན་དམ་པ་འདི་དག་གི་རྗེས་སུ་འཇུག་པར་འདོད་ན་ཚིག་རྣ་བར་མ་དྲེད། དོན་ནོར་བར་མ་སོང༌། བསྟན་པའི་ལག་ལེན་བསྲེ་སླད་དུ་མ་བཏང༌། གདམས་ངག་དཔེ་ལ་ཡོད་ཙམ་གྱིས་མི་ཆོག །ཐོས་པ་ལུང་རྒྱུན་ཙམ་དུ་མ་སོང༌། བསླབ་སླངས་མི་ཚེ་མཛད་ཐབས་སུ་མ་ཡོལ་བ། སྒོམ་སྒྲུབ་སངས་རྒྱས་ཀྱི་བསྟན་པ་དང་མི་འགལ་བར་མཛད་རིགས་སོ། །

དེ་ནས་སངས་རྒྱས་ཀྱི་བསྟན་པའང་ཞིང་འདིར་ཉན་ཐོས་ཀྱི་བསྟན་པ་ཡོད་མེད་ལ་བྱེད་པ་གཙོ་ཆེ་བ་ལས། དེང་སང་གངས་ཅན་གྱི་ལྗོངས་འདིར་འགྲོ་བ་འདྲེན་པར་རློམ་པ་ཕལ་མོ་ཆེ་ནི་འདུལ་བ་ནས་བཤད་ཚོད་ཀྱི་དགེ་བསྙེན་དགེ་ཚུལ་གྱི་སྡོམ་པ་ཙམ་ཡང་མི་ལེན་ན་བསྲུང་སྡོམ་བྱེད་པ་ལྟ་ག་ལ་ཡོད་ཞིག་གི་སྒོ་ནས་འགྲོ་དོན་རླབས་པོ་ཆེ་བྱེད་པར་ཁས་ལེན་ཅིང༌། མིང་ཀུན་སྤངས་དང་བྱ་བཏང་དང་རྣལ་འབྱོར་པ་དང་སྒོམ་ཆེན་དང་འཁྲུལ་ཞིག་དང་རྟོགས་ལྡན་དང་བྱར་མེད་དང་རང་གྲོལ་ཆེན་པོ་བར་ཁས་ལེན་ལ། ཁ་ཅིག་འདུལ་བ་པའོ་ཞེ་ནས་བསླབ་སྡོམ་སོགས་ལེན་ལོ་བའི་ཆབ་ལེན་དགོངས་ལྟོ་ཙམ་གཅོད་པ་ལ་འཁྲུལ་ཏེ་ཚུལ་ཁྲིམས་ཀྱིས་ང་རྒྱལ་ནས། སྐྱེ་བོ་གཞན་གྱིས་བསྟོད་ཅིང་བཀུར་བའི་ཆོས་པ་ལ་ཕྲག་དོག་གིས་གོ་གྱོན་དམག་རྡེག །ཡུལ་ནས་བསྐྲད་པ་སོགས་ཀྱི་བསམ་སྦྱོར་གྱི་གཡོ་སྒྱུའི་འཕྲུལ་སྣང་སྣ་ཚོགས་པ་དགའ་མགུར་སྤྱོད་དེ། བྱ་བ་འདི་ནི་སངས་རྒྱས་ཀྱི་བྱ་བ་རླབས་པོ་ཆེ་ལ་སྤྱོད་པའི་དགེ་བའི་རྩ་བའོ། །ཞེས་བསྟན་པ་ཆེས་འཇིགས་པའི་སྐབས་སུ། རང་གི་ལྟོས་བཅས་ལ་བརྩེ་བ་ཆེན་པོས་དགོངས་ཏེ། སྤྲུལ་སྐུ་ཆེན་པོ་འདིས་ཆོས་ཀྱི་རྗེ་ཆོས་གྲུབ་སེང་གེ་དང༌། ཀརྨ་ཕྲིན་ལས་པ་གཉིས་སོགས་ཕུན་སུམ་ཚོགས་པའི་དགེ་འདུན་དབུས་གཙང་ནས་ཀོང་པོར་གདན་དྲངས་ཏེ། རྗེ་ཉིད་དགུང་ལོ་ཉེར་གཅིག་པ་ཕག་ལོ་ཟླ་བ་བཅུ་ཅིག་པའི་ཉེར་གསུམ་གྱི་ཉིན། རྣམ་ཐོས་ཀྱི་རི་བོའི་ཡང་དབེན་གྱི་གཙུག་ལག་ཁང་དུ་མཁན་པོ་ཆོས་གྲུབ་སེང་གེའི་ཞལ་སྔ་དང༌། ལེགས་སློབ་ཀརྨ་ཕྲིན་ལས་པའི་ཞལ་སྔ་ནས་དང༌། གཞན་ཡང་གསང་སྟེ་སྟོན་པར་འོས་པའི་སློབ་དཔོན་དང༌། གྲིབ་ཚོད་འཛིན་པ་ལ་སོགས་པ་གྲངས་ཚང་ཞིང་ཕུན་སུམ་ཚོགས་པའི་དགེ་འདུན་ལས་དགེ་བའི་ལྟས་དུ་མ་དང་བཅས་ཏེ་བསྙེན་པར་རྫོགས་པའི་སྡོམ་པ་ནོད་པར་མཛད།

མཁན་པོ་ལ་བདེ་གསང་དུས་གསུམ་གྱི་རྫོགས་རིམ་སོགས་རྒྱུད་སྡེའི་ཟབ་གནད་དུ་མ་དང༌། ཚེ་དཔག་མེད་སོགས་ཡི་དམ་གྱི་ལྷ་དུ་མ་དང༌། རྣམ་སྲས་མདུང་དམར་ཅན་སོགས་ཆོས་སྐྱོང་དུ་མའི་དབང་བྱིན་རླབས་རྗེས་གནང་རིག་གཏད་བཀའ་བསྒོ་བཞིན་པར། འདུལ་བ་མེ་ཏོག་ཕྲེང་རྒྱུད་རྩ་འགྲེལ་གནང་སྟེ། ཆོས་ཚུལ་འདིས་སངས་རྒྱས་ཀྱི་བསྟན་པ་ལ་ཕན་པར་གྱིས་ཞེས་བཀའ་སྩལ། དེའི་དུས་མཁན་ཆེན་རིན་པོ་ཆེའི་ཞལ་ནས། ངས་རྗེ་ལ་བསྙེན་རྫོགས་ཕུལ་ནུབ། ང་རང་ཀོང་པོ་ང་ལའི་རི་རྩེར་ལུས་སེམས་བདེ་མོར་བསྡད་པ་རྨིས། དེ་བདག་གིས་བསྙེན་རྫོགས་ཀྱི་མཁན་པོ་བྱས་པ་འདི་བསྟན་པ་ལ་ཕན་པའི་བརྡར་འདུག །རྗེ་ལ་ཚེ་དབང་ཕུལ་ནུབ་བདག་གིས་སཙྪ་དཔག་མེད་བཏབ། དེ་ལས་འོད་ཟེར་མཐའ་ཡས་པ་འཕྲོས་པ་རྨིས་པས། སྤྲུལ་སྐུ་འདིས་རབ་ཏུ་བྱུང་བའི་སྡེ་སྐྱོང་བ་ལ་སོགས་པ་སངས་རྒྱས་ཀྱི་བསྟན་པ་ལ་ཕན་པའི་ལྟས་ཡིན་གསུངས།

དུས་དེར་རྗེའི་ཕྱག་ཕྱིར་ཞྭ་དམར་བའི་སྤྲུལ་སྐུ་ལྔ་པ་དཀོན་མཆོག་ཡན་ལག་ཕྱག་ཕྱིར་བཞུགས་པ་ལའང་ཞྭ་དམར་བའི་སྤྲུལ་པའི་སྐུ་ཡིན་པར་ཐུགས་ཆེས་པའི་ངོས་འཛིན་མཛད་དེ། དབུས་སུ་བྱོན་ནས་ཡུན་མི་རིང་བར་སྐུ་གཤེགས་པ་ན་གཤེགས་ཁར་སྤྲུལ་པའི་སྐུ་ཀརྨ་པ་ཞྭ་དམར་ནག །བཅོམ་ལྡན་འདས་དུས་ཀྱི་འཁོར་ལོ། །འབིརྺ་པ། ས་སྐྱ་པ། ཇོ་ཞལ་སོགས་སངས་རྒྱས་དང་བྱང་ཆུབ་སེམས་དཔའ་དུ་མ་དང་སྐུ་གསུང་ཐུགས་དབྱེར་མ་མཆིས་པའི་དག་སྣང་དང་བཅས་ཏེ་སྐུའི་སྣང་བརྙན་བསྡུ་བར་མཛད་པས་ཀྱང༌། སྤྲུལ་པའི་སྐུ་འདི་ཉིད་དང་སྟོན་འཁོར་ཐ་མི་དད་དུ་ཟད་དོ། །

དེ་ནས་སློབ་དཔོན་རིན་པོ་ཆེ་ཀརྨ་ཕྲིན་ལས་པའི་ཞལ་སྔར་ཇི་ལྟར་བསྙེན་པའི་ཚུལ་ནི། དྲི་མ་མེད་པའི་བཀུར་སྟི། ཕྱག་དང་ལྡང་བ། སྟན་སྟོབ་པ་སྔོན་དུ་བཏང་སྟེ་དགེ་བའི་བཤེས་གཉེན་ལ་སྨན་པ་དང༌། གདམས་པ་ལ་སྨན་དང༌། ནན་ཏན་དུ་སྒྲུབ་པ་ལ་གསོ་བའི་འདུ་ཤེས་ལྟ་བུའི་སྒོ་ནས་ཉམས་སུ་བཞེས་དགོས་ཞེས་འབྱུང་བ་ལྟར་ཕྱག་ལེན་བཞེས་ཏེ། ཐོག་མར་མངོན་རྟོགས་རྒྱན་རྩ་འགྲེལ་ལ་ཉི་མ་བཞི་ལྔར་ཆོས་ཐུན་གསུམ་མཛད་པ་ལ་ཚིག་དོན་གཉིས་ཀར་མཁྱེན་པ་ལ་ཚེགས་མ་བྱུང་བས། ཆོས་ཐུན་དྲུག་བདུན་དུ་སྤར་དགོས་ཞུས་པས། སློབ་དཔོན་ཐུགས་མ་ཆེས་པར་དེས་ན་བཤད་ལོ་དང་ཉན་ལོར་འགྲོ་གསུངས་པ་ལ། རྗེ་ཆོས་ཐུན་བདུན་ཙམ་དུ་བསྐྱར་ནས་ཉན་ལོར་འགྲོ་མི་འགྲོ་བརྟག་པར་ཞུས་པས། ཇི་ལྟ་བ་བཞིན་དུ་མཁྱེན་པས་ཆོས་ཐུན་བརྒྱད་མ་ཙམ་དུ་སྤར་ཏེ། བྱམས་ཆོས། ཚད་མ་སྡེ་བདུན་མདོ་དང་བཅས་པ། ཚད་མ་རིགས་གཏེར། མངོན་པ་གོང་འོག །འདུལ་བ་མདོ་རྩ། དབུ་མ་རྩ་ཤེས་འཇུག །སྡོམ་གསུམ་རབ་དབྱེ། བརྟག་གཉིས། རྩིས་ཀུན་བསྡུས་པའི་པ་རིས། མངོན་འདུལ་དུས་འཁོར་གྱི་དུས་ཚིགས་སོགས་གཞུང་ཆེན་ཉི་ཤུ་རྩ་ལྔའི་ཚིག་དོན་གྱི་བཤད་པ། དཀའ་གནད་ཀྱི་དོགས་གཅོད། སྤྱི་དོན་ཟུར་བཀོལ་འཕྲོས་དོན་དང་བཅས་པ་འཁྲུལ་མེད་དུ་ཐུགས་ལ་ཟིན། ངག་ལམ་ནས་བྱང་སྟེ་གཞུང་དེ་དག་ལ་འཆད་རྩོད་རྩོམ་པའི་སྤོབས་པ་བརྙེས། དེ་ཡང་གསན་པའི་ཡུན་ནི་ལོ་ངོ་གསུམ་སོང་ཡང་ཟླ་བ་བཅུ་བཞི་བཞུགས། འཆད་ཉན་བར་མ་ཆད་པ་ལོ་གཅིག་ཁོ་ན་ཡིན།

དེ་སྐབས་གསན་སྦྱོང་འཕེལ་བའི་སླད་དུ་ཞལ་ཟས་དང་མཆོད་ཡོན་ཉུང་དུ་བཏང༌། ཉིན་མི་དལ་མཚན་མི་མནལ་བར་ཚིག་དོན་ལ་དཔྱོད་པ། འགལ་འབྲེལ་ལ་བརྒལ་རྟགས། མཐའ་གཞན་འགོག་པའི་རྣམ་བཅད་ཡོངས་གཅོད་སོགས་ལ་ཆོས་ཀྱི་གཏིང་མ་དཔོགས་ཀྱི་བར་སྦྱངས་པ་ལས། སློབ་དཔོན་རིན་པོ་ཆེས་ཀྱང་དེང་སང་གངས་ཅན་གྱི་ལྗོངས་འདིར་བརྩོན་འགྲུས་དང་མཁྱེན་རབ་འདི་ལྟ་བུ་གཞན་དུ་ག་ལ་ཡོད་ཅེས་བསྟོད་པ་དང་བསྔགས་པ་རྒྱ་ཆེར་མཛད་ཅིང༌། དུས་དེར་ཀྱེའི་རྡོ་རྗེ། སྒྲོལ་མ་སོགས་དབང་བྱིན་རླབས་རྗེས་གནང་དུ་མ་དང༌། ཀརྨ་སྙན་བརྒྱུད་སོགས་ཟབ་ཆོས་དུ་མ་དང༌། ཕྱིས་དབུས་སུ་མཇལ་ཚེ་གུར་ཞལ་དང་དམར་པོ་སྐོར་གསུམ་སོགས་པ་བཀའ་བརྒྱུད་ཇོ་ཞལ་བོ་དོང་པ་སོགས་ཀྱི་ཆོས་སྐོར་མང་རབ་གསན་པར་མཛད་དོ། །

དེ་ལྟར་བྱང་ཕྱོགས་གངས་རིའི་ཁྲོད་ཀྱི་ཐུབ་པའི་བསྟན་པ་དོན་དུ་གཉེར་བའི་གདུལ་བྱ་དག་འགྲོན་པོ་ཕྱོགས་བསླད་པ་ལྟར་ཅི་བྱ་གཏོལ་དང་བྲལ་བ་ལ། བུ་གཅིག་པུ་སྡུག་པ་གཡང་ས་མུན་ཁུང་དུ་ལམ་སྟོར་བའི་ཕ་ལྟར་བརྩེ་བའི་བཞིན་འགྱུར་བ་སྔོན་དུ་བཏང་ནས། ཆོས་དང་ཆོས་སྨྲ་བ་ལ་ཕངས་ཤིང་གཅེས་ལ་གུས་པ་དོན་དུ་གཉེར་བ་དད་པའི་སྣོད་བཟང་པོར། འདོད་པའི་ཡུལ་ཐམས་ཅད་ཕྱི་ས་ལྟར་གཟིགས་པས། དམན་པའི་ལས་ཐམས་ཅད་ཀྱིས་མི་འཕྲོག་པར། སྤྲོ་ཞིང་གྲིམས་པའི་བརྩོན་པ་དམ་པས། བྱ་དཀའ་བ་ཚད་མེད་པ་དང་འོ་བརྒྱལ་བའི་འབད་རྩོལ་ཐུགས་ཉམས་སུ་བཞེས་པ། སྐྱེ་བོ་གཞན་གྱིས་ཐོས་པ་ཙམ་ཡང་བཟོད་པར་དཀའ་ན་ཉམས་སུ་བླང་བ་ལྟ་ཅི་སྨོས་པའི་བཟོད་པ་ལ་རྒྱན་དམ་པར་གཟིགས་ཏེ་ཕྱག་ལེན་ལ་བལྟར་བས། སྐྱེ་བོ་གཞན་གྱིས་རྗེས་སུ་ཡི་རང་བའམ་འོལ་སྤྱི་ཙམ་དུ་ཡང་རེག་པར་མི་བཟོད་པ། ཟབ་ཅིང་ཡངས་པའི་ཤེས་བྱའི་མཐའ་ཐམས་ཅད་ལ་གསལ་ཞིང་མ་ནོར་བར་མྱུར་དུ་འཇུག་པའི་ཤེས་རབ་ཀྱི་དབང་པོས། སྡེ་སྣོད་གསུམ་རྒྱུད་སྡེ་མཐའ་དག་དང་རྟོག་གེ་བཟང་པོའི་རིགས་པ་རྣམས་ལ་རྨོངས་པའི་རབ་རིབ་ཀྱི་དྲི་མ་བསལ་ཞིང་གདུལ་བྱ་རྗེས་སུ་འཛིན་པའི་ཉེར་མཁོ་མཐའ་དག་ལ་མངའ་དབང་འབྱོར་བ་རྣམ་པ་ཐམས་ཅད་མཁྱེན་པའི་གོ་འཕང་ཆོག་ལ་རེག་པར་བསྟན་ཏོ། །

དེ་ཡང་དམ་པ་འདི་ཉིད་ལ་འཕྲལ་གྱི་རྙེད་པ་དང་བཀུར་སྟིས་ཀྱང་སྔ་ཕྱིར་མཆོད་པ་དམ་པས་མགུ་བར་མཛད་དེ། དེ་ལྟ་ན་ཟང་ཟིང་མེད་པར་དམ་པའི་ཆོས་ཀྱིས་བསྡུས་པའི་དཔོན་སློབ། ཐར་པ་དང་ཐམས་ཅད་མཁྱེན་པའི་ལམ་དུ་འདྲེན་པ་ལ་ཟོལ་མེད་པར་ཡིད་ཆེས་པའི་དཔོན་སློབ། སྒོ་གསུམ་བསགས་སྦྱངས་ཀྱི་ལས་གོང་དུ་སྤེལ་བ་ལ་གཡེང་བ་མེད་པའི་དཔོན་སློབ་དེ་ལ་བར་ཆད་དང་བདུད་ཀྱིས་དབྱེ་བར་མི་ནུས་པའི་ཐུགས་ཡིད་གཅིག་ཏུ་འདྲེས་པའི་དཔོན་སློབ་སྟེ་དེ་ལྟར་མཚན་ལྡན་གྱི་བླ་མ་དང་སྣོད་ལྡན་གྱི་སློབ་མ་ཕན་ཚུན་སྤྲ་བ་དང་མེ་ལྕགས་ཕྲད་པ་ལྟར་རྟེན་འབྲེལ་འགྲིག་པའི་མཐུས་དམ་པའི་ཆོས་ནས་བཤད་པའི་སློབ་མས་བླ་མ་བསྟེན་པ་བྱ་བ་དང༌། བླ་མས་སློབ་མ་རྗེས་སུ་འཛིན་པ་བྱ་བ་མཚན་ཉིད་པ་དེ་བདག་ཅག་རྣམས་ཀྱིས་མངོན་སུམ་དུ་གྱུར་པ་འདི་ནི་དམ་པའི་ལས་ལམ་གྱི་ངོ་མཚར་གྱི་ལྟད་མོ་མཆོག་ཏུ་གྱུར་པ་མཐོང་བ་ནི་ཆེས་རྨད་དུ་གྱུར་པ་སྙམ་མོ། །

དེ་ལྟ་ནའང་ད་དུང་རྒྱལ་བའི་གསུང་རབ་ཀྱི་ཐོས་པ་ཟད་དུ་མེད་པས་དབུས་གཙང་གི་ཕྱོགས་ནས་དུས་ཀྱི་འཁོར་ལོ་ལ་མཁས་པ་ས་དྭགས་དགེ་གསུམ་གྱི་ཁྲོད་ན་སུ་ཡོད་ཅེས་གཟུ་བོར་གནས་པ་ཐམས་ཅད་ལ་ཁུངས་བརྩད་པ་གནང་བས། དུས་དེར་བྱ་པ་ཆོས་མཛད་བཀྲ་ཤིས་རྣམ་རྒྱལ་དང་པཎ་ཆེན་རྡོར་རྒྱལ་གཉིས་མཁས་པར་གྲགས་པ་ལས། དེ་དག་འབོད་པར་བཏང་ནས་དམ་པའི་ཆོས་ཀྱི་འབེལ་གཏམ་མཛད་པར་སྤྲོ་ནའང༌། སྐྱེས་བུ་དེ་དག་ཀྱང་དཔལ་ཆོས་ཀྱི་གྲགས་པའི་གསུང་ལྟར། སྐྱེ་བོ་ཕལ་ཆེར་ཕལ་ལ་ཆགས་ཤིང་ཤེས་རབ་རྩལ་མེད་པས་ན་ལེགས་བཤད་རྣམས། །དོན་དུ་མི་གཉེར་ཁོ་ནར་མ་ཟད་ཕྲག་དོག་དྲི་མ་དག་གིས་སྡང་བར་ཡང༌། །ཡོངས་གྱུར་ཅེས་པ་ལྟར་རང་རང་སོ་སོའི་བསགས་པའི་དབང་གིས་རྗེའི་དྲུང་འདིར་གཏོལ་བར་མ་གྱུར་ཏོ། །

དེ་ལྟར་ནའང་སྐྱེས་བུ་དེ་དག་ལ་སོགས་པའི་ཚོད་དཔོགས་ཀྱི་འབེལ་གཏམ་ལ་མ་ལྟོས་པར་སྐྱེས་བུ་དམ་པ་འདི་ནི་སྔོན་ཆོས་ལ་སྦྱངས་པའི་རྒྱུ་མཐུན་པའི་འབྲས་བུ་ལས། ཆོས་ཀྱི་གླེགས་བམ་ལག་ཏུ་བྱུང་བ་ལས་དོན་ཁྲོལ་བར་མདོ་ལས་གསུངས་པ་བཞིན། མདོ་སྔགས་དགོངས་འགྲེལ་དང་བཅས་པའི་གླེགས་བམ་བགྲངས་ལས་འདས་པ་སྤྱན་ལམ་དུ་ཕེབས་སོ་ཅོག་ལ་ཉིན་མཚན་ཀུན་ཏུ་མི་གཡེལ་བར་གཟིགས་རྟོག་དང་ཐུགས་འཛིན་མཛད། ས་བཅད་ལ་དམར་འབྱེད། གཞུང་དང་ལུང་འདྲེན་ལ་སེར་འབྱེད། ཚིག་དོན་གྱི་ཆ་ལ་ཐུགས་ལ་མ་དགོངས་པ་རྣམས་འདིའི་དོན་གོ་མ་བྱུང་བས། འདིའི་དོན་སྟོན་པའི་བསྟན་བཅོས་ཀྱི་ཁུངས་གཞན་འཚོལ་བའི་ཡིག་ཆུང༌། རྟོགས་ཤིན་ཏུ་དཀའ་བ་རྣམས་ལ་དེའི་འགྲེལ་པ་མི་འདྲ་བའི་དོགས་གཅོད་ཀྱི་མཆན་བུ་དུ་མ་འདེབས་པར་མཛད། ཆོས་དེ་རྣམས་ཤེས་པར་གྲགས་སོ་ཅོག་ལ་ཚིག་དོན་འདྲི། དོན་གཅེས་གཅེས་རྣམས་ཟིན་རིས་སུ་བཏབ་ནས་ཕྱིས་ཡིན་མིན་གྱི་སྒྲོ་འདོགས་གཅོད། མདོར་ན་འཛིན་བཤར་གྱི་དབང་དུ་ན་ཡང་སྲོད་ཐུན་དང་པོ་ནས་སྐྱ་རེངས་དང་པོའི་བར་བཤར་གནོན་ལོ་དུ་མར་སྦྲེལ་བར་མཛད། གཞན་ཡང་སྨིན་དྲུག་ལོ་ཙཱ་བ་སོགས་ལ་སྒྲ་རིག་པའི་བསྟན་བཅོས་ཀ་ཙན་དང་སྙན་ངག་སྡེབ་སྦྱོར་རྒྱ་བོད་ཀྱི་ཡིག་ཀློག་སོགས་ལེགས་པར་སྦྱངས། ཀོང་སྟོན་ཤཱཀྱ་རིན་ཆེན་དང་གཙང་སྟོན་རྡོ་རྗེ་བཟང་པོ་དང་མངའ་རིས་པ་ལེགས་པའི་གོ་ཆ་སོགས་ལས་རྒྱ་བོད་ཀྱི་རྟོག་གེའི་བསྟན་བཅོས་ལ་ཡང་དག་པར་སྦྱངས་ཤིང༌། གཞན་ཡང་རྩིས་ཀྱི་སློབ་དཔོན་དག་ལས་རྒྱ་གར་ནག་ཤམྦྷ་ལ་པའི་ལུགས་ཀྱི་རྩིས་སོགས་ལ་མཁྱེན་པས་མཐའ་ཆོད་པར་མཛད། དེ་ཡང་བསྟན་བཅོས་རྒྱ་ཆེན་པོ་ཤེས་པ་ལྟ་ག་ལ་ཞིག །ཐ་སྙད་ཕྲ་མོ་ཤེས་པ་དག་སྐུ་མདུན་དུ་འོང་བ་ན་ཆོས་སྨྲ་བ་དེ་དཀོན་པའི་དོན་གྱིས་རིན་པོ་ཆེ་དང་ཤེས་རབ་བསྐྱེད་པའི་དོན་གྱི་མིག་དང༌། གནས་ལུགས་སྟོན་པའི་དོན་གྱིས་སྣང་བ་དང༌། བྱང་ཆེན་གྱི་དོན་འབྱུང་བའི་དོན་གྱིས་འབྲས་བུ་ཆེ་བའི་འདུ་ཤེས་ཀྱིས་ལུང་རྟོགས་ཀྱི་ནོར་ཆེན་པོ་བསགས་པ་ལ་འབད་པ་ཤ་ཐང་དུ་མཛད་པ་མིག་གིས་ལྟར་ཡོད་པ་འདི་ལགས་སོ། །

དེས་ན་རྨོངས་པའི་འགྲོ་བ་ལ་བརྩེ་སེམས། བསྟན་པ་རིན་པོ་ཆེ་ལ་གཅེས་སྤྲས་ཀྱི་ཐུགས་བསྐྱེད། དཀའ་སྤྱད་དང་ལེན་གྱིས་བཤེས་གཉེན་བསྟེན་པ་ཐོས་བསམ་སྒོམ་གསུམ་གྱི་རོ་མྱོང་བའི་དོན་བཟང་པོ་དཔེ་མཁྱུད་སེར་སྣ་སྤངས་ཏེ་དམ་པའི་ཆོས་རང་གི་སྐལ་བ་དང་འཚམས་པའི་དོན་གཉེར་ལ་དུས་ལས་མི་ཡོལ་བར་འདོམས་པར་མཛད་པ་འདི་ནི་སྐྱེ་བོ་ཀུན་ལ་མངོན་སུམ་དུ་གྱུར་པ་འདི་ལྟ་ནའང༌། རྗེ་འདི་ལ་ཚེ་རབས་སྔོན་ནས་དམ་པའི་ཆོས་ཀྱི་འབྲེལ་བས་བསྡུས་པའི་ལས་མ་བསགས་པ་ཁ་ཅིག་གིས། རྗེ་འདི་བླ་མར་བསྟེན་ཀྱང་ཐུགས་གཡེང་ཆེ་བས་ཆོས་མགོ་མཇུག་ཚང་བར་ཐོབ་པར་མི་འགྱུར་བ་དང༌། ནན་ཏན་གྱིས་ཀྱང་བསྟེན་པ་པོ་རྣམ་གཡེང་གིས་ལོང་སྐབས་འཕྲོག་པར་འགྱུར་ཞེས་པ་དང༌། གཅིག་ཏུ་སྒྲུབ་པ་ལ་ནན་ཏན་དུ་མོས་ཀྱང༌། དབེན་པ་སོགས་ཀྱི་གནས་མི་ཐོབ་པས་རྟོགས་པ་སྐྱེ་ཞིང་བོགས་མི་ཐོན་པ་དང༌། དབང་ལུང་སོགས་རྒྱ་ཆེན་པོ་མི་ཐོབ་པས་གཞན་གྱི་དོན་རྒྱ་ཆེན་པོ་སྒྲུབ་མི་ནུས་པས། དེ་ལས་གཞན་གྱི་བཤད་སྒྲུབ་ལ་འཇུག་པ་ལེགས་སོ་ཞེས་པ་དང༌། ཁ་ཅིག་གིས་ཟང་ཟིང་གི་རྙེད་པ་ཙམ་དབུལ་ནས་ཞལ་ལྟ་གསུང་ཐོས་ཙམ་གྱིས་རྣམ་གྲོལ་གྱི་དོན་ཐོབ་དཀའ་བར་ཁས་ལེན་པ་དང༌། ཁ་ཅིག་དམ་པ་འདིར་སྒོ་གསུམ་གྱིས་བགྱི་བས་རྗེས་སུ་སློབ་པར་མ་བཟོད་ཀྱང༌། ཚེ་འདིའི་ཆོས་བརྒྱད་དོན་དུ་གཉེར་བའི་ཆེད་དུ་ཟོལ་འགྲོགས་ཀྱི་བསླབ་སྡོམ་དང་ཁྲིད་སྣ་འགའ་ཙམ་བླངས་ནས་ཕྱོགས་གཞན་དུ་ཡོན་ཏན་ཐམས་ཅད་དམ་པ་འདི་ལ་བརྟེན་ནས་བྱུང་ཞེས་རྫུན་གྱི་ཁུངས་ཆེན་པོ་སྦྱོར་བར་བྱེད་པ་དེ་དག་ནི་ཉི་མ་ལ་དམུས་ལོང་གིས་བལྟས་པ་ལྟ་བུར་ཟད་དེ།

དེ་ལས་གཞན་དུ་ཚེ་རབས་ཕྱི་མ་དོན་དུ་གཉེར་བ་དག་གིས་དལ་འབྱོར་ལ་སྙིང་པོ་ལེན་པར་འདོད་ནས། སྔོན་བོད་ན་བསྟན་པ་རྣལ་མ་བཞུགས་དུས་ཀྱི་ཐོས་བསམ་སྒོམ་གསུམ་ཚུལ་བཞིན་དུ་བྱས་ཆོག་པ་ལྟ་བུ་ཞིག་དམ་པ་འདི་ལ་བརྟེན་ནས་བྱས་ཆོག་པར་སྣང་ནའང༌། དེ་ལྟར་བྱེད་པ་ནི་ཉིན་སྐར་ལས་ཆེས་དཀོན་པར་སྣང་སྟེ། དེ་ལྟར་དཀོན་པའི་རྒྱུ་མཚན་ཡང་བཤད་པ་པར་གྲགས་པ་རྣམས་ནི་གཞུང་ལུགས་གང་ཡིན་པ་དེས་མངོན་མཐོ་དང་ངེས་ལེགས་ཀྱི་ལམ་ལ་འཇུག་པའི་ཉམས་ལེན་གྱི་ཚིག་དོན་ཡོངས་རྫོགས་ལ་རྟོགས་འཇུག་རྨི་ལམ་དུ་ཡང་མི་བྱེད་པར། གཞུང་དེའི་སྤྱི་དོན་ཐལ་ཕྲེང་དུ་མིང་བཏགས་པའི་ཤགས་ཚིག་སྐྱོན་ཟད་དུ་མེད་པ་རེ་བསླབས་ནས། དེ་རྒྱལ་ཕམ་ལ་མཁས་མི་མཁས་སྟོན་པ་བཟང་ངན་དུ་བྱེད་ཅིང༌། དེའི་ཡན་ལག་ཏུ་དེང་སང་བོད་ལ་གྲགས་པའི་སྙན་ངག་ཡིག་རིས་རྩིས་སོགས་ཧོར་འདྲ་དང་སྐྱ་སེར་གྱི་སྡེ་པ་ལ་མཁོ་བའི་འཕྲལ་གྱི་གཟིགས་བཀུར་བྱང་བར་བྱས་ནས། བླ་མ་དང་ཆོས་རྗེ་ཆེན་པོ་རྣམས་དང་སྡེ་དཔོན་དང་བླ་དཔོན་རྣམས་ལ་ཟོང་དེས་མཇལ་རྟེན། གོ་འཕང་ཐོབ་པའི་གཏན་རྒྱགས་བྱེད་ཅིང༌། ཤར་ཕོ་ཤར་མོ་རབ་བྱུང་འཆལ་བ་དག་གི་མདུན་དུ་དགེ་བཤེས་བཟང་བཙུན་གྱི་མཆོར་ཆས། དགྲ་འདུལ་གཉེན་སྐྱོང་གི་ལག་ཆ། གཞན་ལ་མེད་པའི་ཁྱད་ཆོས། ཀུན་ལ་རྒྱུས་མེད་པའི་གསང་ནོར། འཕྲལ་ཕུགས་ཀྱི་བུབ་རྟེན་དེ་ལ་རེ་ནས་མི་ཚེ་ཧྲིལ་ཐོས་བསམ་ལྟར་བཅོས་པ་དེས་གྲུབ་དོན་རབ་ཏུ་སྡེ་དགོན། གྲྭ་ཚང་གི་ཆོས་རྗེ། འབྲིང་དུ་བླ་མ་སྡེ་དཔོན་ཆོས་རྗེའི་ཨི་ནག་བཀའ་གྲོས་པ་བློན་ཆེན། ཐ་མའང་སྡེ་ཆུང་བླ་ཆུང་རེའི་སྐུ་རིམ་པ་དང་བུ་ཆེན་དང་ཤ་རྒྱག་པ་དང༌། གྲལ་འཕྲོས་པ་དང༌། ཐབ་ཀ་བ་དང༌། རྡོག་ཕྱིས་པ་དང༌། བང་ཆེན་རེ་ཙམ་ཐོབ་པའི་དོན་གཉེར་ཁོ་ན་ལས་བསམ་རྒྱུ་གཞན་མེད་པ་དང༌། སྒྲུབ་པ་བར་གྲགས་པ་རྣམས་ཀྱང་མདོ་རྒྱུད་ཀྱི་རྣམ་གྲོལ་ཐོབ་པའི་ཐབས་ཤེས་ཀྱི་གནད་ཅུང་ཟད་ཙམ་ལ་ཡང་སྒོ་གསུམ་གྱིས་སློབ་པའི་འདུན་པ་མེད་པར་ཚེ་ཕྱི་མ་ཕན་གྱི་འདུན་མ་ནི་ཁྲིད་དུ་མིང་བཏགས་པའི་དམིགས་གཏད་ཡོད་མེད་ཀྱི་སེམས་འཇོག་ཚུལ་རྦད་ཁམ་ཅན་རེ་ལ་བློ་གདེང་བཀལ་དུ་བཅུག་ནས་དེས་ནམ་ཟླ་ཟད་མ་ཐུབ་ནས་དེའི་རྒྱབ་ཆོས་ཡིན་ཞེས་པོ་ཏི་དུ་མའི་ལུང་འདོན་ནས། དེ་དབྱར་ཐོག་དགུན་ཐོག་གཅིག་གཉིས་རེ་རྫོགས་པ་ན་ཁྲིད་ཚར་ཆོས་ཐོན་པས་ད་སྒྲུབ་པ་བྱེད་དོ་ཞེས་ལོ་ཤས་སྒོམ་རྫུ་རེ་བཏབ་པ་ལ་ཡུལ་པ་རྣམས་ཀྱིས་དད་པའི་ཚེ་གཞན་དོན་བྱེད་རན་ཟེར་ནས། ཡུལ་ལྗོངས་ཐམས་ཅད་དུ་རྒྱུ་ནས་ལྟོ་གོས་ཅི་ཕྱིད་བལྟས་ཏེ། གྲུབ་ཐོབ་དང་ཀུན་སྤངས་དང་ཆོས་རྗེའོ་ཞེས་ཚེ་འདི་ཁོ་ནའི་དོན་དུ་གཉེར་བ་ལ་ནི་ཐབས་དེ་ཙམ་གྱིས་ཆོག་པས། དེ་ཕན་ཆད་ཀྱི་ཚེ་རབས་ཕྱི་མ་དོན་དུ་མི་གཉེར་པ་ལ་ཐུག་པས། བཤད་སྒྲུབ་དེ་ལྟ་བུ་དོན་དུ་གཉེར་བ་དག་དང་དམ་པ་འདི་གཉིས་ནི་མེ་ཆུ་ལྟར་དགྲ་གཤེད་དུ་གྱུར་པར་སྣང་ངོ༌། །

དེས་ན་དེང་སང་བཤད་སྒྲུབ་དེ་དག་གི་ཚུལ་ནི་སྐལ་བ་དམན་པ་དག་གིས་སྒྲུབ་པར་སླ་བས་རྒྱུན་དེ་དག་གཅིག་ལས་གཅིག་འཕེལ་བས་དད་ཅན་ལོག་པའི་ལམ་ལ་སྦྱར་ཞིང་ལོག་པའི་འཚོ་བ་སྡུད་པར་བྱེད་པས་སངས་རྒྱས་ཀྱི་བསྟན་པ་ཉམས་པ་ཡང་ཚུལ་འདི་ལྟ་བུ་ལ་ཐུག་པས་སངས་རྒྱས་ཀྱི་བསྟན་པ་ལ་ཕྱིན་ཅི་ལོག་ཏུ་སྤྱོད་པ་དག་གིས་རྗེ་འདི་ལ་ཕོ་རོག་དང་འུག་པ་ལྟར་བལྟ་བ་ཡང་འདིས་ལན་པ་ཡིན་ནོ། །

བཞི་པ་དོན་མེད་ཀྱི་གཡེང་བ་སྤངས་པའི་ཚུལ་ནི།

ཕལ་པའི་རྣམ་གཡེང་མི་ཚེ་འཛད་ཐབས་ཙམ། །

ཡིན་པར་སྙིང་ཁོངས་རུས་པའི་གཏིང་ཉིད་ནས། །

ངེས་འདྲོངས་ཐ་མལ་གཡེང་བ་ཐམས་ཅད་བསྐྱུངས། །

རིག་པ་དྭངས་ཤིང་སྐྱབས་ལ་ཡིད་ཆེས་ཐོབ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་ལྔ་བརྒྱ་ཐ་མ་པ་འདིར། སྐྱེ་དགུ་ཕལ་མོ་ཆེ་ཚེ་འདིའི་གྲགས་འབྱོར་གྱི་ཆེད་དུ་གཡོ་སྒྱུའི་འཕྲུལ་སྣ་ཚོགས་ཀྱིས་ཚོང་བུན་བསྐྱེད་རྐུ་འཕྲོག་འཐབ་རྩོད་ཀྱི་བྱ་བ་ལ་ཚེ་ཐུང་འདི་སྐད་ཅིག་ཙམ་ཡང་མི་དལ་བར་འབད་ནས་རང་ཉིད་ཅུང་ཟད་གྲགས་འབྱོར་ལ་དགའ་ཚོར་དང་གཏམ་སྙན་དུ་བྱེད་ལ། ཕ་རོལ་པོ་ལ་མི་འདོད་པ་བྱུང་ན་རང་གི་སྲོག་རྙེད་པ་ལྟར་བྱེད་པ་ཤ་སྟག་རྗེས་སུ་བཟུང་བའི་ཆེད་དུ། ཐུགས་རྗེའི་དབང་གྱུར་འདིས་ནི་བདག་གཞན་ལ་གནོད་པའི་ལས་ཀྱིས་དུབ་པའི་འགྲོ་བ་རྣམས་ཀྱི་ལས་ཚུལ་གྱིས་ཚེ་དོན་མེད་དུ་ཟད་པ་གང་ཉེ་བར་མངོན་དུ་གཟིགས་པའམ། རྒྱང་རིང་བར་གནས་པའི་ལོ་རྒྱུས་གསན་པ་ཙམ་གྱིས་རང་ཐོག་ཏུ་བྱུང་བ་ལས་ཀྱང་འོ་རྒྱལ་བའི་ཐུགས་ལས་ཀྱིས་དུབ་ནའང༌། སེམས་དཔའ་ཆེན་པོ་དཀྱེལ་ཆེ་བའི་ཐབས་ཀྱིས་ཐུགས་འོ་བརྒྱལ་བར་མི་སྟོན་པར། ཚེ་དོན་མེད་དུ་མཛད་པ་དེ་དག་དངོས་སུ་བཟློག་ཐུབ་ན་བཟློག་པར་མཛད་ཅིང་བཟློག་པར་མ་ནུས་ན་རང་ཉིད་རང་གཞན་གྱི་བསགས་སྦྱངས་སྤེལ་བའི་དགེ་རྩ་དོན་ཡོད་པའི་ཚུལ་ལ་བསླབ་པས། གཞན་དག་མི་ཚེ་ངན་ཟད་དུ་བྱེད་པ་དག་གིས་ཀྱང་དམ་པ་འདིའི་རྣམ་ཐར་ལ་ཡ་མཚན་དུ་མ་མཐོང་ཡང་སྐྱེས་བུ་འདིའི་ཚུལ་ལུགས་ནི་ཡ་མ་ཤ་བའོ་ཞེས་ཁུ་འཁྲིག་ཏུ་བྱེད་དོ། །

དེ་ཡང་དེང་སང་ཚེ་འདི་དོན་མེད་དུ་མཛད་པའི་ཐབས་ལ་ཡང་གནས་མལ་གོས་ཟས་ཐམས་ཅད་རང་གི་ཤེ་མོང་ཙམ་གྱིས་མྱུར་བར་འགྲུབ་ཅིང༌། ཉིན་མཚན་གོར་མ་འཚལ་བའི་ཆེད་དུ་གླུ་གཞས་མདའ་རྡོ་བྲོ་མཆོངས་མགུར་མ། རྒྱན་པོ་བགྲོ་གླེང་ཟ་ཆོག་གཤིན་ཆོག་ཁྲིམས་གཅོད་སོགས་དུ་མས་བྲེལ་བ་ལ། དམ་པ་འདི་ཉིད་ནི་འཁོར་བའི་སྡུག་བསྔལ་ལ་སྐྱོ་ཤས་ཆེན་པོས་མ་བཟོད་པའི་ཞེན་ལོག་གིས་དེ་ལྟའི་སྤྱོད་པ་ལ་ཐུགས་མི་འགྲོ་བས། སངས་རྒྱས་དང་བྱང་ཆུབ་སེམས་དཔའ་ཆེན་པོ་དག་གི་རྣམ་ཐར་གྱི་གསུང་རབ་ཆེན་པོ་གདན་དུ་གཏིང་ནས། རྗེ་བཙུན་གོང་མ་དག་གི་གསུང་སྒྲོས་མགུར་མ། རྣམ་ཐར་རྣམས་དང་ཅི་ལྟར་མཐུན་མཐུན་གྱི་གལ་པོ་ཆེ་ཕྱག་ལེན་དུ་བཏབ་ནས། ཚེ་འདིའི་ཆེ་ཐབས་ཐམས་ཅད་ཆེ་བཞག་ཆུང་བསྐྱུར་དུ་མཛད་པ་ཡིན་ཏེ། དེ་ཡང་རང་རེ་ཀརྨ་པ་དག་གི་ཕྱོགས་འཛིན་པ་རྣམས་ཀྱིས་བསམ་མནོ་ཆེ་ཆེ་མོར་བྱས་ནས་རང་རེའི་ཆོས་རྗེ་གོང་མ་རྣམས་རྒྱ་ནག་རྒྱལ་པོའི་བླ་མ་ཡང་ཡིན་ཅིང༌། དེང་སང་རྒྱ་འཇང་ཡན་མངའ་རིས་ཕྱིན་ན་རང་རེ་ལ་མི་སྤྱི་པས་མཐོང་ཆེ་བའི་བླ་མ་ཡང་མེད་པས། དབུས་གཙང་ཁམས་ཀོང་གི་གྲྭ་སློབ་ཡོན་བདག་སྡེ་རིས་རྣམས་ཕྱོགས་གཅིག་ཏུ་དབང་དང་ཤེ་མོང་བསྒྲིགས་ནས་གྲྭ་པ་དགོན་གནས་རྫོངས་པ་སྣ་རང་ཕྱོགས་སྐྱོང་ཐུབ་ངེས་ཤེས་པའི་བསྟན་པ་ལ་ཕན་ཐོགས་ཤིག་བྱུང་ན་ཞེས་སྨོན་ཞིང༌། དེ་ལྟར་མ་བྱུང་བ་ལ་ཆེས་སྡུག་བསྔལ་བ་བྱེད་པའང་མང་མོད་ཀྱི།

རྗེའི་ཞལ་སྔ་ནས། སྔོན་ཧོར་ས་སྐྱ་པ་སོགས་སྤྲུལ་པའི་གང་ཟག་རྣམས་ཀྱིས་ལ་ལ་རྒྱལ་པོ་དང་བཙུན་མོ་དམག་དཔོན་གྱི་ཚུལ་འཛིན། ལ་ལ་བླ་མ་དང་པཎྜི་ཏ་དང་གྲུབ་ཐོབ་དང་ལོ་ཙཱ་བའི་ཚུལ་བཟུང་ནས་སེམས་ཅན་ཐམས་ཅད་ལ་འདི་དང་ཕྱི་མའི་ཕན་བདེ་སྒྲུབ་ཕྲིན་ལས་ཀྱི་ཚུལ་དེ་དང༌། རང་རེ་དམུ་རྒོད་རྣམས་འདུས་ནས་རང་ཕྱོགས་པ་རྣམས་དར་ཅི་ཐུབ་དང་གཞན་ཕྱོགས་པ་རྣམས་བརླག་ཅི་ཐུབ་ཀྱི་བསམ་སྦྱོར་བྱེད་པ་གཉིས་ཚུལ་མི་མཚུངས་པས། རང་རེས་དེ་ལྟར་བྱས་ན་རང་རེ་ལ་འབྲེལ་ཚད་འཁོར་བ་དང་ངན་སོང་ལ་སྦྱོར་བར་འགྱུར་བས། དེ་ལྟར་གླེང་བ་ནི་བློ་གྲོས་དང་ལྡན་པ་ཞེས་སུ་ཞིག་གིས་བརྗོད། ཅེས་གསུངས་ཞིང༌། ཕྱག་ལེན་དུ་ཡང་དེ་ལྟར་བཏབ་པས། རྗེ་འདི་གང་དུ་བཞུགས་ཀྱང་སྔོན་གྱི་བསགས་པས་ཟང་ཟིང་གི་འདུ་ལོང་ཆེ་བ་འབྱུང་ཡང༌། གནས་མལ་དང་ལོངས་སྤྱོད་རྣམས་ཆེས་བཀྲེན་པར་ཡང་འགྱུར་བ་ལ། ཁ་ཅིག་གིས་རང་རེ་ལ་མི་མེད་པས་ཟང་ཟིང་གི་བསག་བྲུན་མ་བྱུང་བའོ་ཞེས་ཟེར་བ་ལ། དེ་ནི་ཤིན་ཏུ་ནས་ཀྱང་བདེན་པ་ལྟར་སྣང་ཡང༌། རྗེའི་ཞལ་སྔ་ནས་ཕྱོགས་གཅིག་ནས་ཚེ་འདིའི་ལོངས་སྤྱོད་ཚེ་འདིའི་བྱ་བ་མཁས་འགྲུས་ཀྱིས་མ་བསྒྲུབས་པས་བདེན་ཀྱང༌། ཕྱོགས་གཅིག་ནས་བདེན་རྒྱུ་མེད་དེ། ཚེ་འདིར་ལོངས་སྤྱོད་མི་འབྱུང་བའི་སྔོན་ལས་འདིར་སྨིན་ན་ཚེ་འདིར་ལོངས་སྤྱོད་ཅི་ཙམ་བསྒྲུབས་ཀྱང་འགྲུབ་པར་མི་ནུས་ཤིང༌། ཚེ་ཕྱི་མར་དམིགས་པའི་དགེ་རྩ་སྟོབས་ལྡན་བསགས་ན་ཚེ་འདིར་མཐོང་ཆོས་ལའང་ལོངས་སྤྱོད་འབྱུང་བས། ཚེ་འདིའི་ཆེ་ཐབས་སུ་དོན་མེད་ཀྱི་གཡེང་བ་ལ་སྒོ་གསུམ་མི་བཀོལ་བར་མཛད་ལ།

དེ་ལྟ་ནའང་དེང་སང་ཤཱཀྱའི་དབང་པོའི་གཟུགས་བརྙན་གྱི་བསྟན་པའི་དུས་འདིར་ཚེ་ཕྱི་མའི་མིང་ཙམ་ལ་བསྙད་ནས། ཚེ་འདིའི་ཟང་ཟིང་ཁོ་ན་དོན་དུ་གཉེར་བས་སློབ་མ་ཤ་སྟག་ལས་ཀྱི་འབྲེལ་བས་འདུ་བ་འདི་ནི་མངོན་སུམ་དུ་གྱུར་པ་ལགས་པས། དེ་དག་ཡིད་བསད་ན་དམ་པ་འདི་དག་ལ་ཁོང་ཁྲོ་བའི་ལས་ཀྱིས་ངན་སོང་ཁོ་ནར་གཞོལ་བས། དེ་བཟློག་པའི་ཆེད་དུ་འདོད་ཆེན་པ་དེ་དག་གི་སེམས་ངོ་བསྲུང་བའི་ཆེད་དུ་རང་བཞིན་ལྷུན་འགྲུབ་ཏུ་འབྱུང་བའི་དངོས་པོ་དག་ལ་སེར་སྣ་དང་རྨེལ་སྲིས་དང་སྦྱིན་བདག་ནོར་ཅན་གཞན་གྱི་སེམས་བཟུང་ནས་དེ་དག་ལ་སྤུས་སྒྱུར་སློངས་མོ། བསྐྱི་གཡར་བུན་བཀྱེད་སོགས་ཅི་རིགས་པར་མཛད་པ་ལ་ཡང་དམ་པ་ཉིད་ཀྱི་ཕྱག་བསྟར་ནས་མཛད་པ་མ་གཏོགས། དགེ་བའི་རྩ་བ་ཁྱད་འཕགས་དེ་ལྟ་བུ་སྒྲུབ་པའི་ཞབས་ཏོག་བྱེད་པའི་སློབ་མའང་ཨུ་དུམ་ཝ་རའི་མེ་ཏོག་ལས་ཀྱང་དཀོན་པར་སྣང་ཞིང༌། དེ་ལའང་འདོད་ཆེན་པ་ཁ་ཅིག་གིས་རང་གི་ཚེ་འདིའི་ཟང་ཟིང་གི་འདོད་པ་ཅུང་ཟད་གྲུབ་པ་རྒྱུ་མཚན་དུ་བྱས་ཏེ་དེ་ལྟར་གཞན་གྱི་ཡིད་མི་གསོད་པའི་ཆེད་ཀྱི་ནོར་དངོས་སྒྲུབ་པ་དང༌། དེའི་ཆེད་ཀྱི་སྦྱིན་བདག་ལ་སོགས་པའི་སྟོབས་ནོར་ཡོད་པ་རྣམས་ལ་མཐུན་འཇུག་མཛད་པ་སོགས་མི་འཐད་དེ། ཀརྨ་པ་ཙམ་གྱིས་སྡེ་བླ་དཔོན་རེའི་ངོ་བཟུང་བས་བཟུང་གིས་མི་ལྕོགས་པའི་ཕྱིར་དང༌། རྫས་དངོས་རྣམས་ཀྱང་འཕྲལ་སྤྱད་འཕྲལ་དག །བྱས་ཁྱེར་ཁྲས་ཁྱེར་ལ་ཐོ་རེ་ལོང་ངེར་མི་གཏོང་བ་མ་རབས་ཀྱི་སྤྱོད་པ་ཡིན་པའི་ཕྱིར་དང༌། གྲྭ་བུ་སློབ་རྣམས་ཀྱང་ཟང་ཟིང་གིས་མགུ་ན་དེས་ཆོག་གིས། མ་ཆོག་ན་ཀརྨ་པ་ཙམ་ལ་ལྟོས་ན་ཁམ་ཆུང་བས་ཁྱིས་སྐྱུར་ཕག་སྐྱུར་ལ་བཏང་བས་ཆོག་པའི་ཕྱིར་ཞེས་དང༌། ཡང་དེ་ལྟར་ཟེར་བ་པོ་དེ་དག་གིས། རྗེ་འདི་ཉིད་ལ་ཚེ་འདིའི་ལོངས་སྤྱོད་སོགས་ཀྱིས་ཕོངས་པའི་ཚེ་ཀརྨ་པ་ཙམ་ཡིན་པ་ལ་འཁོར་ལོངས་སྤྱོད་ཐབས་སྐྱོང་བའི་རྒྱལ་ཆས་མི་འདུག །གྲྭ་བུ་སློབ་སྦྱིན་བདག་རྣམས་ཀྱང་ཟང་ཟིང་གི་རྙེད་པས་མགུ་ཐུབ་པའི་སྐྱོང་བྲན་མ་ཤེས་པས། རང་རེའི་བསྟན་པ་མི་ཡོང་ངོ་ཞེས་འདོད་པ་ཅུང་ཟད་དང་མཐུན་མི་མཐུན་ལ་སྨྱོན་པ་ལྟར་རང་ཚིག་འགལ་བས་ལོག་ལྟ་སྒོམ་པར་བྱེད་པ་མང་མོད་ཀྱི།

དེ་དག་གིས་ནི་སྐྱེས་བུ་དམ་པ་རྣམས་ཀྱིས་དུས་བབ་དང་བསྟུན་པའི་གཞན་དོན་བྱེད་པའི་ཚུལ་ལ་བློ་ཁ་ཅུང་ཟད་ཀྱང་མ་ཕྱོགས་པའི་གཏམ་དུ་ཟད་དེ། སངས་རྒྱས་དང་བྱང་ཆུབ་སེམས་དཔའི་རྣམ་པར་འཕྲུལ་པའི་དམ་པ་དེ་དག་ཀྱང་དེང་སང་སོ་སྐྱེ་འཆིང་བ་ཀུན་ལྡན་གྱི་རྣམ་པར་སྣང་ནས་བསྟན་པ་འཛིན་པའི་ཚུལ་སྟོན་པ་ལས་མཐོང་དུ་མི་རུང་བས། དེའི་ཚེ་དམ་པ་འདི་དག་ནི་དམུ་རྒོད་དེ་དག་དང་འདྲིས་པ་མི་སྤོང་བར་རྗེས་སུ་འཛིན་པའི་ཆེད་དུ་ནི། འདོད་ཆེན་པ་ཟང་ཟིང་གཉེར་བ་དེ་དག་སྐྱེ་བ་འདི་དང་ཕྱི་མ་ཕན་ཆད་དུ་ཆོས་དོན་དུ་གཉེར་བའི་ཐབས་སུ་འགྲོ་བའི་སྡིག་དང་མ་འདྲེས་པའི་ཟང་ཟིང་གིས་ཕན་འདོགས་པ་མ་གཏོགས། བདུད་ཀྱིས་ཡོངས་སུ་བཟུང་བའི་བཤེས་གཉེན་འགའ་ཞིག་གིས་ཟང་ཟིང་སྡུད་པ་ལྟར་དམ་པ་འདིས་ག་ལ་སྡུད་དེ། སྡུད་ན་དབུས་གཙང་ཁམས་ཀོང་རྒྱ་འཇང་ཡན་དུ་ཕེར་ཡོང་ཅན་གྱི་འཁོར་སྐད་རིགས་མི་གཅིག་པ་དུ་མ་བསྡུས་ཆོག་པའི་ཕྱིར་དང༌། དེང་སང་མཁས་གྲུབ་ཏུ་གྲགས་པའི་མི་ཆེན་མང་པོ་ཚོགས་པར་བྱས་ནས་དེ་དག་གིས་རང་ཕྱོགས་ཅི་དར། གཞན་ཕྱོགས་ཕྲག་དོག་གིས་དྲུངས་འབྱིན་ཅི་ཐུབ་སོགས་ལ་འབད་ན་ཚེགས་ཆུང་ངུས་མྱུར་དུ་འགྲུབ་མོད་ཀྱང༌། དེ་དག་གི་ལས་ཚུལ་ལ་རང་གཞན་དག་སྦྱོར་བ་ནི་རྨི་ལམ་དུ་ཡང་ག་ལ་ཞིག །

དེ་ལྟར་མི་མཛད་པ་ཡང་སྐྱབས་གནས་སངས་རྒྱས་ཀྱི་གསུང་ལ་ཡིད་ཆེས་བཟློག་པ་མེད་པ་ཐོབ་པའི་སྟོབས་ལས་ཡིན་ཏེ། དེང་སང་དེ་ལྟར་སྐྱབས་གནས་རིན་པོ་ཆེ་ལ་ཡིད་མ་ཆེས་པས་ཁ་ཅིག་གིས་སངས་རྒྱས་ཀྱི་བསྟན་པ་དངོས་གཞི་ཉམས་པའི་དུས་འདིར་དམ་ཉམས་དང་འདྲེས་ཁྱེར་གྱི་ཆོས་རྒྱུད་ལས་དབང་ཁྲིད་ལུང་གསུམ་དུ་མ་ཞུས་ནས། ཤེས་རབ་དང་སྙིང་རྗེ་དང་བྲལ་བའི་བླུན་པོ་དུ་མ་འདྲིད་པར་བྱེད་ཅིང༌། ཞེན་མེད་དང་ཆགས་མེད་ཀྱི་གྲོལ་གྲོལ་ཞིག་ཞིག་མཁས་མཁས་དེ་ཡང་དགོས་པ་མེད་པར་བཅོས་པའི་རྣམ་གཡེང་ཁོ་ན་ལ་མི་ཚེ་ཟད་པ་དག་འདུལ་བའི་ཆེད་དུ། དམ་པ་འདིས་གཡེང་བ་ཐམས་ཅད་སྤངས་ཏེ་སྒྲུབ་པ་ལ་ནན་ཏན་དུ་འཇུག་པར་མཛད་པ་ཡིན་པ་ལ། རྣམ་གཡེང་ཅན་མི་ཚེ་སྟོང་ཟད་དུ་གཏོང་བ་དེ་དག་གིས་རང་རང་གི་གནོང་ལ་ཕོག་ནས་སྙོན་འདེབས་པའི་ཆེད་དུ། དམ་པ་འདི་དཔོན་སློབ་རྣམས་ནི་གཡེང་བ་ཆེའོ། །ཚེ་འདིའི་བྱ་བ་མང་ངོ་ཟེར་མོད། དུས་དེང་སང་རྩམ་ལ་དམ་པ་འདི་ལ་འདུས་པ་ཙམ་གྱི་ཕུན་སུམ་ཚོགས་པའི་འབྱོར་པ་འདི་ཙམ་གཞན་ལ་ཁ་ཟེར་བའི་འདྲེན་པར་ཁས་འཆེ་བ་ཀུན་ལ་བྱུང་ན་དམ་པ་འདིའི་སྤྱོད་པ་དང་རྗེས་སུ་མཐུན་པར་ཚེ་འདིའི་བདེ་འབྱོར་བྱུང་ངོ་ཅོག་གི་གཡེང་བ་ཐམས་ཅད་མངོན་མཐོ་ངེས་ལེགས་ཀྱི་སྒོ་གསུམ་གྱི་གཡེང་བར་འགྲོ་བ་ཅིག་ཅིས་ཀྱང་མཛད་པར་ཞུ་ཞེས་གསོལ་བ་འདེབས་སོ། །

ལྔ་པ་མི་རྟག་པར་རྒྱུད་ལ་སྐྱེས་པས་ཚེ་འདི་བློས་བཏང་བའི་ཚུལ་ནི།

མཆོག་དམན་ཐམས་ཅད་ཆུ་བོ་རྒྱུག་པ་ལྟར། །

སྒྲེན་མོ་ལག་སྟོང་འགྲོ་བ་འདི་མཐོང་བས། །

ཚེ་འདིའི་ཆོས་བརྒྱད་རྨི་ལམ་ནང་ན་ཡང༌། །

གཞིག་པ་བཏང་ཚེ་འཆར་བའི་གོ་སྐབས་གར། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་གི་འགྲོ་བ་ཕལ་ཆེར་རྟག་འཛིན་གྱི་དབང་གིས་ལུས་ལོངས་སྤྱོད་ནམ་མཁའ་གནས་ཀྱི་བར་ཏུ་མི་འཇིགས། མ་འོངས་པར་འཇིགས་སྲིད་དུ་ཆུག་ཀྱང༌། རང་རེའི་བུ་སློབ་སྡེ་རིས་རྣམས་སྟོངས་མི་འགྲོ་བས། དེའི་བདེ་འབྱོར་གྱི་ཆེད་དུ་འདོད་སྲེད་ཀྱི་ལྕགས་ཕུར་འགྱུར་མེད་དུ་ཐེབས་པའི་གདུལ་བྱའི་ངོར། ལོང་མེད་སྙིང་ལ་གཟེར་བའི་མགོན་པོ་འདིས་ནི་འདུ་བྱེད་ཐམས་ཅད་སྐད་ཅིག་ཏུ་མི་གནས་པ་མངོན་དུ་གྱུར་ནས་ཁམས་གསུམ་པའི་སེམས་ཅན་འདི་ཐམས་ཅད་འཆི་བདག་གཤིན་རྗེའི་ཁར་སྐད་ཅིག་ཀྱང་མི་སྡོད་པར་རྒྱུག་པ་ཐུགས་ལ་མི་བཟོད་པ་ནི། སྐྱེས་ཐོབ་ཀྱི་ངེས་འབྱུང་གོམས་པའི་མཐུས། སྐུ་གཞོན་ནུའི་དུས་ནས་རང་གཞན་གྱི་འཆི་བ་ལ་འཇིགས་པས་མནལ་ཡེ་མི་ཁུགས་ཤིང༌། ཕལ་པའི་སྐད་དུ་སྨྲེ་སྔགས་གླ་རྡོལ་དུ་འཆོར་བ་ཞིག་ཡོད་འདུག །དེའི་དོན་གྱིས་ཞལ་སྔ་ནས། སྐྱེས་པའི་མཐའ་མ་འཆི་བ་དང༌། འདུས་པའི་མཐའ་མ་འབྲལ་བའི་མཐའ་གོ་བས། འཇིག་པའི་མཐའ་ལ་མི་བཟོད་པའི་སེམས་ཁྲལ་ཆེ་བར་ཡོང་ཤས་ཆུང་ཞེས་གསུངས་ཞིང༌། ཐུགས་ཉམས་ལའང་དེ་ག་འཁྲུངས་པར་སྣང་སྟེ། དྲུང་དུ་ནམ་ཕྱིན་གསུང་གླེང་ཡང་སྐྱེ་རྒ་ན་འཆི་སོགས་ཀྱིས་ཉེས་པས་གཟིར་བའི་འཁོར་བའི་སྡུག་བསྔལ་འདི་ལ་སྐྱོ་ཞིང་བྲེད་ཤ་ཆེ་བའི་དེ་ཁོ་ན་འབྱོན་པ་མང་བས། ཕལ་པའི་སྐད་དུ་སྙིང་རླུང་རྒྱུན་མ་ཆད་པས་ཐུགས་གསོས་བཏབ་ནས། ཚེ་རབས་ཕྱི་མ་ཕན་ཆད་དོན་དུ་གཉེར་བའི་དད་ཅན་རྣམས་དེའི་དོན་ལ་སྦྱོར་བ་མ་རྟོགས། འཁོར་བ་དང་ངན་སོང་གི་ཆེད་དུ་མི་སྦྱོར། དོན་དུ་མི་གཉེར་བ་དག་ཀྱང་དོན་དུ་གཉེར་བའི་ཆེད་ཀྱི་བསོད་ནམས་ལ་ཐབས་མཁས་ཀྱིས་སྦྱོར་བར་མཛད་པ་ལ། ཁ་ཅིག་གིས་འཇིག་རྟེན་གྱི་མདོ་ཆུང་ཞིང་ཐུགས་ཆུང་ལ་དབུ་ཡང་བས་མཛད་པ་གང་ཡང་མཐར་མི་ཕྱིན་པས་བརྟན་པ་ལ་ཕན་ཐོགས་ཤིན་ཏུ་ཆུང་ཞེས་རྟག་འཛིན་ཅན་རྣམས་ཀྱིས་ལོག་པར་བལྟ་བ་མང་མོད། ཐུགས་ཆེ་དབུ་ལྕི་ཞལ་ཉུང་བའི་མོད་ཡོད་རྣམས་ཀྱིས། དམ་པ་འདི་ལ་ཁྲེལ་བ་སྐད་དུ་བྱེད་པ་དེ་ལས་སྙིང་རྗེ་བ་ཅི་ཞིག་ཡོད་དེ། ཞལ་སྔ་ནས། ནམ་འཆི་ནི་ཆ་མེད། ཤི་ནས་ནི་ད་ལྟ་དང་སྔོན་གྱི་ལས་ངན་གྱིས་མི་ཁོམ་པའི་གནས་ཅི་འདྲ་བར་སྐྱེ། དེར་སྐྱེས་ནས་ནི་བསྐལ་པ་གྲངས་མེད་པར་མི་ཐར་བར། ད་ལྟའི་སོས་དལ་འདི་ཙམ་གྱི་སྐབས་མི་ཐོབ་ན། ཞག་གཅིག་གཉིས་ཀྱི་ཚེ་ཐུང་གི་མི་ཚེ་སྡིག་ལ་སྒྲིལ་བ་ཇི་ལྟར་ཕོད་པ་ཞེས་འཁོར་སློབ་ཤ་ཚའི་མི་ཟེར་གྱི་ལེགས་ཉེས་ལ་རྩིས་གདབ་མི་གཏོང་བར། ཆོས་བརྒྱད་ཀྱི་རྣམ་རྟོག་ངན་པ་ཚར་གཅོད་པར་མཛད་པ་འདི་ནི་སྐལ་ལྡན་གྱི་རྗེས་འཇུག་དག་གིས་གཟིགས་ན་ལྟ་རིན་ཆོག་པའི་རྣམ་ཐར་དུ་སྣང་ངོ། །

དྲུག་པ་བསླུ་མེད་དཀོན་མཆོག་གསུམ་ལ་སྐྱབས་སུ་སོང་ཚུལ་ནི།

སྐྱབས་གནས་ཐུབ་པའི་དཀོན་མཆོག་རྣམ་གསུམ་ལས། །

གཞན་པའི་སྐྱབས་ལ་ཡིད་ཆེས་མ་རྙེད་པས། །

སྐྱིད་སྡུག་ཐམས་ཅད་དཀོན་མཆོག་མཁྱེན་པ་ཡིན། །

གཞན་ལ་རེ་ལྟོས་སྤུ་རྩེ་ཙམ་ཡང་མེད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་སངས་རྒྱས་ཀྱི་བསྟན་པ་སྡུད་ཀ་འདིར། སངས་རྒྱས་ཀྱི་རྗེས་སུ་འཇུག་པ་སྐད་དུ་བྱེད་པ་ཕལ་ཆེ་བ་འདི་དཀོན་མཆོག་གསུམ་ལ་སྐྱབས་སུ་མཆིའོ་ཞེས་ཟེར་བ་ཙམ་ཡོད་ཀྱང་དཀོན་མཆོག་གསུམ་ཉིད་ཀྱང་ཅི་ལྟ་བུའོ་ཞེས་མཚན་ཉིད་ཙམ་ཡང་ངོས་མ་ཟིན་པ་ཁོ་ནར་ཟད་དེ། སངས་རྒྱས་དཀོན་མཆོག་ནི་སེམས་ཅན་ཐམས་ཅད་ཀྱི་ཕན་བདེ་བསྒྲུབ་པའི་ཆེད་དུ་སྐྱོན་ཀུན་སྤངས་ཡོན་ཏན་ཀུན་ལྡན་ཡིན་ན། སངས་རྒྱས་ཀྱིས་རྫུན་གསུངས་པའི་སྐྱོན་གྱི་དྲི་མ་དང་བྲལ་ངེས་པས། དེས་ལས་ཉོན་ཐམས་ཅད་རང་ལ་གནོད་པ་དང༌། དེའི་གཉན་པོ་དགེ་ཚོགས་རང་ལ་ཕན་པར་གསུངས་པ་ལ་བདེན་པར་ཡིད་མ་ཆེས་པར། དེང་སང་སྐྱབས་འགྲོ་བ་བཟང་པོར་རློམ་པ་ཐམས་ཅད་བདེ་སྡུག་གི་འབྲས་བུ་ཐམས་ཅད་དགྲ་འདུལ་གཉེན་སྐྱོང་ལ་རག་པར་བདེན་པར་བཟུང་ནས། སྤྱིར་དུ་སེམས་ཅན། སྒོས་སུ་བསྟན་པ་ལ་ཞུགས་སོ་ཅོག་རང་རེའི་ཕྱོགས་འཛིན་མི་བྱེད་ཚད་ཀྱི་ལུས་ལོངས་སྤྱོད་ཐལ་བར་རློག་པའི་བསམ་སྦྱོར་ཁོ་ན་ལ་ཉིན་མཚན་དུས་འདའ་ཞིང༌། དེ་འགྲུབ་པའི་ཕྱིར་འཇིག་རྟེན་གྱི་ལྷ་ཀླུ་བཙན་གསུམ་རྒྱལ་འགོང་སོགས་སྒྲུབ་ཅིང་མཆོད་པར་བྱེད་པ་དག་ལ་བརྩེ་བས་མ་བཟོད་ནས། བསླུ་བ་མེད་པའི་མགོན་པོ་འདིས་ནི་མཐའ་མེད་ཀྱི་མ་རྒན་ཐོག་མེད་ཀྱི་གཅོང་ནད་དམ་པོས་ཟིན་པ། བག་མེད་ཀྱི་མལ་ནས་ལྡང་མ་ནུས་པར་ལས་ངན་ལ་རྒྱུན་དུ་སྤྱད་པས་འཁོར་བ་དང་ངན་སོང་མུ་མེད་དུ་འཕྱན་པ་དག་ཐར་པ་བདེ་བ་དམ་པ་ལ་སྐྱོབ་པའི་ཆེད་དུ། དེའི་སྐྱོབ་ཐབས་རྫོགས་པའི་སངས་རྒྱས་ཀྱི་གསུངས་བདེན་པ་ཁོ་ན་ལ་ཐུགས་འགེལ་བ་མ་གཏོགས། ཕྱི་རོལ་པ་དང་འཇིག་རྟེན་གྱི་གྲགས་པའི་རྗེས་སུ་མི་འབྲང་བར་རང་གཞན་སུ་ལའང་སྔོན་གྱི་ལས་སམ་འཕྲལ་གྱི་རྐྱེན་ལས་བྱུང་ཀྱང་རུང༌། གནོད་པ་དང་སྡུག་བསྔལ་བ་བཟློག་པའི་ཚེ་ཡང་སངས་རྒྱས་ཀྱི་གཙུག་ལག་ལས་བྱུང་བའི་དགེ་ཚོགས་བསགས་པའི་ཆོ་ག་ལས་ཐབས་གཞན་པ་སྒྲུབ་ཏུ་མི་གནང༌། མོ་བོན་རྩིས་གསུམ་གྱི་རྟེན་འབྲེལ་སོགས་ཀྱང་སངས་རྒྱས་ཀྱི་བསྟན་པ་དང་མི་འགལ་བ་རྣམས་སྒྲུབ་ཏུ་འཇུག་ཅིང༌། བསྟན་པ་དང་འགལ་བ་རྣམས་སྒྲུབ་པར་མི་སྩོལ། གནོད་པ་དང་སྡུག་བསྔལ་བྱུང་བ་ཐམས་ཅད་ལེ་ལན་གཞན་ལ་མི་བདའ་བར་སྔོན་ལས་ཀྱི་འབྲས་བུ་ཁོ་ན་ལས་བྱུང་བ་ཡིན་གྱི། དེ་ལྟར་ངོ་ཤེས་ནས་ད་ཕྱིན་ཆད་ལས་རྒྱུ་འབྲས་ལ་འདོར་ལེན་བྱེད་ཤེས་པས་བདེ་འབྲས་འབྱུང་བ་འདི། སྐྱབས་གནས་བླ་མ་དང་དཀོན་མཆོག་གི་བཀའ་དྲིན་ཡིན་པས། སྐྱབས་གནས་དེ་དག་ཡིད་ལ་དྲན་པའི་དགེ་བ་ཙམ་གྱིས་ཀྱང་ལས་ངན་གྱི་འབྲས་བུ་མྱོང་རྒྱུ་དེ་དག་འདག་ངེས་པས། ད་དགོས་འདི་ཕྱིའི་བདེ་ལེགས་ཐམས་ཅད་སྐྱབས་གནས་བླ་མ་དང་དཀོན་མཆོག་ལས་བྱུང་ངེས་པའི་ཕྱིར། དེ་ལས་གཞན་པའི་བསམ་རྒྱུ་དྲན་རྒྱུ་ཅི་ཡོད་ཅེས་དཀོན་མཆོག་ལ་སྒོ་གསུམ་གྱི་སྒོ་ནས་གསོལ་བ་དྲག་ཏུ་འདེབས་པ་འབའ་ཞིག་མཛད་དེ། གསོལ་བ་དྲག་ཏུ་འདེབས་པའི་དོན་ཀྱང་སྒོ་གསུམ་གྱི་སྤྱོད་པ་བླ་མ་དཀོན་མཆོག་གི་བཀའ་དང་མི་འགལ་བའི་དྲན་པ་དང་ཤེས་བཞིན་གྱི་ཀུན་སྤྱོད་བསྟེན་པ་ལ་ལུས་ངག་གི་སྨྲེ་སྔགས་སོགས་རྣམ་འགྱུར་ངན་པ་སྟོན་པ་ལ་མཐའ་གཅིག་ཏུ་མི་བཟུང་ངོ། །

དེས་ན་དམ་པ་འདི་ནི་འཁོར་གྲྭ་སློབ་དགོན་གནས་ལོངས་སྤྱོད་སོགས་འཇིགས་ཅིང་གཏམ་ངན་ལ་སོགས་གཞན་གྱིས་བལྟས་ན་བཟོད་དུ་མེད་པའི་སྡུག་བསྔལ་ཡོང་ཐང་བ་ཅི་བྱུང་ཡང་ལས་ངན་གྱི་འབྲས་བུ་དག་པ་ཡིན་ཞེས་གཏིང་ནས་ཐུགས་དགྱེས་པ་ལྟར་འགྱུར། དེའི་རྟེན་འབྲེལ་ལས་སྐལ་བ་དང་ལྡན་པ་རྣམས་ལ་ལུས་སེམས་ཀྱི་སྡུག་བསྔལ་ཅི་བྱུང་ཡང༌། དམ་པ་འདི་ཉིད་དྲན་པ་ཙམ་གྱིས་མྱ་ངན་དང་སྡུག་བསྔལ་སངས་ཏེ། ཁྱད་པར་ཉིད་ལ་སྒོ་གསུམ་ཕུལ་ནས་བཀའ་ལུང་གང་གནང་སྒྲུབ་ནུས་ན་ཚེ་ཕྱི་མ་ལྟ་ཅི་སྨོས། ཚེ་འདིར་ཡང་འཇིགས་པ་དང་སྡུག་བསྔལ་ཆུང༌། བདེ་འབྱོར་ངང་གིས་འབྱུང༌། གཡེང་བ་ཆུང༌། ཟོས་བདེ། དཀོན་མཆོག་ལ་བློ་འགེལ་དང་མོས་པ་ཆེ། འཇིགས་པ་ལས་བསྐྱབ་ཏུ་གསོལ་ཞེས་པ་དང༌། མཚན་བརྗོད་པ་ཙམ་གྱིས་དངོས་དང་རྨི་ལམ་དུ་ཞལ་བསྟན་སྟེ་ནད་དང་གདོན་དང་བགེགས་ཀྱི་སྡུག་བསྔལ་ལས་གྲོལ་བ་དང༌། སྐུའི་སྣང་བ་མ་ཤར་ཀྱང་རྗེ་འདི་ལ་སྐྱབས་སུ་འཛིན་པ་རྣམས་ལ་མོས་པ་དང་མཐུན་པའི་སྡུག་བསྔལ་ལས་བསྐྱབས་པ་ཆེས་མང་ལ། སྐལ་བ་ཆེས་མཆོག་ཏུ་གྱུར་པ་ལ་ལ་ལ་ནི་འཆི་ནད་ཀྱིས་ཐེབས་པ་ཞལ་མཐོང་མ་ཐག་སྟོང་ཉིད་སྙིང་རྗེའི་ཉམས་རྟོགས་འུར་ནས་ནད་ལས་གྲོལ་བ་སོགས་མངོན་སུམ་དུ་གྱུར་པ་ཆེས་མང་ཞིང༌། འདི་ལྟ་བུའི་སྡུག་བསྔལ་ཅན་སྐྱོབ་ནུས་པའང་དམ་པ་འདི་སྔོན་གྱི་དུས་བདག་མ་རྒན་སྡུག་བསྔལ་ཅན་དག་གིས་མཐོང་ཐོས་དྲན་ཙམ་གྱིས་སྡུག་བསྔལ་སེལ་བར་འགྱུར་བའི་དགེ་བའི་རྩ་བ་བསགས་ཤིང༌། དགེ་བ་དེ་ཡང་དེར་བསྔོས་པ་དང་སྨོན་པའི་འབྲས་བུ་སྐུ་ཚེ་འདིར་སྒྲུབ་པར་གསལ་ཏེ། དཔེར་ན་དབུས་གཙང་དྭགས་ཀོང་ཁམས་སོགས་གང་དུ་བཞུགས་པའི་སར་ཡང་ནད་མུག་མཚོན་སོགས་ཀྱི་འཇིགས་པ་ཉུང་བ་དང༌། གསེར་དངུལ་འབྲུ་སོགས་ཀྱི་ལོངས་སྤྱོད་འཕེལ་བ་དང༌། མེ་ཆུ་ས་གཡོ་བའི་འཇིགས་པ་སོགས་ཀྱང་ཉེ་བར་ཞི་ཞིང༌། དྲུང་དུ་བློ་གཏད་ནས་འགྲོ་འོངས་བྱེད་པ་སོགས་ལའང་འཇིགས་པ་དུ་མ་ལས་བསྐྱབས་པ་སྨོས་སུ་མ་ལང༌།

དེས་ན་ད་ལྟ་ཁ་ཅིག་གིས་སེམས་ཅན་གྱི་མགོན་སྐྱབས་བྱེད་པ་ལ་ལྟ་བའི་ཀློང་ཡངས་ཡངས་པོ་དང༌། ཏིང་ངེ་འཛིན་གྱི་དམིགས་པ་རྣོ་རྣོ་པོ་དང༌། སྔགས་ཀྱི་ནུས་མཐུ་ཆེ་ཆེའོ་ཞིག་གིས་སྡུག་བསྔལ་གདོང་བཟློག་བྱེད་དོ་ཞེས་ཟེར་བ་མང་མོད་ཀྱི། ཞལ་སྔ་ནས་མི་དགེ་བཅུ་མ་སྤངས། དགེ་བ་བཅུ་མ་སྤྱད་ན་ངན་སོང་གི་སྡུག་བསྔལ་མི་བཟློག་ཅིང་ལྷ་མིའི་བདེ་བ་མི་ཐོབ། འདོད་པ་དང་ཁམས་གོང་གི་ཆགས་སོགས་མ་གྲོལ་ཞིང་བསམ་གཏན་དང་སྙོམས་འཇུག་གི་བདེ་བ་མ་བསྐྱེད་ན་ཁམས་གོང་གི་བདེ་འབྱོར་མི་ཐོབ། འཁོར་བའི་རྒྱུ་འབྲས་སྡུག་བསྔལ་དང་ཀུན་འབྱུང་གི་ཉེས་པ་ཤེས་ནས། དེ་ལ་ལོངས་སྤྱོད་པ་པོ་བདག་མེད་པར་རྟོགས་པའི་དགེ་བས་ཁམས་གསུམ་ས་དགུའི་ཉོན་མོངས་སྤངས་ནས་འཁོར་བའི་སྡུག་བསྔལ་ལས་མ་གྲོལ་བར་མྱང་འདས་ཀྱི་བདེ་བ་མི་ཐོབ། སེམས་ཅན་ཕ་མར་ཤེས་པས་ཕྱིན་དྲུག་གི་དགེ་བ་མ་བསགས་པར་སྲིད་ཞིའི་སྡུག་བསྔལ་མི་བཟློག་ཅིང་རྣམ་མཁྱེན་གྱི་བདེ་བ་མི་ཐོབ། འཁོར་འདས་ཀྱི་ཤེས་བྱ་རང་རྒྱུད་པར་འཆར་བའི་སྡུག་བསྔལ་བཟློག་པ་ལ་གདོད་ནས་གྲུབ་པའི་ལྷ་སྔགས་ཀྱི་བདེ་བར་བྱིན་གྱིས་རླབས་པའི་དགེ་བ་མ་བསྐྱེད་པར་ཕྱག་རྒྱ་ཆེན་པོའི་བདེ་འབྱོར་མི་ཐོབ་པས། དེང་སང་ཚེ་འདི་ཕྱིའི་སྡུག་བསྔལ་ལ་གཏན་སྐྱབས་བྱེད་ཟེར་བ་འདི་ཀུན་གསུང་རབ་ལས་ཐབས་དང་སྐྱབས་དང་དག་པ་དང་ཐེག་ཆེན་གྱི་ངེས་འབྱུང་ལ་བསླུ་བའི་བདུད་དུ་བཤད་པས། བདུད་དབང་དུ་སོང་ན་སྐྱབས་གནས་རྣམས་ཀྱིས་སྐྱོབ་པར་ནུས་པ་མ་ཡིན་ཏེ། ས་བོན་བསྲེགས་པའི་ཐལ་བ་ལས་མྱུ་གུ་མི་སྐྱེ་བ་བཞིན་ཞེས་གསུངས་ཞིང༌། ཕྱག་བཞེས་སུ་ཡང་དེ་ག་ལྟར་བཞེས་པ་ཉིད་ཀྱིས། སྲིད་པའི་མུན་ཆེན་དུ་ངན་འགྲོའི་གཡང་ཁར་དབང་མེད་ལས་རླུང་གིས་གར་འཁྱེར་མི་ཤེས་པ་རྣམས་ལ་ཐུགས་རྗེའི་ཕྱག་རིང་བར་མ་ཆད་དུ་འཛིན་པའི་དཀོན་མཆོག་གསུམ་པོ་ལ་གུས་པས་མི་བསྙེན་པར་རྗེས་སུ་མི་འཇུག་པ་འདི་ལ་བཟོད་པའི་ཐབས་ག་ལ་ཡོད།

དེས་ན་འདི་ལྟ་བུ་ཐུགས་ལ་འཁྲུངས་པའི་དབང་གིས་དཔལ་འབྱོར་ཕུན་ཚོགས་ཅི་འདྲ་ཞིག་གི་བསྙེན་བཀུར་བྱུང་ཡང༌། འཕྲལ་དུ་བསྙེན་བཀུར་བྱེད་པ་པོའི་དྲིན་ལས་བྱུང་བའི་དྲིན་དེ་ཡང་ཕུགས་ཀྱི་དཀོན་མཆོག་དྲིན་ཁོ་ནར་དགོངས་ཏེ། དཀོན་མཆོག་ལ་དྲིན་ལན་གྱི་མཆོད་པ་ཁོ་ན་མཛད་ལ། དཀོན་མཆོག་མཉེས་པར་འགྱུར་བའི་མཆོད་པ་དེ་ཡང་མ་རྒན་རྣམས་ཐར་པ་དང་ཐམས་ཅད་མཁྱེན་པ་ཐོབ་པའི་ཐབས་ཀྱི་སྒྲུབ་པའི་མཆོད་པ་ཁོ་ན་ཡིན་པས། དམ་པ་འདིས་དགེ་མི་དགེའི་མཛད་པ་ཐམས་ཅད་སེམས་ཅན་གྱི་དོན་གྱི་མཆོད་པ་ལས། ཁ་ཅིག་གི་དཀོན་མཆོག་གི་མཆོད་པ་ལྟར། ལྷ་ཆུང་གཅིག་གི་མདུན་དུ་མཆོད་ཆུང་ཞིག་བཤམས་པ་ཁོ་ན་ལ་མི་བཟུང་ངོ། །

གཉིས་པ་སྐྱེས་བུ་གསུམ་གྱི་ལམ་ཐུགས་ཉམས་སུ་བསྟར་བའི་ཚུལ་ལ་གསུམ། སྐྱེས་བུ་ཆུང་ངུའི་དང༌། སྐྱེས་བུ་འབྲིང་གི་དང༌། སྐྱེས་བུ་ཆེན་པོའི་འོ། །དང་པོ་ནི།

སྡུག་བསྔལ་བྱུང་ཚད་རང་གི་ཉེས་སྤྱོད་ཀྱི། །

འབྲས་བུར་ཤེས་ནས་སྦྱོར་དངོས་རྗེས་ཚང་བའི། །

མི་དགེའི་ལས་ལམ་ཡོངས་སུ་རྫོགས་པ་ཞིག །

ཚེ་འདིར་སྤྱད་པའི་རྣམ་གྲངས་ག་ལ་ཡོད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་བསྟན་པ་ལ་མ་ཞུགས་པ་རྣམས་ལྟ་ཅི་སྨོས། བསྟན་པ་ལ་ཞུགས་པ་སྐད་དུ་བྱས་ཤིང་བསྟན་པའི་འདོར་ལེན་ལ་ཐོས་བསམ་གྱི་ཤེས་རབ་ཀྱིས་མཐའ་ཆོད་ཅིང་དྲན་ཤེས་ཀྱིས་གཉེན་པོ་བསྟེན་པར་གྲགས་པའི་བཙུན་པ་བཟང་པོར་ཁས་འཆེ་བ་རྣམས་ནི་གཞན་ལ་གནོད་འཚེ་བཟློག་ཅིང་ཕན་བདེ་སྒྲུབ་པའི་ལྟ་སྒོམ་སྤྱོད་གསུམ་གྱི་སྡོམ་པའི་མི་མཐུན་ཕྱོགས་ཀྱི་འགལ་རྐྱེན་ནམ་བྱུང་བ་ན། ང་ལ་ཉེས་པ་མེད་ཀྱི་ངའི་ཉེས་པ་དེ་མི་བྱེད་དབང་མེད་པར་ཡུལ་དང་དུས་དང་གང་ཟག་གཞན་གྱིས་ལན་པ་ཡིན་ཞེས་ཚེ་རབས་ཕྱི་མ་ཕན་གྱི་བདེ་འབྱོར་ཐམས་ཅད་བློས་བཏང་ནས། ཚེ་འདིའི་བདེ་བ་ཆུང་ངུ་ཉ་ཡི་ཁར་ལྕགས་ཀྱུ་ལ་འདོགས་པའི་ཤ་ལྟ་བུའི་འདོད་ཡོན་རེའི་ཕྱིར་དུ་ལུས་སྲོག་ལོངས་སྤྱོད་དང་བཅས་པ་གཏོང་བར་བྱེད་པ་ལ། ཉེས་པ་ཀུན་ཟད་ཀྱི་མགོན་པོ་འདིས་མ་བཟོད་ནས་ཚེ་འདིར་ལྷའི་དབང་པོ་བརྒྱ་བྱིན་དང་ཚངས་པའི་བདེ་འབྱོར་ཐོབ་ཀྱང་དེའི་ཆེད་དུ་བསྟན་པ་དང་འགལ་བར་མི་སྤྱོད་ཅིང༌། ཚེ་འདིར་ངན་སོང་གི་སྡུག་བསྔལ་བྱུང་ཡང་དེ་བཟློག་པའི་ཆེད་དུ་བསྟན་པ་དང་འགལ་བར་སྤྱོད་མི་རིགས་ཏེ། དཔེར་ན་དཔག་ཚད་དུ་མ་དང་ལྡན་པའི་ཅོང་རོང་གི་ཆུ་ཀླུང་གི་དབུས་སུ་གསེར་གྱི་ཕུང་པོ་ལེན་པའི་ཆེད་དུ་ཤེས་ལྡན་དག་སྲོག་མི་འདོར་བ་བཞིན་དུ། རང་གཞན་གྱི་འགལ་རྐྱེན་གང་གིས་ཀྱང་དམ་པའི་ཆོས་མི་གཏོང་བ་ཁོ་ནར་སྤྱོད་པའི་ཕྱིར།

སྡིག་སྤོང་དགེ་སྒྲུབ་ལ་ནན་ཏན་དུ་མཛད་པ་འདི་ལ་བླུན་པོ་ཞེན་ཕྱོགས་པ་ཁ་ཅིག་གིས། རྗེ་དྲུང་འདི་ལྟ་བུའི་རྒྱུ་འབྲས་ཀྱི་དོར་ལེན་ལ་གཞན་འགོད་པའི་ཆེད་དུ་ཡིན་ན་རུང་གི །མིན་ན་འདི་ལྟར་མཛད་པར་མི་འོས་ཏེ། སངས་རྒྱས་ཀྱི་སྤྲུལ་སྐུ་ཡིན་པའི་ཕྱིར་ཞེས་ལོག་པར་རྟོག་པ་མང་བས། ཞལ་སྔ་ནས། རང་རེ་སྤྲུལ་སྐུ་ཡིན་པའི་གདེང་ཅི་ཡང་མེད། ཀརྨ་པའི་མིང་འཛིན་པ་ནི་ཀརྨ་པ་སོགས་སངས་རྒྱས་ཐམས་ཅད་ཀྱི་ཕྲིན་ལས་ཀྱིས་བྱིན་གྱི་རླབས་ནས་བྱུང་བ་ཡིན་ཏེ། དཔེར་ན་རབ་བྱུང་ཁ་ཅིག་ལ་སངས་རྒྱས་མིང་དུ་བཏགས་པ་དེ་སངས་རྒྱས་ཀྱི་ཕྲིན་ལས་ཡིན་ཀྱང་གང་ཟག་དེ་རྫོགས་པའི་སངས་རྒྱས་ཡིན་ནས་ལས་འབྲས་ལ་ནན་ཏན་དུ་བྱེད་མི་དགོས་པ་མ་ཡིན་པ་བཞིན་དུ། ཁོ་བོ་ཅག་རྣམ་སྨིན་གྱི་ཕུང་པོར་ཆུད་ནས་སྐྱེ་རྒ་ན་འཆིས་མནར་བ་འདི་རྒྱུ་འབྲས་ཀྱི་བླང་དོར་མི་དགོས་ན་གཏམ་དེ་ལས་སྙན་པ་མི་ཡོང་ཞེས་གསུངས་ལ།

དེ་ག་ལྟར་ཐུགས་ལ་ཡང་འཁྲུངས་པར་སྣང་སྟེ། སངས་རྒྱས་ཀྱི་བསྟན་པ་དང་འགལ་བའི་ཉེས་སྤྱོད་འབྱུང་བའི་གཞི་ནི། ཕྱི་ཡུལ་དང་ནང་སེམས་ལ་ཆགས་པའི་ཆགས་སྡང་ཁེངས་དྲེགས་ཀྱི་རྩོད་པ་འདི་ཁོ་ན་ལས་བྱུང་བར་སྣང་བས། དེ་དག་ལེགས་པར་གཟིགས་ནས་མདོ་ཁམས་ཀྱི་ཕྱོགས་རྣམས་སུ་བཞུགས་ནའང་རང་ཕྱོགས་པ་རྣམས་སྟོབས་འབྱོར་ཆེ་བས་གཞན་རྣམས་ལ་གནོད་སྐྱེལ་བའི་སྡིག་རྟེན་ཞར་ལ་འབྱུང་བས་དེ་འགོག་པའི་ཆེད་དུ་ཀོང་པོར་བྱོན། ཀོང་པོར་ཡང་གཞན་ཕན་ལ་བསྙད་པའི་འཁྲུག་པ་འདུམས་པ་དང་རྒྱལ་ཁམས་འཇགས་པའི་འདུན་མ་བསྐྱང་བ་སོགས་མིང་དགེ་བར་བཏགས་པ་ལ་དོན་འཁོར་རྣམས་སྡིག་ལ་ངང་གིས་འཕགས་པ་ཞིག་ཡོད་པ་དེ་ཐབས་གང་གིས་ཀྱང་བཟློག་པར་མ་ནུས་ནས། སྡིག་ལ་ངང་གི་འབགས་པར་འགྱུར་བའང་གང་ལ་དབང་ཡོད་ན་འབྱུང་གི་དབང་མེད་ན་མི་འབྱུང་བས། དབུས་གཙང་གི་ཕྱོགས་འདིར་ཁྲིམས་འོག་ཏུ་སོང་བས་རབ་བྱུང་རྣམས་ལ་ཁས་དྲག་གིས་སྡིག་པ་བསོག་པ་ཉུང་བས་དབུས་གཙང་གི་ཕྱོགས་ཀྱི་ལུང་སྟོང་དང་རི་སུལ་རྣམས་སུ་བྲོས་ནས་བཞུགས་པ་ཡིན་ལ།

དེ་ཡང་རབ་ཏུ་བྱུང་བ་ལ་ཡོན་གནས་སུ་རློམ་ནས་གང་ཆོས་མཐོང་ཆེ་བའི་སར་འདོད་ཡོན་འབྱུང་ལ། འདོད་ཡོན་ལ་བརྟེན་ནས་སྡོམ་པ་གཏོང་བའི་ཆགས་སྡང་གི་འབྲེལ་བ་དང་རྩོད་པ་འབྱུང་བས་དེ་བཟློག་པའི་ཆེད་དུ། དམ་པ་འདི་དཔོན་སློབ་ལ་ཆོས་མཐོང་ཆུང་ཞིང་རྙེད་བཀུར་ཉུང་བའི་ཡུལ་དུ་བཞུགས་པར་མཛད་ལ། དེར་ཡང་དཀའ་སྤྱད་ཆུ་འཐུང་ཆབ་ལེན་ལྷམ་ཕུད་སོགས་ཀྱི་ཚུལ་འཆོས་བྱས་ན་སླར་ཡང་ལོག་པའི་དད་པ་འཕེལ་ནས་ལོག་འཚོ་མང་དུ་འབྱུང་ཞིང་འཚོ་བ་མ་དག་པ་ལས་རྩོད་པ་འཕེལ་བས། དེ་འགོག་པའི་ཆེད་དུ། འཁོར་དུ་འདུས་པ་རྣམས་ལའང་ཤ་ཆང་སོགས་སྤང་བའི་བརྟུལ་ཞུགས་ནོད་པ་རྣམས་ལ་ནོད་ཅིང་བསྲུང་དུ་འཇུག །མི་འདོད་པ་རྣམས་ལའང་ཚུལ་འཆོས་ནས་སྡིག་པའི་རྟེན་ཆེན་པོ་བསག་ཏུ་མི་འཇུག་པས། ཀརྨ་པ་དཔོན་སློབ་རྣམས་སྤྱོད་པ་རྩིང་ཞིང་མཐུན་འཇུག་མི་མཁས་པས་དབང་སྟོབས་དང་འདུ་ལོང་ཤིན་ཏུ་ཆུང་ངོ་ཞེས་ཟེར་བ་ཁོ་ན་ཕྱག་ལེན་དུ་ལྟར་བ་དོན་ལ་ཡང་ཁེལ་བར་བྱུང་བ་འདི་ལགས་མོད།

དེ་ལྟ་ནའང་དམ་པ་འདིའི་སྔོན་གྱི་སྦྱིན་སོགས་ཀྱི་ཕར་ཕྱིན་སྔོན་དུ་སོང་བའི་མཐུ་ལས་སྐྱེ་བོ་བརྒྱ་ཕྲག་དུ་མ་རང་རང་གི་འབྱོར་པ་དང་བཅས་ཏེ། དྲུང་དུ་ལྷག་ནས་ཆོས་དང་ཟང་ཟིང་གི་བགོ་སྐལ་ལ་སྤྱོད་པར་བྱེད་པ་ལའང༌། འདོད་པའི་ཉེས་དམིགས་དང་རྣམ་པར་འཚེ་བའི་ཉེས་པ་ལ་ཉེས་པར་ཐབས་མཁས་པས་རྟོགས་སུ་འཇུག་ནས་ཕན་ཚུན་ཆགས་སྡང་གིས་འཁྲུག་ལོང་མེད་པའི་རྩོད་པ་དང་བྲལ་བའི་ཚུལ་ཁྲིམས་ལ་བཀོད་ནས། རང་རང་གི་དད་འབྱོར་གྱི་མཆོད་སྦྱིན་དེ་དག་ཀྱང་དེར་འདུས་དང་དེར་བརྟེན་གྱི་ཡོན་མཆོད་ཀུན་ལ་རང་རང་གི་བསགས་པ་དང་འོས་པར་སྙོམས་པར་སྦྱིན་ཏེ། དེའི་འབྲས་བུ་བྱང་ཆུབ་ཆེན་པོའི་སར་བསྔོ་བར་མཛད་ལ། དེ་ཡང་དེང་སང་རབ་བྱུང་ཀུན་གྲྭ་པ་དགོན་གནས་ཀྱི་འདུ་ལོང་ལ་བརྟེན་པའི་ཚུལ་ཁྲིམས་ཉམས་པ་འདི་ཁོ་ན་མང་བས། ཀོང་པོ་ན་བཞུགས་དུས་ཀྱང་ཀར་དགེའི་དགེ་འདུན་རྣམས་འཕྲོག་བཅོམ་གསོད་གསུམ་གྱི་འཁྲུག་ལོང་ཆེན་པོར་གྱུར་པ་ལ། དམ་པ་འདིས་རང་ཕྱོགས་སུ་ཞུགས་ནས་གཞན་ཕྱོགས་འཇིགས་པ་མེད་པར་བསྐྱབས་ཤིང་མཐར་ཕན་ཚུན་དགྲ་འཁོན་ཆེན་པོར་གྱུར་པ་དེ་དག་གི་བར་པར་མཛད་ནས། དེང་སང་གི་བར་འཁྲུག་ལོང་ཞི་བར་མཛད་ལ། དེ་ལྟ་ནའང་ད་དུང་དགེ་འདུན་རྣམས་མ་སྟོངས་ཀྱི་བར་དུ་རྩོད་པ་གཏན་ཞི་བར་ནི་འགྱུར་བ་མ་ཡིན་ཏེ། དེ་དག་ཀྱང་འཕགས་པར་མ་གྱུར་པའི་ཕྱིར། དེའི་ཉེས་པའང་དམ་པ་འདི་ལ་གོས་པ་མ་ཡིན་ཏེ། རྩོད་དུས་སུ་བསྟན་པ་རི་ལ་མ་ནུབ་ཀྱི་བར་བསྟན་པ་ལ་རྩོད་པ་འབྱུང་ཡང་དེ་སྟོན་པའི་ཉེས་པ་མ་ཡིན་པ་བཞིན་ནོ། །

ཁྱད་པར་སྤོ་བོར་བཀའ་བརྒྱུད་པ་རྣམས་ཀྱི་རང་ཕྱོགས་མ་རྒྱལ་བ་དང་གཞན་ཕྱོགས་དགེ་ལྡན་པ་རྣམས་མ་ཕམ་པར་གཉིས་ཀ་བསྐྱབ་པའི་ཆེད་དུ་རྫོང་རྩིག་པ་དང༌། ཀར་དགེའི་དགེ་འདུན་རྣམས་ལ་བཀའ་བཀྱོན་དྲག་པོ་འབབས་པར་མཛད་པ་ལ་ཁ་ཅིག་གི་ཚུལ་ཁྲིམས་དང་འགལ་བའི་སྤྱོད་པའོ། །ཞེས་ཟེར་བ་ཡང་ལོག་པར་རྟོག་པ་ཡིན་ཏེ། དགེ་འདུན་མི་མཐུན་པ་དེ་དག་ཀྱང་མཐུན་པར་བྱེད་པ་ལ་ཕན་ཚུན་གྱི་འདོད་པ་མ་ཚིམས་ན་མཐུན་པར་སྡུམ་མི་ཐུབ་པའི་ཕྱིར། དེ་སྡུམ་པའི་ཆེད་དུ་མཁར་སོགས་རྩིག་པ་ཡིན་པ་ལས་རང་གི་གྲྭ་པ་སོགས་ཀྱི་ཚེ་འདི་ཁོ་ནའི་གཏན་བདེ་ལ་ཆགས་ནས་བརྩིགས་པ་མ་ཡིན་པའི་ཕྱིར། གཟུ་བོར་དགོངས་ཤིག །དམ་པ་འདི་སྤོ་ཀོང་ཙམ་དུ་བཀའ་བརྒྱུད་པའི་ཕྱོགས་སྐྱོང་ཞིང་གཞན་ཕྱོགས་རྨེག་ནས་གཞོམ་པའི་རྩོད་པ་ལྷུར་བྱེད་པ་ཡིན་ན། ལོ་གཅིག་གི་ནང་དུ་ཡང་དེ་ལྟར་འགྲུབ་པར་བྱེད་པ་ལ་གེགས་སུ་འགྱུར་བ་སུ་ཞིག་ཡོད། ཐམས་ཅད་ལ་མངོན་དུ་གྱུར་པ་འདི་ཡིན། ཁྱད་པར་ལྷ་སྡེ་དང་མི་སྡེའི་སྡེ་རིས་ཡོངས་སུ་བཟུང་བའི་ཆེན་པོར་གྲགས་པ་རྣམས་དང་སྤྱོད་ལམ་བསྟུན་ན་དུད་འགྲོ་སོགས་ལའང་བསད་བཅད་དང་བཀོལ་བའི་གནོད་པ་ཆེར་འབྱུང་བ་དགོངས་ནས། ཡུལ་ཁམས་གར་ཐེགས་པ་ན་ཡང་ཤ་ལ་ཐབས་མཁས་ཀྱིས་ལོངས་སྤྱོད་པ་བཀག་པ་ཡིན་པ་ལ། ཀོང་པོར་དེ་ཡུལ་གྱིས་འགོག་མི་ཐུབ་པ་ཞིག་ཡོད་པ་ལ་བརྟེན། ད་དུང་ཀོང་པོ་དང་ཧོར་སོགས་ཤ་ཁོ་ན་ལ་ལོངས་སྤྱོད་པའི་ཡུལ་དུ་བསོད་སྙོམས་ལ་མི་ཐེགས་ཡང་དེས་ལན་ནོ་ཞེས་གྲགས།

ཁྱད་པར་དབུས་གཙང་གི་ཕྱོགས་འདིར་ཞྭ་དམར་ནག་གོང་མ་རྣམས་ཀྱིས་ཐུབ་ཆེན་དང་ཡངས་པ་ཅན་ལ་སོགས་པའི་ཆོས་སྡེ་འདེབས་པར་མཛད་པ་ལ། དགེ་ལྡན་པའི་དགེ་འདུན་རྣམས་ཀྱི་འདུ་སྒོ་ལ་གནོད་དོགས་པའི་ཀར་དགེའི་དགེ་འདུན་རྣམས་ཐུགས་ཤིན་ཏུ་མི་མཐུན་པར་འདུག་པ་ལ། རྩོད་པའི་རྟེན་གྱི་གཙོ་བོར་ཐུབ་ཆེན་གྱི་དགོན་འདི་ཁོ་ནར་འདུག་པས། དེང་སང་དབུས་ཀྱི་བདག་པོར་སྣེ་སྡོང་པ་ཡིན་པས་སྣེ་གདོང་པ་ཉིད་ལ་རྩིས་ཕུལ་ཀྱང་མ་བཞེས་པས། དེང་སང་དེའི་ནང་སོར་མིང་བཏགས་པ་རྣམས་ཀྱིས་ཁང་བསྲུངས་རེ་ཡང་མ་བཞག་པས་ཐིགས་ཚགས་མེད་པས་རེ་ཧྲུལ་དུ་གྱུར་པ་འདི་ལྟ་བུའི་མཛད་པ་ལ་ཞེན་ཕྱོགས་པ་རྣམས་ཡིད་མ་ཚིམས་ཀྱང༌། དམ་པ་འདི་ལ་ལྟོས་པ་བཅས་པ་རྣམས་སྡུག་བསྔལ་གྱི་སྒྲོག་ལས་གྲོལ། རྩོད་པའི་རྒྱ་མཚོ་ལས་བརྒལ། བདེ་བའི་གླིང་དུ་དབུགས་ཕྱུངས་བར་མ་གྱུར་ཏམ།

དེས་ན་དམ་པ་འདི་ཉིད་ལ་ཁ་ཅིག་ཆོས་དོན་དུ་གཉེར་བ་སྐད་ཟེར་བ་ཀུན་བཤད་སྒྲུབ་ཀྱི་དགེ་འདུན་དུ་སྒྲུབ། ཟང་ཟིང་དོན་དུ་གཉེར་བ་སྐད་ཟེར་བ་ཀུན་ཡང་དགེ་འདུན་དེ་དག་གི་མཐུན་རྐྱེན་སྤེལ་བའི་གཡོག་འབངས་སུ་བཀོལ་བའི་སློབ་མ་དེ་དག་ཀྱང་འཁོར་དུ་ནམ་གནས་པའི་བར་ཟས་གོས་བསོད་སྙོམས་པ། ཡུལ་ཕྱོགས་མེད་པ། གནས་མལ་བས་མཐའ་རི་སུལ་ཁོ་ན་བསྟེན་པ་ལས། ས་ཆ། མལ་སྟན། དགོན་གནས་ལ་སོགས་ལ་ཡོངས་སུ་འཛིན་པའི་རྩོད་པ་སྡིག་ལྟུང་གི་འབྱུང་གནས་ཆེན་པོ་ལ་མི་སྦྱོར་བ་འདི་ནི་འཁོར་བ་དང་ངན་སོང་གི་རྒྱུན་ལམ་བཅད་ཅིང་ཐར་པ་དང་ཐམས་ཅད་མཁྱེན་པའི་སྒོ་འཕར་ཆེན་པོ་ངང་གིས་བྱེ་བ་ཡིན་ནོ། །

གཞན་ཡང་དེང་སང་ཚུལ་ཁྲིམས་གཏོང་བའི་རྒྱུ་ནི། ཚེ་འདིའི་འདོད་ཡོན་རྣམས་ཀྱི་ཕུ་དུད་སྟོབ་པར་བྱེད་པའི་ཆེན་པོའི་གོ་ས་རྣམས་ཕན་ཚུན་དུ་ཆེ་རྩོད་ཀྱིས་མི་མཐུན་པས་ཚུལ་ཁྲིམས་གཏོང་བར་བྱེད་པ་ཡིན་ལ། བོད་འདིར་རྒྱ་ཧོར་གྱི་ཁྲིམས་རྒྱུག་དུས་ས་ཀར་རྣམས་གོ་ས་ཆེ་བ་ལ་རྒྱ་ཧོར་གྱི་ཁྲིམས་ཞིག་ཚུན་ས་སྐྱ་བ་ལ་རྒྱལ་ཁམས་ན་མཐོང་ཆུང་དུ་སོང༌། ཀརྨ་པ་ལ་རྒྱལ་ཁམས་སྤྱི་པས་བཀུར་གཟོད་ཆེ་བར་བྱེད་པ་ལ། དགོན་པ་སོ་སོའི་བླ་མ་ཆོས་རྗེ་རྣམས་བློ་ཡུལ་དུ་མ་རན་པར། ཀརྨ་པ་དང་མཇལ་བ་ན་གདན་མི་སྟོབ། ཕྱག་མི་འཚལ་ཞེས་ཕན་ཚུན་རྩོད་པ་མང་བ་ལས། དམ་པ་འདིས་དེ་དག་དང་རང་རེ་ཡིད་མཛའ་ཞིང་གཅུགས་ནས་རྩོད་པ་ཞི་བར་བྱ་བའི་ཕྱིར། ཕྱག་མི་འཚལ། གྲལ་མི་སྟོབ་ཀྱང་གདན་འཛོམས་པར་མཛད་པ་ལས། ཁ་ཅིག་གིས་ཀརྨ་པ་ཙམ་གྱི་ཆེ་བ་འཆོར་བས་དྲུང་འདིས་ཀརྨ་པའི་མགོ་དམད་པས་བསྟན་པ་བསྐྱལ་ལོ་ཟེར་བ་དང༌། ཁ་ཅིག་གིས་ཀརྨ་པ་སྤྱན་རས་གཟིགས་འགྲོ་བའི་དོན་ལ་བྱོན་པ་ཡིན་པས། དེ་ལྟར་ཕྱག་མི་འཚལ། གདན་མི་སྟོབ་པ་རྣམས་ལ་ཡང་ཕར་ལ་ཕྱག་འཚལ་ཞིང་གདན་བསྟབས་སྤྱི་བོར་ཁུར་ན་དེ་དག་ཚུར་ལ་གདུལ་བྱར་དབང་དུ་འདུ་བ་ཡིན་ནོ་ཞེས་ལོག་པར་རྟོག་པར་བྱེད་མོད། དམ་པ་འདི་ཁྱེད་ཀྱིས་བརྗོད་པ་ལྟར་གདུལ་བྱ་འདུལ་བ་ལ་མི་མཁས་པ་མ་ཡིན་ཏེ། རང་ཉིད་གོང་དུ་བཀུར་བར་འོས་པ་རྣམས་གོང་དུ་བཀུར་བ་དང༌། རང་ཉིད་ལས་དམན་པ་གོང་དུ་བཀུར་མི་འོས་པ་རྣམས་གོང་དུ་བཀུར་བར་མི་མཛད་པའི་ཕྱིར་ཏེ། དེ་ལྟར་མཛད་ན་རང་གཞན་ལ་སྡིག་པ་ཆེན་པོ་བསོགས་པར་འགྱུར་བའི་ཕྱིར། དེ་ལྟར་ནའང་ཕན་ཚུན་ཆེ་འགྲན་དུ་བྱེད་པ་དག་བྱུང་བ་ན། སེམས་པ་ཆེན་པོ་རྣམས་ཀྱིས་དེའི་ཕྱོགས་གཉིས་ཀའི་ཀུན་ནས་འཁྲུགས་པའི་ཟུག་རྔུ་སེལ་བའི་ཆེད་དུ་རང་ཉིད་ཤིན་ཏུ་དམའ་དབབ་པར་ཡང་མི་བྱེད་ལ། གཞན་ཕྱོགས་ཤིན་ཏུ་གཟེངས་བསྟོད་པར་ཡང་མི་བྱེད་པར་མཐའ་གཉིས་སུ་མ་ལྷུང་བའི་ཐབས་མཁས་ཀྱི་སྤྱོད་པ་ལྷུར་མཛད་པ་ཕྲིན་ལས་སུ་ཆེ་བའི་ཕྱིར། ཁྱད་པར་ས་ཀར་སོགས་ཀྱི་ཆོས་རྗེ་རྣམ་ཀྱིས་རང་དང་དོད་མི་མཉམ་པར་གྲགས་པའི་བླ་དཔོན་རྣམས་ལ་དཔོན་ཞུ་དང་སྐྱབས་ཞུའི་གདན་སྟོབ་དང་ཆེ་བཀུར་རྣམས་བྱས་ན། ས་ཀར་གྱི་ཕྱོགས་འཛིན་རྣམས་སྟོབས་ཆེ་བས་སྙིང་ནད་འཕེལ་ཏེ་ཕན་ཚུན་གནད་སྤྲོད་ཀྱི་སྡིག་རྒྱུན་ཆེར་འགྲོ་བའི་ཉེན་ཡོད་པའི་ཕྱིར། སྔོན་ས་འབྲིའི་ཆེན་པོ་རྣམས་ཀྱིས་ཆེ་རྩོད་ལ་བརྟེན་ནས་འཁྲུག་ལོང་བྱུང་བ་ལྟ་བུའི་དགག་དགོས་ཡོད་པས། དམ་པ་རྣམས་ལ་སྡིག་པ་སོགས་པར་མ་བྱེད་ཅིག །

དེས་ན་དམ་པ་འདི་ལྟ་བུར་རང་ཉིད་ཀྱི་སྡིག་རྒྱུན་ཆེན་པོ་བཟློག་པའི་མཐུས། གཞན་གྱི་སྡིག་རྒྱུན་རྣམས་ཀྱང་གཅོད་པར་ནུས་པ་ཡིན་ཏེ། བསྟན་པ་ལ་འཇུག་པ་རྣམས་དགེ་བ་ལ་འགོད་པར་མཛད་པར་མ་ཟད། བསྟན་པ་ལ་མ་ཞུགས་པའི་ཁྱིམ་པར་རང་ག་བ་རྣམས་ཀྱང་སྡིག་རྒྱུན་བཅད་ནས་དགེ་བ་ལ་བཀོལ་བ་མཐའ་ཡས་ཏེ། ཡུམ་ལས། ཕྱིར་མི་ལྡོག་པའི་བྱང་ཆུབ་སེམས་དཔའ་ཆེན་པོ་ནི་བདག་ཉིད་མི་དགེ་བ་བཅུ་སྤངས། གཞན་སྤོང་དུ་འཇུག །སྤང་བའི་ལེགས་པ་བརྗོད། མཐུན་པས་རྗེས་སུ་སྒྲུབ། ཅེས་གསུངས་པ་ལྟ་བུའི་རྣམ་ཐར་འཁྲུལ་མེད་དུ་སྟོན་པ་ཉིད་ཀྱི་ཕྱིར།

དམ་པ་འདིས་ནི་ཞལ་སྟོན། ཆོས་བསྟན་པ་ཙམ་གྱིས་སྲོག་གཅོད་དང་རྐུ་འཕྲོག་སྤང་བ། མནའ་མི་ཟ་བ། བྲེ་སྲང་སོགས་ལ་གཡོ་སྒྱུ་སྤང་བ། མི་ནོར་ཚེ་ཐར་ལ་གཏོང་བ། གཙུག་ལག་ཁང་དང་རྟེན་གསུམ་དང་དགེ་འདུན་ལ་མི་འཚེ་བ། བསྙུང་གནས་བསྙེན་གནས་ཀྱི་བརྟུལ་ཞུགས་ལ་གནས་པ། གདུགས་དཀར་དང་མ་ཎི་སོགས་གཟུངས་སྔགས་དུང་ཕྱུར་ཁས་ལེན་པ་བགྲང་གིས་མི་ལང་བ་ལ་འགོད་པར་མཛད་པས། གནས་སྐབས་ངན་འགྲོའི་སྒོ་བཅད་ནས་མཐོ་རིས་ཀྱི་ལམ་ཕྱེ་སྟེ་མཐར་ཐུག་སངས་རྒྱས་ཀྱི་སར་འགོད་པར་མཛད་པས། ངན་སོང་གི་སྡུག་བསྔལ་ལས་ཐར་བར་འདོད་པ་དག་གིས་སྐྱེས་བུ་དམ་པ་འདི་ལྟ་བུའི་རྣམ་ཐར་ལ་བདེན་པར་བཟུང་ན་ཅི་མ་རུང་སྙམ་མོ། །

གཉིས་པ་སྐྱེས་བུ་འབྲིང་གི་ལམ་སྐུ་ཉམས་སུ་བསྟར་བའི་ཚུལ་ནི།

གཏིང་ནས་སྐྱེ་བའི་རྒྱ་མཚོར་མ་ཕྱིན་ན། །

ཁམས་གསུམ་གར་ཡང་བདེ་འབྱོར་མི་རྟག་པས། །

ནམ་མཁས་ཁྱབ་ཚད་ཁམས་གསུམ་འཁོར་བ་ནས། །

ནམ་གཞག་གཏན་གྱི་ཐར་པ་ནམ་ཐོབ་སྙམ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་འཁོར་བ་ནས་ཐར་བར་འདོད་ནས་ངེས་འབྱུང་སྐྱེས་པར་སྨྲ་བ་འདི་དག་ནི་འཁོར་བའི་རྒྱུ་ལས་དང་ཉོན་མོངས་པར་མ་ཤེས་ཤིང༌། ཉོན་མོངས་པའི་རྩ་བའང་བདག་མེད་པ་ལ་བདག་དང༌། མི་གཙང་བ་ལ་གཙང་བ་དང༌། སྡུག་བསྔལ་ལ་བདེ་བ་དང༌། མི་རྟག་པ་ལ་རྟག་པར་ཞེན་པ་འདིར་ཐུག་པས། རྟག་འཛིན་གྱི་དབང་གིས་འཁོར་བའི་སྡུག་བསྔལ་ལ་བྲེད་ཤ་མ་ཐོན་པ་རྣམས་ལ་ལྷག་པར་རྗེས་སུ་བརྩེ་བའི་འཁོར་བའི་གཡུལ་ངོ་ཆེན་པོ་བཟློག་པའི་དཔའ་བོ་འདིས་ནི། འཁོར་བའི་བདེ་འབྱོར་ཁམས་གོང་ལྟ་བུའི་ཏིང་ངེ་འཛིན་གྱིས་ས་པ་ལ་བསྐལ་པ་དུ་མར་གནས་པ་ལ་ཡང་མཛེ་ཐོག་ཏུ་ཕོལ་བྱུང་བ་ལྟ་བུའི་ཉེས་དམིགས་དང༌། སྐད་ཅིག་གཅིག་ལའང་གནས་པར་མ་ནུས་པས་འདུས་བྱས་མི་རྟག་པ་ཉིད་ཀྱིས་ཐུགས་ཕབ་ཏུ་མ་བཏུབ་སྟེ། དེང་སང་ཁ་ཅིག་གིས། ཁོ་ངན་སོང་ལས་ཐོན་འདུག །འཁོར་ལོ་སྒྱུར་བའི་རྒྱལ་པོ་ལྟ་བུ་གོ་ས་ཐོབ་པར་འདུག་ཅེས་སོགས་ཞུ་བ་ལ། བདག་ལྟའི་ནད་དྲུངས་མ་ཕྱུང་བར་ངན་སོང་ལས་ལན་རེ་ཐར་བས་ཐར་བ་དང༌། འཁོར་བའི་བདེ་འབྱོར་ཐོབ་པས་བདེ་གོ་མི་ཆོད་ཅེས་གསུངས་ཞིང༌། དེ་ལྟར་ཕྱག་ལེན་ལ་འདེབས་པར་ཡང་སྣང་སྟེ། ཐར་པ་དོན་གཉེར་དག་དྲུང་དུ་ཕྱིན་པ་ན་མ་རྒན་སྐྱབས་མེད་རྣམས་འཁོར་བ་སྡུག་བསྔལ་གྱི་རྒྱ་མཚོར་ནུབ་པ་འདི་རང་ཉིད་ལ་རང་ཉིད་ཀྱིས་མ་ཚོར་བའི་སྨྱོ་ལུགས་ལ་ཐུགས་མ་བདེ་བའི་རླུང་ལོག་གིས་ཕལ་པའི་སྐད་དུ་སྙིང་རླུང་རྒྱུན་མ་ཆད་པའི་དགེ་བསྐུལ་གྱིས་གསོས་འདེབས་དུས་དང་དུས་སུ་མ་ཆད་པར་འབྱུང་བ་མངོན་སུམ་གྱིས་གྲུབ་ལ། དེས་ན་འཁོར་བའི་སྡུག་བསྔལ་ལ་སྐྲག་པའི་ངེས་འབྱུང་ཙམ་གྱིས་ཐུགས་ཡིད་གསོད་ནས་བཞུགས་པ་མ་ཡིན་པར་སྡུག་བསྔལ་དེ་གང་གིས་བཟློག་པར་ནུས་པའི་ཐབས་ཤེས་ཉིད་འཚོལ་བར་མཛད་པ་ལས། དེའི་ཐབས་བདེན་པ་བཞི་ལ་བླང་དོར་བདེན་པ་བཞིན་བདག་གཉིས་ཀྱིས་སྟོང་པར་རྟོགས་པའི་ཤེས་རབ་ཀྱིས་ཟིན་པའི་ལྟ་སྤྱོད་སྒོམ་གསུམ་གྱི་སྒྲུབ་པ་ལ་ཉིན་མཚན་རིལ་འདའ་བ་མ་གཏོགས། ཚེ་འདིའི་སྐྱིད་ཆགས་དང་སྙོམས་ལས་ལ་གཏོང་བའི་ཆེད་དུ། དེང་སང་ཁ་ཅིག་གིས་གང་ཤར་ཆོས་སྐུ་ཡིན་པས་འཁྲུལ་སྣང་འདི་ག་མ་ཡེངས་པར་བསྐྱངས་ཆོག་པའོ། །ཞེས་པའམ། ཚེ་འདིའི་མིག་འོག་ཏུ་བཅུག་པའི་བྱ་བ་ངན་ཞེན་གྱི་ཐོས་བསམ་སྒོམ་གསུམ་ལྟར་བཅོས་པ་ལ་དགའ་སྤྲོ་མེ་ལྟར་འབར་བ་ཐམས་ཅད་ངར་སྣབས་ལྟར་འདོར་བར་མཛད་པ་ཡིན་ནོ། །

གསུམ་པ་སྐྱེས་བུ་ཆེན་པོའི་ལམ་སྐུ་ཉམས་སུ་བསྟར་བ་ལ་གསུམ། བསམ་པ་བྱང་ཆུབ་མཆོག་ཏུ་ཐུགས་བསྐྱེད་ཚུལ། སྦྱོར་བ་བྱང་ཆུབ་སེམས་གཉིས་སྒོམ་ཚུལ། དེ་དག་གི་བསླབ་པ་ལ་སློབ་ཚུལ་ལོ། །དང་པོ་ནི།

རིས་མེད་སྐྱེ་དགུ་ཕ་མར་མི་མཐུན་མེད། །

དགྲ་གཉེན་ཕྱོགས་རིས་བྱེད་པར་མི་རིགས་པས། །

བཅོས་མིན་བརྩེ་བས་མི་བཟོད་སེམས་ཅན་ལ། །

བྱང་ཆུབ་དམ་པའི་ཕན་པ་བཏགས་སྙམ་བགྱིད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་ཐེག་པ་ཆེན་པོར་སེམས་བསྐྱེད་པར་མོས་པ་རྣམས་ཀྱང༌། རང་གི་ལས་ཀྱིས་བསྡུས་པའི་གཉེན་འདུན་རྩ་ལག་ལ་སྡུག་བསྔལ་བྱུང་ན་སྲོག་ཆད་པ་ལྟར་བྱེད། དེ་མ་ཡིན་པའི་འགྲོ་བ་ལ་ཕུན་སུམ་ཚོགས་ན་ལྷ་མ་ཡིན་གྱིས་ལྷའི་ཕུན་ཚོགས་མཐོང་བ་ལ་ཕྲག་དོག་གིས་སེམས་བརྒྱལ་བ་ལྟར་བྱེད་པ་རྣམས་ཀྱིས་སེམས་ཅན་ཐམས་ཅད་ཀྱི་སྡུག་བསྔལ་གྱི་ཁུར་ཡོད་དོ་བར་རློམ་ནས། དགྲ་འདུལ་གཉེན་སྐྱོང་གཞན་ལས་ཕེར་རླབས་ཆེ་བའི་མགོ་སྐོར་སྣ་ཚོགས་བྱེད་པ་ལ་སྙིང་རྗེའི་དབང་ཕྱུག་འདིས་ཐུགས་ཀྱིས་མ་བཟོད་ནས། མཁའ་ཁྱབ་ཀྱི་སེམས་ཅན་འདི་ལ་དགྲ་གཉེན་བར་མ་གསུམ་དུ་ཐུགས་ལ་མི་ཤར་བར། མ་རྒན་སྐྱབས་མེད་ཤ་སྟག་ཏུ་ཐུགས་ལ་གཟེར་བས་དེ་དག་གི་སྡུག་བསྔལ་གྱི་རྒྱུ་འབྲས་རྣམས་སྤྱོད་ཡུལ་དུ་གྱུར་པ་ན། ཉ་བྱེ་ཚན་དུ་བསྒྲེ་བ་བརྒྱ་འགྱུར་ལས་ཀྱང་མི་བཟོད་པ་ཙམ་གྱི་འོ་བརྒྱལ་བ་ཡོད་པར་སྣང་སྟེ། སེམས་ཅན་ཟད་དུ་མེད་པའི་མ་དྲིན་ཅན་རེ་རེའི་སྡུག་བསྔལ་ཐར་དུས་མེད་པ་འདི་རང་ཐོག་ཏུ་མྱོང་ཆོག་པ་ལ། སྔོན་གྱི་སངས་རྒྱས་བྱང་སེམས་རྣམས་ཀྱིས་སྨོན་པ་འདེབས་པ་དེ་ཆེས་མེད་པར་འདུག་སྟེ། མ་རྒན་གྱིས་རང་རེ་ཕན་པ་འདོགས་ལུགས་ཀྱི་ཉམས་མྱོང་ལ་བརྟགས་ན་སེམས་སོ་ལ་གནས་པ་དག་གིས་བཟོད་ཐབས་ག་ལ་ཡོད་པའི་སྒོ་གསུམ་གྱི་རྣམ་འགྱུར་ཁོ་ནས་དུས་འདའ་བར་སྣང་བ་ནི་སྐལ་ལྡན་གྱི་སློབ་མ་ཤེས་རབ་དང་སྙིང་རྗེའི་མིག་ཡོད་པ་དག་གིས་སྣང་རུང་དམིགས་པར་འགྱུར་ལ། དེ་ལྟ་བུའི་མིག་དང་མི་ལྡན་པས་ནི་གཅན་གཟན་གྱི་ཁར་ལྷའི་བདུད་རྩི་བཞག་པ་བཞིན་དུ། དམ་པ་འདིའི་རང་བཞིན་ག་ན་དཔོགས།

དེས་ན་དེང་སང་གཞན་གྱི་ཆོས་འཇིག་རྟེན་གྱི་འདྲེན་སྐྱོབས་བྱེད་པའི་རྗེ་བོ་ནས་ངན་སོང་གི་སྐྱེས་བུ་ཕྲ་མོ་ཡན་ཆད་ཀྱིས་གཞན་ལ་གནོད་པས་རང་གི་ཕན་བདེ་སྒྲུབ་པ་ཀུན་གྱི་སྡུག་བསྔལ་གྱི་རྒྱུ་འབྲས་ལ་བཅོས་སུ་མེད་པ་མ་གཏོགས། དེ་ལྟའི་སྡུག་བསྔལ་དང་བྲལ་ན་ཅི་མ་རུང་གི་བརྩེ་ཤས་ནི་དེ་དག་གི་ནི་ཕན་འདོགས་པའི་ཕ་མ་དང་གཉེན་བཤེས་སུ་ལའང་ཡོད་པའི་སྐབས་ག་ལ་ཡོད། དེས་ན་འདི་ལྟ་བུའི་སྙིང་རྗེ་དང་བྱམས་པ་ཆེན་པོ་རང་བཞིན་གྱིས་གོམས་པས་འཕྲལ་དུ་རང་གཞན་ལ་མཁོ་བའི་བྱ་བ་ཕལ་པ་མ་གྲུབ་ཅིང་མ་ཕེར་བ་དང༌། གོད་བརླག་ཏུ་གྱུར་པ་རྣམས་ལའང་མཚང་འབྲུ་དང་བརྒྱད་བཀག་དང་གཞོར་འདེབས་དང་འཚིག་པའི་སྤྱོད་ལམ་གྱི་གནས་མེད། ཉིད་ཀྱི་བྱམས་བརྩེ་ལ་སྐལ་ལྡན་གྱི་སློབ་མ་མིག་གིས་ལྟ་ཤེས་པ་དག་གིས་ཞབས་ཕྱིར་རྒྱུན་རིང་དུ་བསྟེན་ཏེ་བལྟས་པ་ན་ཕ་རོལ་པོས་གནོད་པ་བསྐྱལ་བ་ཀུན་ལའང་སྡང་སེམས་ཆུང་བར། བདག་ཅག་ལ་གནོད་པའང་སྔོན་ལས་ཀྱི་འབྲས་བུས་བདག་ལ་མཐོང་སྣང་ལོག་པའི་འཁྲུལ་སྤྱོད་ཅན་དུ་ཤེས་ནས། འཁྲུལ་བ་དེ་ལྷག་པར་སྙིང་རྗེ་བའི་གནས་སུ་གོ་ནས་ཕན་སེམས་ཇེ་ཆེར་འགྲོ་བ་ལས་གནོད་པ་ཞེ་བཞག་སོགས་ཀྱི་བསམ་ངན་རང་ཞིར་འགྲོ་ནས། བྱང་ཆུབ་ཀྱི་སེམས་ཆེན་པོ་ལ་བློ་ཁ་འགྱུར་བ་མངོན་སུམ་གྱིས་གྲུབ་པ་ལགས་ལ། དེས་ན་རྗེ་འདི་ལ་མ་རྒན་མཐའ་མེད་ཀྱི་སེམས་ཅན་ཐམས་ཅད་ཀྱི་ཁུར་ཐུགས་ལ་མ་བབ་ན། གདུལ་བྱར་གཏོགས་པ་རྣམས་ཀྱི་ཆེད་དུ་རང་ཉིད་ཀྱིས་ཐེག་པ་ཆེ་ཆུང་གི་སྡོམ་པ་ནོད་པ། གསན་སྦྱོང་མཛད་པ། འཆད་རྩོམ་ལ་འཇུག་པའི་བྱ་བ་ལ་བར་ཆད་ཆེན་པོ་ཀུན་དཀའ་བ་དང་ལེན་གྱི་བཟོད་པས་བསྒྲུབས་ནས་མཐར་ཕྱིན་པར་མཛད་དེ། རང་ཉིད་ཀྱི་རྣམ་ཐར་རྗེས་འཇུག་གི་གདུལ་བྱ་ལ་བསྟན་པའི་སླད་དུ་སྡོམ་པ་འབོགས་པ། ཁྲིད་འདེབས་པ། གསུང་རབ་ཀྱི་བརྡ་བཀྲོལ་བ། གདམས་པ་དང་རྗེས་སུ་བསྟན་པ། ཐ་ན་འཇིག་རྟེན་གྱི་ཁ་ཏ་བསླབ་ཡར་ཞལ་འཇལ་གསུང་སྟོན། ཕྱག་དབང་ཆོས་འབྲེལ་སོགས་ཐ་མལ་པ་མི་སྲུན་པ་སྣ་ཚོགས་པ་རྣམས་དང་ཉིན་མཚན་མེད་བག་བསྲེས་ནས་རྒྱལ་ཁམས་ཐམས་ཅད་དུ་རྒྱུ་ཞིང་ཚ་གྲང་བཀྲེས་སྐོམ་ཁྱད་དུ་བསད་ནས་སྒྱིད་སྙོམས་སུ་མི་བཞུགས་པའི་ཕྲིན་ལས་ལ་གཞན་དོན་ཡིན་པ་ཙམ་དུ་ཡང་མི་དགོངས་པར་གཞན་ལ་བྱས་ཡུས་ཀྱི་དྲིན་དང་བྲལ་བར་མཛད་པ་འདི་སུ་ཡིས་ལྕོགས་དེང་སང་འདྲེན་པར་ཁས་ཆེ་བའི་སེམས་དཔའ་ཁ་ཅིག་ལྟར། པོ་ཏི་བཅུ་ཕྲག་ཙམ་རེ་འཆད་ཐུབ་པ་དང༌། ཁྲིད་བརྒྱ་ཤར་ཙམ་རེ་སྒྲོག་ཐུབ་པ་དང༌། ལོ་བཅུ་ཕྲག་ཙམ་སྒོམ་སྒྲུབ་རེ་བྱས་ནས་གནས་གཞི་ཆུ་མེ་ཤིང་འཛོམས་ཞིང་སོ་སོད་པ་རང་དབང་འདུས་པ་རེར་ཕྱིན་ནས་དབྱར་དགུན་སྟོན་དཔྱིད་ཀྱི་ཆོས་རྣམས་མ་ཆག་པར་འཆད་ལོ་བའི་ལུས་སེམས་ལྟོ་འགྲངས་ཉི་མས་དྲོས་དུས་འཁོར་སློབ་སྦྱིན་བདག་རྣམས་ལ་ཆོས་སོགས་སྤྲོ་བས་འཆད་ཅིང༌། ཅུང་ཟད་ལུས་སེམས་མི་བདེ་བར་གྱུར་ན་འཇིག་རྟེན་གྱི་ངོ་བསྲུང་སོགས་རེ་མི་དགོས་ན་འཁོར་སློབ་སྦྱིན་བདག་སོགས་ལ་འཁོན་འཛིན་ནས་མཚམས་དམ་པོར་བཅད་ནས་ཕྲིན་ལས་སྐྱོང་བ་ལྟར། དམ་པ་འདིས་ཀྱང་དེ་ལྟར་མཛད་ན་མི་འགྲུབ་པ་མ་ཡིན་མོད་ཀྱི། མ་རྒན་གྱི་སྡུག་བསྔལ་མ་བཟོད་ནས་དེ་ལྟའི་སྦྱོར་བ་ལྟ་ག་ལ་ཞིག །བསམ་པ་རྨི་ལམ་ཙམ་དུའང་རྨི་བར་མི་འགྱུར་བ་ཡིན་ཏེ། དེའི་ཕྱིར་མ་རྒན་རྣམས་ཀྱི་སྡུག་བསྔལ་གྱི་རྩ་བ་ཉོན་མོངས་པ་ཡང་མཐའ་ཡས། དེ་འདུལ་བྱེད་ཀྱི་ཆོས་ཀྱི་ཕུང་པོ་ཡང་མཐའ་ཡས་པར་དགོངས་ནས། ཚོགས་དང་དབེན་པ་གར་བཞུགས་ཀྱང་གསུང་རབ་རིན་པོ་ཆེ་ལ་ཐོས་བསམ་སྒོམ་པ་མཛད་པས། ཅུང་ཟད་གོ་བའི་ཚེ་ལོང་བས་ཕྱག་བདར་ཁྲོད་ནས་ནོར་བུ་རྙེད་པ་ལྟ་བུའི་དགྱེས་པས་སྐུ་ཁམས་སོས་པར་འགྱུར་ལ། ཅུང་ཟད་མ་མཁྱེན་པ་ན་རང་རེ་དམ་པའི་ཆོས་ཀྱིས་ཕོངས་པའི་སྒྲིབ་པ་ཅན་ཞེས་སྐུ་ཁམས་ཟློག་ཅིང་མནལ་འཆག་པ་ཙམ་གྱི་ཐུགས་རླུང་དང་སྤྱན་ཆབ་སོགས་དབང་མེད་དུ་འོང་བ་ཞིག་འདུག་པ་ལ། འཁོར་ཁ་གཅིག་གིས་བསྟན་པ་ལ་མི་ཕན་པའི་དཔེ་བལྟས་དང་དོགས་གཅོད་ཟིན་རིས་ཞུ་དག་ཅི་སྨར་གྱི་ཆེད་དུ་དབུས་གཙང་རྙེད་བཀུར་ཉུང་བའི་ས་འདིར་སྲན་བསྐྱེད་ནས་བཞུགས་པ་ལས། ཁམས་སོགས་ཟས་ནོར་ཆར་ལྟར་འབབ་པའི་སར་འཁོར་ཁྲི་ཕྲག་ཙམ་བསྐྱངས་ནས་བཤད་སྒྲུབ་ཀྱི་བསྟན་པ་བཙུགས་པས་ཆོག་པ་ལ། རྗེ་དྲུང་གི་མཛད་པ་འདི་ནི་བྱིས་པའི་རྩེ་མོ་ལྟ་བུའོ་ཞེས་ལོག་པར་རྟོགས་ནས། དབུས་གཙང་འདིར་ཟང་ཟིང་ལ་འདུས་པའི་འཁོར་སློབ་ཕལ་ཆེར་ལུང་མ་བསྟན་གྱི་དལ་སྡོད་ཙམ་ལས་སྡིག་པ་སྒྲུབ་པའི་བྲེལ་བ་མེད་པས་སྙུགས་བུད་སྒྱིད་པ་སྐྱུར་ནས་རང་རང་སོ་སོའི་ཡུལ་ཕྱོགས་སུ་མི་དགེ་བ་བསྒྲུབ་པ་ལ་ཆེས་རིངས་པས། བྱ་ཚེས་གྲངས་སྙག་སྙག་བྱེད་ནས་འགྲོ་བ་ཤ་སྟག་ཏུ་སྣང་བ་རྣམས་ཀྱང་དད་པའི་མིག་མ་བྱེ་བ་ཡིན་ཏེ། ཁམས་ལ་སོགས་པར་ཟས་ནོར་ཆར་འབབ་པ་ལྟ་བུའི་འཁོར་ལོངས་སྤྱོད་དམ་པ་འདིས་སྡུད་ཅིང་རང་ལ་བློ་གཏད་འཆའ་བ་རྣམས་དེ་ལ་སྦྱོར་བར་བཞེད་ན། ཉིན་གཅིག་གི་གཞན་དོན་གྱི་ཆེད་ཀྱི་སྒོ་གསུམ་གྱི་དགེ་བ་དེའི་འབྲས་བུ་དེས་བསྔོས་ཤིང་སྨོན་ལམ་བཏབ་ན། དབུས་གཙང་འདིར་མ་ཟད་བྱང་མི་མེད་ཀྱི་ལུང་པར་བྱོན་ན་ཡང་ཟས་ནོར་འཁོར་སློབ་སྤྲིན་ལྟར་འདུ་ཆར་ལྟར་འབབ་པ་ལ་ལོངས་སྤྱོད་སྤྱད་པས་ཆོག་པ་ཞིག་འབྱུང་བ་ལས་རྒྱུ་འབྲས་ཀྱི་ཆོས་ཉིད་བསླུ་བ་མེད་པ་ཡིན་མོད་དེ། དེས་རང་རེ་གདུལ་བྱ་རྣམས་ཀྱི་ནམ་གཞག་གཏན་གྱི་མདུན་མ་མི་འགྲུབ་པས། རང་རེ་རྣམས་ཀྱི་ནམ་གཞག་གཏན་གྱི་མདུན་མ་ལའང༌། རང་རེ་རྣམས་ལས་དམ་པ་འདི་ཉིད་མཁས་པར་གོ་སྟེ། རང་རེ་རྣམས་ཀྱི་མདུན་མ་དྲག་ཤོས་བསྒྲུབ་པའི་བསམ་པ་ཆེ་ཤོས་དེ་ནི་ཆོས་འཇིག་རྟེན་གཉིས་ཀ་ནས་རང་གིས་ཁས་དམན་ཁུར་མི་དགོས་པའི་ཡུལ་དུ། གཞན་ལ་ལུང་ཅི་དགར་བཏང་ནས་རང་གི་དྲན་ཚད་ལག་ཏུ་ལེན་པ་ལ། གཞན་གྱིས་ལྐོག་འབར་ཙམ་བྱས་པ་ལ་ཡང་སྲོག་གཅོད་པ་ཙམ་གྱི་ཆད་པ་སྦྱིན་ནས། དེ་ལ་རང་མི་ཐེ་བའི་རྫུན་ཆེན་པོ་གཏོང་བའི་དབང་ཤེས་སྐྱོང་བ་ལ་རང་གཞན་གྱི་བསྟན་པ་དང་འདུན་མའི་རྩེ་མོར་རློམ་པ་དེ་དག་ནི་ཤེས་ལྡན་དག་གི་ངོ་ཚ་ཞིང་སྐྱུག་བྲོ་བའི་ལས་ཚུལ་ཡིན་ཏེ། ལས་དེས་མཐོང་བའི་ཆོས་སུ་མི་འདོད་པ་སྣ་དགུ་འབྱུང་ཞིང་བར་དོ་མེད་པར་དམྱལ་བ་ཆེན་པོའི་གནས་སུ་ལྟུང་བར་འགྱུར་བའི་ཕྱིར། སེམས་སོ་ལ་གནས་ཐུབ་པར་གྱིས་ཤིག །

གཉིས་པ་སྦྱོར་བ་བྱང་ཆུབ་སེམས་གཉིས་སྒོམ་པ་ལ་གཉིས། ཀུན་རྫོབ་བྱང་ཆུབ་ཀྱི་སེམས་དང༌། དོན་དམ་བྱང་ཆུབ་ཀྱི་སེམས་སྒོམ་ཚུལ་ལོ། །དང་པོ་ལ་གཉིས། མཉམ་བཞག་བདག་གཞན་བརྗེ་བ་དང༌། རྗེས་ཐོབ་རྐྱེན་ངན་ལམ་འཁྱེར་རོ། །དང་པོ་ནི།

གཞན་ཕན་རྩ་བ་བདག་བདེ་གཞན་ལ་བཏང༌། །

གཞན་སྡུག་རང་གིས་ལེན་ལ་རག་ལས་པས། །

ལུས་དང་ལོངས་སྤྱོད་དགེ་བའི་རྩ་བར་བཅས། །

བདག་འཛིན་བྲེང་ཙམ་མེད་པར་འགྲོ་ལ་ཕུལ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་མ་རྒན་མགོན་མེད་དུ་ལུས་པ་འདི་རྣམས་འདོད་པ་བདེ་བ་འདོད་ཀྱང་དེའི་རྒྱུ་དུག་ལྟར་སྤང༌། སྡུག་བསྔལ་སྤོང་འདོད་ཀྱང་སྡུག་བསྔལ་གྱི་རྒྱུ་སྨན་ལྟར་བསྟེན་པ་འདི་འཁོར་བ་དང་ངན་སོང་འདིར་བདེ་བ་སྐད་ཅིག་ཀྱང་མེད་པར་སྡུག་བསྔལ་གསུམ་གྱིས་སྐད་ཅིག་བར་མ་ཆད་པར་ཉམ་ཐག་པར་བཅོམ་པ་ཡིན་ལ། སྡུག་བསྔལ་ཐམས་ཅད་ཀྱི་རྒྱུ་ཡང་གཞན་ལ་སྡུག་བསྔལ་བ་ཅི་བྱུང་ཡང༌། གར་བྱུང་སར་ཤོག་ཅིག །བདག་ཉིད་བདག་གི་བའི་གཉེན་འདུན་དང་བཅས་པ་ཚེ་རིང་ན། ནད་མེད་ན། ལོངས་སྤྱོད་འབྱོར་ན། གཏམ་སྙན་ན་དེས་ཆོག་གི་སྙམ་པའི་བསམ་སྦྱོར་ཁོ་ན་ལ་བསྐྱལ་བ་འདིས་ལན་པ་ཡིན་ལ། འདི་ལྟའི་སྙིང་མེད་པའི་སེམས་ཅན་རྣམས་ལ་རང་བདེ་མནོག་ཆུང་དུ་དགོངས་པའི་མགོན་པོ་འདིས་ནི་ཤ་ཚས་མ་བཟོད་པར། སེམས་ཅན་ཐམས་ཅད་ཀྱི་སྡུག་བསྔལ་མི་བཟོད་དུ་འབར་བ་འདི་སྡུག་བསྔལ་གཞན་ལ་ཅི་ཙམ་དུ་མྱོང་བ་ཙམ་ལས་གཞལ་དུ་མེད་པ་རང་ཐོག་ཏུ་འོང་བར་མཐོང་བར་མྱོང་བ་ཐུགས་ལ་འཁྲུངས་པར་སྣང་སྟེ། རང་རེ་ལ་ལུས་ལོངས་སྤྱོད་སྲོག་གི་སྡུག་བསྔལ་བ་ཅི་ཙམ་ལ་སེམས་ཅན་འདི་ཐམས་ཅད་མ་རྒན་སོགས་གཉེན་མདུན་དུ་གྱུར་ནས། རང་རེའི་སྡུག་བསྔལ་སྐྱོབ་པའི་ཚུལ་ལ་བསམས་ན། ཡུལ་ཕྱོགས་གཅིག་ཏུ་ནི་མ་ཡིན། ས་ཡ་དུང་ཕྱུར་དུ་ཡང་མ་ཡིན། འགྲོ་བ་གཅིག་ནས་བཟུང་ས་མ་ཡ་སྟོང་དུང་ཕྱུར་དུ་ནི་མ་ཡིན། ཡུལ་དུས་གང་ཟག་སངས་རྒྱས་ཀྱིས་གཞལ་དུ་མེད་པར་སྡུག་བསྔལ་ལས་བསྐྱབས་ཤིང་ཕན་བདེ་སྟེར་བའི་དྲིན་པོ་ཆེ། ཤ་ཚ་ཅན། གདུང་སེམས་ཅན་ཁོ་ན་ཡིན་པ་ལ་སྙོན་རྟོལ་ཅུང་ཟད་ཀྱང་མེད་པའི་ཕྱིར། ཡང་དག་པར་རྫོགས་པའི་སངས་རྒྱས་ཀྱིས་རང་རེའི་སེམས་ཅན་རྣམས་ཀྱི་སྡུག་བསྔལ་ལས་བཟློག་ནས་བདེ་བ་ལ་བཀོད་པ་ནི། བདེ་སྡུག་གི་རྒྱུ་འབྲས་བརྡ་སྤྲད་ནས་གཏན་དུ་བའི་སྡུག་བསྔལ་གྱི་རྒྱུ་སྤངས་ཏེ་བདེ་བ་ལ་བཀོད་པ་ཡིན་ལ། མ་རྒན་སེམས་ཅན་རྣམས་ཀྱིས་ནི་དངོས་སུ་རང་རེའི་སྡུག་བསྔལ་ལས་བསྐྱབས་ཤིང་བདེ་དགེ་གཞལ་དུ་མེད་པ་ལ་བཀོད་པའི་དྲིན་ནི་སྔར་སངས་རྒྱས་ཇི་སྙེད་བྱོན་པ་དེ་སྙེད་ཀྱིས་ཀྱང་དངོས་སུ་བསྐྱངས་པ་མེད་ལ། དེ་ལྟར་མ་དྲིན་པོ་ཆེ་དེ་དག་དམྱལ་བ་ལ་སོགས་འཁོར་བའི་སྡུག་བསྔལ་བཟོད་དུ་མེད་པས་གདུངས་པ་འདིའི་སྡུག་བསྔལ་མཚན་ཉིད་པ་གཅིག །བདག་སོགས་བུ་རྣམས་ཀྱིས་རྒྱུད་ལ་སྐྱེས་ན། དེ་དག་གི་སྡུག་བསྔལ་བདག་ཉིད་ཀྱིས་མྱོང་ཆོག་ན་དེའི་སྡུག་བསྔལ་གྱི་མལ་དུ་བདག་ཉིད་འཁོར་བ་མ་ཞིག་གི་བར་དུ་གནས་པར་ནུས་པའི་བློ་དང་བསམ་སྦྱོར་སྐྱེ་བ་ནི། བུད་ཤིང་མེ་ལ་བསྲེགས་ན་འབར་བ་ཆོས་ཉིད་ཡིན་པ་བཞིན། བདག་གཞན་བརྗེ་བ་མི་འབྱུང་མི་སྲིད་པ་མ་ཡིན་པས་སངས་རྒྱས་ཀྱི་གདུང་མི་འཆད་པ་ཡིན་ནོ། །

དེས་ན་བཀའ་གདམས་ལས་མ་རྒན་གཅིག་གི་མལ་དུ་དམྱལ་བའི་དུ་ཁ་འཁོར་བ་མ་ཞིག་གི་བར་དུ་མྱོང་བར་བློས་བཟོད་ནུས་ན་གདོད་སྨོན་པ་སེམས་བསྐྱེད་ཀྱི་སེམས་བསྐྱེད་པ་ན་ཡང༌། སྨོན་པ་བྱང་སེམས་མཚན་ཉིད་པ་དེར་སྐྱེ་ལ་བསམ་པ་དེ་དང་ལུས་ངག་གི་སྦྱོར་བས་ལག་ཏུ་ལེན་པ་ལ་ཞུམ་པ་དང་བྲལ་བ་ན་གདོད་འཇུག་པ་སེམས་བསྐྱེད་ཀྱི་སེམས་བསྐྱེད་པ་ན་ཡང་འཇུག་པ་བྱང་སེམས་མཚན་ཉིད་པ་དེར་སྐྱེ་བ་ཡིན་ལ། སྨོན་འཇུག་གི་སེམས་དེ་ལྟ་བུ་སྐྱེས་པ་ན་སྨོན་འཇུག་གི་སྡོམ་པ་སྐྱེ་བ་ལ་ཡང་ཚེགས་མེད་ཅེས་གསུངས་པ་ལྟར་ཐུགས་ཉམས་སུ་བཞེས་པར་གསལ་ཏེ། རང་རེ་གདུལ་བྱ་འཁོར་མི་སྲུན་པ་འདི་དག་གི་དམ་པ་འདི་ཆོས་དང་ཟང་ཟིང་གི་སྒོ་དུ་མ་ནས་ཐར་པ་དང་ཐམས་ཅད་མཁྱེན་པའི་ལམ་ལ་སྦྱོར་བ་ལ་བསྒོ་བ་རྣ་ལ་གཟོན་པའི་སུན་འབྱིན་འདི་ཙམ་དུ་བྱེད་པ་མཐའ་དག་ལ་ཇི་མི་སྙམ་པར་སྐུ་གསུང་ཐུགས་གཞན་གྱི་སྡུག་བསྔལ་ལས་སྐྱོབ་པའི་ཆེད་དུ་རྩྭ་ལྟར་འདོར་བ་ནི་མངོན་སུམ་དུ་གྱུར་པ་སྟེ། རྗེ་འདིའི་ཞག་སྐོར་རེའི་ངལ་དུབ་ཀྱི་འགྲོ་བའི་དོན་སུ་ཞིག་གིས་ལྕོགས།

དེ་ཡང་ལྷག་པར་དེང་སང་ཆོས་པ་ཐམས་ཅད་སྲོག་ལས་གྲགས་པ་ལ་བརྩི་བའི་སྐབས་འདིར། དེ་དག་འདུལ་བའི་ཆེད་དུ། དམ་པ་འདིས་གང་ཟག་གཞན་གྱི་ཕུན་ཚོགས་ལ་གནོད་ཀྱིས་དོགས་ནས་བདག་ཉིད་ཀྱི་མཁས་བཙུན་བཟང་གསུམ་གྱི་ཡོན་ཏན་ཐམས་ཅད་ཁོང་དུ་སྦེད། འགྲན་ཟླར་མཆིས་པའི་གནས་སུ་མི་མངོན་པའི་ཚུལ་གྱིས་དམན་ས་འཛིན། གཞན་གྱི་ཡོན་ཏན་དང་སྙན་གྲགས་མི་ནུབ་པར་རྒྱ་ཆེར་གཏོང༌། དེའི་སྟོབས་ལས་རང་ཕྱོགས་འཇིག་རྟེན་གྱི་ཕྱོགས་ནས་དར་རྒྱས་དང༌། གཞན་ཕྱོགས་འགྲན་ཟླ་རྣམས་དམའ་འབེབས་པར་མི་མཛད་པས། ཁ་ཅིག་གི་དམ་པ་འདི་ཐུགས་རབ་ཀྱི་རྩལ་དང་སྐུ་བསོད་ཀྱི་གཟི་བརྗིད་འདི་ལྟ་བུ་ལ་གཞན་ཐམས་ཅད་ཀྱི་བསོད་ནམས་གཞོབ་རྡོག་རྫིས་ལ་མི་གཏོང་བས། མཁོས་ཆུང་ཞིང༌། ཀརྨ་པའི་བསྟན་པ་ལ་ཆེས་གནོད་དོ་ཞེས་ཟེར་བ་དེ་དག་གིས་ནི། དམ་པ་འདིའི་བྱང་ཆུབ་ཀྱི་ལམ་ལ་ལོག་པར་བསྒྲུབ་མོད། དེ་ལྟར་སྒྲུབ་ན་ཡང་བདུད་དབང་དེ་དག་ཏུ་མི་གཏོང་བར། བདག་ཉིད་ཀྱི་ལུས་ལོངས་སྤྱོད་དགེ་བའི་རྩ་བ་དང་བཅས་པ་ཐམས་ཅད་མ་རྒན་སེམས་ཅན་ཐམས་ཅད་བྱང་ཆེན་གྱི་བདེ་བ་ལ་འགོད་པའི་ཆེད་དུ་སྦྱོར་བ་ལ་མ་གཏོགས། རང་ཉིད་ཀྱི་སྲིད་ཞིའི་བདེ་བ་དོན་དུ་གཉེར་བ་ལྟ་ག་ལ་ཞིག་གོ །

གཉིས་པ་རྗེས་ཐོབ་རྐྱེན་ངན་ལམ་ཁྱེར་ལ་བཅུ་ལས། དང་པོ་ལོངས་སྤྱོད་ཆུད་མཛའ་བ་ལམ་འཁྱེར་ནི།

འཛིན་པ་མེད་པར་འགྲོ་ལ་ཕུལ་ན་ཡང༌། །

སེམས་ཅན་མི་སྲུན་སླར་གནོད་སྐྱེལ་བ་ན། །

བདག་གི་ལས་འབྲས་ངན་པ་དག་སྙམ་ནས། །

དབུལ་པོས་གཏེར་ཐོབ་ལྟ་བུར་དགའ་བ་སྐྱེས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་སྙིགས་མའི་དུས་འདིར་སངས་རྒྱས་དང་བྱང་ཆུབ་སེམས་དཔའ་བདག་དོན་ཡལ་བར་དོར་ནས་གཞན་དོན་ལ་འབྱོན་པ་དག་ཀྱང་གདུལ་བྱའི་ཉེས་པའི་དབང་གིས་མངོན་གྱུར་དུ་ཉིན་མོའི་སྐར་མ་ལྟར་དཀོན་ལ། འགའ་ཞིག་བྱོན་ཀྱང་དེ་དག་གི་ཕྲིན་ལས་གདུལ་བྱའི་ལས་ངན་གྱི་འབྲས་བུ་བདོ་ཆེས་པས་ནམ་མཁའི་ཟླ་བའི་གཟུགས་བརྙན། གྱོ་སྣོད་ཆག་པའི་ཆུ་ལ་སྣང་བ་རྒྱུན་ཆད་པ་ལྟར། མཛད་པའི་མཐའ་བརྟུལ་བར་གྱུར་པ་ཤ་སྟག་གི་སྐབས་འདིར་མ་རུངས་པར་སྤྱོད་པའི་ལས་འབྲས་ཀྱི་ཤུགས་ཆེན་པོ་བདོ་བ་དག་ལ་ཕྲིན་ལས་ཀྱི་འཇུག་པའི་ནུས་པ་ཐོབ་པ་འདིས་ནི་ལྟོས་པ་དང་བཅས་པ་སྐད་ནས་འདུས་པ་དང༌། ལྟོས་པ་མེད་པར་དགྲར་བལྟས་ནས་འདུས་པ་དག་ལ་ཟང་ཟིང་དང་མི་འཇིགས་པའི་སྦྱིན་པ་རྒྱ་ཆེར་སྩལ་བ་ལ་སྐྱེ་བ་དུ་མར་སྐུ་འཕྲོག་ལ་གོམས་པའི་སེམས་ཅན་ངན་པ་དེ་དག་རྒྱུ་མཐུན་འབྲས་བུ་ལས། བླ་མ་དང་དཀོན་མཆོག་གི་མཆོད་སྦྱིན་རྒྱ་ཆེན་པོ་ལ་དེར་འདུ་མི་ཤེས་པར། བྱང་ཆུབ་སེམས་དཔའ་ཆེན་པོ་དག་གི་ཡོ་བྱད་ལ་རྐུ་འཕྲོག་སློང་གསུམ་གྱིས་ཆུད་འཛའ་བར་བྱེད་པ་ནི་མུ་མེད་པ་སྟེ། དེའང་དམ་པ་འདི་ལ་རྒྱ་བོད་ཀྱི་ནོར་ཕུད་རིའི་ཕུང་པོ་ཙམ་བྱུང་བ་ཐམས་ཅད་ལའང་འདོད་ཆེན་པ་དེ་དག་གི །གསེར་དངུལ་གོས་དར་ཇ་སིག་རྟ་ཕྱུགས་སོགས་ཞབས་འབྲིང་བའི་མུ་ཏོ་བ་རེས་ཀྱང་སྡེ་དཔོན་དུ་ལོངས་པའི་འབྱོར་པ་རང་དབང་དུ་སྤྱད་ནས་དྲིན་བཟོ་ཙམ་ལྟ་ག་ལ་ཞིག །

སླར་ཡང་བུ་ལོན་ཆགས་པ་ལྟར་སྙག་འདེད་ཀྱིས་རྩོད་ཅིང༌། ཅི་ལྟར་སྩལ་ཀྱང་ངོམས་པ་དང་ཚིམ་པ་མེད་པར་སྐུར་པ་སྣ་ཚོགས་འདེབས་ཤིང་མཁོས་ཅི་ཡོད་ཀྱིས་གནོད་པ་བསྐྱལ་བ་ལ་དམ་པ་འདིས་བདག་གིས་སྔོན་བསྟན་པ་དང་སེམས་ཅན་གྱི་དོན་དུ་བྱང་ཆུབ་སེམས་དཔའ་དག་གིས་བསྒྲུབས་པའི་ཡོ་བྱད་ཆུད་ཟ་བར་བྱས་པའི་རྒྱུ་མཐུན་གྱི་འབྲས་བུས། བདག་གིས་བསྟན་པ་དང་སེམས་ཅན་ལ་དམིགས་པའི་ཡོ་བྱད་ཆུད་ཟོས་པ་འདིས་ལས་དེ་དག་པར་འགྱུར་བས། འདི་ལ་འདོད་ཆེན་པ་དག་གི་སེམས་དང་འགལ་བའི་རྗེས་གཅོད་སོགས་ཀྱིས་མ་རུངས་པ་དེ་དག་མི་འདུལ་བས། དེ་དག་ལ་བཏང་སྙོམས་སུ་རྗེས་སུ་མཐུན་པར་བསྒྲུབས་ན་བྱང་ཆེན་གྱི་སྤྱོད་པ་གོང་དུ་འཕེལ་བར་དགོངས་ནས། ཁོ་བོས་ཁྱོད་ལ་ཟང་ཟིང་དང་མི་འཇིགས་པའི་སྦྱིན་པ་འདི་ཙམ་གྱིས་བསྐྱབ་པར་བྱས་སོ་ཞེས་ཐུགས་ལའང་ཡོངས་སུ་འཛིན་པ་མེད་པ་ལྟར་མཛད་ན། དྲིན་དུ་འདྲེན་པའི་རྣམས་འགྱུར་ལྟ་ག་ལ་མཛད་དེ། ཕན་བཏགས་པའི་ལན་དུ་གནོད་པ་བསྐྱལ་བ་ལ་ཕན་བཏགས་པའི་དགེ་འབྲས་ནི་གཏེར་ཆེན་པོ་ལྟ་བུའི་ལོངས་སྤྱོད་འཛད་མེད་ཀྱི་རྒྱུར་དགོངས་པའི་ཕྱིར། སྤྲུལ་པའི་སྐུ་གོང་འོག་གིས་ས་གཞིས་ནོར་རྫས་འཕྲོག་བསྡམ་གོད་རླག་ཏུ་གཏོང་བ་པོ་ཐམས་ཅད་ལ་ལྷག་པར་བྱམས་པས་འགྲོགས། བག་ཕེབས་པར་སྨྲ། བྱམས་པའི་སྤྱན་གྱིས་གཟིགས་པ་ལས་གཡོ་བའི་སྐབས་མི་སྲིད་དེ།

ཞལ་སྔ་ནས་རང་གི་འདོད་ཡོན་གྱི་རྙེད་པ་གཞན་གྱིས་གཞོམ་པར་བྱེད་པ་འདི་ནི་ཐོག་མེད་ཀྱི་བུ་ལོན་དག་པར་འགྱུར་བ་ཆོས་ཉིད་དུ་གདའ་བས། དེའི་རྗེས་སུ་ཆགས་སྡང་གི་ལས་བསགས་ན་སེམས་ཅན་དམྱལ་བ་ཆེན་པོར་སྐྱེ་བར་འགྱུར། མ་བསགས་པས་བྱང་ཆེན་གྱི་ལམ་དུ་བཏང་ན་མྱུར་དུ་འཚང་རྒྱ་བ་ལ་དེ་ལས་ལྷག་པའི་ཐབས་མེད་ཅེས་གསུང་ངོ། །

གཉིས་པ་གནོད་པ་ལམ་འཁྱེར་ནི།

གཞན་གྱིས་མི་རིགས་དྲིན་ལན་གནོད་འཇལ་ཡང༌། །

དེ་འབྲས་བདག་གི་རྒྱུད་ལ་སྨིན་གྱུར་ནས། །

ཕ་རོལ་པོ་ཡིས་མྱོང་བར་མ་གྱུར་ཅེས། །

དགེ་བ་ཅི་བྱེད་དེ་ཡི་དོན་དུ་བསྔོས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་སྐྱབས་གནས་སུ་ང་རྒྱལ་བྱེད་པ་དག་རང་ཕྱོགས་སུ་ཡོད་པ་རྣམས་ལ་ཕྱོགས་ཞེན་གྱིས་ཅུང་ཟད་སྐྱབས་པར་བྱས་པའི་མོད་ལ། བསྐྱབས་པ་དེ་དག་བདེ་འབྱོར་ཅུང་ཟད་ཀྱིས་དྲིད་ནས་སྐྱོབ་བྱེད་ལ་ཁུ་བཟློག་བྱེད་པ་ན་སྐྱོབ་བྱེད་དེས་སླར་དེ་ལ་ལུས་སྲོག་ལོངས་སྤྱོད་ལ་ཆད་པ་སྣ་ཚོགས་སྦྱིན་ནས་མི་བཟོད་པའི་སྡུག་བསྔལ་སྦྱར་བ། གཞན་དོན་རླབས་པོ་ཆེ་ཡིན་པ་སྐད་དུ་བཅོས་པ་ནི་འགྲན་ཟླ་དང་བྲལ་བ་ནི་སྟོན་པར་བྱེད་ལ། གནོད་པར་བྱས་ཀྱང་བདེ་འབྲས་འབྱུང་བའི་སེམས་སེམས་དཔའ་འདིས་ནི་ལྷག་པར་དེ་དག་ལ་དགོངས་ཏེ་རང་ཕྱོགས་པར་གཏོགས་པ་དག་གིས་དྲིན་ལན་ལོག་འཇལ་གྱིས་གནོད་སྐྱེལ་སྒོ་དུ་མ་ནས་བྱེད་པ་རྣམས་ལ། གཉེན་པོ་སྟོབས་བཞིའི་སྒོ་ནས་ལས་ངན་གྱི་འཕྲོ་གཅོད་དུ་འཇུག་པའི་ཐབས་ཡིན་ན་མ་གཏོགས། དེ་ལྟར་མིན་པའི་འཇིག་རྟེན་གྱི་ཁྲིམས་ལུགས་བསྐྱང་བ་ལ་སོགས་པར་བསྙད་ན་དངོས་སམ་བརྒྱུད་པས་ཅོ་འབྲི་བ་ཙམ་ཡང་ག་ལ་ཞིག །

དེ་ལྟ་བུའི་མཛད་པ་རྣམ་པར་དག་པའི་མཐུས་སྐུའི་བསོད་ནམས་མ་དྲོས་པའི་མཚོ་ཆེན་འཕྱུར་བ་ལྟ་བུའི་སྙན་གྲགས་ལ་གཞན་ཕྱོགས་པ་རྣམས་ཀྱི་ཕྲག་དོག་གི་དབང་གིས། དམ་པ་འདི་ནི་བདུད་ཀྱི་ཕོ་ཉ་པ་དག་ཡིན་པས། དེ་དག་ཕྱོགས་སུ་འོང་བ་ན་དགག་པར་བྱའོ་ཞེས་གོ་གྱོན། མཚོན་ཐོགས་ཏེ་འགོག་པར་བྱེད་ལ། དམ་པ་འདི་དག་ལ་དད་ཅིང་བསྙེན་བཀུར་སྟོབ་པའི་མཛེ་སྤྲང་ཚུན་ལའང་གསོད་གཅོད་ཀྱི་ལས་སུ་བགྱི་བ་དེ་དག་ལ་ལས་ངན་གྱི་འབྲས་བུ་དེ་ལྟ་བུ་བདག་རྒྱུད་དུ་བཞེས་བཏུབ་ན་ཆེས་བཞེད་པའི་མཆོག་རྫོགས་པའི་ཉམས་མྱོང་མཐར་ཕྱིན་པའི་སྟོབས་ལས། ཕ་རོལ་པ་དེ་དག་གི་ལས་ངན་གྱི་འབྲས་བུ་དེ་དེས་མི་མྱོང་བའི་ཆེད་དུ་དགེ་བའི་རྩ་བ་ཐམས་ཅད་ལྷག་པར་རྩལ་བསྐྱེད་པར་མཛད་པ་ནི། དེ་དག་གི་སྡིག་རྒྱུན་དེ་བཟློག་པ་ལ་རག་ལས་པ་དེ་དག་དངོས་སུ་འདུལ་བའི་དགོས་པ་ཡོད་ན་མ་གཏོགས། སྐྱེ་བོ་དེ་དག་ལ་རིང་ནས་ཡོངས་སུ་བྱོལ་ཅིང་སྐྱེ་བོ་དེ་དག་དང་ཆགས་སྡང་གི་འབྲེལ་བ་ཐབས་མཁས་པས་བཟློག་ནས། ཕུང་ཀྲོལ་དེ་དག་གི་འབྲེལ་བ་རྒྱུན་གཅོད་པར་མཛད་དེ། དབེན་པ་ཐོབ་པ་ལས་བདག་ཉིད་ཆེན་པོ་འདིའི་བྱང་ཆེན་གྱི་དགེ་བ་གོང་དུ་འཕེལ་བ་ཡིན་ནོ། །

གསུམ་པ་སྨྲ་བརྗོད་ལམ་འཁྱེར་ནི།

མཁའ་མཉམ་ཀུན་ལ་ཕན་བདེ་བསྒྲུབ་པའི་ཕྱིར། །

བླང་དོར་འབྱེད་པའི་སྙན་ཚིག་བརྗོད་པ་ལ། །

རང་གཞན་འཁྲུལ་འཁོར་བྱེད་པའི་རྩུབ་མོའི་ངག །

གནས་སྐབས་འགར་ཡང་སྨྲས་པ་ག་ལ་ཡོད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་བླང་དོར་གྱི་བློ་མིག་སྟོན་པར་ཁས་འཆེ་བའི་དམ་པའི་ཆོས་སྨྲ་བར་རློམ་པ་ཕལ་མོ་ཆེ་ནི། རང་རང་གི་སྒོ་གསུམ་གྱི་ཀུན་སྤྱོད་དེ་ནི་ཐེག་པ་གསུམ་གྱི་འདུལ་བ་ལ་མི་སྣང༌། མདོ་སྡེ་ལ་མི་འཇུག །མངོན་པའི་ཆོས་ཉིད་དང་འགལ་བས་དེ་དག་ཟོལ་གྱིས་སྒྲིབ་པའི་ཆེད་དུ་སྐྱོན་ཡོན་ཏན་ལྟར་བཅོས། དོན་མེད་པའི་བྱ་བ་དགོས་ཆེད་ཆེན་པོ་ལྟར་རློམ། རང་གཞན་ལ་གནོད་པར་བྱས་པ་དེ་དག་ཕན་པ་དང་བདེ་བ་བླ་ན་མེད་པ་བཏགས་པར་བརྩིས་ཏེ། མ་རིག་པའི་མུན་པར་འཐོམས་ནས་ཚེ་རབས་འདི་ཕྱིའི་བླང་དོར་ཕྱིན་ཅི་ལོག་ཏུ་གནས་ནས་གྲགས་པའི་རྒྱན་མཚན་འཛིན་པ་རྣམས་ལ། རང་དང་རྗེས་སུ་མཐུན་པའི་རྣམ་ཐར་བསྐྱངས་པས་དེ་དག་སེམས་མགུ་སྟེ་ཕན་ཚུན་དུ་སྙན་གྲགས་ཀྱི་རོ་མྱོང་བར་བྱ་བའི་ཆེད་དུ། ཁྱེད་ཀྱི་སྒོ་གསུམ་གྱི་སྤྱོད་པ་འདིས་ནི་འདུལ་བ་དང་མཐུན་ནོ། །བྱང་སེམས་འབྱོངས་སོ། །གསང་སྔགས་ཀྱི་གྲོལ་ཆ་ཆེའོ། །ལྟ་བའི་ཀློང་ཡངས་སོ། །སྒོམ་པའི་ཉམས་བརྟན་ནོ། །སྦྱིན་གཏོང་གི་ཕུལ་ཆེའོ། །བློ་གྲོས་གྱི་རྩལ་ཆེའོ་ཞེས་ཕན་ཚུན་འཁྲུལ་བར་བྱས་ནས། སངས་རྒྱས་ཀྱི་གསུང་རབ་ཆེན་པོ་མཐའ་དག་ལས་བཤད་པ་ནི་དྲང་དོན་དགོངས་པ་ཅན་ཡིན་པས། ད་ལྟ་ལག་ཏུ་ལེན་མི་བཏུབ་པས་བཤད་སྒྲུབ་ཀྱི་ཉམས་ལེན་བླ་མའི་མན་ངག་ལྟར་སྐྱོང་བ་ལ་བསླུ་བ་མེད་པའོ་ཞེས་ཟེར་ནས། དད་ལྡན་ཐམས་ཅད་ལོག་པར་ཁྲིད་ན་སྐྱབས་གནས་ཆོས་སྨྲ་བ་དག་ལོག་པར་སྨྲ་བ་ལས་འོས་ཅི་ཞིག་ཡོད་པའི་དུས་འདིར།

གཡོ་སྒྱུའི་ཀུན་དཀྲིས་དང་བྲལ་བའི་མགོན་པོ་འདིས། ཆོས་ལོག་པར་སྟོན་པའི་རྫུན་ཚིག་གི་ངག་ཀྱལ་ལས་ངག་གི་ཉེས་པ་ཆེ་བ་མེད་པར་དགོངས་ཏེ། དེ་ཅིའི་ཕྱིར་ཞེ་ན། ཐར་པ་དང་ཐམས་ཅད་མཁྱེན་པའི་གནས་ལ་ཕྲ་མར་བྱེད་པའི་ཕྱིར། མགོན་པོ་འདིས་མངོན་མཐོ་དང་ངེས་ལེགས་ཀྱི་རིགས་སད་དུ་རུང་བ་ལ་གསུང་རབ་ཀྱི་བརྡ་ལ་དྲངས་ཏེ་འཆད་པས་རྟོགས་པ་སྐྱེ་བ་ཞིག་ཡིན་ན། གསུང་རབ་ཀྱི་བརྡ་ལས་དྲངས་ཏེ་བླང་དོར་འབྱེད་པའི་རྒྱལ་བའི་བཀའ་དྲི་མ་མེད་པར་འཆད། གསུང་རབ་ཀྱི་བརྡ་ལས་དྲངས་ནས་འཆད་པས་རྟོགས་པ་སྐྱེ་བ་མ་ཡིན་པ་ལ་འཕྲལ་གྱི་ཉམས་འཆར་བཞད་གད། མཚང་ནས་སློག་པ། ཟེར་སྒྲོས་སྐྱར་རེས། མདོར་ན་རང་རེའི་སྤྱོད་པ་ཐམས་ཅད་སངས་རྒྱས་ཀྱི་བསྟན་པ་དང་དངོས་འགལ་ནག་པོར་སྤྱོད་པ་ཤ་སྟག་ཡིན་ཞེས་དགག་སྒྲུབ་དངོས་བརྒྱུད་དུ་དམིགས་ཕུག་ནས། ཉིན་མཚན་ཐམས་ཅད་དུ་དལ་གཏམ་འཕྲལ་གཏམ་དུ་མཛད་པ་རྒྱུན་མི་ཆད་པ་ལས། སྐལ་བ་དང་ལྡན་པའི་སློབ་མ་དག་ནི་ཚེ་འདི་ཕྱིའི་བདེ་སྡུག་གི་ལས་འབྲས་ལ་འཕྲིག་ཆེན་པོ་ཚུད། དེའི་སྟོབས་ཀྱིས་བུ་མཛངས་པས། ཕའི་ངག་ལ་བརྩི་བ་ལྟར་བྱ་བ་ངན་པའི་འཕྲོ་གཅོད། བཟང་པོའི་ལས་ལ་འཇུག །བཤེས་གཉེན་ངན་པ་དང་དེའི་ཆོས་ལུགས་ཕྱི་ས་ལྟར་འདོར། ཆོས་དང་གང་ཟག་གི་མཚན་ཉིད་ཇི་ལྟ་བར་ཤེས་ནས་ཆོས་ལམ་དུ་སོང་པ་དང་མ་སོང་བའི་གནད་ཟིན་བཤེས་གཉེན་ངན་པའི་ལུང་རིགས་དང་གྲུབ་རྟགས་ཀྱིས་བསླུ་བར་མི་ནུས་པ་ཞིག་འབྱུང་བས་དད་ཤེས་ཀྱི་མིག་དང་ལྡན་པ་དག་གིས་དམ་པ་འདི་ནི་སྙིང་རྗེའི་ཤུགས་རྒྱལ་བ་ལྟོས་བཅས་ལ་ཆོས་དང་ཆོས་མིན་འབྱེད་པའི་ཚུལ་ནི། བདག་ཉིད་ཆེན་པོ་ས་སྐྱ་པཎྜི་ཏ་ལྟ་བུའོ་ཞེས་མངོན་དུ་གྱུར་ལ། མངོན་མཐོ་ངེས་ལེགས་ཀྱི་རིགས་སད་དུ་མི་རུང་བའི་ཆོས་བརྒྱད་ཁ་རྒྱལ་གྱི་བླ་མ་སྡེ་དཔོན་ཆོས་རྗེ། གཡོ་སྒྱུ་རྫུན་རིབ་ཅན་གྱི་བཙུན་པོ། ཁོན་འཛིན་ཚུལ་འཆོས་ཅན་གྱི་བཟང་པོ། ཚིག་སྐྱོར་ཁ་འཇམ་མཁན་གྱི་མཁས་པ། གཟུ་ལུམ་རལ་ཆོད་ཅན་གྱི་རྟོགས་ལྡན། ཁྲེལ་མེད་ལང་ཤོར་གྱི་དྲང་པོ། མཁོས་མེད་ཐབས་རྡུགས་ཀྱི་བྱ་བཏང༌། མདོར་ན་འཁོར་བ་ལས་ངེས་པར་མི་འབྱུང་བའི་ཆོས་པར་ཁས་འཆེ་བའི་མཆོད་ཡོན་དག་གིས། ཀརྨ་པའི་སྐུ་སྐྱེ་འདི་ནི་གསུང་མང་ལ་ཁྱད་གསོད་ཆེ་ཞིང་ཐམས་ཅད་ལ་སྨ་འབེབས་པ་ཁོ་ནར་ཟད་ཅིང༌། ཁྱད་པར་དད་ལྡན་སུན་འབྱིན་པར་བྱེད་ཅིང༌། དྭགས་ཤངས་ས་དགེ། རྙིང་མ། གཅོད་ཡུལ་སོགས་ཀྱི་ཆོས་གང་ཟག་ལ་སྒྲོ་སྐུར་སྣ་ཚོགས་འདེབས་པར་བྱེད་པས་གསུངས་དེ་དགོངས་པ་ཅན་ཡིན་ན་རུང་གི །མིན་ན་དམ་པའི་ཆོས་སྤང་བའི་ལས་སུ་འགྲོའོ་ཞེས་ཟེར་མོད། ཀྱེ་མ་ཀྱེ་ཧུད། དེ་ལྟར་སྨྲ་བ་ལ་ཆོས་སྤོང་བའི་ལས་སོ་ཞེས་སྨྲ་བ་དེ་ནི་ཕྱིར་མི་ལྡོག་པའི་བྱང་སེམས་ཆོས་སྟོན་པ་ལ་བླུན་པོ་དག་གིས་སྐུར་བ་འདེབས་ཤིང༌། སྐུར་བ་ཅི་ཙམ་བཏབ་པས་ཕྱིར་མི་ལྡོག་པའི་སེམས་དཔའི་བྱང་ཆེན་གྱི་སྤྱོད་པ་གོང་དུ་འཕེལ་བར་ཡུམ་རྒྱས་པ་ལ་སོགས་པར་གསུངས་ཏེ། ཇི་སྐད་དུ། དེ་ལ་སྐྱེས་བུ་བླུན་པོ་ལ་ལ་འདི་ནི་ཆོས་མ་ཡིན། འདུལ་བ་མ་ཡིན། འདི་ནི་སྟོན་པས་བསྟན་པ་མ་ཡིན་ནོ་ཞེས་ཕྱིར་རྒོལ་ཞིང་ངན་དུ་བརྗོད་དེ། དེའི་ཕྱིར་བྱང་སེམས་དེ་བརྩོན་པ་འཕེལ་བར་འགྱུར་རོ། །ཞེས་སོགས་འབྱུང་བའི་ཕྱིར། རང་རང་སོ་སོའི་གནོང་ཐོག་ཏུ་ཕོག་ནས་བྱང་ཆུབ་སེམས་དཔའ་ལ་ཆགས་སྡང་གི་བསླུ་བྲིད་སྣ་ཚོགས་ཀྱིས་མི་བཟོད་པར་འགྲན་ཟླར་རྒོལ་བར་བྱེད་པ་དེ་ལ་ནི། མདོ་རྒྱུད་ཆེན་པོ་རྣམས་ནས་ལྷའི་བུའི་བདུད་དུ་གསུངས་པར་གདའ་བས། བག་ཡོད་པ་དག་བདུད་ཀྱི་རྗེས་སུ་འཇུག་པར་མ་གྱུར་ན་ཅི་མ་རུང༌།

བཞི་པ་སྙན་གྲགས་ལམ་འཁྱེར་ནི།

གཞན་ལ་སྙན་བརྗོད་དེ་ལན་སྙན་ཚིག་སོགས། །

ལན་ལ་རེ་བཅས་དགེ་བའི་རྒྱུ་འབྲས་ཀྱིས། །

བྱང་ཆུབ་ཆེན་པོའི་ཆེད་དུ་མི་འགྲོ་བས། །

དགེ་འབྲས་རང་གིར་བྱེད་པ་ག་ལ་སྲིད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་ཡང་དག་པའི་འཚོ་བ་དང་ཡང་དག་པའི་ངག་ལ་སོགས་འཕགས་པའི་ལམ་དང་རྗེས་སུ་མཐུན་པར་འཇུག་གོ་ཞེས་གཟེངས་བསྟོད་དེ་སྨྲ་བ་ཕལ་མོ་ཆེ་ནི། རྙེད་པས་རྙེད་པ་འཚོལ་བའི་ཆེད་ཀྱི་ལོག་པར་འཚོ་བའི་ཐབས་སུ་གཅམ་བུ་དང་ཁ་བསགས་ཀྱི་སྒོ་ནས་རང་གཞན་གྱི་སྐྱོན་ཐམས་ཅད་ཡོན་ཏན་དུ་བསྟོད། སྐྱོན་གྱི་ཉེས་པ་ལས་བཟློག་ཐུབ་ནའང་དེའི་སེམས་བསྲུང་བའི་ཆེད་དུ་དྲང་པོར་མི་བརྗོད་པར། ཉེས་པ་ཐམས་ཅད་རང་བཞིན་གྱིས་བཅབས་ནས་དགེ་བའི་བཤེས་གཉེན་དེ་ནི་ཚིག་བཙུན་པའོ་ཞེས་ཀུན་གྱི་མཐུན་སྣང་དུ་གྲུབ་པའི་འབྲས་བུ་ཐོབ་པའི་ཆེད་དུ། ངག་གི་དགེ་བ་ལྟར་སྣང་ལ་དོན་པོ་ཆེར་རློམ་ཀྱང༌། དེ་ལྟའི་དགེ་བ་ལྟར་སྣང་གི་འབྲས་བུ་ནི་བྱང་ཆུབ་ཆེན་པོའི་སྤྱད་པ་ལ་སྤྱོད་པ་འདིས་སྙིང་པོ་མེད་པར་དགོངས་པ་ཡིན་ཏེ། དེ་ནི་མངོན་མཐོའི་ལམ་ཙམ་ལའང་བར་དུ་སྤྱོད་པ་ཆེན་པོ་བྱེད་ན། ངེས་ལེགས་ཀྱི་ལམ་ལ་བར་དུ་གཅོད་པར་མི་བྱེད་པ་ལྟ་ཅི་སྨོས་པའི་ཕྱིར། དེ་ན་རྙེད་པ་ངན་ངོན་གྱི་ཆེད་དུ་གཞན་ལ་བསྟོད་སྙན་གྱིས་བསྔགས་པ་མི་མཛད་པ་ལ་བསྔགས་པ་མཛད་དུ་རེ་བ་དག་གི་ཁོང་གཏིང་ནས་འཁྲུགས་ཏེ། གྲགས་པ་མ་ཡིན་པ་བགོ་ཞིང་སྤེལ་བ་ལ་ནི་དམ་པ་འདི་ནི་ཅི་ཡང་སྙམ་པ་མ་ཡིན་ཏེ། འདོད་ཁམས་ལས་འདའ་བར་ཉེ་བ་ལ་འདོད་པའི་བདུད་ཐམས་ཅད་ཀྱིས་འདུས་ཏེ་གནོད་པའི་བསམ་སྦྱོར་ལའང་སླར་བྱམས་པ་ཆེན་པོ་སྐྱེ་བར་རིགས་ན། སེམས་དཔའ་སྲིད་ཞི་གཉིས་ལ་མི་གནས་པར་བཞེད་པ་དག་གིས་མཁའ་མཉམ་གྱི་སེམས་ཅན་ཐམས་ཅད་བསྒྲལ་བ་ལ་མ་རྒན་ཉམས་ཆུང་འགའ་ཞིག་གི་སྡུག་བསྔལ་གྱི་སྨྲེ་སྔགས་ལ་སེམས་ཡོད་སུ་ཞིག་ཁོང་འཁྲུག་པ་ལྟ་ཅི་སྨོས། ལྷག་པར་སྙིང་རྗེ་ཆེན་པོ་དང་བྱམས་པ་ཆེན་པོ་སྐྱེ་བའི་ཡུལ་ཡིན་པའི་ཕྱིར་ཏེ། བདག་ཉིད་སྡུག་བསྔལ་བ་ལ་བདེ་བར་རློམ་ཞིང་གཞན་དག་གིས་ཀྱང་དེ་ལྟར་བསྟོད་དགོས་པའི་ཕྱིར། དེ་ལས་སྙིང་རྗེ་བ་ཅི་ཞིག་ཡོད།

ལྔ་པ་སྡུག་བསྔལ་ལམ་འཁྱེར་ནི།

མི་རུང་མི་བཟོད་མི་ཐེག་ལས་འབྲས་ཀྱང༌། །

ཅི་ཙམ་མྱོང་བས་རྫོགས་པའི་སངས་རྒྱས་ལ། །

ཅི་གསུང་བདེན་འཛིན་ཡིད་ཆེས་སྐྱེ་བ་དང༌། །

རྐྱེན་ངན་ལམ་སློང་གནས་ལ་ངེས་པ་རྙེད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་དམ་པའི་ཆོས་ལ་ཡིད་ཆེས་ནས་ལས་འབྲས་ཀྱི་བླང་དོར་ཕྲ་མོ་ལའང་འཛེམ་པ་ལྟ་ག་ལ་ཞིག །རགས་པ་ཙམ་ལའང་བག་གློད་དེ། བདག་ཅག་ཚུལ་ཁྲིམས་མིག་གི་འབྲས་བུ་ལྟར་ནན་ཏན་དུ་བྱེད་ཅིང་ལས་ངན་གྱི་འབྲས་བུ་ཐམས་ཅད་དག་གོ་ཞེས་མགྲིན་བསྟོད་དེ་རློམ་པར་བྱེད་པ་དག་བདག་ཉིད་ལ་ཉེས་པ་མེད་ཀྱང་སྡོམ་པ་གསུམ་དང་འགལ་བར་ཉེས་སྤྱོད་མི་རུང་བའི་སྐུར་འདེབས་དང༌། ལུས་སེམས་ལ་སྡུག་བསྔལ་མི་བཟོད་པའི་ནད་དང༌། བློ་གཏད་ཀྱིས་བསླུས་པ་དང༌། ནོར་རྫས་གཉེན་འདུན་ཐམས་ཅད་ཡོངས་སུ་འདོར་དགོས་པ་དང༌། དེའི་ལྟའི་རྐྱེན་གྱིས་ལུས་སེམས་འབྲལ་དགོས་པའི་མི་ཐེག་པའི་ལས་འབྲས་ངན་པ་ཐོག་ཏུ་བྱུང་བའི་དུས་སུ། བདག་མཁས་བཙུན་བཟང་གསུམ་ལ་འདི་འདྲའི་གྲགས་པ་ངན་པ་བྱུང་བ་ལས་འཆི་བ་བླའོ་ཟེར་ཞིང༌། ཚེ་འདིའི་གོ་འཕང་ལས་ཉམས་ཀྱིས་དོགས་པའི་ཆགས་སྡང་དང༌། ལུས་སྲོག་ལོངས་སྤྱོད་ཡོངས་སུ་ཉམས་པའི་སྡུག་བསྔལ་དེ་དག་ལས་ཐར་བའི་ཆེད་དུ་མ་རྒན་ཉམ་ཆུང་རྣམས་ལ་གནོད་པ་སྣ་ཚོགས་བསྐྱལ་བའི་སྒོ་ནས་རང་ཉིད་ཀྱི་ལུས་སེམས་ཀྱི་བདེ་འབྱོར་བསྒྲུབ་པ་ནི། ནད་པས་འཆི་བ་ལ་ཉེ་བ་ན་སྨན་པ་དང་སྨན་འདོར་བ་བཞིན་གྱུར་པ་ལ། ལས་འབྲས་འཁྲུལ་མེད་དུ་གཟིགས་པའི་སྤྱན་ཅན་འདིས་ནི་དེ་དག་ལ་བརྩེ་ཤས་ཀྱིས་ལྷག་པར་མ་བཟོད་པར་སྣང་སྟེ། དེ་ལྟའི་བདེ་སྡུག་གོ་ལོག་ཏུ་སྤྱོད་པ་རྣམས་ལ་དམ་ཆོས་རྣམ་ཐར་གྱིས་བསྟན་པར་མཛད་པ་ནི། རྗེ་འདི་ལ་ཕྱིས་འབྱུང་བ་དང་ནང་ནད་ལས་གྱུར་པའི་ཟུག་རྔུ་སོགས་སྡུག་བསྔལ་ཅི་བྱུང་བ་ཐམས་ཅད་སྔོན་གྱི་ལས་ལས་གྱུར་པའམ་འཕྲལ་གྱི་རྐྱེན་ལས་བྱུང་བ་ལྟར་སྣང་བ་དེ་ཐམས་ཅད་ཀྱང་འཁོར་བ་ཐོག་མ་མེད་པ་ནས་གཞན་གནོད་གཞི་བཅས་བསྒྲུབས་པའི་ལས་འབྲས་མངོན་སུམ་དུ་གྱུར་པའི་ངེས་ཤེས་ཀྱི་སྟོབས་ལས། ལས་འབྲས་ཤིན་ཏུ་ཕྲ་བ་ལའང་འདོར་ལེན་ཇི་ཞིབ་ཏུ་འགྲོ་བ་ཡིན་ཏེ། དེ་ལྟའི་སྡུག་བསྔལ་བྱུང་ན་འབྲས་བུ་འབྱིན་ངེས་ཀྱི་འབྲས་བུ་སེལ་བར་མི་བརྩོན་པར་འབྲས་བུ་དེ་བསྐྱེད་པར་བྱེད་པའི་རྒྱུ་དང་འགལ་བའི་གཉེན་པོའི་དགེ་བ་རྒྱུད་ལ་བསྟེན་པ་ནི་དམ་པའི་ལས་ལམ་བླ་ན་མེད་པ་ཡིན་པའི་ཕྱིར། ཞེས་སྐལ་བའི་ནོར་ཅན་དག་གིས་མཐོང་བར་འགྱུར་ལ།

སྐལ་བ་དང་མི་ལྡན་པ་ཁ་ཅིག་གིས། དམ་པ་འདི་ལྟ་བུ་ལ་ལས་ཀྱི་དབང་གིས་སྡུག་བསྔལ་དེ་ལྟ་བུ་འབྱུང་བར་ཡང་མི་འཐད་ལ། གལ་ཏེ་དེ་ལྟར་བྱུང་ན་མདོ་རྒྱུད་ལས་བཤད་པའི་ཕྱིར་བཟློག་གི་ཆོ་གས་བཟློག་པར་རིགས་སོ་ཞེས་ལོག་པར་རྟོག་པར་བྱེད་མོད། དེ་ལྟར་སྨྲ་བ་དེ་དག་གིས་ནི་སངས་རྒྱས་དང་བྱང་ཆུབ་སེམས་དཔའི་ཕྲིན་ལས་ཅུང་ཟད་ཀྱང་མ་གོ་བ་ཡིན་ཏེ། དེ་དག་གི་ཕྲིན་ལས་ནི་གདུལ་བྱ་རང་རང་གི་སྒྲིབ་པ་ཆེ་ཆུང་གིས་ཕྲིན་ལས་ཀྱང་བདེ་སྡུག་དང་མཆོག་དམན་སྣ་ཚོགས་སུ་མཐོང་བའི་ཕྱིར། སྤྲུལ་པའི་ཉན་ཐོས་མོའུ་གལ་གྱི་བུའང་མུ་སྟེགས་ཀྱི་ཀུན་ཏུ་རྒྱུས་བཀྲོངས་པ་དང༌། དེ་བཞིན་གཤེགས་པ་ཉིད་ཀྱང་རླུང་གཟེར་གྱིས་བསྙུན་པ་སོགས་ཕྲིན་ལས་ཀྱི་ཚུལ་མཐའ་ཡས་པར་འབྱུང་བའི་ཕྱིར། དེ་ལྟར་སུ་ཞིག་གིས་དོགས།

དྲུག་པ་ལྷག་བསམ་གྱི་ཕན་བདེ་ལམ་འཁྱེར་ནི།

ནམ་མཁས་ཁྱབ་པའི་སེམས་ཅན་ཀུན་ལ་ཡང༌། །

བྱང་ཆུབ་དམ་པའི་ཕན་འདོགས་མ་གཏོགས་པ། །

སྲིད་དང་ཞི་བའི་ཕན་བདེ་ཉི་ཚེ་བའི། །

གོ་འཕང་དམན་པར་སྦྱར་བ་ག་ལ་ཞིག །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་ཕན་སེམས་ཆེ་བ་སྐད་ཀྱི་མིག་རྒྱ་ཆོས་པར་རློམ་པ་ཁ་ཅིག །ལུས་ལོངས་སྤྱོད་རྒྱལ་སྲིད་ཀྱི་བདེ་བ་ལས་ཉམས་པ་ལས་ཕན་ཅི་ཐོགས་དང༌། རབ་བྱུང་རྣམས་ཀྱང་འཕྲལ་འཚོ་ཆས་མ་ཕྱིད་པ་ཙམ་ལ་ལྟོ་འདུན་གྱི་ཕན་འདོགས་ཀྱི་ཆེད་ཙམ་དུ་མི་ཚེ་སྲིལ་མཚན་མནལ་མེད་ཉིན་བཟའ་བཏུང་ཚུན་གཅོད་པར་བྱས་ནས་ཚ་གྲངས་བཀྲེས་སྐོམ་ངལ་དུབ་དུ་མས་དུས་འདའ་བ་དང༌། དེ་ལས་མིག་རྒྱ་ཆོས་པར་རློམ་པ་ཁ་ཅིག །དམྱལ་སོགས་ལ་སྐྲག་པ་སྐད་དུ་བྱས་ནས་བྱོལ་སོང་ཉི་ཚེ་བའི་སྲོག་སྐྱབས་ཙམ་གྱིས་ཕན་འདོགས་ཤ་ཐང་དུ་འབད་ནས་བྱང་སེམས་ཀྱི་འགྲོ་ཕན་རླབས་པོ་ཆེ་ལ་སྐུར་འདེབས་བྱེད་པ་དང༌། དེ་ལས་མིག་རྒྱ་ཆོད་པར་རློམ་པ་ཁ་ཅིག །སྐྱེ་རྒ་ན་འཆི་སྡུག་བསྔལ་ལ་སྐྲག་ཆེས་ནས་དེར་སྐྱེ་བའི་རྒྱུ་སེམས་ལ་རག་ལས་པར་གོ་ནས། སེམས་རྒྱུན་ཆད་ན་སྐྱེ་རྒྱུན་ཆད་པར་གོ་སྟེ་དེས་ན་སེམས་ཀྱི་སྐྱེ་འགག་ལ་རང་དབང་ཐོབ་པ་ལ། སེམས་སྟོང་པར་རྟོགས་ནས་གཅིག་ཏུ་སྡུག་བསྔལ་ལས་གྲོལ་སྙམ་ནས། རང་ཉིད་ཀྱང་དབེན་པ་རེར་ཕྱིན་ནས་སྟོང་ཉིད་ཉི་ཚེ་བ་དེ་ལ་མོས། གཞན་རང་ལ་སྙིང་ཉེ་བ་རྣམས་ལ་ཕན་གདགས་པའི་ཆེད་དུའང་སྟོང་ཉིད་ཉི་ཚེ་བ་དེ་ལ་མོས་སུ་གཞུག་པའི་ཕན་པ་གདགས་པ་ནི་གངས་ཅན་གྱི་ལྗོངས་འདིར་ཤིན་ཏུ་མང་མོད་པས། དེ་ལྟའི་ཕན་འདོགས་ནི་ཁ་སྐོམ་པ་ལ་མེ་བྱིན་པ་ལྟ་བུར་ཟད་པའི་ཕྱིར།

གཏན་བདེ་དམ་པར་འགོད་པའི་དམ་པ་འདིས་ནི། ཐར་པ་དང་ཐམས་ཅད་མཁྱེན་པ་ཐོབ་པའི་ཆེད་དུ་མ་གཏོགས། འཁོར་འདས་ཀྱི་བདེ་འབྱོར་ཕྱོགས་རེ་བ་ཁོ་ནས་ཆོག་པའི་སྒོ་ནས་ཕན་པ་འདོགས་པ་མ་ཡིན་ཏེ། བྱང་ཆུབ་ཆེན་པོའི་རྒྱུར་མི་འགྲོ་བའི་སླར་འཁོར་བ་དང་ངན་སོང་གི་རྒྱུར་འགྲོ་ན་གནས་སྐབས་ཕན་བདེར་འགྱུར་ཡང་རང་གི་རྩ་བའི་མ་རྒན་མོའང་གཞན་གྱིས་བཙོ་བསྲེག་བྱེད་པ་ན་ཡལ་བར་འདོར་ལ། རང་གི་བུ་དབུལ་ཞིང་བཀྲེན་པ་ལའང་འཁོར་ལོ་བསྒྱུར་བའི་བདེ་འབྱོར་ལ་འགོད་བཏུབ་ནའང་དེའི་ཕུན་ཚོགས་མི་རྩལ་ལ། གཞན་དག་ཐམས་ཅད་མཁྱེན་པའི་རྒྱུར་བསྙོན་མེད་དུ་འགྲོ་ན། བྱོལ་སོང་གི་སྐྱེ་གནས་སུ་ཞུགས་པ་དག་གི་བཀྲེས་པའི་སྡུག་བསྔལ་སེལ་བའི་ཆེད་དུ་སྐུ་སྲོག་ཀྱང་འདོར་བར་མཛད་པ་ལ། ལོག་པར་རྟོག་པ་ཁ་ཅིག་གིས། ཐེག་པ་ཆེན་པོའི་སེམས་བསྐྱེད་དང་བསྔོ་བས་ཟིན་ན་དགེ་བ་ཐམས་ཅད་བྱང་ཆེན་གྱི་རྒྱུར་འགྲོ་བས། གཞན་ཟས་གོས་ཀྱིས་ཕོངས་པ་སོགས་ལ་མགོན་པོ་འདིས་ཟས་གོས་སོགས་ལྷུག་པར་མི་གཏོང་བའི་ཕྱིར། ཁྱོད་ཀྱིས་བརྗོད་པ་དེ་མི་འགྲུབ་བོ་སྙམ་ན། ཐམས་ཅད་མཁྱེན་པའི་རྒྱུར་འགྱུར་མི་འགྱུར་གྱི་དགེ་བ་ལ་རིང་རྒྱུ་དང་དངོས་རྒྱུའི་ཁྱད་པར་ལས། རིང་རྒྱུར་འགྲོ་བ་འགའ་ཞིག་སྤྱད་པས། དངོས་རྒྱུར་འགྲོ་བ་ལ་གེགས་ཆེན་པོ་བྱེད་པའི་དགག་བྱ་དང་ལྡན་པ་ཞིག་ཡོད་ན་རིང་རྒྱུའི་བྱང་ཆེན་གྱིས་དགེ་བ་ཙམ་པོ་དེ་བྱང་ཆུབ་སེམས་དཔའི་ཐབས་མི་མཁས་པའི་དགེ་བར་སོང་ནས། སངས་རྒྱས་དང་བྱང་ཆུབ་སེམས་དཔའི་ཕྲིན་ལས་ལ་གནོད་པར་འགྱུར་བས། གཞན་དོན་དུ་མི་འགྱུར་བའི་ཕན་པ་ཉི་ཚེ་བ་དམ་པ་འདིས་སྤྱོད་པར་མི་འོས་ཏེ། སྨན་པ་མཁས་པས་ཚད་ནད་ཅན་སྐོམ་པས་གདུངས་པ་ལ་ཆང་སྦྱིན་པར་མི་བྱེད་པར་ལྟ་བུའོ། །

བདུན་པ་ལྷག་བསམ་གྱི་སྦྱོར་བ་ལམ་འཁྱེར་ནི།

རང་གཞན་དོན་དུ་བྱང་ཆུབ་སྒྲུབ་པ་ལ། །

སྒྱིད་ལུག་སྐྱོ་འཇིགས་ངལ་དུབ་རྒྱང་བསྲིངས་ནས། །

ཕྱིར་བཟློག་མེད་པའི་བརྩོན་པ་འཕེལ་དགོས་པས། །

འདི་ཕྱིར་ཉམས་ལེན་རེས་འཇོག་ག་ལ་བྱེད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་སེམས་ཅན་གྱི་དོན་ལ་མ་བཟོད་པ་སྐད་པའི་གཞན་དོན་མཛད་པ་པོ་ཕལ་ཆེ་བ་དག་ནི། དང་པོར་མདོ་ཕྱོགས་ཀྱི་གསུང་རབ་ལ་སྦྱངས་པར་འཁྲུལ་ནས་བསྡུས་པའི་ཚིག་ཕྲེང་ལ་ལོ་བཅུ་ཕྲག་དུ་མར་ན་ཚོད་ཡོལ་དུ་བཅུག །དེ་ནས་སྔགས་ཕྱོགས་ཀྱི་གསུང་རབ་ལ་སྦྱངས་པར་འཁྲུལ་ནས་ཟ་ཆོག་ཁྲིད་ཆོད་ལ་ལོ་ཤས་བཤར་སྦྱང་ཅི་རིགས་བྱས་ནས་ནམ་ཞིག་དེ་དག་གི་དོན་རྒྱུད་ལ་སྦྱོར་བ་སྐད་དུ་རི་ཁྲོད་དུ་ལོ་ཤས་ཕྱིན་ནས། སྔར་གྱི་བསྡུས་ཕྲེང་སྤྱི་མ་ཐལ་ཟ་ཆོག་ཁྲིད་ཆོས་ཐམས་ཅད་ཀྱི་ཚིག་རིས་བརྗོད་པར་གྱུར་ཀྱང་སྤྱི་རྟོལ་ཆེ་བ་རྣམས་སྒོམ་བྱུང་དང་སྐྱེས་ཐོབ་ཀྱི་སྦྱོར་བྱུང་གི་ཤེས་རབ་བྱང་བ་ཁོང་ནས་རྡོལ་བ་སྐད་དུ་བྱས་ནས། གསུང་རབ་ཆེན་པོའི་ཉམས་ལེན་སྐྱེས་བུ་གསུམ་གྱི་ལམ་གྱི་རིམ་པའི་འཕྲང་ལས་གཟུར་ས་མེད་པའི་བླང་དོར་ཐམས་ཅད་ལ་འཇིགས་ཏེ་དེ་བཞིན་གཤེགས་པའི་གསུང་རབ་ཐམས་ཅད་བཤད་ཚོད་ཙམ་ཡིན་པས། བདེན་ངེས་པ་མེད་པས་ཆོས་ལ་རང་དབང་ཐོབ་པའི་ལག་ཏུ་ལེན་བྱ་འདི་ལྟར་ཡིན་ཞེས་རང་གི་གྲགས་སྙན་བདེ་གསུམ་བསྒྲུབ་པའི་འཆད་རྩོད་རྩོམ་པ་མཐར་སྐྱོངས་པ་དང༌། ཁ་ཅིག་དེ་ལྟ་བུའི་རྒྱས་པ་མཐར་མ་གྲུབ་པའི་ངང་ནས་དགྲས་བར་ཆད་བྱས་པའམ། ཚེའི་དུས་བྱས་པ་ལྟ་བུའི་མ་གྲུབ་དོགས་པས་སྒྱིད་ལུག་སྟེ་གང་འདོད་ཡོན་འབྱོར་བའི་གནས་རེར་མི་དགེ་བ་དང་ལུང་མ་བསྟན་གྱི་བགྱི་བ་ལ་གཞན་དོན་རླབས་པོ་ཆེར་འཁྲུལ་ནས། དེ་ལྟའི་གོ་འཕང་ལ་གཞན་པ་དག་སྐྱིད་དུ་ཚོར་ཏེ། གྲྭ་སློབ་དབྱར་ཆུ་ལྟར་འཕེལ་བ་ལ་སྙིང་རྗེ་ཆེན་པོས་མ་བཟོད་དེ། བརྩོན་འགྲུས་ཀྱི་སྟོབས་ལྡན་འདིས་ནི་རང་གཞན་ལ་གནོད་པ་སྐྱེལ་བའི་མདོ་སྔགས་ཀྱི་བཤད་སྒྲུབ་ལ་བསྙད་བཏགས་པའི་བྱ་བ་རེས་འཇོག་པ་དེ་དག་ཚར་བཅད་པ་ཡིན་ཏེ། རང་ཉིད་ཀྱིས་དངོས་སུ་ཚར་བཅད་པ་ན་སྐལ་ལྡན་གྱི་གདུལ་བྱའང་དེ་ལྟར་གཅོད་པར་བྱེད་པ་བརྒྱུད་ནས་ཚར་གཅོད་པར་ནུས་པའི་ཕྱིར།

དམ་པ་འདིས་མདོ་སྔགས་ཀྱི་ཐོས་བསམ་གྱི་ཚེ། དེའི་དོན་གྱི་སྒོམ་སྒྲུབ་གོང་དུ་འཕེལ་ལ། དེའི་དོན་གྱི་སྒོམ་སྒྲུབ་ལ་ནན་ཏན་མཛད་པ་ན་དེའི་ཆེད་ཀྱི་ཐོས་བསམ་གྱི་མཐའ་རྒྱ་ཆོད་ཆེ་ཞིང༌། མདོར་ན་ཚུལ་ཁྲིམས་ཀྱི་དུས་སྦྱིན་གཏོང་གི་དགེ་བ་འཕེལ་ཞིང་སྦྱིན་གཏོང་གི་དུས་ཚུལ་ཁྲིམས་ཀྱི་དགེ་བ་འཕེལ་བའི་གཅིག་གྲོགས་གཅིག་གིས་བྱེད་པ་མ་གཏོགས། གཅིག་གཙོ་བོར་བྱེད་པ་ན་གཅིག་ཤོས་གཏོང་བར་བྱེད་པ་མ་ཡིན་པས། གཞན་ལ་བསླབ་སྡོམ། དབང་ཁྲིད། བཤད་ལུང༌། བསྐྱེད་རྫོགས་ཀྱི་ཆོ་ག །བྱིན་རླབས་འབེབས་པ། དད་པ་དང་ངེས་འབྱུང་བསྐྱེད་པའི་མགུར་མ་སོགས་རང་གཞན་གྱི་དོན་ཅི་སྒྲུབ་ཀྱང་སང་བྱས་ཆོག་པས་དེ་རིང་དལ་བར་སྡོད་ཅེས་ཕྱིར་མི་སྣུར་བའི་བརྩོན་པ། དེ་ལུས་སེམས་ཀྱིས་བསྒྲུབ་པར་མི་ནུས་སོ་ཞེས་ཞུམ་པ་མེད་པའི་སྤོབས་པ། དེ་ལས་རྐྱེན་ངན་གྱི་དཀའ་བ་དང་ལེན་གྱི་བཟོད་པ། དེ་ལྟའི་སྦྱོར་བ་ལ་ཐོག་རྗེས་སུ་རོ་སྙོམས་ནས་འཁོར་གསུམ་ཡོངས་དག་གི་ཏིང་ངེ་འཛིན་དང་ཤེས་རབ་མཚུངས་ལྡན་གྱི་བྱང་ཆུབ་ཆེན་པོར་ཡོང་དག་གི་བསྔོ་བ་སྟེ་ཐ་ན་སྤྱོད་ལམ་གྱི་དུས་སུའང་བྱང་ཆུབ་ཆེན་པོའི་ལྟ་སྤྱོད་སྒོམ་གསུམ་དང་མ་བྲལ་བའི་མཛད་པས་ལོག་པར་མོས་པའི་ལོག་པའི་ལྟ་སྤྱོད་ཅན་དག་གི་ལོག་པའི་འགྲོ་ཕན་ལོག་པར་བརྡ་སྤྲོད་པ་འདི་ནི་སྙིགས་མའི་དུས་ཀྱི་བྱང་ཆུབ་སེམས་དཔའ་འདི་ལྟ་བུ་ལས་ད་ལྟ་གཞན་དུ་མཐོང་བ་དང་ཐོས་པ་ཆེས་དཀོན་ནོ། །

བརྒྱད་པ་འབྱོར་རྒུད་ལམ་འཁྱེར་ནི།

དམུ་རྒོད་སེམས་ཅན་རིས་ན་མཐའ་ཡས་ཕྱིར། །

དར་ན་དར་བས་ཐར་ཐབས་མི་ཤེས་རྨོངས། །

རྒུད་ན་རྒུད་པས་ཐར་ཐབས་མི་ཤེས་རྨོངས། །

རྨོངས་པའི་ལས་ཚུལ་དྲན་ཚེ་བཟོད་གླགས་མེད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་གི་དུས། སངས་རྒྱས་ཀྱི་བསྟན་པ་ལ་མ་ཞུགས་པ་ལྟ་ཅི་སྨོས། ཞུགས་ནས་བསྟན་པའི་འཚོ་སྐྱོང་བྱེད་པ་པོར་གྲགས་ཤིང་རེ་བ་ཐམས་ཅད་ཀྱང་རང་ཕྱོགས་དར་ཞིང་བདེ་བའི་དུས་སུ་ནི་དེ་ལས་ཀྱང་ཕུན་སུམ་ཚོགས་པའི་མི་དགོས་དགུ་དགོས་ཀྱི་ཐ་སྙད་གྲྭ་རིས་སོགས་ཀྱིས་ཉིན་མཚན་སྐད་ཅིག་ཀྱང་མེད་པར་གཡེངས་ནས། མི་གནས་པའི་མྱང་འདས་སུ་ཐར་བའི་ཐབས་ཤེས་ལ་བློ་མ་ཕྱོགས་པས་རྨོངས། རང་ཕྱོགས་ཉམས་ཤིང་རྒུད་པའི་དུས་སུ་ནི་དེ་གསོ་བའི་ཆེད་ཀྱི་མི་འཚོལ་དགུ་འཚོལ་མི་དྲན་དགུ་དྲན་པའི་གཡེང་བས་སྲིད་ཞི་ལས་ཐར་བའི་ཐབས་ཤེས་ལ་བློ་རྨོངས་ཆེས་པས། གྲུབ་པའི་སྙིང་པོ་མི་དགེ་བ་ཁོ་ནས་དྲེད་པོར་རྨོངས་ཆེས་ཏེ། ཅུང་ཟད་དལ་བ་ན་བཟའ་བཏུང་དང་གཉིད་དང་ལེ་ལོའི་བདེ་བས་ཡིད་ཚིམ་པར་བྱེད་དེ། དམུ་རྒོད་ཀྱི་ལས་དེ་ནི་སེམས་ཅན་གྱི་རིས་འདི་ན་ཐོག་མེད་ནས་གོམས་པས་འབྱུང་བ་མཐའ་ཡས་པའི་ཕྱིར།

ལས་ཚུལ་འདི་ལས་བཟློག་པའི་ཆེད་དུ། ཤེས་རབ་ཀྱི་དབང་ཕྱུག་ཅན་འདིས་སེམས་ཅན་ངན་པའི་རང་བཞིན་གྱི་སྤྱོད་ཚུལ་ཐམས་ཅད་ལ་མཐོང་ཐོས་དྲན་གསུམ་གྱི་བཟོད་གླགས་མེད་པའི་སྙིང་རྗེ་འཁྲུངས་པའི་སྟོབས་ལས། དྲུང་དུ་འོངས་པའི་མིའི་བྱད་གཟུགས་འཛིན་པ་ཀུན་ལ་ལོ་དུ་སོང་བྱ་བ་ཅི་བྱས་སོགས་ཞིབ་པར་འདྲི་ནས། རང་གི་ཚུལ་ལུགས་རྣམས་སྙན་དུ་གསོལ་བ་ན། ཚེ་ཐུང་དོན་མེད་དུ་ཟད་པ་བྱུང་བ་དགོངས་པའི་ཚེ་སྒྱོགས་ཐག་ནམ་མཁར་ཤོར་བའི་དཔེ། བྱ་ཐབས་འཚང་རླག་པའི་མི་བཟོད་པར་ཐུགས་ཆད་པའི་འོ་བརྒྱལ་བར་མཛད་ལ། ད་དུང་འོ་བརྒྱལ་གྱི་ཐུགས་ཆད་ནས་དེའི་དོན་ལ་མི་དགོངས་པ་མ་ཡིན་པར། སླར་དགེ་བ་ཅི་མཛད་ལས་ཚུལ་ངན་པ་སྤྱོད་པའི་སེམས་ཅན་དེ་དག་དམིགས་ཡུལ་དུ་མཛད་པས་བྱང་ཆུབ་ཆེན་པོའི་སྤྱོད་པ་བོགས་སུ་འགྲོ་བར་སྣང་ངོ། །

དགུ་པ་སྡང་བ་ལམ་འཁྱེར་ནི།

བཟོད་གླགས་མེད་ཀྱང་སེམས་ཅན་སྡུག་གེ་ལ། །

གདུག་པ་ཅན་སྙམ་བརྙས་པ་མི་སྐྱེ་བར། །

སྒྲིབ་པའི་སྐྱོན་གྱི་རང་བཞིན་འདི་ལྟ་བུའི། །

མཚན་ཉིད་ཤེས་ནས་བཟོད་མེད་སླར་ཡང་འཕེལ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་གཞན་ཕན་གྱི་བློ་འབྱོངས་ཆེས་པས་མང་པོའི་གསེབ་ཏུ་འདུག་ན་སྙིང་རྗེས་ལུས་སེམས་བརྒྱལ་འགྲོ་བ་སྐད་དུ་ཟེར་ནས་གང་དབེན་པའི་སར་འཇིག་རྟེན་གྱི་དབང་ཤེས་ཆེན་པོ་བཟུང་ནས་བདག་ཉིད་ལ་གནོད་པར་བྱེད་པ་ལ་འཕྲུལ་ཟབ་མོས་གཞན་གྱིས་གནོད་དུ་བཅུག་ནས། ཡང་བདག་ཉིད་དེ་དག་བསྡུམ་པར་བྱེད་པའི་བྱང་སེམས་ཅན་གྱི་གཞན་དོན་བྱེད་པར་སྙད་བཏགས་ནས་གཞན་དེ་དག་བྲན་གྱི་ཐ་མར་བཀོལ་ནས་བྲན་མ་ནུས་པའི་ཉམ་ཆུང་རྣམས་ལ་འདི་ནི་དམུ་རྒོད་གདུག་པ་ཅན་ནོ་ཞེས་སྡུག་བསྔལ་གྱིས་དམྱལ་ཐག་བཅད་ནས། དེ་དག་གི་དུག་གསུམ་གྱི་མི་དགེ་བ་མེ་ལྟར་སྦར་བའི་རྐྱེན་བྱས་པའི་རྗེས་སུ། དེ་དག་གི་ངན་སྨྲས་ཅུང་ཟད་བྱས་པ་ནའང་དེས་ནི་དམ་པ་དག་ལ་ཆོས་འཇིག་རྟེན་གཉིས་ཀ་ནས་དྲིན་མ་ཁུར་བས་དམ་ཉམས་སོ་ཞེས་ཉམ་ཆུང་དེའི་མིང་ཙམ་ལའང་རྣ་བར་འགེབས་པར་བྱེད་པ་དག་གིས་འགྲོ་བ་འདྲེན་པར་མོས་པའི་སྐབས་འདིར།

གཅིག་ཏུ་ཉམས་ཐག་བསྐྱང་བའི་བློ་ཅན་འདིས་ནི་པདྨ་འདམ་གྱིས་མ་གོས་པ་ལྟར་མངལ་གྱི་དྲི་མ་སོགས་སྙིང་མའི་སྐྱོན་གྱིས་མ་གོས་པར་སྙིང་མར་སྤྱོད་པའི་དམུ་རྒོད་གནོད་པ་ཐམས་ཅད་ཀྱི་འབྱུང་གནས་ཀྱི་ཚེ་སྲོག་ལོངས་སྤྱོད་ཉམས་ཆུང་བར་གནས་ཀྱང༌། མཆོག་དམན་ཐམས་ཅད་ལ་འཚེ་བའི་གདུག་པ་ཅན་དག་གིས་རང་གཞན་ཀུན་ལ་འཚེ་བ་དང༌།

ཁྱད་པར་དམ་པ་འདི་ཉིད་ལ་ཇི་སྐད་དུ། དམ་པ་རྣམས་ལ་དགྲ་བས་ཀྱང༌། །རང་གི་འཁོར་གྱིས་གནོད་པ་མང༌། །ཞེས་པ་ལྟ་བུའི་གནོད་ཅིང་འཚེ་བ་དང༌། ཁྱད་པར་དཀོན་མཆོག་གསུམ་ལ་འཁོན་དུ་འཛིན་པའི་ལས་ཅན་ལྷའི་བདུད་རྩི་ཁྱི་ཕག་གིས་དང་གར་མི་གཤིན་པ་ལྟ་བུའི་རང་བཞིན་ཅན་དེ་དག་ཉེ་རིང་གང་དུ་ཡོད་ཀྱང་བུ་གཅིག་པ་ལྟ་བུ་ལས་ཀྱང་བསྒྲུན་དུ་མེད་པའི་བརྩེ་བ་དང་བྱམས་པའི་ཡུལ་དུ་མཛད་ནས། དངོས་སུ་ཕན་འདོགས་པ་འོས་པར་གྱུར་ན་དངོས་སུ་འདོགས་ཤིང༌། དགག་དགོས་ཀྱི་རྐྱེན་གྱིས་དངོས་སུ་ཕན་འདོགས་མ་འབྱོར་ནའང་བརྒྱུད་ནས་ཐབས་སྒོ་དུ་མའི་སྒོ་ནས་ཕན་བདེ་ལ་འགོད་པར་སྣང་སྟེ། དེ་ཡང་དགོས་པའི་དབང་ལས་མ་གཏོགས་རང་གཞན་གྱི་སྡེ་རིས་ཆོས་འཇིག་རྟེན་གྱི་ཕྱོགས་འཛིན་གྱི་གྲུབ་མཐའ་ཐམས་ཅད་དང་བྲལ་བས། རང་ལུགས་ཀྱི་གྲུབ་པ་ལ་སྐྱོན་འཇོག་རྒྱུ་མེད་པའི་དབང་གིས་ཆོས་གང་ཟག་གི་རང་འདོད་ཀྱི་ཕྱོགས་འཛིན་ཐམས་ཅད་གཏིང་ནས་ཞིག་པས། དེ་ལྟར་མ་རྟོགས་པའི་མ་རྒན་སེམས་ཅན་གྱི་ཕན་གནོད་ཅི་ལྟར་བྱས་པ་ལའང་ཟུག་རྔུ་མེད་པར་སྙིང་རྗེ་ཆེན་པོས་མ་བཟོད་པས་དམ་པ་འདིས་དགྲ་གཉེན་གང་དགར་བཏང་ལེགས་ཉེས་ཀྱིས་སྤྱོད་པ་ལ་རྩིས་མི་གདབ་གནོད་བྱེད་ཀྱི་འཁོན་འཛིན་རྗེས་མེད་དུ་གཏོང༌།

འདོད་ཡོན་གྱི་རྩོད་པའི་ཆུ་རྙོག་མི་དཀྲུག་པ་ལ་ཁ་ཅིག །དམ་པ་འདི་ལྟག་ཚུགས་ཆུང༌། རྐང་ངན། ཀླད་པ་མེད། ལེགས་ཉེས་ཀྱི་བྱས་པ་མི་ཤེས་པས་སེམས་ཅན་གྱི་དོན་མ་གྲུབ་བོ་ཞེས་གླེང་བ་ཅན་དེ་དག་གིས་ནི་སེམས་ཅན་རྣམས་ཀྱི་ཉོན་མོངས་པའི་སྐྱོན་སྐྱོན་དུ་མ་ཤེས་པ་ལས་བྱུང་བ་ཡིན་ཏེ། ཉོན་མོངས་པའི་སྐྱོན་ནི་དེ་དང་འགལ་བའི་གཉེན་པོ་དགེ་བའི་སྤྱད་པ་ཉོན་མོངས་དེ་ལྡན་གྱི་སྐྱེས་བུས་སྤྱད་ན་སྐྱེས་བུ་དེ་དག་འདུལ་བ་ཡིན་གྱི། དེ་ལས་གཞན་པའི་སངས་རྒྱས་དང་བྱང་སེམས་སོགས་ཀྱིས་དམུ་རྒོད་ཀྱི་ཉོན་མོངས་གདུག་པ་དེ་མཐུ་དང་དབང་ཕྱུག་ཟང་ཟིང་གིས་རྗེས་འཛིན། སྲོག་དང་ལོངས་སྤྱོད་ཀྱི་ཆད་པ་སྦྱིན་པ་སོགས་ཀྱིས་བཙན་ཐབས་སུ་གཞོམ་པར་ནུས་པ་མ་ཡིན་པ་ནི་རྒྱུ་འབྲས་ཀྱི་ཆོས་ཉིད་དུ་ངེས་པའི་ཕྱིར།

བཅུ་པ་ཆགས་པ་ལམ་འཁྱེར་ནི།

ཐོག་མེད་དུས་ནས་འཁོར་བའི་སྐྱེ་འཆི་ཡིས། །

ལུས་སེམས་སྡུག་བསྔལ་དྲག་པོས་དུབ་གྱུར་པས། །

བྱང་ཆུབ་སྒྲུབ་ལ་སྟོབས་དང་ལྡན་པ་ཡི། །

གཏན་དུ་ལུས་སེམས་འཚོ་ཕྱིར་འབད་པ་བྱས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་སྐྱེ་དགུ་ཐམས་ཅད་ཀྱི་ཕོངས་པ་ལས་སྒྲོལ་བའི་འབྱོར་ལྡན་གྱི་སྐྱབས་མགོན་དུ་བཞུགས་པ་ཕལ་མོ་ཆེའང༌། དང་པོར་བདག་ཉིད་ཐོག་མེད་ནས་ཁམས་གསུམ་གྱི་འཁོར་བའི་སྐྱེ་རྒ་ན་འཆིའི་སྡུག་བསྔལ་དྲག་པོ་བར་མ་ཆད་དུ་མྱོང་བ་དེ་བཟློག་པའི་ཆེད་ཀྱི་ལུས་སེམས་གསོ་བའི་ཟས་གོས་སྨན་དཔྱད་ཅི་ཙམ་བྱས་པས་ཀྱང་གཏན་དུ་འཚོ་མ་ཐུབ་པར། སྐྱེ་སོགས་ཀྱི་སྡུག་བསྔལ་སངས་དུས་མེད་པའི་མྱོང་བ་གཏིང་ཚུགས་མ་སྐྱེས་པས། ལུས་ལོངས་སྤྱོད་བསྐྱང་བར་བྱ་བའི་ཕྱིར་རྒས་ན་རྒས་པའི་རྒུད་པ་སེལ་བའི་ཆེད་ཀྱི་འབྱོར་པ་དུ་མ་དང༌། ནད་ཀྱི་བྱེ་བྲག་མཐའ་ཡས་པ་བྱུང་ན་དེ་སེལ་བའི་འབྱོར་པ་དུ་མ་བསྒྲུབ་པ་ལས་ཚེ་རབས་ཕྱི་མ་ཕན་གྱི་སྐྱེ་རྒ་ན་འཆིའི་སྡུག་བསྔལ་དང་བྲལ་ནས་ལུས་སེམས་བདེ་བར་དབང་ཐོབ་པའི་ཐབས་རྨི་ལམ་ཙམ་དུ་ཡང་མི་སྐྱེ་བར། རང་ལ་བློ་གཏད་པའི་གྲྭ་སློབ་ཐམས་ཅད་ལའང་བྱ་བ་ངན་པ་དེ་ཉིད་ལ་སྦྱོར་བ་དེ་ལྟ་བུའི་ངོར་ལྷག་པར་གཏན་དུ་བའི་ལུས་སེམས་བདེ་བར་འཚོ་བར་བསྒྲུབ་པའི་སེམས་དཔའ་འདིས་ནི་འདོད་པའི་རོ་མཆོག་ཏུ་རློམ་པ་མཐའ་དག་སྡུག་བསྔལ་གྱི་བདེན་པ་མནོག་ཆུང་བར་གཟིགས་ཏེ་རང་བཞིན་གྱི་ཞེན་པ་བྲལ་བས། འཕྲལ་གྱི་ཞལ་ཟས་ལའང་གསོ་སླ་ཞིང་དགང་སླ་ལ། གཞན་འཕྲལ་གྱི་ཡོ་བྱད་ཐམས་ཅད་ལའང་ངན་ངོན་ཙམ་གྱིས་ཆོག་ཤེས་པར་གྱུར་ཀྱང་ཚེ་རབས་ཕྱི་མ་ཕན་གྱི་འགྲོ་བའི་དོན་གྱི་ཕན་བདེའི་རྒྱུར་གྱུར་པའི་ལུས་ལོངས་སྤྱོད་གྱ་ནོམ་དུ་འཁྲུལ་བའི་དགེ་བའི་རྩ་བ་ལ་འབད་པའི་སྐད་ཅིག་མ་རེའི་འབྲས་བུ འང་སྐལ་ལྡན་དག་གིས་འདི་དང་ཕྱི་མར་འབྱུང་བ་མཐོང་བ་གཞལ་གྱིས་ཅི་ལང༌།

རང་རེ་མ་དག་པ་རྣམས་ཀྱི་མཐོང་ངོར་ཡང་དེ་ལྟ་བུའི་རྒྱུ་མཐུན་གྱི་འབྲས་བུ་ལས་གང་ན་གཟུགས་མཛེས་པ་སྒྲ་སྙན་པ་དྲི་ཞིམ་པ་རོ་མངར་བ་རེག་བྱ་འཇམ་པ་ཡིད་དུ་འཐད་པའི་དངོས་པོའི་འདུ་འགོད་སྒྱུ་མ་ལྟར་འཁྲུལ་བར་འབྱུང་བའང་རྨི་ལམ་ཀྱི་ལོངས་སྤྱོད་ཙམ་ལས། སྲེད་པ་དང་མཚན་འཛིན་གྱི་ཞལ་ཟས་ན་བཟའ་གནས་མལ་བཞོན་པ་སོགས་ལ་ཡོངས་སུ་འཛིན་པའི་ཉེར་ལེན་གྱི་གདུང་བ་ཐམས་ཅད་ལས་གྲོལ་བ་མངོན་དུ་གྱུར་པ་འདི་ལྟར་ལགས་པས་ལེགས་པར་དགོངས་ཤིག །

གཉིས་པ་དོན་དམ་༼བྱང་ཆུབ་ཀྱིས་སེམས་སྒོམ་ཚུལ༽སེམས་བསྐྱེད་སྐུ་ཉམས་སུ་བསྟན་ཚུལ་ནི།

དཔྱད་ན་ཆོས་རྣམས་གཟོད་མ་ཉིད་ཀྱིས་ཞི། །

གང་ལ་ཕན་བཏགས་གང་གི་ཕན་འདོགས་བྱེད། །

གང་ཕན་ཐམས་ཅད་ནམ་མཁས་ནམ་མཁའ་ལ། །

སྦྱོར་བ་ལྟ་བུའི་བློ་མིག་རྣམ་པར་དག །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་སངས་རྒྱས་ཐོབ་པར་བྱེད་པ་ལ་འབྲས་བུ་ཆོས་ཀྱི་སྐུ་ཉིད་གཙོ་བས། དེ་སྒྲུབ་བྱེད་ཡེ་ཤེས་ཀྱི་ཚོགས་ཉིད་ལ་རག་ལས་ཤིང་ཡེ་ཤེས་ཀྱི་ཚོགས་ཀྱང་སྟོང་ཉིད་རྟོགས་པའི་ཤེས་རབ་ལ་རག་ལས་པས། སྟོང་ཉིད་རྟོགས་པའི་ཤེས་རབ་དེ་ནི་ཁ་ཅིག་གིས་ཁོ་བོ་ཅག་བླ་མ་བརྒྱུད་པ་དང་བཅས་པ་ལས་མ་གཏོགས། གཞན་དག་ན་འབྱུང་བའི་གནས་ཡོད་རེ་སྐན་ཞེས་བྲོ་འཚལ་བར་བྱེད་ཅིང༌། རང་རང་གི་སྟོང་ཉིད་རྟོགས་པའི་ཤེས་རབ་དེའི་ངོས་འཛིན་ནི་ཕྱི་ནང་གི་མུ་སྟེགས་བྱེད་སྔོན་བྱུང་བ་དག་གི་ཐར་པ་ཐོབ་བྱེད་ཀྱི་ཚུལ་དང་ཆ་འདྲ་བ་ལ་དངོས་ཀྱང་མ་ཡིན་པ་ལྟར་བརྗོད་ཅིང༌། ཁ་ཅིག་གི་ནི། སྔོན་མ་གྲགས་པའི་རང་དྲན་གྱི་བབ་ཅོལ་རེ་ལ་སྟོང་ཉིད་རྟོགས་པའི་ཤེས་རབ་ཏུ་རློམ་ནས། ལ་ལས་ལོག་རྟོག་གི་གོ་ཡུལ་དུ་སོང་བའི་གོ་བ་རེས་ཆོག་པར་རློམ་པ་དང༌། ཁ་ཅིག་སྒོམ་བྱུང་གི་ཤེས་རབ་ཏུ་རློམ་པའི་ཐོས་བསམ་བཀག་ནས་བྱིང་རྨུགས་འཐིབས་གསུམ་གྱིས་བསླད་པའི་ལུང་མ་བསྟན་གྱི་ཤེས་པ་མ་བཅོས་པར་འཇོག་པ་དང༌། ཁ་ཅིག་ཡུལ་ཅན་གྱི་ཤེས་པ་མེད་ན་ཡུལ་བེམས་པོ་ལྟར་ཕྱི་རོལ་ཏུ་ཟད་པས། ཆོས་ཐམས་ཅད་ཀྱི་བྱེད་པོ་སེམས་སུ་འདུག་པས་དེ་ལྟར་སྔར་མ་རྟོགས་པས་འཁོར་བར་འཁོར་ཞིང༌། ད་དེར་དེ་རིང་ཉིད་དུ་བླ་མ་དམ་པའི་དྲིན་ལས་རྟོགས་པས་འཁོར་བ་མྱང་འདས་ཆོས་སྐུར་ཤར་བས་འཁོར་འདས་ལག་པའི་ལྟོ་རྒྱབ་ལྟར་རྟོགས་མ་རྟོགས་ཀྱི་ཁྱད་པར་མ་གཏོགས་ངོ་བོ་གཅིག་ཏུ་གདའ་བས། སེམས་ལ་རང་དབང་ཐོབ་པའི་དུས་འདིར་ད་དམྱལ་བར་སྐྱེས་ཀྱང་ལྕགས་སྲེགས་ཀྱི་ས་གཞི་དང་དམྱལ་བའི་གཤིན་རྗེའི་ལས་མཁན་རྣམས་ཀྱང་སེམས་ཉིད་ཆོས་ཀྱི་སྐུར་ལམ་གྱིས་སོང་ཟིན་པས། ད་ལྟ་ཤི་ནས་དམྱལ་བར་སོང་ཡང་དེ་ག་ཡིན་པའི་མི་འཇིགས་པའི་གདེང་ཆེན་པོ་ཞིག་ཐོབ་ཟིན་པས། ད་གང་བྱས་སླའོ་ཞེས་ཟེར་ཞིང༌། རང་གཞན་ཐམས་ཅད་དེ་ལྟའི་ཚུལ་ལ་སྦྱོར་བར་བྱེད་པ་འབའ་ཞིག་གིས་དུས་འདིར།

ཤེས་བྱ་འཁྲུལ་མེད་དུ་སྟོན་པའི་ཤེས་རབ་ཆེན་པོ་འདིས་ནི་འཛམ་བུའི་གླིང་དུ་བྱུང་བའི་རང་གཞན་གྱི་ཐར་པ་དང་ཐར་པའི་ཐབས་ཡིན་མིན་མི་གྲུབ་པའི་མཐའ་རླུང་ལྟར་དུ་གྲགས་པ་མཐའ་དག་གི་ཆོས་ཚུལ་ཅི་ལྟ་བར་ཐུགས་སུ་བྱོན། ཁྱད་པར་བོད་གངས་ཅན་གྱི་བསྟན་པ་སྔ་དར་དང་བར་དར་རྣམས་ཀྱི་དུས་ཀྱི་ལྟ་གྲུབ་ཐམས་ཅད་དང༌། ཡང་སྒོས་བསྟན་པ་ཕྱི་དར་གྱི་དུས་ཀྱི་བཀའ་ཕྱག་ས་ཇོ་བོ་དགེ་རྙིང་མ་གཅོད་ཞི་བྱེད་སོགས་ཀྱི་ཆོས་ལུགས་སོ་སོའི་དཀའ་གནད་དང་དོགས་པའི་གནས་ཆོད། ཚིག་དོན་འཁྲུལ་མེད་ཀྱི་མིག་ཕྱེད། སྒྲོས་སོ་སོའི་སྐྱེ་མཆེད་གསལ་བར་གཟིགས་པའི་སྟོབས་ལས་གང་ལ་ཐར་འདོད་དང་རྣམ་པར་ཐར་པའི་སྒོ་ཡོད་མེད་ཀྱི་ཤེས་རབ་ཟབ་མོས་དཔྱད་པར་མཛད་པ་ན། གྲུབ་མཐའ་སྨྲ་བ་བཞིའི་རྩེ་མོར་གྱུར་པའི་མདོ་སྔགས་ཀྱི་དབུ་མ་བཟང་པོའི་ཚུལ་ལ་མི་བཟློག་པའི་མོས་པ་གཏིང་ཚུགས་སུ་འཁྲུངས་པར་གསལ་ཏེ། དམ་པ་ཉིད་ཀྱི་རྟོགས་པ་བརྗོད་པར། རྟོན་པ་རྣམས་བཞིའི་དོན་ལ་གདེང་ཐོབ་ནས། །གཞན་ཟེར་ཚིག་ཆུའི་རྗེས་སུ་མི་འབྲང་བར། །རང་བློས་དཔྱད་པའི་རྣམ་དཔྱོད་འཁྲུལ་མེད་པ། །གང་ན་ཡོད་དེར་བདག་ཡིད་མགུ་བར་བགྱིད། །ཅེས་པ་དང༌། མཁན་པོ་ཞི་བ་མཚོ་ལ་རྒྱལ་པོ་ཁྲིའུ་སྲོང་ལྡེ་བཙན་གྱིས། ཁྱེད་ཀྱི་ཆོས་ལུགས་འདི་ལ་འདོར་ལེན་ཅི་ལྟར་བྱེད་པ་ཡིན་ཞེས་དྲིས་པའི་ལན་དུ། ཁོ་བོ་རང་གི་རིག་པས་བརྟགས་ནས་གང་འཐད་པ་དེ་ཉམས་སུ་ལེན། མི་འཐད་པ་དེ་འདོར་བ་ཡིན་ཞེས་གསུངས་པ་ལྟར། བདེན་གཉིས་ཀྱི་གནས་ལུགས་རྟོགས་པ་ལ་སྒྲིབ་བྱེད་ཀྱི་དྲི་མ་དང་བྲལ་བའི་བསགས་པ་སྔོན་དུ་སོང་བར་གྲུབ་པའི་ཕྱིར་ཏེ། དེ་ལྟར་གྲུབ་པ་ཡང་ཤེས་བྱ་བདེན་པ་གཉིས་ཀྱི་ཆོས་འདི་དག་ལས་གང་ཡང་རུང་བའི་ཆོས་ཤིག་ཀུན་རྫོབ་བརྫུན་པ་བསླུ་བར་བདེན་པ་སྤང་བྱར་གྲུབ་པ་དང༌། གང་ཡང་རུང་བའི་ཆོས་ཤིག་དོན་དམ་བདེན་པ་མི་བསླུ་བར་བདེན་ནས་བླང་བྱར་གྲུབ་པར་འགར་ཡང་ཁོང་དུ་མ་ཆུབ་པ་ཉིད་ཀྱིས་ཁོང་དུ་ཆུབ་པས་ཤེས་བྱ་དང་ཤེས་བྱེད་ཀྱི་ཆོས་ཐམས་ཅད་གཟོད་མ་ཉིད་ནས་ཞི་བ་ཉིད་ཀྱིས་སེམས་ཅན་ལ་ཕན་འདོགས་པ་སོགས་འཁོར་གསུམ་གྱི་རྣམ་པར་རྟོག་པ་ཐམས་ཅད་གང་ལ་སྦྱོར་བའི་མིང་ཙམ་ཡང་དམིགས་པར་མ་བཟོད་པའི་བློ་གྲོས་ཀྱིས་མིག་རྣམ་པར་དག་པ་ཐུགས་ལ་འཁྲུངས་པར་གདའ་སྟེ། དེ་ལྟར་ཐུགས་ལ་འཁྲུངས་པའང་དཔལ་ལྡན་དྭགས་པོ་བཀའ་བརྒྱུད་པ་འདི་ལ་ཆེས་འོས་པ་ཡིན་ཏེ། ཟབ་མོ་འཇིགས་རུང་གི་ཚུལ་འདི་རྫེ་བཙུན་སྒམ་པོ་པས། སྔོན་ཟླ་འོད་གཞོན་ནུར་གྱུར་པའི་དུས་ནས་བཟུང་བའི་མཐུ་ལས་ཡིན་ཏེ། ཏིང་ངེ་འཛིན་རྒྱལ་པོའི་མདོ་ལས། ཡོད་དང་མེད་ཅེས་བྱ་བ་གཉིས་ཀ་མཐའ། །གཙང་དང་མི་གཙང་འདི་ཡང་མཐའ་ཡིན་ཏེ། །དེ་ཕྱིར་གཉིས་ཀའི་མཐའ་ནི་རྣམ་སྤངས་ནས། །མཁས་པས་དབུས་ལ་གནས་པར་ཡང་མི་བྱེད། །ཡོད་དང་མེད་ཅེས་བྱ་བ་རྩོད་པ་སྟེ། །གཙང་དང་མི་གཙང་འདི་ཡང་རྩོད་པ་ཡིན། །རྩོད་པར་གྱུར་པ་སྡུག་བསྔལ་ཞི་མི་འགྱུར། རྩོད་པ་མེད་པར་གྱུར་པ་སྡུག་བསྔལ་འགག །ཅེས་འབྱུང་བ་ལྟར། དམ་པ་འདིས་ནི། ཤེས་བྱ་ལ་དོར་བྱ་མེད་པས་གཞན་ཕྱོགས་དགག་པ་དང་བྲལ་བས་རང་ཕྱོགས་སྒྲུབ་པ་མེད་པས་དགག་སྒྲུབ་ཀྱི་རྩོད་པས་དབེན་པའི་ཕྱིར་ན། ཆོས་གང་ཟག་ལ་རང་ཕྱོགས་དབུ་མ་པ་དང་དབུ་མ་དང༌། གཞན་ཕྱོགས་དངོས་འཛིན་ཅན་དང་དངོས་པོ་པར་འཇོག་བྱ་འཇོག་བྱེད་ཀྱི་མཐའ་ཐམས་ཅད་ཞིག་པས་རྣམ་རྟོག་དང་ཆོས་སྐུ་མཉམ་ཉིད། དངོས་སྨྲ་པ་དང་དབུ་མ་པ་མཉམ་ཉིད། མཐའ་དང་མཐའ་བྲལ་ཆེན་པོ་མཉམ་ཉིད། མ་བཅོས་པའི་བབས་ཆེན་པོར་སོང་བ་འདི་ནི་སངས་རྒྱས་བསྒམ་པོས་མ་བཅོས། སེམས་ཅན་སྒྲིན་པོས་བསླད་པས་བྱུང་བ་མ་ཡིན་ཏེ། ས་སྐྱ་པའི་རྗེ་བཙུན་གྲགས་པ་རྒྱན་མཚན་གྱིས། དམྱལ་བ་ལྕགས་བསྲེགས་ས་གཞི་དེ། །ཡང་དག་དོན་གྱི་འོག་མིན་ཡིན། །ཚ་གྲང་སྡུག་བསྔལ་འབར་བ་དེ། །སྤྲོས་དང་བྲལ་བའི་བདེ་ཆེན་ཡིན། །ཕྱི་རོལ་མུ་སྟེགས་གྲུབ་མཐའ་དེ། །ཡང་དག་དོན་གྱི་དབུ་མ་ཡིན། །ཅེས་འབྱུང་བའི་ཕྱིར།

དེ་ལྟ་ན་ཐ་སྙད་དུ་འཁོར་འདས་དགེ་མི་དགེ་སོགས་མཉམ་ཉིད་དུ་མི་གནས་པར་སོ་སོར་བདེན་པ་ལྟར་སྣང་བ་འདི་ཅི་ཡིན་ཞེ་ན། དེ་ནི་དམ་པ་འདིས་མི་མཁྱེན་པར་འོས་ཏེ། སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་ཀྱང་དེ་ལྟར་མཁྱེན་པའི་འཇུག་པའི་ཚད་མའི་སྤྲོས་པ་ཐམས་ཅད་ཉེ་བར་ཞི་བའི་ཕྱིར། འོ་ན་དེ་ལྟའི་བདེན་གཉིས་ཀྱི་བདེན་པ་དེ་སོ་སོར་ཅི་ལྟར་བདེན་པ་ནི། འཇིག་རྟེན་འཁྲུལ་ངོའི་གྲགས་པ་ཉིད་ལ་སོ་སོར་བདེན་པར་གྲགས་པས། དེ་ཉིད་ཀྱི་ངོར་སོ་སོར་བདེན་པར་བཞག་དགོས་པ་ཡིན་ཏེ། མདོ་དེར། ཇི་ལྟར་སྤྲིང་ཡིག་གྲོང་གཞན་བསྐུར་བ་ལས། །དགེ་དང་མི་དགེའི་བྱ་བ་སོ་སོར་འབྱུང༌། །སྒྲ་ལས་སྤྲིང་ཡིག་ཏུ་ཡང་འཕོས་པ་མེད། །ཆོས་རྣམས་ཐམས་ཅད་དེ་བཞིན་ཤེས་པར་བྱ། །ཇི་ལྟར་མི་དག་ཆང་གིས་མྱོས་ནས་ནི། །ས་འདི་ཀུན་ཏུ་འཁོར་སྙམ་བྱེད་མོད་ཀྱི། །ས་འདི་འགུལ་ཞིང་གཡོས་པ་ལའང་མེད་པ་ལྟར། །ཆོས་རྣམས་ཐམས་ཅད་དེ་ལྟར་ཤེས་པར་བྱ། །ཞེས་གསུངས་པས། གལ་གནད་ཆེན་པོའི་སྐབས་འདིར་བདག་ཅག་རྫོགས་པའི་སངས་རྒྱས་ཉིད་ལ་དཔང་པོར་བྱེད་དོ། །

དེ་ལ་ཁ་ཅིག་གིས། ཁྱེད་ཅག་གི་བླ་མའི་ཤེས་རབ་འདི་ནི་ཤེས་རབ་འཆལ་པ། རྒྱ་ནག་ཧྭ་ཤང་བའི་ལུགས་ཀྱི་དྭགས་པོ། བཀའ་བརྒྱུད་པའི་གཏི་མུག་གིས་མིག་ལྡོངས་པའི་ལོག་ལྟ་ཡིན་ཏེ། རྗེ་བཙུན་འཇམ་པའི་དཔལ་གྱིས་རྒྱལ་བ་ཙོང་ཁ་པ་ལ་གསུངས་པའི་དབུ་མའི་དམ་ཆོས་ཉམས་སུ་ལེན་ཚུལ་ལ། ཤེས་བྱ་ཆོས་ཐམས་ཅད་མཉམ་ཉིད་ཟབ་མོ་སྟོང་པ་ཉིད་དུ་གསུངས་པའི་དོན་ནི། ཤེས་བྱ་བདེན་གཉིས་སོ་སོར་བདེན་གྱི། བདེན་གཉིས་སོ་སོ་བདེན་པར་མ་གྲུབ་པར་བདེན་མེད་དུ་མཉམ་ཉིད་དུ་རྟོགས་པ་ལ་མཉམ་ཉིད་རྟོགས་པའི་ཤེས་རབ་ཏུ་འཇོག་པའི་ཕྱིར་ཞེ་ན། ཁྱེད་ཅག་གི་ཚིག་འཁྲི་ངན་པས་ཤེར་ཕྱིན་ལ་བསླུ་བར་བྱེད་པ་འདི་ནི། རྫོགས་པའི་སངས་རྒྱས་ཀྱིས་མ་འོངས་པར་འབྱུང་བར་མཁྱེན་པ་འདི་ལྟར་ལུང་བསྟན་པར་སྣང་སྟེ། མདོ་དེར། སངས་རྒྱས་རྣམས་ཀྱི་ཚིག་ལ་མ་དད་པས། །བྱིས་པ་དེ་དག་བཅད་ཅིང་གཏུབ་པར་འཇུག །ཅེས་འབྱུང་བ་དང༌། ཁྱེད་ཅག་གི་ཟབ་མོ་མཉམ་ཉིད་རྟོགས་པའི་ཤེས་རབ་དེ་ནི་མུ་སྟེགས་ཅན་གྱི་ཤེར་འཆལ་ཡིན་ཏེ། བདེན་པས་མི་སྟོང་བདེན་གྲུབ་ཀྱིས་སྟོང་ཞེས་པ་ནི་ཉི་ཚེ་བའི་སྟོང་པ་སྟེ། རྫོགས་པའི་སངས་རྒྱས་ཀྱིས་ནི་ཆོས་ཐམས་ཅད་ཡེ་ནས་ཡོངས་སུ་དག་པར་གསུངས་པའི་ཕྱིར་ཏེ། མདོ་དེར། རྟག་ཏུ་ཆོས་ཀུན་རང་བཞིན་སྟོང་པ་སྟེ། །རྒྱལ་བའི་སྲས་རྣམས་དབང་པོ་རྣམ་པར་འཇིགས། །སྲིད་པ་ཐམས་ཅད་ཡོངས་ཡེས་སྟོང་པ་སྟེ། །ཉི་ཚེའི་སྟོང་པ་མུ་སྟེགས་ཅན་དག་གི །མཁས་པ་བྱིས་པ་དག་དང་རྩོད་མི་བྱེད། །ཅེས་འབྱུང་བའི་ཕྱིར། བདག་ཅག་ལ་ཁྱེད་ཀྱིས་རྩོད་ཀྱང་རྩོད་པའི་གླགས་སྔོན་རིང་མོ་ཉིད་ནས་གྲོལ་ཟིན་ཏོ། །

ཡང་ཁྱེད་ཅག་དྭགས་པོ་བའི་རྣམ་རྟོག་དང་ཆོས་སྐུ་མཉམ་ཉིད་དེ་ལྟ་ནའང༌། དུག་དང་སྨན་མཉམ་ཉིད་དང༌། སྣང་བ་དང་མུན་པ་མཉམ་ཉིད་དུ་བརྗོད་དགོས་པར་འགྱུར་ལ། དེ་ཡང་འདོད་ན་བྱ་བྱེད་ལས་གསུམ་གྱིས་མཚན་ཉིད་མི་མཚུངས་པས་གང་མཚན་ཉིད་མི་མཚུངས་པ་མཐའ་དག་མཚུངས་པར་སྦྱོར་ན་མངོན་སུམ་དང་འགལ་ཞེ་ན། རང་ཅག་གི་མངོན་སུམ་གྱི་མི་མཚུངས་པའི་མཚུངས་སྦྱོར་དང༌། མཚུངས་པ་དང་མི་མཚུངས་པའི་སྦྱོར་བ་འདི་ཐམས་ཅད་ནི་རྣམ་པ་ཐམས་ཅད་མཁྱེན་པའི་ཡེ་ཤེས་ཀྱིས་གཟིགས་ན་དེ་དེ་ལྟར་གྲུབ་པས་དབེན་པའི་མཉམ་པ་ཉིད་ཁོ་ནར་ཁོང་དུ་ཆུབ་པའོ་ཞེས་མདོ་དེ་ཉིད་ལས། གཟུགས་ཀྱིས་ཀྱང་ནི་བྱང་ཆུབ་བསྟན། །བྱང་ཆུབ་ཀྱིས་ཀྱང་གཟུགས་བསྟན་ཏེ། །མི་མཚུངས་པ་ཡི་སྒྲ་རྣམས་ཀྱིས། ཆོས་ཀྱི་བླ་མས་རབ་ཏུ་བསྟན། །ཞེས་འབྱུང་བའི་ཕྱིར། རྫོགས་པའི་སངས་རྒྱས་ཉིད་ཀྱིས་ངེས་དོན་གྱི་མདོ་ལས་ཤིན་ཏུ་གསལ་བར་གསུངས་པ་ལས། ཁྱེད་ཅག་ལོག་པར་རྟོགས་པའི་སུན་འབྱིན་ན་ནི། ཁྱེད་ཀྱི་སྐལ་བ་ཉིད་ལ་རག་ལས་པ་ལས་ངེད་ཀྱིས་བྱར་མེད་དོ། །

དེ་ལྟ་བུའི་མཁྱེན་པ་དང་ལྡན་པར་མངོན་དུ་གྱུར་པ་འདི་ལ་ཁ་ཅིག་གིས། ཁྱོད་ཀྱི་བླ་མའི་རྣམ་པར་རྟོག་པ་དེ་ནི་གཞན་ཟེར་དབྱངས་སུ་བླངས་པའི་གོ་ཡུལ་ཙམ་ཡིན་ཏེ། ཚོགས་ལམ་ཆེན་པོ་ཡན་གྱི་སྒོམ་བྱུང་གི་ཤེས་རབ་ལྟ་ག་ལ་ཞིག །བསམ་གཏན་གྱིས་དངས་ཆ་ཙམ་གྱི་བློ་ཡང་མ་ཡིན་པའི་ཕྱིར། རྒྱལ་བ་ཡང་དགོན་པའི་ཞལ་ནས། གོ་བ་བརྗེད་རྒྱུ་ཡིན། ཉམས་ཡལ་རྒྱུ་ཡིན། བྲིས་པ་ཡི་གེ་ཡིན། ཞེས་འབྱུང་ངོ་ཞེ་ན། དེ་ནི་ཁྱེད་ཅག་བདེན་མོད་ཀྱི། བདག་གི་བླ་མ་ལ་ཞི་ལྷག་གི་རྣལ་འབྱོར་གྱི་སྒོམ་བྱུང་གི་ཤེས་རབ་ཀྱི་རྟོག་པ་ཡོད་པར་མངོན་སུམ་གྱིས་མ་རྟོགས་ཀྱང༌། ཟབ་མོ་སྟོང་པ་ཉིད་ཀྱི་ཆོས་ཚུལ་ལ་བསྙེངས་པ་དང་བྲལ་བའི་མཁྱེན་པ་དང་ལྡན་པ་ནི་བདག་ལྟ་བུའི་གདུལ་བྱས་ཀྱང་རྗེས་སུ་དཔག་པར་བྱར་ཡོད་དེ། བདེ་བར་གཤེགས་པའི་གསུང་རབ་ལ་མཁས་པའི་བྱ་བ་རྣམ་པ་གསུམ་གྱིས་ཉིན་མཚན་ཐམས་ཅད་དུ་གོམས་པ་ངང་གིས་རྩོལ་བ་ལ་མ་ལྟོས་པར་ཀློང་དུ་ཆུབ་པའི་ཚུལ་སྟོན་པ་ཉིད་ཀྱི་ཕྱིར་ཏེ། འཆད་པ་ན་རབ་ཏུ་སྙན་ཅིང་ཚིག་དོན་བརྗིད་ལ་སྒྲ་དོན་གསལ་ཞིང་ཡི་གེ་སོགས་རྣམ་པར་དག་ལ། ཁྱད་པར་གྱིས་ཆོས་ཟུར་ཕྱིན་པ། འབྲེལ་མེད་པའི་ལྷད་མ་ཞུགས་པ། མཉན་བདེ་ལ་བཟུང་སླ་བ། མགོ་སྨོས་པ་དང་རྣམ་པར་སྤྲོས་ཏེ་བསྟན་པ་གང་ལས་ཀྱང་རྟོགས་པར་སླ་བ་སྟེ། མདོར་ན་གཞུང་ལུགས་དེ་དང་དེ་ལ་མཁས་པར་གྲགས་པའི་སློབ་དཔོན་གྱི་མདུན་དུ་ལོ་དུ་མར་གཞུང་ལུགས་དེ་ཉན་བཤད་ཚར་དུ་མར་བྱས་པ་བས། དམ་པ་འདིའི་མདུན་དུ་གཞུང་དེའི་ཤོ་ལོ་ཀའི་ཚིག་དོན་ཙམ་རེའི་རྣམ་པར་འབྱེད་པ་ན་གཞུང་དེའི་དོན་ཇི་ལྟ་བར་ཁྲོལ་བར་འགྱུར་བའི་ཕྱིར་དམ་པའི་ཆོས་འཆད་པའི་སྤོབས་པ་གཏུགས་པ་མེད་པ་ཞེས་བྱ་བའང་དམ་པ་འདི་ལ་མངའ་བ་ཡིན་ཏེ་རྒྱ་བོད་ཀྱི་ཡིག་ཆ་སྔོན་གཟིགས་མ་མྱོང་བ་ཅི་འདྲ་བ་ཞིག་ཕྱག་ཏུ་གཏད་ནས་དཀའ་གནད་བཀྲོལ་དུ་བཅུག་ན། ཚིག་དོན་ཐམས་ཅད་འཁྲུལ་མེད་དུ་འཆད་པ་ལ་བསྙེངས་པ་དང་བྲལ་བའི་ཕྱིར།

དེ་ལྟ་ནའང་སྐྱེས་བུ་གཡོན་ཅན་ཁ་ཅིག་ནི། རྩོད་པ་ལྷུར་ལེན་གྱི་ངན་གཡོའི་བསྟན་བཅོས་ལྟར་སྣང་གི་རྟོག་གེའི་ངག་ལ་ལྟོས་དགོས་པའི་བརྡ་ཆད་གསར་འཇོག་ཐར་པ་ལ་ཉེ་བར་མི་མཁོ་ཞིང་དེ་དག་འཕེལ་ན་བསྟན་པ་ལ་གནོད་པའི་གཞུང་ནི། དུས་དང་བློ་གྲོས་དྲོན་དུ་འགྱུར་བས། ཐུགས་རྟོགས་འཇུག་པ་ལྟ་ག་ལ་ཞིག་སྤྱན་གྱིས་གཟིགས་པ་ཙམ་ཡང་མི་མཛད་དོ། །

རྩོད་པའི་དབང་དུ་ན། ཤེས་བྱ་དག་ན་འགལ་ན་འགོག་པ་དང་འབྲེལ་ན་སྒྲུབ་པའི་རྣམ་གཞག་ལ་ཆེས་བྱང་བའི་ཕྱིར། དེའི་དུས་གངས་ཅན་གྱི་ལྗོངས་སུ་དེ་བཞིན་གཤེགས་པའི་གསུང་རབ་ལ་མཁས་པར་གྲགས་པའི་པཎྜི་ཏ་ཆེན་པོ་རྡོ་རྗེ་རྒྱལ་པོ་དང༌། ཐམས་ཅད་མཁྱེན་པ་འཆི་མེད་གྲུབ་པ་དང༌། མཁས་པའི་དབང་པོ་ལྕང་ར་རབ་འབྱམས་པ་ལ་སོགས་དྲུང་དུ་ལྷགས་པ་ཐམས་ཅད་ལུང་དང་རིག་པའི་གཟི་བརྗིད་ཀྱིས། དེ་དག་གི་བློ་གྲོས་ཟིལ་གྱིས་གནོན་པར་མཛད་ལ། རྒྱལ་བ་ཙོང་ཁ་པ་ཆེན་པོའི་བསྟན་འཛིན་ཐམས་ཅད་མཁྱེན་པ་དགེ་འདུན་གྲུབ་དང༌། རྗེ་བཙུན་སེ་ར་བ་ལ་སོགས་ཀྱིས་དམ་པ་འདིས་མཛད་པའི་ཤེར་ཕྱིན་དང་མངོན་པའི་བསྟན་བཅོས་དག་གཟིགས་པ་ན། བོད་ཀྱི་རྒྱ་ནག་ཧྭ་ཤང་གི་ཕྱོགས་འཛིན་པའི་སྒོམ་ཆེན་རྣམས་ལས་བླ་མ་འདི་ཐོས་པ་ཅུང་དྲག་པར་སྣང་ཞེས་བརྗོད་པར་གྲགས་སྟེ། དངོས་སུ་ནི་གསུང་རབ་ཆེན་པོ་དཔང་དུ་མཛད་ནས་འབེལ་བའི་གཏམ་མཛད་པར་མ་གྱུར་ལ། ཁ་ཅིག་གིས་དེང་སང་ཐོས་པ་བར་གྲགས་པའི་སྦྱངས་པ་དང་བརྩོན་ཤེས་སྐལ་བ་ཞན་པའི་དམུ་རྒོད་དག་གི་སྤོབས་པ་ལས་འགོང་བ་ཙམ་གྱིས། ཁྱེད་ཀྱི་བླ་མ་རྩོད་པ་བཟང་བར་མི་རིགས་སོ་སྙམ་ན། དེ་ནི་ཆེས་བདེན་མོད་ཀྱི། ཡུལ་དུས་དེ་ཙམ་ན་དེ་དག་ལས་མཁས་པ་མེད་པར་གྲགས་པས་དེའི་དབང་དུ་བྱས་ཏེ་བརྗོད་པར་བྱས་སོ། །

རྩོམ་པའི་དབང་དུ་ན། དགུང་ལོ་ཉེར་གཉིས་ན་འདུལ་བ་མདོ་རྩའི་ཚིག་འགྲེལ། ཉེར་གསུམ་ལ་ཕར་ཕྱིན་གྱི་ཊཱིཀ་ཆེན། ཉེར་བཞི་ལ་སྒྲ་ཀ་ལ་པའི་ཊཱིཀ་ཆེན། ཉེར་དྲུག་ལ་འདུལ་བ་མདོ་རྩ་བའི་རྒྱ་ཆེར་འགྲེལ། ཉེར་བདུན་ལ་མངོན་པ་མཛོད་ཀྱི་ཊཱིཀ་ཆེན། གཞན་ཡང་རྡོ་རྗེ་ཐེག་པ་བླ་ན་མེད་པའི་དགོངས་འགྲེལ་གསང་བ་སྙིང་པོ་སོགས་རང་རྐང་དང་གཞན་འགྲེལ་དུ་མཛད་པའི་གླེགས་བམ་ཐམས་ཅད་ཀྱང་ཐར་པ་དོན་དུ་གཉེར་བ་དག་གིས་འཆད་ཉན་གྱི་རྟོགས་སླ་བ། ལག་ལེན་གོ་གསལ་བ། ཉམས་ལེན་གྱི་བོགས་ཐོན་པ། བློ་གྲོས་ཀྱི་སྐྱེད་ཆེ་བ། དགག་གཞག་སྤོང་གསུམ་གྱི་རིགས་པ་ཕྲ་བ་སྟེ། མངོན་དུ་གྱུར་པ་འདི་ལྟར་ལགས་པས། གཞན་དྲིང་ལ་མ་ལྟོས་པའི་ཤེས་རབ་རྣོ་ཞིང་ཆེ་ལ་ཟབ་པ་ཞེས་བྱ་བ་དེ་དམ་པ་འདི་ལྟ་བུའི་མཁྱེན་པ་ལ་འཇོག་པ་ཡིན་ནོ། །

གསུམ་པ་སེམས་མཆོག་རྣམ་པ་གཉིས་ཀྱི་བསླབ་པ་ལ་སློབ་ཚུལ་ལ་བདུན་ལས། དང་པོར་ཕར་ཕྱིན་དྲུག་ལ་བསླབས་ཚུལ་ལ་དྲུག་ལས། སྦྱིན་པ་ནི།

བདག་མེད་གོ་བ་རྒྱུད་ལ་འདྲེས་པའི་ཚེ། །

ཕྱི་རོལ་ཡོ་བྱད་ཟང་ཟིང་དམན་པ་ལ། །

བདག་གིར་བཟུང་བྱའི་ནོར་དུ་མ་གྲུབ་ཀྱང༌། །

མ་རྣམས་འབྱོར་སླད་འབྱམས་ཀླས་འདོད་དགུ་སྒྲུབ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་དུས། འདུ་འཛི་སྙིང་པོ་མེད་པ་ལས་སྙིང་པོ་ལེན་པར་བྱེད་དོ་ཞེས་བྱེད་པ་པོའི་གང་ཟག་རྟག་པ། ལོངས་སྤྱད་བྱས་ཕོངས་པར་དོགས་ནས། ཕྱིའི་ཡོ་བྱད་དང་ནང་སེམས་ཅན་ལས་གྱུར་པའི་འདོད་ཡོན་ལ་ལྷག་པར་འཇུག་པའི་བློས་ངན་ངོན་ཙམ་གྱིས་ཆོག་མ་ཤེས་པར། གྱ་ནོམ་པ་དང་བཟང་བ་ཁོ་ན་མ་ཐོབ་པ་ཐོབ་པ་ལ་འཚོལ་ཞིང་ཅུང་ཟད་ཐོབ་པ་ཡང་འཛད་པར་ཕངས་ཏེ། སླར་དེ་དག་གི་སྣོན་པ་འཚོལ་བའི་ཆེད་དུ་མི་དགེ་བས་སོགས་པའི་ལོངས་སྤྱོད་དུ་མ་ལ་བདག་གིར་བསྐལ་པ་མ་སྟོངས་ཀྱི་བར་དུ་བྱའོ་ཞེས་ཡི་དམ་བརྟན་པར་བྱས་ནས་དགེ་འདུན་གྱི་སྡེ་སོགས་ཕོངས་པ་ལས་སྒྲོལ་བར་བྱའོ་ཞེས་བདག་ཉིད་ཕུན་ཚོགས་ཀྱི་འབྱོར་པ་སྲོག་དང་བསྡོས་ནས་མི་ཉམས་པར་བསྲུང་བར་བྱེད་པ་དེ་དག་ལ་མཆོག་ཏུ་འཛིན་པའི་གཏི་མུག་ཅན་མང་བས་དེ་དག་གི་ལོག་ལྟ་བསལ་བའི་ཆེད་དུ་དགོས་འདོད་སྐོང་བའི་ངང་ཚུལ་ཅན་འདིས་ནི། ལས་བྱེད་པ་པོ་དང་འབྲས་བུ་མྱོང་བ་པོའི་བདག་རྟག་པ་བ་མེད་པར་ཐུགས་ལ་འཁྲུངས་པའི་མཐུས། བདག་གིར་བྱ་བའི་ལོངས་སྤྱོད་ཀྱང་བསྐལ་པར་གནས་པ་མ་ཡིན་པས། བདག་དང་བདག་གི་བས་དབེན་པའི་ཡོ་བྱད་ཐམས་ཅད་ནི་ཟག་པ་དང་ཟག་པ་མེད་པའི་ལས་དགེ་མི་དགེའི་རྗེས་སུ་འགྲོ་ལྡོག་བྱེད་པ་ལ་ངེས་ཤེས་གཏིང་ཚུགས་སུ་བརྙེས་པས་དེ་ལྟར་མ་རྟོགས་པ་རྣམས་ཀྱི་ཡོ་བྱད་བདེ་འབྱོར་དུ་བསྒྲུབ་པའི་སླད་དུ་སྒོ་གསུམ་གྱི་མཛད་པ་ཐམས་ཅད་མ་རྒན་སེམས་ཅན་ཐམས་ཅད་སངས་རྒྱས་ཐོབ་པའི་འཚོ་བའི་ཆེད་ཁོ་ནར་དམིགས་པའི་དགེ་བའི་རྩ་བ་བསགས་པ་ལ་མཚན་མོ་མནལ་བ་སོགས་ཀྱིས་ཀྱང་བར་དུ་གཅོད་པ་མ་ཡིན་ཏེ། གཉིད་དང་འཕྲལ་གྱི་སྤྱོད་ལམ་ཐམས་ཅད་ཀྱང་བྱང་ཆུབ་ཆེན་པོའི་དགེ་བའི་ལམ་ལས་གཞན་དུ་ཆུད་འཛའ་བར་མི་མཛད་པའི་ཕྱིར་ཏེ། དེ་ལྟ་བུའི་བསགས་པ་སྐུ་ཚེ་འདིར་མ་ཟད། སྐུ་ཚེ་སྔ་མ་རྣམས་སུའང་སྔོན་དུ་སོང་བར་རྗེས་སུ་དཔག་པའི་ཚད་མ་དག་གིས་གྲུབ་པ་ཡིན་ཏེ། ཉིད་དང་རྗེས་སུ་མཐུན་པའི་སློབ་འབངས་དག་ལ། དམ་པ་འདི་ཉིད་རྗེ་བོར་མཛད་པ་ཙམ་གྱིས་དམ་པ་འདིའི་བསོད་ནམས་ལས་རང་བཞིན་ལྷུན་གྲུབ་ཏུ་བྱུང་བའི་ཟང་ཟིང་དག་ལམ་པོ་ཆེའི་ས་རྡོ་ལྟར་རང་རང་སོ་སོའི་ཉེར་སྤྱད་དུ་འོས་པ་དག་འཛད་མེད་དུ་བློས་སྤྱད་ན་ཅི་དགའ་བར་ལོངས་སྤྱོད་ཅིང༌། ཅི་ལྟར་སྤྱད་བཞིན་གཏོང་བའི་འབྲས་བུ་ལས་ཕུན་སུམ་ཚོགས་པ་ངང་གིས་འཕེལ་བ་མངོན་དུ་གྱུར་པ་ཉིད་ཀྱི་ཕྱིར།

དེ་ལ་ཁ་ཅིག་གིས། དམ་པ་འདི་ལོངས་སྤྱོད་གསུང་གིས་རྗེས་སུ་གནང་སྟེ་སྩལ་བ་མེད་པར་རྐུ་འཕྲོག་བཅོམ་པར་བྱེད་པ་འདི་དག་ལ། ཡུལ་གྱི་རྒྱལ་པོ་སོགས་ལ་གཏུགས་ཏེ་སྲོག་གི་ཆད་པ་སོགས་འོས་སོ་ཞེས་དང༌། ཡང་བླ་མ་དཀོན་མཆོག་གསུམ་འདུས་ཀྱི་ངོ་བོའི་ལོངས་སྤྱོད་ཆུད་གསན་པས་སངས་རྒྱས་དང་སེམས་ཅན་ཐམས་ཅད་ལ་ཆོམས་རྐུན་བྱས་པའི་ཉེས་པས་སེམས་ཅན་དེ་དག་མནར་མེད་པའི་དམྱལ་བར་འགྲོ་བས། ཀརྨ་པས་འཁོར་བསྡུས་ཏེ་སྦྱིན་གཏོང་སྩོལ་བ་འདི་དག་ནི་མ་དག་པའི་འཁོར་ལ་མ་དག་པའི་མཆོད་སྦྱིན་གཏོང་བར་བྱེད་པར་ཟད་དོ། །ཞེས་སྨྲ་མོད། དེ་ལྟར་སྨྲ་བ་དེས་ནི་བྱང་ཆུབ་སེམས་དཔའི་འཁོར་སྡུད་པའི་ཚུལ་ལ་བློ་ཁ་ཅུང་ཟད་ཀྱང་མ་ཕྱོགས་པར་ཟད་དེ། སེམས་དཔའ་རྣམས་ཀྱི་བསམ་པ་དང་སྦྱོར་བའི་སྨོན་པ་ནི། རིས་མེད་པའི་མ་རྒན་དག་གི་གནས་སྐབས་ཀྱི་བཟའ་བཏུང་སོགས་ཀྱིས་སྡུག་བསྔལ་གྱི་དབུལ་ཕོངས་དང༌། མཐར་ཐུག་ཐར་པ་དང་ཐམས་ཅད་མཁྱེན་པའི་དབུལ་ཕོངས་ཀྱི་སྡུག་བསྔལ་ལས་སྐྱོབ་པའི་ཐབས་ཁོ་ནར་བསྒྲུབ་པ་ཡིན་པས། དེ་ལྟར་བསྒྲུབ་པའི་སྨོན་འཇུག་གི་ལས་ཁྱད་པར་ཅན་སྔོན་དུ་བསགས་པ་དང་འབྲེལ་བའི་གདུལ་བྱའི་ཡུལ་དེང་སང་དཔོན་སློབ་ཏུ་འདུས་ཏེ། ཆོས་དང་ཟང་ཟིང་གི་བགོ་སྐལ་ལ་ཅི་དགའ་བར་ལོངས་སྤྱོད་པར་འགྱུར་བ་འདི་ནི། དམ་པ་ཉིད་ཀྱི་ཅི་ལྟ་བར་བཞེས་པ་བཞིན་གྲུབ་པ་ཡིན་ལ། ཁྱེད་ཅག་འཁོར་དུ་འདུས་པ་དེ་དག་གིས་རྙེད་པ་ཐོབ་པ་ལ་མི་འོས་སོ་ཞེས་ཕྲག་དོག་ཅིང་ལོངས་སྤྱོད་དེ་དག་ལ་སེར་སྣས་རྒྱུད་འཁྲུགས་པ་བཞིན། དམ་པ་འདི་ཉིད་ཀྱིས་ཀྱང་མཛད་པར་རིགས་སོ་ཞེས་པ་ནི་སྐུར་འདེབས་ཀྱིས་སྡིག་ཆེ་བའི་ཕྱིར་ཏེ། དམ་པ་འདིས་ནི། རང་ལ་དངོས་སུ་འདུས་མ་འདུས་ཅི་ལྟར་ཡང་རུང་བས། མ་རྒན་སེམས་ཅན་ཐམས་ཅད་ལ་སྒོ་དུ་མ་ནས་དབུལ་ཕོངས་ཅི་སྒྲོལ། བདེ་འབྱོར་ཅི་ཐོབ་ཀྱི་རྒྱུ་འབྲས་ཁོ་ན་ལ་དབང་འབྱོར་བས། བྱང་ཆུབ་སེམས་དཔའི་ལུས་ལོངས་སྤྱོད་ཆུད་འཛའ་བ་ལ་བརྟེན་པའི་འཁྲུགས་ལོང་བསྐྱེད་པའི་གནས་ཡོད་པ་མ་ཡིན་པའི་ཕྱིར་ཏེ། ཅི་ཙམ་ཆུད་ཟོས་པ་ལྟར་སྣང་བ་དེའི་བྱང་ཆུབ་སེམས་དཔའ་རྒྱུད་ལྷག་པར་ཞི་བ་ཆེན་པོའི་སྟོབས་འཕེལ་བ་ཡིན་ན། ཐབས་མཁས་ཀྱི་སྤྱོད་པ་མ་གཏོགས་རྩོད་པ་ཅན་སུ་ཞིག་ལ་ཆད་པ་སྦྱིན་པར་འོས་པའི་གནས་ག་ལ་ཡོད་པའི་ཕྱིར།

ཁྱད་པར་སེམས་དཔའ་དག་བདག་གི་ལུས་དང་ལོངས་སྤྱོད་དག་ལས་ཅི་ཙམ་འདོད་པར་སྤྱད་པ་དེ་དག་ནི་སྨན་ཆེན་པོ་དང་ནོར་བུ་ལས་དགོས་འདོད་བླང་བ་ལྟར། ཐར་པ་དང་ཐམས་ཅད་མཁྱེན་པའི་བདེ་བ་ཐོབ་པའི་དོན་ཁོ་ན་ཡོད་པར་འགྱུར་བ་ལས། དེ་ལྟར་མེད་པ་གདུལ་བྱ་སྦྱིན་སོགས་ལ་མི་འགོད་ལ་སྦྱིན་སོགས་དེའི་རྐྱེན་གྱིས་གདུལ་བྱ་དེ་གནས་སྐབས་ངན་སོང་སོགས་ལ་གཞོལ་ཀྱང་དེ་ཉིད་ལས་སྒྲིབ་སྦྱང་བ་སོགས་ཀྱི་དགེ་རྩ་སྟོབས་སུ་འཕེལ་ནས་སངས་རྒྱས་ཐོབ་པ་ལ་ཆེས་མྱུར་བའི་ལས་སུ་འགྲོ་བའི་ཕྱིར་ཁྱེད་ཅག་བྱང་ཆུབ་སེམས་དཔའི་སྦྱིན་གཏོང་ལ་སྨོས་པར་བྱེད་པ་དེ་དག་ནི་སུ་ཞིག་གིས་བཅོལ། དེར་མ་ཟད་ས་ཐོབ་པའི་སེམས་དཔའ་དག་གི་སྦྱིན་པ་ལ་ཡུལ་ཕྱོགས་རིས་མེད། ཞིང་མཆོག་དམན་མེད། དངོས་པོ་ལ་སྤུལ་འདམ་མེད་པར་གཏོང་བ་ཉིད་སྦྱིན་འབྲས་ཀྱི་རླབས་ཆེ་བར་བཤད་པ་ཡིན་ཏེ། མཆོད་སྦྱིན་གྱི་ཡུལ་དག་དོན་དམ་པར་ནི་རང་བཞིན་གྱིས་གྲུབ་པར་མ་གཟིགས་ཀུན་རྫོབ་ཏུ་ནི་སངས་རྒྱས་ཐོབ་པའི་ཆེད་ཀྱི་ཚོགས་བསགས་པའི་ཡུལ་ནི་སངས་རྒྱས་དང་སེམས་ཅན་གཉིས་ཀར་ཁྱད་མེད་དུ་བསགས་དགོས་པར་དགོངས་པའི་ཕྱིར་དེ་ལྟར་བསགས་བའི་མཐར་སེམས་ཅན་ཐམས་ཅད་ཀྱི་རེ་འདོད་སྐོང་བར་ནུས་པའི་འབྱོར་པ་དང་ལྡན་པ་ནི་རྒྱུ་འབྲས་ཀྱི་ངང་ཚུལ་དུ་གདའོ། །

དེ་ལྟ་ནའང་དམ་པ་འདི་ལྟ་བུ་ནི་གདུལ་བྱ་འདུལ་བ་ལ་ཤིན་ཏུ་མཁས་པའི་དབང་གིས་ཚེ་རབས་ཕྱི་མ་ཕན་ཆད་ཀྱི་བདེ་འབྱོར་སྙིང་ཐག་པ་ནས་འཚོལ་བ་པོ་དག་ལ། ཚེ་འདིའི་འདོད་པའི་བདེ་བ་ལ་སྦྱོར་བ་མ་ཡིན་ཏེ། དེ་ལྟ་ན་འདོད་པའི་བདེ་བ་དེ་ལ་ཆགས་ནས་ཚེ་རབས་ཕྱི་མ་ཕན་གྱི་དོན་ལ་བརྩོན་པའི་བརྩོན་འགྲུས་ལས་ཉམས་པ་བསྲུང་བའི་ཆེད་ཉིད་ཀྱི་ཕྱིར། ནམ་བརྩོན་འགྲུས་དེ་ཉམས་པའི་དོགས་པ་དང་བྲལ་ཏེ་བདུད་ཀྱིས་ལས་ཀྱི་མི་ཚུགས་པ་ན་བསྙེན་བཀུར་ལ་ཅི་དགའ་བར་ལོངས་སྤྱོད་དུ་འཇུག་པར་གནང་བ་ཡིན།

དེ་ལ་ཁ་ཅིག་དམ་པའི་ཆོས་སྙིང་འདོད་ལ་ཉེར་འཚོ་མི་སྦྱོར་བར་འདོད་ཆེན་པ་རྣམས་ཀྱི་ལོག་པའི་འཚོ་བ་སྦྱོར་བར་བྱེད་པ་དམ་པའི་ལུགས་མ་ཡིན་ནོ་ཞེས་ཟེར་བ་ལ། འདོད་ཆེན་པོ་དག་གི་ལོག་པར་སྤྱོད་པ་ལ་དེ་དང་མཐུན་པའི་འཚོ་བ་སྦྱོར་བ་སོགས་ཀྱི་འབྲེལ་བས་འཁོར་དུ་སྡུད་པར་མ་བྱས་ན། དེ་དག་གི་དེ་ལས་ཀྱང་ལོག་པར་སྤྱོད་པའི་སྡིག་ཆེས་ཆེ་བ་བསོག་པའི་དགག་བྱ་ཡོད་པས་ཁྱེད་ཀྱི་ཅི་ལྟར་ཤེས།

དེས་ན་དམ་པ་འདིའི་ལོག་སྤྱོད་ཐམས་ཅད་དགྲའི་ཕྱོགས་ནས་དགྲ་ཁོ་ནས་ཁྱེར་བ་ལྟ་བུ། གཉེན་གྱི་ཕྱོགས་ན་གཉེན་ཁོ་ནས་ཁྱེར་བ་ལྟ་བུ། ཁྱིམ་པའི་ཕྱོགས་ན་ཁྱིམ་པ་ཁོ་ནས་ཁྱེར་བ་ལྟ་བུ། རབ་ཏུ་བྱུང་བའི་ཕྱོགས་ན་རབ་ཏུ་བྱུང་བ་ཁོ་ནས་ཁྱེར་བ་ལྟ་བུ། ཁམས་དབུས་ཀྱི་སྡེ་དཔོན་གྱི་ཕྱོགས་ནས་སྡེ་དཔོན་ཁོ་ནས་ཁྱེར་བ་ལྟ་བུ། གྲྭ་བུ་སློབ་ཀྱི་ཕྱོགས་ནས་གྲྭ་བུ་སློབ་ཁོ་ནས་ཁྱེར་བ་ལྟ་བུ། སྐུ་འཁོར་བླ་དཔོན་ལས་འཛིན་གྱི་ཕྱོགས་ནས་དེ་ཁོ་ནས་ཁྱེར་བ་ལྟ་བུ། མདོར་ན་སྐྱེ་བོ་ཡུལ་པའི་ཕྱོགས་ནས་དང༌། མཚན་ཉིད་པ་སྒོམ་ཆེན་པ་བྱ་བྲལ་བའི་ཕྱོགས་ནས་ཁྱེར་ན་དེ་ཁོ་ནས་ཁྱེར་བ་ལྟ་བུར་ཡོད་ཅིང་འབུལ་བ་ལ་ལྟོས་ནའང་དེ་དག་གི་ཕྱོགས་རེ་རེ་ནས་ཕུལ་བའི་འབུལ་བ་ཁོ་ན་ཆེའོ་སྙམ་དུ་བསམ་པ་ཡོད་པས། མདོར་ན་རྒྱ་མཚོ་ཆེན་པོའི་ཆུའི་འགྲོ་འོང་གིས་མི་ངོམས་པ་ལྟར་གདའ་བས། བསགས་པ་ཅན་དག་གིས། དམ་པ་འདིའི་སྐུའི་བསོད་ནམས་ལ་ལེགས་ཕྱོགས་ནས་གཟིགས་པར་རིགས་སོ། །

དེ་ལྟར་ནའང་དམ་པ་འདིའི་སྦྱིན་སོགས་ཀྱི་ཕྲིན་ལས་བཞེས་པ་བཞིན་ལག་ལེན་དུ་འདེབས་པར་མཛད་པའི་བསགས་པ་ཅན་དག་ལ་བསག་པ་གོང་དུ་སྤེལ་བའི་ཐབས་ནི་ཐེག་པ་ཆེན་པོའི་གསུང་རབ་ན་རྒྱས་པར་བཞུགས་པ་ལས་ཆ་ཙམ་སྨོས་ན། དམ་པ་ཉིད་ཀྱིས་ཇི་ལྟར་བཀའ་སྩལ་བའི་སྦྱིན་གཏོང་སོགས་ཀྱི་དགེ་རྩའི་རྗེས་སུ་འགྲོ་ལྡོག་བྱེད་པ་ལས། གཞན་དུ་རང་བློས་དཔྱད་པའི་བསྟན་པ་དང་སེམས་ཅན་གྱི་དོན་ལ་འདི་ལྟར་ཆེའོ་ཞེས་ལག་ལེན་དུ་བྱེད་མི་རིགས་ཏེ་སེམས་དཔའ་དག་གི་ཕྲིན་ལས་ཀྱི་རླབས་ནི་རང་རེའི་བློའི་ཚུལ་མ་ཡིན་པའི་ཕྱིར། ཡང་དགོངས་པ་ཤུགས་ཀྱིས་ལོན་པས་ཉེས་པ་མེད་དོ་སྙམ་ན། དེ་ཙམ་ལ་གདེང་བཀལ་ནས་ཐུག་ཐུབ་ཏུ་སྤྱད་པར་བྱ་བར་རིགས་པ་མ་ཡིན་ཏེ། སེམས་དཔའ་དག་ནི་རྒྱ་མཚོ་ཆེན་པོའི་འཇིང་ལྟར་གཏིང་དཔག་པར་དཀའ་བའི་ཕྱིར་རོ། །

ཚུལ་ཁྲིམས་ནི།

མཆོད་སྦྱིན་ལ་སོགས་བྱ་བ་ཐམས་ཅད་ཀྱང༌། །

རྫོགས་སངས་རྒྱས་ཀྱི་རྒྱུ་རུ་འགྱུར་པ་ཡི། །

དགེ་བའི་ངང་ཚུལ་བཟང་པོའི་ལམ་ནས་དྲངས། །

སངས་རྒྱས་གསུང་གི་ཁྲིམས་དང་མཐུན་པར་བྱས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དུས་འདིར་སྦྱིན་གཏོང་སོགས་མདོ་སྔགས་ནས་བཤད་པའི་དགེ་བའི་རྩ་བ་ལ་མི་ཚེར་འབད་ལོར་བྱེད་པ་དེ་དག་གིས་ཀྱང༌། རང་གི་བསྟན་པ་དང་མཐུན་པར་སྒྲུབ་པར་མ་ནུས་ན། དེ་མི་སྒྲུབ་པའི་ཆེད་དུ་སྡོམ་གསུམ་གྱི་ཡོན་ཏན་ཡར་ལྡན་སྐྱོན་ཟིལ་གནོན་ཡིན་ཟེར་ནས། ཐེག་པ་ཆེ་ཆུང་གི་གཞུང་ནས་འབྱུང་བའི་ཉེས་སྤྱོད་བསྡམ་དགོས་རྣམས་ཀྱི་དགག་བྱ་བཟློག་པའི་ཉེས་པ་ས་སྟོང་དུ་མ་ལོག་བཞིན། སོ་སོ་ནས་བཤད་པའི་ཚུལ་ཁྲིམས་དང་འགལ་བའི་སྤྱད་པ་སྤྱོད་ནས་སྡོམ་གསུམ་འདོམ་ཐུག་ན་གོང་མ་གཙོ་ཆེ་ཞེས་བློ་གདེང་ཆེན་པོ་བཅས་ནས་རང་གཞན་ཐམས་ཅད་ཐར་མེད་ཀྱི་རབ་ཆེན་པོ་ལ་བཟླ་བར་བྱེད་པ་ལ་མ་བཟོད་ནས། གདུང་མེད་བསིལ་བའི་བདག་ཉིད་འདིས་ནི་ཐེག་དམན་འདུལ་བ་ནས་འབྱུང་བའི་བསླབ་སྡོམ་གྱི་བསྟན་པའི་ཁུར་ཐེག་པའི་གདུལ་བྱ་ལ་ལུགས་དེ་ནས་འབྱུང་བའི་སྤྱད་པར་བྱ་བ་དག་གི་ཡོངས་སུ་བསྐྱང་ལ། བྱང་ཆུབ་སེམས་དཔའི་བསྟན་པའི་ཁུར་ཐེག་པ་དག་ལ་ལུགས་དེ་ནས་འབྱུང་བའི་བསླབ་པ་ཡོངས་སུ་སྦྱང་བ་དག་གིས་བསྐྱངས་ལ། རྡོ་རྗེ་ཐེག་པའི་བསྟན་པའི་ཁུར་ཐེག་པ་དག་ལ་ལུགས་དེ་ནས་འབྱུང་བའི་སྤྱོད་པས་རྗེས་སུ་བསྐྱངས་ལ་གདུལ་བྱ་དེ་དག་ལས་རང་རང་གི་དབང་པོ་རྣོ་རྟུལ་གྱི་བསགས་པ་ཆེ་ཆུང་ལས། གཉེན་པོ་བཟང་ངན་དང་འཚམ་པའི་སྤང་བླང་སོ་སོ་ལ་འགོད་པར་མཛད་པ་ལས་སྒྲུབ་པར་མི་ནུས་པའི་བསྟན་པའི་ཁུར་མི་བསྐུར་བར། མ་མཛངས་མས་བུ་གཅེས་པ་གསོ་བ་ལྟར་སྐྱོང་བར་མཛད་ལ། གང་སྡོམ་པ་གསུམ་དང་ལྡན་པའི་རྣལ་འབྱོར་པ་དག་ལ་ཡང་ཇི་སྲིད་རང་གཞན་གྱི་སྣང་བ་བསྒྱུར་བར་མི་ནུས་པའི་བར་དུ་སྡོམ་པ་འོག་དང་འགལ་བའི་སྤྱོད་པ་གཞན་ངོར་བྱེད་དུ་མི་གཞུག་པ་སོགས། མདོར་ན་གཞན་དོན་དུས་ལ་མ་བབ་པར་གཞན་དོན་ལ་བསྙད་པའི་རང་གཞན་ལ་འཚེ་བའི་བསམ་སྦྱོར་ཐམས་ཅད་འགོག་པ་ཁོ་ན་ལ་ལྷུར་མཛད་པ་ཡིན་ཏེ། དེ་ཡང་ལས་དང་པོ་པ་དང་རྣལ་འབྱོར་པ་དང་གྲུབ་པ་ཐོབ་པ་དང་སངས་རྒྱས་རྣམས་འོག་མ་འོག་མ་དག་གིས་གོང་མ་དག་གི་སྤྱད་པར་སྤྱོད་ན་ལམ་གྱི་བར་ཆད་དུ་འགྱུར་བ་ལ་དགོངས་ཏེ། དམ་པ་འདིས་ཐར་པ་འདོད་པ་དག་རྒྱུད་ཀྱི་དུས་དང་བསྟུན་པའི་ལྟ་སྒོམ་སྤྱོད་གསུམ་གྱི་ཚུལ་ལ་སྦྱོར་བ་ལ་མཁས་པ་ཡིན་ཏེ། སྒྲུབ་པར་མི་ནུས་པ་མང་པོ་སྒྲུབ་ལོ་དང་བསྲུང་ལོ་དང་སྦྱང་ལོ་བྱས་ནས་དེ་དག་གི་སྡོམ་པ་དང་དམ་ཚིག་དང་ཉམས་ལེན་གྱི་ངང་ཚུལ་ལས་འདས་ཏེ། ཚེ་རབས་འདི་དང་ཚེ་རབས་གཞན་བསྐལ་པ་དུ་མར་རྒྱུད་གསོར་མི་རུང་བ་ལ་མི་སྦྱོར་བའི་ཕྱིར།

དེ་ལྟར་གདུལ་བྱ་དག་ལ་བརྩེ་བ་ཆེན་པོས་ལམ་ཡང་དག་པ་ལ་མི་སྦྱོར་ཀ་མེད་པ་འདི་ཡང༌། དམ་པ་རང་ཉིད་ཀྱིས་གཞན་ལ་གནོད་འཚེ་སྤངས་ཏེ་ཕན་བདེ་སྒྲུབ་པ་ཁོ་ནས་རང་ལ་ཕན་པར་གཅེས་པའི་ཤེས་རབ་ཕྱིར་མི་ལྡོག་ཏུ་སྐྱེས་པའི་དབང་གིས་བདག་གཞན་ལ་ཕན་བདེ་སྒྲུབ་པ་ལ་གཡོ་སྒྱུའི་གོ་སྐབས་མེད་པའི་ཕྱིར། གཞན་གྱི་གནོད་འཚེ་ལ་སྐྱོབ་པའི་ཆེད་ཀྱི་ཀུན་སྤྱོད་ལ་ཐབས་མཁས་ཀྱི་དགོས་པ་མེད་པར་ནང་གཙང་མི་གཙང་མི་དྲག་ཞན་ངོ་ཆེ་ཆུང་འདྲིས་གཟབ་མི་གཟབ་སྙིང་གྲོགས་སྒེར་མཛའ་ཤ་ཚ་སེམས་ཉེ་འགྲས་འཁོན་སོགས་ཀྱི་ཁྱད་པར་ལ་མ་ལྟོས་པར་དྲང་ཞིང་གཡོ་མེད་པར་སྐུ་མི་བཅོས་གསུང་མི་བསྒྱུར་ཐུགས་མི་རྫུ་བར་སྐུ་གསུང་ཐུགས་ལ་གནོང་འགྱོད་ཀྱི་འཛེམ་ཆ་དང་བྲལ་བའི་སངས་རྒྱས་ཀྱི་བསྲུང་བ་མེད་པ་གསུམ་དང་རྗེས་སུ་མཐུན་པར་སྒོ་གསུམ་བསྙེངས་པ་དང་བྲལ་བར་བཞུགས་པ་འདི་ལགས་པ་གཞན་དག་གི་ཉོན་མོངས་པའི་སྤྱོད་པ་རྒྱུན་གཅོད་པའི་ཐབས་ཀྱང་ཐབས་འདི་ཁོ་ན་ལས་ལྷག་པ་གཞན་དུ་མེད་དེ་རང་ཉིད་ཀྱི་དགེ་བའི་སྤྱོད་པ་རྣམ་པར་དག་ན་རང་ཉིད་གང་དུ་འཁོད་པའི་ཡུལ་གནས་ཐམས་ཅད་ཀྱང་དགེ་བ་སྤྱོད་པའི་རང་དང་སྐལ་བ་མཉམ་པ་ཤ་སྟག་ཏུ་འགྲོགས་པ་ལ་ལོངས་སྤྱད་པས་ཆོག་པར་འབྱུང་བ་དང༌། རང་གི་ངག་ཙམ་གྱི་གཞན་དགེ་བ་ལ་སྦྱོར་ནའང་དེ་ལས་འདའ་བར་མི་ནུས་པ་ནི་ཚུལ་ཁྲིམས་ཉིད་ཀྱི་བྱེད་ལས་ཡིན་ལ་དེས་ན་གཞན་ལ་ཕན་པ་རྗེས་སུ་སྒྲུབ་པའི་ཚུལ་ཁྲིམས་ཀྱི་སྙན་གྲགས་ཀྱི་དྲི་བསུང་ལ་འགྲོ་བ་ལྷ་མི་མཐའ་དག་དད་པའི་ཁམས་གསོད་ཏེ་རང་དབང་མེད་པར་མི་ཕྱེད་པའི་དད་པ་དང་ལྡན་པས་གསོལ་བ་འདེབས་པ་པོ་འདི་ཙམ་དུ་སྣང་བ་ལ་གཟིགས་ཤིག །

བཟོད་པ་ནི།

སངས་རྒྱས་བཀའ་ནི་རྒྱུ་འབྲས་གཉིས་ཀར་ཡང༌། །

དང་པོར་སྤྱད་སླ་ཕྱི་མར་དོན་ཆེ་བས། །

སྒྲུབ་ལ་གནོད་པའི་འབྱུང་གནས་མ་ཡིན་ཕྱིར། །

དེ་བཞིན་གཤེགས་གསུང་ཉིད་ལ་བཟོད་པར་བྱས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་སྙིགས་མའི་དུས་འདིར་སྙིགས་མར་སྤྱོད་པའི་འགྲོ་བ་རྣམས་ཐོག་མེད་ཀྱི་ངན་སྤྱོད་གོམས་པས་ཀུན་ནས་ཉོན་མོངས་པའི་ལས་ཚུལ་གྱིས་འཁོར་བའི་བདེ་འབྱོར་སྒྲུབ་པ་ལས། རྒྱུ་འབྲས་གཉིས་ཀར་སྡུག་བསྔལ་ཆེ་བ་མེད་ཀྱང་དེ་ལྟར་སྒྲུབ་པ་ལ་བོད་འདིར་གྲགས་པ་ཅན་མང་པོས་སངས་རྒྱས་ཀྱི་བསྟན་པ་ཡིན་པ་ལྟར་བཅོས་ནས། དཀའ་བ་དཔག་ཏུ་མེད་པ་བཟོད་པར་བྱེད་ནས་བདག་གཞན་ཐམས་ཅད་ཀྱིས་བཟོད་པའི་དབང་ཕྱུག་ཅེས་བསྟོད་པར་བྱེད་པ་མང་བས། དེ་དག་གི་དོན་དུ་དེ་བཞིན་གཤེགས་པའི་བཀའ་ཁོ་ན་ལ་བདེན་པར་བཟོད་པའི་དཔྱོད་པ་ཅན་འདིས་ནི། རང་གཞན་གྱི་སྡུག་བསྔལ་སྤོང༌། ཕན་བདེ་སྒྲུབ་པའི་ཐབས་ཀྱི་ཚོགས་བསོག་སྒྲིབ་སྦྱོང་གི་ཐབས་ཁོ་ན་ལ་སྙིང་པོ་མེད་པའི་རྣག་གི་ལུས་འདི་ཉིད་གཏོང་བ་ཙམ་དུ་བཟོད་པར་གསལ་ཏེ། མངོན་མཐོ་ངེས་ལེགས་ཀྱི་ལམ་དང་ལམ་མིན་སོ་སོར་ཕྱེད་པའི་དད་པས་བསྟན་པ་བདུད་རྩིའི་རོ་མཆོག་མྱོང་བའི་སྟོབས་ལས། ཆོས་མིན་གྱི་བྱ་བ་ཐམས་ཅད་མི་གཙང་བའི་འདམ་ལྟར་དོར་བ་ལས་བདུད་ཀྱི་རིས་སུ་གཏོགས་པ་དག་ཕན་འདོགས་པ་སྐད་དུ་བྱས་ནས། དམ་པ་འདིའི་སྒྲུབ་པ་ནན་ཏན་དུ་མཛད་པ་འདིས་ཀརྨ་པའི་བསྟན་པའི་མཐའ་མི་འཁྱོངས་ཏེ། དགྲ་འདུལ་གཉེན་སྐྱོང༌། ནོར་བསོགས་འཁོར་བསྐོར། བཟང་བྱས་ངན་བྱས་ལ་ཚར་གཅོད་རྗེས་འཛིན། ཕྱི་རྩིས་ཀྱི་ལྷུས་འདིངས། སྔར་བྱས་ཀྱི་ཞེ་བཞག་མེད་པར་ཧ་ར་ཟང་ཐལ་ཁོ་ནར་གདའོ་ཞེས། དབུས་གཙང་ཁམས་ཀོང་ཐམས་ཅད་ནས་གཞན་དག་གིས་ཅུང་ཟད་ཀྱང་བསྲན་པར་མི་ནུས་པའི་ཁ་ཟེར་བ་ལ་མི་བཟོད་པའི་སྐབས་མི་དབྱེ་བར། དེ་དག་གི་ཅི་ཙམ་དུ་སྤྱོད་པ་ཙམ་གྱིས་བཟོད་པ་ཆེན་པོ་གོང་དུ་འཕེལ་བ་སྟེ། མདོར་ན་བདུད་དག་གིས་དགྲ་གཉེན་ཅི་ལྟར་བརྫུས་ནས་བྲིད་སྡིག་ཅི་ལྟར་བྱས་ཀྱང་དམ་པའི་ཆོས་མི་གཏོང་བ་འདི་ནི་ཆེས་ཨ་ལ་ལའོ། །

བརྩོན་འགྲུས་ནི།

རྒྱ་ཆེན་སྐུ་དང་ཟབ་པའི་ཆོས་སྐུ་ལ། །

བསམ་སྦྱོར་ཕྲ་མོས་ཆོག་པར་མ་འཚལ་ཏེ། །

གཞལ་མེད་བསྐལ་པར་རྟག་པའི་ལུས་སེམས་ཀྱིས། །

བཅོམ་ལྡན་འདས་སྐུ་སྒྲུབ་པའི་དམ་བཅའ་བཟུང༌། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་ཕྱོགས་འདིར་མེད་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཐོབ་པར་བྱེད་པ་ལ། གསང་སྔགས་ནས་དབང་རྣོན་སྐལ་ལྡན་གྱིས་ཚེ་གཅིག་གིས་སངས་རྒྱས་འགྲུབ་པར་བཤད་པ་ཙམ་གྱི་ཚིག་གིས་འཁྲུལ་ཏེ། ཐབས་མང་དཀའ་བ་མེད་པའི་གནས་ཤེས་ན་རྒྱུན་རིང་པོའི་བཙོན་པ་ལ་རག་མ་ལས་པར། ཐོད་པ་བོར་ཆོག་གི་བྱར་མེད་བློ་འདས་ཉིད་ལ་འཚང་རྒྱ་བ་ཡིན་ནོ་ཞེས་མོས་པར་བྱེད་ཅིང༌། རྫོགས་པའི་སངས་རྒྱས་དེ་ནི་ཤེས་བྱ་ཇི་ལྟ་ཇི་སྙེད་ལ་སྒྲིབ་ཐོགས་བྲལ་བའི་མཁྱེན་པ་དང་ལྡན་པས། ནམ་མཁས་ཁྱབ་ཚད་ཀྱི་སེམས་ཅན་ཐམས་ཅད་ཀྱི་བསམ་པ་དང་མཐུན་པར་ཆོས་ཀྱི་འཁོར་ལོ་ཆགས་ཐོགས་དང་བྲལ་བར་བསྐོར་བའི་རྒྱུ་འབྲས་ཀྱི་ཐབས་ལ་བརྩོན་པ་རབ་ཀྱིས་བྱང་ཆུབ་པར་མ་བྱས་པར་རྫོགས་པའི་སངས་རྒྱས་མི་ཐོབ་པའི་གནས་མ་གོ་བར་ཚེ་འདིའི་དགྲ་འདུལ་གཉེན་སྐྱོང་སོགས་ཀྱི་གཡེང་བས་སུན་ནས་དབེན་པ་ཙམ་བསྟེན་ཏེ། ཟས་གོས་སོགས་ཀྱིས་འདུ་འཛིས་ཀྱང་གཞན་ངོ་བསྲུང་བ་ལ་རག་པས་སེམས་བཙེར་ཏེ། ལྟོ་གོས་ངན་ཕྱིད་ཙམ་བྱས་པ་སངས་རྒྱས་སྒྲུབ་པའི་དཀའ་སྤྱད་དུ་འཁྲུལ་ཞིང་སྔོན་ལས་ཀྱིས་འཇིག་རྟེན་འདིའི་ཕུན་ཚོགས་ཀྱི་སྤྲོས་པ་དོར་རྒྱུ་མེད་ཀྱང༌། སངས་རྒྱས་ཀྱི་བསྟན་པ་སྡེ་སྣོད་གསུམ་དང་བསླབ་པ་གསུམ་གྱི་སྤྲོས་པ་དོར་བ་དེ་སྤྲོས་མཚན་སྤངས་པའི་བྱ་བྲལ་ཡང་དག་པར་རློམ་ནས་ཚེ་འདི་ཕྱིའི་བླང་དོར་གྱི་བསགས་སྦྱངས་གང་ཡང་བརྡ་མ་འཕྲོད་པར་ཡིད་ལ་བྱར་རྒྱུ་མེད་ཅིང༌། དེ་ལྟར་ནའང་སེམས་གསལ་དྭངས་ཧྲིག་གེ་བ་ཙམ་དུས་གསུམ་སངས་རྒྱས་ཐམས་ཅད་ཀྱི་དགོངས་པར་གོ་ནས། ད་ནི་བདག་གིས་སངས་རྒྱས་ཀྱི་དགོངས་པ་རྟོགས་པས། དོན་དུ་གཉེར་བྱའི་འདོད་པ་དང་བརྩོན་པ་ཐམས་ཅད་ཟད་པའོ་ཞེས་རང་ཉིད་ཚེ་དོན་མེད་དུ་བྱས་པར་མ་ཟད་ལྟོས་བཅས་ཐམས་ཅད་ཕྱིན་ཅི་ལོག་གི་གཡང་ས་ཆེན་པོར་ལྟུང་དུ་འཇུག་པ་དག་ལ།

གནོད་སྤོང་ཕན་སྒྲུབ་ཀྱི་བྱ་བ་ལ་སྤྲོ་བ་བརྟུལ་བ་མེད་པ་འདི་ནི། རྫོགས་པའི་སངས་རྒྱས་ཀྱི་རྒྱུ་ལམ་འབྲས་བུའི་རང་བཞིན་གྱི་མཐའ་ལེགས་པར་ཆོད་དེ། དེ་ཡང་ཕར་ཕྱིན་ཐེག་པའི་ལམ་གྱིས་འཚང་རྒྱ་བ་ལ་གྲངས་མེད་གསུམ་གྱི་ལམ་ལས་མྱུར་བའི་བརྩོན་པས་འཚང་རྒྱ་བར་མི་ནུས་ལ། དེ་ཡང་བྱང་སེམས་དབང་རྣོན་ལ་ཡིན་གྱིས། དབང་པོ་དང་རིགས་དེ་སད་ཅིང་གྲངས་མེད་གསུམ་གྱི་དང་པོའི་ལམ་ལ་འཇུག་པའི་ཆེད་ཀྱི་བསགས་སྦྱངས་བསྐལ་པ་གཞལ་མེད་དུ་བྱ་དགོས་ལ། བྱང་སེམས་དབང་པོ་འབྲིང་བརྟུལ་ནི་ལམ་བགྲོད་པ་ལ་བསྐལ་པ་གྲངས་མེད་སོ་བདུན་སོགས་བསྐལ་པ་གྲངས་མེད་དུ་མས་སངས་རྒྱས་སྒྲུབ་དགོས་ལ། གསང་སྔགས་དབང་རྣོན་སྐལ་ལྡན་ཚེ་གཅིག་གིས་འཚང་རྒྱ་བ་ལ་ཡང་དེ་ལྟར་འཚང་རྒྱ་བའི་ནུས་པ་རྙེད་པའི་ཚོགས་སྔགས་ཀྱི་དགེ་བ་དང་རྗེས་སུ་མཐུན་པ་བསྐལ་པ་ཆེས་གཞལ་དུ་མེད་པར་སྔགས་པ་སྔོན་དུ་མ་སོང་བ་ཞིག་གིས། རིགས་དང་སྐལ་པ་དང་བསོད་ནམས་དང་དབང་པོ་དང་དགེ་རྩ་ཡོངས་སུ་མ་དག་པ་ཞིག་གི་མདོ་ལྟར་ན་གྲངས་མེད་གསུམ་དང༌། སྔགས་ལྟར་ན་ཚེ་གཅིག་ལ་སོགས་པར་འཚང་རྒྱ་བར་མི་ནུས་པའི་ངེས་པ་ཐུགས་ལ་འཁྲུངས་ཏེ། མདོ་ལྟར་ན་བསྐལ་པ་གཞལ་དུ་མེད་པར་སྐད་ཅིག་རེར་ཡང་སྦྱིན་སོགས་ལྟ་བུའི་ཆོས་ཚུལ་རེ་རེའི་ཆེད་དུ་ལུས་སྲོག་ས་ཆེན་གྱི་རྡུལ་ལྟར་གཏོང་བའི་རྟག་པ་དང་གུས་པའི་གོ་ཆའི་སྐོར་བའི་བརྩོན་པ་ལ་སྤྲོ་བ་ཉིད། སྔགས་ལྟར་ན་བསྐལ་པ་དེ་ཉིད་དུ་སྤྱོད་ཚུལ་དེ་ཉིད་ཀྱི་ཚོགས་ཐབས་མཁས་ཀྱིས་སྐད་ཅིག་རེར་རྫོགས་པར་བྱས་ཤིང༌། སླར་དེར་མ་ཟད་སྔགས་རང་ལམ་གྱི་བསོད་ཚོགས་ལ་འཇུག་པའི་བརྩོན་པ་མདོའི་རྣལ་འབྱོར་པ་སུས་ཀྱང་འཛིན་པར་མི་ནུས་པ་ཐམས་ཅད་འཛིན་པར་བྱེད་དགོས་པ་ཡིན་ཏེ། ལམ་གྱི་དུས་དེ་ལྟར་མ་འབད་ན་འབྲས་བུའི་དུས་ཇི་སྲིད་ནམ་མཁའ་དང་མཉམ་པའི་ཕྲིན་ལས་ཁྱབ་པ་དང་རྟག་པ་མི་འབྱུང་བའི་ཕྱིར།

དེས་ན་གནད་འདི་ལྟ་བུ་ལ་བསླུ་བ་མེད་པའི་མྱོང་བ་ཐོན་རྗེས། སངས་རྒྱས་ཀྱི་ཆོས་ཚུལ་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གང་བའི་གླེགས་བམ་ཙམ་གྱི་ཚིག་དོན་ཡོངས་སུ་བཟུང་བའི་བརྩོན་པས་ཚིམ་པ་ལྟ་བུ་དང་དེ་ལྟར་ནམ་མཁའི་མཐའ་ཀླས་པའི་ཕྱོགས་བཅུ་ན་མངོན་དུ་གྱུར་པའི་སེམས་ཅན་ཐམས་ཅད་སངས་རྒྱས་ཀྱི་སར་འགོད་ནུས་པའི་བརྩོན་པ་ཙམ་གྱིས་ཆོག་པར་ག་ལ་འཛིན་ཏེ། སེམས་ཅན་གྱི་མཐའ་དང་ཆོས་ཀྱི་དབྱིངས་ཀྱི་མཐའ་ཟད་དུ་མི་ཤེས་པ་དག་གི་ཁམས་སྦྱང་བའི་ཕྱེད་ཀྱི་བརྩོན་པའང་དེ་ཙམ་དུ་བསྟེན་དགོས་པའི་ཕྱིར། དམ་པ་འདིས་ནི། དིང་སང་བོད་དུ་གྲགས་པའི་གཞུང་ལུགས་བརྒྱ་ཕྲག་ཙམ་གྱི་མཐའ་ལ་སྦྱངས་པས་ངལ་ཞིང་དུབ་པ་དང༌། དམུ་རྒོད་ཀྱི་སེམས་ཅན་དངོས་སུ་འབྲེལ་བ་ཁྲི་ཕྲག་དུ་མ་བསྡུ་བ་བཞིས་ལེགས་པར་བསྐྱངས་ཀྱང་མ་དུལ་བ་ལ་ངལ་ཞིང་དུབ་པ་དང༌། གཞན་དོན་གྱི་རྩོམ་པ་ཅི་བརྩམས་པ་ལ་བར་ཆད་ཁྲི་སྟོང་གིས་ཕྱི་གཞོལ་ཞིང་མ་གྲུབ་པ་ཐམས་ཅད་ལ་ངལ་ཞིང་དུབ་སྟེ། སྤྲོ་བ་ཕྱིར་བསྣུར་བའི་གནས་མ་རྙེད་པ་འདི་ལ་ལེགས་པར་གཟིགས་ཤིག །

བསམ་གཏན་ནི།

རང་རྒྱུད་དགེ་ལ་བསྐུལ་དུ་མི་རུང་བའི། །

ཉོན་མོངས་ཕྲ་རག་ཀུན་ལ་གཉེན་པོ་བཅུག །

རྫོགས་སངས་རྒྱས་ཀྱི་རྒྱུ་འབྲས་ཁོ་ན་ལས། །

རྩེ་གཅིག་བསམ་རྒྱུ་གཞན་དུ་ག་ལ་ཡོད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་གངས་ཅན་འདི་ལ་སོགས་པའི་རྒྱལ་ཁམས་འདིར། དིང་སང་ཐུགས་རྒྱུད་མཐོན་པོར་ཞལ་གྱིས་བཞེས་ནས་འགྲོ་བ་མང་པོ་ལ་མི་འཇིགས་པའི་སྐྱབས་སུ་ཁས་ལེན་པ་དག །རང་གཞན་གྱི་སྡུག་བསྔལ་བསྐྱེད་པའི་རྩ་བ་ཆགས་སོགས་སེམས་ཀྱི་ཉོན་མོངས་པ་ཞི་བ་ལ་རག་ལས་ཤིང༌། དེ་ཞི་བ་ཡང་འཇིག་རྟེན་དང་འཇིག་རྟེན་ལས་འདས་པའི་བསམ་གཏན་ལ་རག་ལས་ལ། བསམ་གཏན་དེ་ཐོབ་པ་ལའང་ཁམས་དང་ས་འོག་མའི་ཉོན་མོངས་པ་ཆེ་འབྲིང་ཆུང་ངུ་སྤོང་བའི་གཉེན་པོ་ཤིན་ཏུ་སྦྱངས་པའི་དགེ་བ་བསྟེན་པ་ལ་རག་ལས་པའི་ཚུལ་མ་གོ་ཞིང༌། དེ་ལྟའི་འཇིག་རྟེན་པའི་བསམ་གཏན་དང་པོ་ཙམ་ཞིག་རྒྱུད་ལ་སྐྱེས་པ་ན། འདོད་ན་མངོན་པར་ཤེས་པ་ལྔ་ཐོགས་མེད་དུ་འབྱུང་བའི་ཚུལ་ཙམ་ཡང་གཞན་ལས་ཐོས་པའམ། རང་ཉིད་ཀྱིས་གསུང་རབ་བཀླགས་པ་ཙམ་ལས་ཀྱང་མ་རྟོགས་པར། སངས་རྒྱས་དང་བྱང་ཆུབ་སེམས་དཔའ་ཆེན་པོ་དག་གིས་ཞི་གནས་དང་ལྷག་མཐོང་གི་རྣལ་འབྱོར་གྱི་བསམ་གཏན་ལ་སྙོམས་པར་འཇུག་པའི་སྒྲིབ་པ་དང་བདག་ཉིད་བྲལ་ལོ་ཞེས། ཞེན་པར་བྱེད་པ་ཆེས་དར་ཞིང་རྒྱས་པའི་སྐབས་འདིར། སྒྲིབ་གཉིས་གཅོད་པའི་སྙོམས་འཇུག་ལ་བྱང་བའི་རྣལ་འབྱོར་ཅན་འདིས་ནི། ཚུལ་དེ་ཐུགས་ཀྱི་ཟུག་རྔུར་གྱུར་ཏེ། ཅི་འཇིག་རྟེན་པའི་བསམ་གཏན་དག་གི་ཉོན་མོངས་པ་མངོན་གྱུར་ཙམ་ཡང་ཞི་བར་མ་བྱས་པ་དག །སངས་རྒྱས་དང་བྱང་ཆུབ་སེམས་དཔའ་དག་གིས་བསམ་གཏན་དང་ཏིང་ངེ་འཛིན་ལ་སྙོམས་པར་འཇུག་པར་བཏུབ་པའི་སྐབས་ཡོད་པ་མ་ཡིན་པའི་ཕྱིར་ཏེ། ཉོན་མོངས་པ་མངོན་གྱུར་བ་ཙམ་མ་བཟློག་ན་དེའི་དབང་གིས་མི་དགེ་བའི་ལས་ཀྱིས་མཐོ་རིས་ལྷ་མི་ཙམ་ཐོབ་པའི་ཡང་བར་ཆད་བྱེད་ན། བསམ་གཏན་གྱི་སེམས་ཐོབ་པའི་གནས་མེད་པའི་ཕྱིར།

ཐར་འདོད་ལ་ཐར་ལམ་གྱི་སྲོག་གཅོད་པར་བྱེད་པ་འདི་ལྟ་བུས་སངས་རྒྱས་ཀྱི་བསྟན་པ་མ་རུངས་པར་བྱས་སོ་ཞེས་དགོངས་ནས། ཉོན་མོངས་ཞི་བར་བྱེད་པའི་སེམས་མཉམ་པར་གནས་པའི་བསམ་གཏན་ཐོབ་པར་བྱེད་པ་ལ་ཡང་སེམས་དེ་སྐྱེ་བར་བྱེད་པའི་འགལ་རྐྱེན་སྤངས་ཤིང་རྒྱུ་ཚོགས་ཚང་བ་ལ་རག་ལས་པས། དེའི་འགལ་རྐྱེན་ནི་འདོད་པའི་ཡོན་ཏན་ལ་སྐྱོན་དང་ཉེས་པར་མ་མཐོང་ནས། དེ་མ་ཐོབ་པ་ལ་གནོད་འཚེ་དང་ཐོབ་པ་ལ་ལྷག་པར་ཆགས་པ་ཡིན་ལ། ཆགས་སྡང་གི་རྟོག་པ་སྤོང་བར་བྱེད་པ་ལ་འདོད་པའི་བདེ་བ་དུག་དང་དགྲ་ལྟར་རྟོགས་པའི་ཆགས་པ་མེད་པ་དང༌། རྣམ་པར་མི་འཚེ་བའི་བསམ་སྦྱོར་ལ་ནན་དུ་བྱེད་དགོས་པས། དེའི་ཕྱིར། དམ་པ་འདིས་བསམ་གཏན་ཐོབ་པ་ལ་སྒྲིབ་པའི་འདོད་འདུན་རྣམ་འཚེ་གཉིད་རྨུག་བྱིང་རྒོད་ལེ་ལོ་སོགས་རྣམས་ཀྱི་གཉེན་པོར་དྲན་ཤེས་བཞིན་བག་ཡོད་ངོ་ཚ་ཁྲེལ་ཡོད་ཀྱི་དགེ་བས་སེམས་རྒྱུད་མ་རུངས་པའི་རྙོག་པ་མཐའ་དག་ཞི་བར་མཛད་ལ། དེའི་དབང་གིས་འདོད་པའི་གོ་འཕང་ལ་གནས་པའི་འཁོར་ལོས་བསྒྱུར་བ་དང་བརྒྱ་བྱིན་ལ་སོགས་པའི་བདེ་འབྱོར་ལས་ཀྱང་འགྱུར་བའི་སྡུག་བསྔལ་གྱི་ཉེས་དམིགས་ཉ་བྱེ་ཚན་ལ་བསྒྲེས་པ་འབུམ་འགྱུར་ལས་ལྷག་པ་ལྟར་ཡོད་པའི་མྱོང་བ་རང་གཞན་གྱི་རྒྱུད་ལ་འདྲེར་གཞུག་ནས་དེ་ལྟའི་སྡུག་བསྔལ་གྱི་རྩ་བའང་འདོད་པའི་བདེ་བ་ལ་སྲེད་པ་གཅིག་པུ་ལས་རྩོད་པ་འབྱུང་བས། རྩོད་པ་འདི་ཁོ་ན་ལས་ངེས་པར་འབྱུང་བའི་ཐབས་ལ་རང་གཞན་སྦྱོར་བ་ཁོ་ན་ལ་ཉམས་བཞེས་ཀྱི་མཐིལ་མཛད་པ་ཡིན་ནོ། །

དེས་ན་དམ་པ་འདི་ལ་ཕར་ཕྱིན་གསང་སྔགས་ཕྱག་ཆེན་སོགས་ཀྱི་བསམ་གཏན་དོན་དུ་གཉེར་བ་དུ་མ་འོངས་པ་རྣམས་ལའང༌། ལས་དང་པོ་ལ་བསམ་གཏན་ལ་འཇུག་པའི་མན་ངག་མདོ་རྒྱུད་ཆེན་པོ་ནས་འོང་བ་ཉིད་ཀྱིས་ཐུགས་ཉམས་སུ་བསྟར་བ་དེ་ཉིད་ཀྱི་ལམ་ནས་ཁྲིད་པ་ལ། སྐལ་མེད་ཁ་ཅིག་གིས། དམ་པ་འདིས་བསམ་གཏན་དོན་གཉེར་ལ་ཉེ་བར་མཁོ་བའི་ཕྱག་རྒྱ་ཆེན་པོ་སོགས་ཀྱི་སྒོམ་སྟོན་མི་མཁྱེན་ཏེ། དམ་པ་འདིས་རྟོགས་ལྡན་གྱི་བླ་མ་ལ་གཏུགས་ནས་ལྟ་བ་ཐག་ཆོད་ཀྱི་སྒོམ་མ་མཛད་པའི་ཕྱིར། ཉམས་རྟོགས་ཀྱི་ཞིབ་ཆ་མེད་པས་སློབ་མ་རྣམས་ཀྱང་སྒོམ་ཆེན་གཞན་བཞིན་རྟོགས་ལྡན་པ་ལ་ས་ལ་ཕོག་ན་ས་འགས་རྡོ་ལ་ཕོག་ན་རྡོ་འགས་པ་མི་འབྱུང་བ་ནི་དེས་ལན་པ་ཡིན་ཟེར་བ་ལ། དེ་ནི་ཁྱེད་ཅག་ཆེས་བདེན་ཏེ། བསམ་གཏན་གྱི་ཉེར་བསྡོགས་དག་ཀྱང་སྐྱེ་བའི་སྐལ་བ་དང་མི་ལྡན་པ་དག་གི་རྒྱུད་ལ་དེང་སང་བླ་མ་གཞན་པ་དག་གིས་བྱེད་པ་ལྟར། ཞི་གནས་དང་ལྷག་མཐོང་གི་ལྟ་སྒོམ་མཚན་ཉིད་པ་བསྐྲུན་པ་སྐད་དུ་མི་མཛད་པའི་ཕྱིར། དེ་ལྟར་མཛད་ན། ཁྱིམ་གྱི་འབྱོར་པ་དང་མི་ལྡན་པའི་དབུལ་པོ་ལའང་འཁོར་ལོ་བསྒྱུར་བའི་རྒྱལ་པོར་བཏགས་པ་ན། དེ་འཁོར་ལོ་བསྒྱུར་བའི་རྒྱལ་པོར་སུས་ཀྱང་མི་འཛིན་པས། དེ་ལ་དགོས་པ་ཅི་ཞིག་ཡོད།

དེས་ན་བདག་ཅག་རྣམས་ཀྱི་རྗེས་འདི་བསམ་གཏན་གྱི་དངོས་གཞི་སོགས་བརྙེད་པར་ནི་དངོས་སུ་མ་རྟོགས་ཏེ། དེ་དག་གི་རྟགས་ཀྱི་རྫུ་འཕྲུལ་དང་མངོན་ཤེས་སོགས་མ་དམིགས་ཀྱང༌། ཐར་པ་དང་ཐམས་ཅད་མཁྱེན་པ་འདོད་པ་དག་ལ་དེའི་ཆེད་ཀྱི་བསམ་གཏན་དང་ཤེས་རབ་ཀྱི་ལམ་དུ་བཀྲི་བའི་ཐབས་བསླུ་བ་མེད་པར་སྟོན་མཁྱེན་པ་ལ་ནི་ངེས་པ་ཡོད་དེ། ཐེག་པ་ཆེན་པོའི་བསམ་གཏན་དང་ཤེས་རབ་ཀྱི་དམིགས་པ་ནི་སེམས་ཅན་ཐམས་ཅད་སངས་རྒྱས་ཐོབ་པའི་ཆེད་ཀྱི་བསགས་སྦྱངས་ཀྱི་འདོར་ལེན་ཁོ་ན་ལ་དམིགས་པ་ཡིན་ལ། དེའི་ལམ་གྱི་རིམ་པ་ལ་ནི་དམ་པ་འདི་ཉིད་ཆེས་བྱང་ཞིང་དེ་ཉིད་ལ་རྟག་ཏུ་ཐུགས་གཞོལ་བ་ལས་གཞན་དུ་གཡེང་བས་གཡོ་བ་མེད་པའི་ཕྱིར།

ཤེས་རབ་ནི་གོང་དུ་དོན་དམ་བྱང་སེམས་ཀྱི་སྐབས་སུ་བསྟན་ཟིན་ཏོ། །

གཉིས་པ་རང་རྒྱུད་དག་པར་སྦྱངས་ཚུལ་ནི། ས་བཅད་ལ་བློ་ལྡན་རྣམས་ཀྱིས་དཔྱད་པར་བྱ། མཆན།

དེ་ཕྱིར་རང་རྒྱུད་མ་རུངས་འཆང་བཞིན་དུ། །

ལྟོས་པ་བཅས་པའི་སེམས་རྒྱུད་མི་དུལ་བས། །

གདུལ་བྱའི་རྒྱུད་ལ་བསགས་སྦྱངས་སྤེལ་བ་ལ། །

རང་སེམས་བསགས་སྦྱངས་སྙིང་པོར་སྒྲིལ་བ་ཡིན། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དུས་དེང་སང་གདུལ་བྱ་གཞན་དཀོན་མཆོག་ལ་སྲི་ཞུ་ལ་སྦྱོར་བ་དང༌། སྐྱབས་མེད་ལ་བདེ་བར་སྐྱོབ་པའི་དགེ་བ་ལ་བཀོད་པར་འགྲན་ཟླ་དང་བྲལ་བར་གྲགས་པ་ཕལ་ཆེ་བ་དག་གཞན་དགེ་བ་ལ་འགོད་པར་བྱེད་པ་ལ་དགེ་བའི་ལྡོག་ཕྱོགས་མི་དགེ་བ་ངོས་མ་ཟིན་པ་ཤ་སྟག་ཏུ་སྣང་སྟེ། གཞན་དག་ལ་དགེ་བཅུའི་ཆོས་བཤད་ནས། རང་ཉིད་ལ་དད་གུས་ཐོབ་པ་ན་སླར་དེ་དག་མི་དགེ་བ་ལ་སྦྱོར་བར་བྱེད་པ་ནི། རང་ཉིད་ཀྱི་མི་དགེ་བའི་སྤྱོད་པ་ལ་ཉེས་པར་མ་མཐོང་བ་ཁོ་ན་ལ་ཐུག་པས། དེ་ལྟ་བུ་ལ་བསགས་སྦྱངས་སྙིང་པོར་མཛད་པའི་རང་རྒྱུད་འདུལ་བ་ལ་བརྩོན་པའི་སེམས་དཔའ་འདིས་ནི། གདུལ་བྱ་དག་གི་སེམས་རྒྱུད་ཀྱི་སྒྲིབ་པ་སྦྱང་བའི་ཐབས་ལ་རང་ཉིད་ཀྱི་ཇི་ལྟར་དགེ་སྡིག་གི་འདོར་ལེན། སྤང་གཉེན་གྱི་སྐྱེ་འགག །བརྩོན་པ་དང༌། བརྟུལ་བ་དང༌། སྦྱངས་པ་དང༌། ཤེས་རབ་དང༌། སྙིང་རྗེའི་ཅི་ལྟར་ཉམས་འོག་ཏུ་ཆུད་པ་ལྟར། གཞན་ལའང་ཉམས་ལེན་འཁྲུལ་མེད་བརྡ་སྤྲད་པ་ལས་རང་གི་ཆོས་དེའི་དོན་རྒྱུད་ལ་སྦྱར་བ་ལྟ་ག་ལ་ཞིག །

རྒྱུད་ལ་སྐྱེ་ཨེ་ཉན་ཙམ་ཡང་མ་ཚད་ཅིང༌། གལ་ཏེ་སྐྱེ་ཨེ་ཉན་ཚད་ན་ཆོས་དེའི་བྱ་བྱེད་ལས་གསུམ་གྱི་ཕྱོགས་ཙམ་ཡང་ཉན་གོ་མ་ནོན་པར། ཆོས་དེའི་དབང་ལུང་དང་ཚིག་འཛིན་ཤུར་པ་རེ་བྱས་ནས་དཔེ་ཆ་ཚང་བར་བཅད་དེ། ངས་ཡུལ་ག་གེར་དགུན་ཆོས་བཤད་དུ་འགྲོ། དབྱར་ཆོས་བཤད་དུ་འགྲོ། སྒྲུབ་པ་པ་ཀུན་ལ་མཚམས་སྒོ་འདག་སྦྱར་བཅད་དུ་འཇུག་ཅེས་སོགས་ཀྱིས་རང་ཉིད་ཆོས་ཅི་ཙམ་བཤད་པས་འཁོར་སློབ་རྙེད་པ་ཅི་ཙམ་འཕེལ་བའི་གྲངས་འཛིན་པར་བྱེད་པའི་ཚུལ་ལུགས་ངན་པ་མཐའ་དག་སངས་རྒྱས་ཀྱི་བསྟན་པའི་ཆོམ་རྐུན་ཡིན་པར་བརྡ་སྤྲོད་པར་མཛད་པ་ལས། དེ་ལྟར་སྤྱོད་པའི་ལོག་ལྟ་ཅན་ཁ་ཅིག་གིས། དམ་པ་འདི་དབང་བཀའ་དོག་ལུང་རྒྱ་ཆུང༌། ཁྲིད་རྫོགས་པར་མི་འཆད་ཅེས་ཁ་ཟེར་བ་མང་མོད་ཀྱི། ཁྱེད་ཅག་དབང་བཀའ་ཡངས་པ་དག་གིས་དམ་ཚིག་སྲོག་ལྟར་འཛིན་པའི་སློབ་མ་ཅི་ཙམ་སྨིན་པ་དང༌། ལུང་རྒྱ་ཆེ་བ་དག་གིས་སྡེ་སྣོད་གསུམ་གྱིས་ཐོས་པ་ཅི་ཙམ་བཟུང་བ་དང༌། ཁྲིད་རྫོགས་པ་མང་བས་ས་ལམ་ཅི་ཙམ་རྫོགས་པའི་བསྟན་པ་ལ་བྱ་བ་བྱས་པ་དེ་སྟོན་ཅིག་དང༌། བདག་ཅག་ཀྱང་ཁྱེད་ཀྱི་དབང་ལུང་ཁྲིད་གསུམ་གཅོང་རོང་ཆེན་པོ་ལ་ཆུ་བོ་ཆེན་པོ་ཕྱར་བ་ལྟ་བུའི་སྤྱོད་པ་དེ་ལ་ཅིས་མི་སློབ།

དེས་ན་སྐལ་བ་དང་ལྡན་པ་རྣམས་ནི་རྗེ་འདིའི་སྐུའི་རྣམ་ཐར་ཕྱོགས་རེ་དང༌། གསུང་ཚིག་རེ་ཙམ་ལའང་འཁོར་བའི་ངེས་འབྱུང༌། དཀོན་མཆོག་ཆེད་འཛིན། རྒྱུ་འབྲས་ཀྱི་བླང་དོར། བྱང་སེམས་ཀྱི་རྩལ་སྦྱོང༌། ས་ལམ་གྱི་ཡོངས་སྦྱོང་སོགས་ལ་འཕྲིགས་ཆེན་པོ་ཚུད་དེ། དེང་སང་ས་ཡི་སྟེང་ན་ཐམས་ཅད་མཁྱེན་པའི་སར་འཁྲིད་པའི་ས་མཁན་གྱི་སྟོན་པ་འདི་ལས་གཞན་དུ་མི་འདུག་གོ་ཞེས་རེ་ཐག་ཆད་ནས། དམ་པ་འདི་ལ་སྲོག་གི་ཟུངས་ལྟར་བསྟེན་པའི་སློབ་མའང་རེ་རེ་ཐོར་རེ་འབྱུང་བར་སྣང་ལ། དེས་ན་དམ་པ་འདིས་ནི་མ་རྒན་གྱི་སྡུག་བསྔལ་ཁུར་དུ་ལོངས་པའི་རྟགས་ནི། ཉིད་ལ་ཆོས་དང་ཟང་ཟིང་གི་ལྟོས་པ་གཡོ་སྒྱུ་མེད་པར་བཅས་ནས་སྐྱོབ་ཐུབ་པ་རྣམས་ཆོས་དང་ཟང་ཟིང་གིས་སྐྱོབ་པའི་ཆེད་ཀྱི་བརྩོན་པ་ནི། ནུབ་མནལ་བ་དང་སྤྱོད་ལམ་གྱི་དུས་སུའང་མཛད་པར་སྣང་ལ། ཁྱད་པར། ཆོས་ཞེ་ཐག་པ་ནས་དོན་དུ་གཉེར་བ་མེད་ཀྱང་འཇིག་རྟེན་གྲགས་པས་དོན་གཉེར་སྐད་དུ་བྱེད་ནས་འབུལ་བ་ཞབས་ཏོག་ཅི་ཙམ་བྱས་པ་དང༌། ཆོས་ཐོབ་རྒྱ་ཅི་ཆེ་བྱེད་པ་དང༌། སློབ་གཉེར་དང༌། སྒོམ་སྒྲུབ་ལ་བརྩོན་པ་སྐད་བྱེད་པ་དེ་ཐམས་ཅད་ལ་འཕྲལ་དེའི་སེམས་བསྲུང་བའི་ཆེད་ཙམ་མ་གཏོགས། བདག་གི་རང་གཞན་གྱི་དགེ་རྩ་བཅག་ནས་ཁོ་དེའི་ནམ་ཟླ་ཟད་མ་ཐུབ་པའི་ཟླའོ་བྱས་ན་ཁོ་རང་ལ་སྡིག་པ་ཆེན་པོ་ཐོབ་པར་འགྱུར་ཞེས་བཏང་སྙོམས་སུ་འཇོག་ལ་ཆོས་སྙིང་ནས་འདོད་པའམ། འདོད་པའི་རིགས་སད་རུང་ལ་ནི་དེ་ཁོ་ནའི་ཆེད་དུ་ལོང་གཏམ་ཀྱལ་ཀ་སོགས་ཀྱི་ཀྱང་དུས་འདའ་བ་ལྟ་བུར་མཛད་ནས་རྒྱུད་མ་རུང་པ་ཁོ་ན་སྦྱང་བ་ལ་ནན་ཏན་དུ་མཛད་པ་འདི་དེང་སང་ཤེས་རབ་ཆེ་བར་བྱེད་པ་སུས་ཀྱང་མཐོང་བ་ཙམ་མི་སྣང་ངོ། །

གཉིས་པ་རྒྱལ་སྲས་ཐམས་ཅད་ཀྱིས་སྤྱོད་ཚུལ་ལ་བསླབ་པ་ནི།

དེས་ན་བྱང་ཆུབ་སྤྱོད་ལ་ཞུགས་པ་ཡི། །

བྱ་བ་ཐམས་ཅད་བསམ་གྱིས་མི་ཁྱབ་ཕྱིར། །

བྱང་ཆུབ་སེམས་དཔའ་ཀུན་གྱི་མཛད་པ་དང༌། །

མཐུན་པར་རྗེས་སུ་འཇུག་པའི་སྨོན་པ་འདེབས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཐོབ་པར་བྱེད་པ་ལ། ལུས་ངག་གི་མི་དགེ་བ་སྤང་ཞིང་དགེ་བ་སྒྲུབ་པ་ཙམ་ལས། གཞན་བྱང་ཆུབ་ཆེན་པོ་ཐོབ་པའི་ཐབས་ཤེས་ལ་བློ་གྲོས་རྨོངས་པ་དག་གིས་བྱང་ཆུབ་ཅེས་བྱ་བ་ཟད་པ་དང་མི་སྐྱེ་བ་ཤེས་པའི་ཡེ་ཤེས་ཀྱི་ཟག་མེད་ཀྱི་བསགས་སྦྱངས་སྒྱུ་མ་ལྟ་བུའི་ཐབས་མཁས་ཀྱི་རྟེན་འབྲེལ་གང་ལ་གང་འདུལ་ཅིར་ཡང་སྟོན་པའི་ཚུལ་མ་རྟོགས་པར། སེམས་དཔའ་ཆེན་པོ་དག་གིས་ཉོན་མོངས་པ་དང་སྡིག་པ་ལྟར་སྣང་བྱང་ཆུབ་ཀྱི་ལམ་དུ་བྱེད་པ་ན། འདི་ནི་སངས་རྒྱས་ཀྱི་བསྟན་པ་མ་ཡིན་ནོ་ཞེས་སྒྲོ་སྐུར་སྣ་ཚོགས་བྱེད་པ་དག་འདུལ་བའི་ཆེད་དུ།

སངས་རྒྱས་ཀྱི་གསང་བ་བསམ་གྱིས་མི་ཁྱབ་པ་ལ་འཇུག་པའི་བདག་ཉིད་འདིས་ནི། ཚོགས་གཉིས་ཀྱི་འབྲས་བུ་སྐུ་གཉིས་ཀྱིས་སེམས་ཅན་གྱི་དོན་འབད་མེད་དུ་འབྱུང་བའི་བྱང་ཆུབ་སྤྱོད་པ་དང༌། བཟང་པོར་སྤྱོད་པའི་སྨོན་ལམ་གྱི་སྤྱད་པ་ཡོངས་སུ་དག་པ་ཡིན་ཏེ། སེམས་ཅན་ཉོན་མོངས་པ་ལ་ཤས་ཆེར་སྤྱོད་པ་དག་གི་རང་བཞིན་ཡོངས་སུ་ཤེས་པས་དེ་རྒྱུད་ཀྱི་ཉོན་མོངས་པ་དེ་དུག་ཆེན་པོ་ཉིད་དུག་སྨན་ཆེན་པོ་ལྟར། སེམས་ཅན་གྱི་ཁམས་ཡོངས་སུ་སྦྱོར་བའི་མཐུ་རྒྱ་ཆེན་པོ་ལ་མངའ་དབང་ཐོབ་པའི་ཕྱིར།

དེས་ན་དེང་སང་ཁ་ཅིག་གིས། ཁ་ཅིག་ལ་གང་ཟག་འདིའི་ལྟ་སྤྱོད་སྒོམ་གསུམ་གྱི་ཆོས་ལུགས། དེའི་བཤད་ཁུངས་དང་བཅས་པ་ཐམས་ཅད་སངས་རྒྱས་ཀྱི་བསྟན་པ་ལས་ཕྱི་རོལ་ཏུ་གྱུར་པ་ཡིན་ཏེ། དེང་སང་བོད་དུ་གྲགས་པའི་སངས་རྒྱས་ཀྱི་བསྟན་པ་འདི་དང་མི་མཐུན། ཞེས་སྨྲ་བ་མང་མོད་ནའང༌། སངས་རྒྱས་ཀྱི་བསྟན་པ་མཐའ་དག་དེང་སང་རྒྱ་བོད་དུ་གྲགས་པའི་བསྟན་པ་འདི་ལས་མེད་ན་དེར་གྲུབ་ཏུ་ཆུག་ཀྱང༌། འདིར་མ་འདུས་པའི་བསྟན་པ་ཆེས་མང་བས་རང་རེ་སོ་སོའི་སྐྱེ་བོས་ཆོས་ཚུལ་ཟབ་མོའི་གཏིང་དཔོགས་པར་མི་ནུས་པས། བྱང་ཆུབ་སེམས་དཔའི་སྤྱོད་པ་ཡིན་མིན་ཤན་འབྱེད་པ་སྐད་དུ་བྱས་ནས་བྱང་ཆེན་གྱི་སྤྱོད་པ་རླབས་ཆེན་མི་འགོག་པར། དམ་པ་འདི་ལྟ་བུའི་ཀུན་ཏུ་སྤྱོད་པའི་རྗེས་སུ་སློབ་པར་འདོད་པའོ། །

གསུམ་པ་ཡུལ་དུས་དང་བསྟུན་པའི་སྤྱོད་ཚུལ་ནི།

སྙིགས་མའི་དུས་སུ་སངས་རྒྱས་བསྟན་པ་ལ། །

རིམ་གྲོ་པ་ཉུང་རིམ་གྲོའི་ཡུལ་རྣམས་ཀྱང༌། །

བསྟན་ལ་ཚུལ་བཞིན་ཞུགས་པ་མེད་པ་ལ། །

དམིགས་ནས་ལྷག་ཏུ་རང་རྒྱུད་ཅི་ཐུལ་བྱས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་ལྔ་བརྒྱ་ཐ་མ་དམ་པའི་ཆོས་འཇིག་པའི་དུས་འདིར། དཀོན་མཆོག་གསུམ་གཏན་པར་ཆགས་པའི་འཚོ་བ་ཐམས་ཅད་ཆེས་བཀྲེན་པར་གྱུར་པ་ཡིན་ཏེ། སྐྱེ་བོ་དག་སངས་རྒྱས་ཀྱི་བསྟན་པ་ལ་མཆོག་ཏུ་གཅེས་པར་མཐོང་ནས་དེ་དག་གི་འཚོ་བའི་ཆས་ཀྱིས་འོ་བརྒྱལ་བ་ལ་མི་བཟོད་པའི་སྙིང་རྗེས་དྲངས་པའི་དད་པས་དབུལ་ཕོངས་ལས་སྒྲོལ་བར་བྱེད་པ་མེད་པའི་ཕྱིར་ཏེ། དེ་ཡང་རྒྱལ་པོ་དང་བློན་པོ་དང་འབངས་ཕལ་པའི་ཚོགས་རྣམས་ནད་མུག་མཚོན་གསུམ་གྱི་སྡུག་བསྔལ་དྲག་པོས་མནར་སྦྱངས་ཆེས་པའི་སྟོབས་ཀྱིས་སངས་རྒྱས་དཀོན་མཆོག་གི་རྟེན་བཞུགས་པའི་དྲི་གཙང་ཁང༌། ཆོས་དཀོན་མཆོག་གི་རྟེན་བཞུགས་པའི་གཙུག་ལག་ཁང༌། དགེ་འདུན་དཀོན་མཆོག་གི་རྟེན་བཞུགས་པའི་ཀུན་དགའ་ར་བའི་འདུ་སྒོ་ཐམས་ཅད་ཕྲོགས་ནས་ཁྱིམ་གྱི་འབྱོར་པ་རྒྱས་པར་ལོངས་སྤྱོད། གཅིག་ཏུ་དབེན་པ་དང་སྤོང་བ་ལ་གནས་པའི་དགོན་ཐམས་ཅད་བཤིག །སྤྱོད་ཡུལ་དང་བསོད་སྙོམས་ཀྱི་རྒྱུན་ཐམས་ཅད་འགེགས། སེར་མོའི་གཟུགས་བརྙན་འཛིན་པ་ཅུང་ཟད་ལུས་པ་ཐམས་ཅད་རྨོ་རྐོ་སོ་ནམ་ཞིང་དང་དམག་དང་ཁང་པ་སོགས་ཀྱི་ལས་ལ་བཀོལ་ནས། དེའི་གླ་རྔན་དུ་རྙེད་པ་ངན་ངོན་ཅུང་ཟད་སྦྱིན་ལ། རྙེད་པ་ངན་ངོན་དེའི་ཕྱེད་དུ་རབ་ཏུ་བྱུང་བའི་གཟུགས་བརྙན་དེ་དག་གིས་རྒྱལ་པོ་སོགས་ཀྱི་ངོ་འཛིན་པའི་ཆེད་དུ། ལུས་དང་སྲོག་དང་སྙན་གྲགས་ཀྱི་ལོངས་སྤྱོད་ཐམས་ཅད་འདོར་བར་བྱེད་ལ། གང་འདོར་ནུས་པ་དེ་ལ་ནོར་ལ་སོགས་པའི་བྱ་དགའ་ཆེན་པོ་སྟེར་ལ། དེ་ལྟའི་བྱ་དགའ་ལ་བརྟེན་ནས་ཚེ་འདིའི་ལུས་སེམས་འཚོ་བ་ཙམ་དུ་རིགས་ནས་ཐོས་པ་དང་སྦྱངས་པ་དང་སྒྲུབ་པ་ལ་བློ་ཕྱོགས་པ་ཉིན་མོའི་སྐར་མ་ལྟར་དཀོན་པ་རེ་ཙམ་ཡོད་པ་དག་ཀྱང༌། ཤེས་ཀྱི་ཁེ་དེའི་ཆེད་དུ་རང་གི་བརྟུལ་ཞུགས་བཟང་པོ་དེ་དོར་ནས་ལས་ཀྱི་མཐའ་ངན་པ། ཞིང་དང་དམག་དང་ཕོ་ཉའི་ལས་ལ་བརྩོན་པར་བྱེད་པ་ཁོ་ནར་འགྱུར་བས་དཀོན་མཆོག་གསུམ་གྱི་མིང་ཙམ་ཡང་ས་སྟེང་དུ་རྒྱུན་སྤྱོད་པར་བྱེད་པའི་སྐབས་འདིར།

བསྟན་པ་ལ་གཅིག་ཏུ་གནས་པ་རྣམས་མཐུན་རྐྱེན་གྱིས་ཕོངས་པ་ལས་སྒྲོལ་བའི་སླད་དུ་རང་ཉིད་ཀྱིས་བསྟན་པ་རྣམ་པར་དག་པ་སྒྲུབ་པ་ལ་རག་ལས་པར་བསྟན་པའི་ཁུར་ཆེན་ཁྱེར་བ་འདིས་དགོངས་ནས། རྗེ་ཉིད་ཀྱི་ཀུན་ཏུ་སྤྱོད་པ་ཐེག་པ་གསུམ་གྱི་ཚུལ་བཞིན་དུ་སྤྱོད་པའི་ལོགས་ཕྱོགས་ཐམས་ཅད་སྡོམ་པར་མཛད་པས། མི་སྲུན་པའི་སྐྱེ་བོ་དམན་པའི་ཟང་ཟིང་གིས་ང་རྒྱལ་ཞིང་མྱ་ངན་དང་ཞེ་སྡང་གིས་རྒྱུད་འཁྲུགས་པ་དག་གིས་ཀྱང༌། མགོན་པོ་འདིས་ཀུན་ཏུ་སྤྱོད་པ་ལྟ་བུའི་གཞན་ལ་མི་འཚེ་ཞིང་ཕན་པ་སྒྲུབ་པའི་ལེགས་པར་སྤྱད་ན། སེམས་ཡོད་དག་བྱས་ཤེས་བཟོ་བའི་ཕན་འདོགས་ཀྱི་ལུས་སེམས་བདེ་བར་སྐྱོང་བར་བྱེད་པར་འགྱུར་བ་ཆོས་ཉིད་ཡིན་ཏེ། སྟོན་པ་ཉིད་ཀྱིས་ང་ཡི་ཉན་ཐོས་དག །ཚུལ་བཞིན་དུ་རྗེས་སུ་སློབ་ན་མ་འོངས་པར་མུ་གེའི་དུས་ཀྱི་ཚེ་སེན་མོའི་ཁྱོན་ཙམ་ལས་ཞིང་རྨོ་བའི་ས་མེད་ཀྱང༌། འཚོ་བས་ཉམས་ཐག་པར་མི་འགྱུར་གསུངས་པ་ཉིད་ཀྱི་ཕྱིར། དེ་དག་གི་ཡོ་བྱད་ནི་མིའི་འགྲོ་བ་དག་གིས་སྦྱོར་བར་མ་ནུས་ཀྱང༌། གནོད་སྦྱིན་དང་ཡུལ་གྱི་ལྷ་ལ་སོགས་པ་མི་མ་ཡིན་པའི་འགྲོ་བ་དག་གིས་མི་སྦྱོར་ཀ་མེད་པ་ཡིན་ནོ། །

བཞི་པ་ལ་ཕན་ཡོན་ཀྱི་བྱ་བ་བསྒྲུབ་པ་དང༌། ཕན་མེད་ཀྱི་བྱ་བ་དོར་བ་ལས། དང་པོ་ནི།

ལྔ་བརྒྱ་ཐ་མར་བབ་ཚེ་བསྟན་པ་ཡི། །

གཟུགས་བརྙན་ཙམ་གྱི་ཆེད་ཀྱི་དགེ་བ་ལ། །

སྟོན་པ་ཉིད་ཀྱིས་རྒྱ་ཆེར་བསྔགས་མཛད་པས། །

སྤོང་དང་ཀློག་པའི་དགེ་འདུན་ཆེད་དུ་འབད། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་དེང་སང་ལྔ་བརྒྱ་ཐ་མ་པ་དམ་པའི་ཆོས་ནུབ་པའི་དུས་འདིར། བསྟན་པའི་གཟུགས་བརྙན་ཙམ་འདི་ཡང་གཟུགས་བརྙན་ལ་གནས་པ་རྣམས་ཀྱིས་ཁྱིམ་པའི་ཆ་བྱད་ཀྱི་གོ་མཚོན་སྣ་ཚོགས་ཐོགས་ཤིང༌། ཡོན་སྦྱོང་བའི་མདོ་དང་བསྔོ་བ་ཙམ་ཡང་མི་བྱེད་པར་རབ་ཏུ་བྱུང་བའི་རྟགས་དང་ཆ་ལུགས་ཐམས་ཅད་ཀྱང་གཞན་དང་གཞན་དུ་བསྒྱུར་ཅིང༌། ལོ་དང་ཟླ་བ་ཙམ་རེའི་ནང་དུའང་དཀོན་མཆོག་གསུམ་གྱི་ཡོན་ཏན་རྗེས་སུ་དྲན་པ་ཙམ་ཡང་མེད་པར། དཀོན་མཆོག་གསུམ་གྱི་སྒྲ་ཡང་ཕྱོགས་འདིར་རྒྱུན་གཅོད་པའི་སྐབས་འདིར།

དམ་པའི་ཆོས་བསྲུང་བའི་སྐྱེས་བུ་འདིས་མདོ་སྔགས་དགོངས་འགྲེལ་དང་བཅས་པའི་གསུང་རབ་ཐུགས་སུ་བྱོན་པ་ལས། སྟོན་པ་དེ་ཉིད་ཀྱིས། ལྔ་བརྒྱ་ཐ་མར་གཟུགས་བརྙན་ཙམ་གྱི་བསྟན་པའི་དུས་སུ། གཟུགས་བརྙན་ཙམ་དེ་ཉིད་བསྲུང་བའི་དགེ་བ་ལས་བསགས་སྦྱངས་ཆེ་བ་མེད་དེ། རང་བཞིན་གྱི་ཉོན་མོངས་པ་ཆུང་ཞིང་དབང་པོ་ཡོངས་སུ་སྨིན་པ་དག་གིས་བསྐལ་པ་དུ་མར་སྦྱིན་སོགས་ལ་སྤྱད་པའི་དགེ་བ་ལས། གང་སངས་རྒྱས་ཀྱི་བསྟན་པ་ལ་འཇུག་པར་མི་བཟོད་པའི་སྡིག་པོ་ཆེ་དག་སྐད་ཅིག་རེར་བསྟན་པ་ལ་རྗེས་སུ་མཐུན་པར་སྤྱོད་དུ་འཇུག་པར་བྱས་པས་འགྲོ་བ་དེ་དག་སྔོན་ཐར་ལམ་ལ་དགེ་བའི་རྩ་བ་ཡོངས་སུ་མ་སད་པ་དག་སད་པར་བྱས་པའི་ཕྱིར་ཞེས། སྟོན་པ་ཉིད་ཀྱིས་རྒྱ་ཆེར་བསྔགས་པར་མཛད་པ་ཐུགས་ལ་གཟེར་ནས། སྡེ་སྣོད་གསུམ་གྱི་ཀློག་པ་པ་དང་དེའི་བརྗོད་བྱ་བསླབ་པ་གསུམ་གྱི་ཉེས་སྤྱོད་སྤོང་བ་པའི་དགེ་འདུན་གྱི་སྡེ་སྔར་ཉམས་གསར་དུ་གསོ་བའི་ཆེད་དུ། རབ་ཏུ་བྱུང་བ་དགེ་འདུན་གྱི་ས་དྲ་བཙུགས་ནས་ཆོས་དང་ཟང་ཟིང་གི་ཕན་འདོགས་རྒྱ་ཆེར་སྩལ་བར་མཛད་པ་ལ།

ཁ་ཅིག་གིས། རང་ཕྱོགས་ཀྱི་བཤད་སྒྲུབ་ཀྱི་རྒྱུན་ཅི་དར་ཙམ་ལ་དམིགས་ནས་དགེ་འདུན་གྱི་སྡེ་བཙུགས་པར་བསྙད་པ་ནི་བསམ་སྦྱོར་མ་དག་གོ་ཞེས་ཟེར་མོད། ཅི་རང་ཕྱོགས་ཞེས་བྱ་བ་དེ་གང་ལ་ཟེར། རྗེ་འདིས་ནི་མཁའ་མཉམ་གྱི་སེམས་ཅན་རིས་མེད་པ་མ་རྒན་དུ་དགོངས་ནས་རང་གི་ཕྱོགས་ཁོ་ནར་གཟིགས་པ་ལས། དེང་སང་འཛམ་གླིང་པའི་ལས་སྟོབས་ལྡན་ལ་སྤྱོད་པ་དག་གིས་སྙིགས་མའི་དུས་འདིར། སངས་རྒྱས་ཀྱི་བསྟན་པ་ལ་འཁོན་དུ་བཟུང་ནས་སངས་རྒྱས་ཀྱི་སྒྲ་ཙམ་ཡང་རྒྱུན་གཅོད་པར་བྱེད་པའི་མི་དགེ་བ་ཆེས་ཆེ་བ་ལས་བཟློག་ནས། རབ་ཏུ་བསྟན་པ་དངོས་དང༌། ཐ་ནའང་གཟུགས་བརྙན་ཙམ་གྱི་བསྟན་པ་ལ་སྦྱོར་དུ་བཅུག་པ་ལ་རང་གི་ཕྱོགས་སྐྱོར་དང་གཞན་ཕྱོགས་འགོག་པའི་ཆགས་སྡང་གི་སྐྱོན་དུ་འགྱུར་ན། སངས་རྒྱས་དང་བྱང་ཆུབ་སེམས་དཔའི་ཕྲིན་ལས་ཐམས་ཅད་སྐྱོན་དུ་འགྱུར་བས་ཅི་བྱར་ཡོད།

གཉིས་པ་ནི།

དེ་ལྟ་ན་ཡང་དེ་ལ་བརྟེན་པ་ཡི། །

སྡེ་དང་འཁྲུག་རྩོད་འདུ་ལོང་སྤང་བའི་ཕྱིར། །

དབེན་པའི་གནས་དང་སློང་མོའི་ཟས་ཉིད་དང༌། །

ཕྱག་དར་ཁྲོད་པའི་གོས་ལ་བསྟེན་པར་བཅས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ལྟར་དམ་པ་འདིས་དུས་དེང་སང་ལ་ལྟོས་པའི་བཤད་སྒྲུབ་ཀྱི་དགེ་བདུན་གྱི་སྡེ་དཀའ་བ་དང་དུ་བླངས་ནས་འཛུགས་པར་མཛད་པ་དེ་ཐམས་ཅད་ཀྱང༌། དགེ་བདུན་གྱི་སྡེ་གཞན་གྱི་མངའ་ཐང་འཕྲོག་པ་དང་ལོངས་སྤྱོད་ལ་རྩོད་པ་དང༌། སྦྱིན་བདག་གི་ཁྱིམ་ལ་འཁྲེན་པ་སོགས་སྤོང་བའི་ཆེད་དུ། སྟོན་པ་ཉིད་ཀྱིས། རབ་ཏུ་བྱུང་བ་སྦྱངས་པའི་ཡོན་ཏན་བཅུ་གཉིས་ལ་བསྟེན་དགོས་པར་བཀའ་སྩལ་པ་ལྟར། དེང་སང་ཅི་ལྟ་བར་བསྒྲུབ་མ་ནུས་ཀྱང་དེ་དག་གི་རྗེས་སུ་སློབ་པའི་ཆེད་དུ་སྤོང་བ་དང་ཀློག་པ་པ་དེ་དག་ཀྱང་གནས་ངེས་མེད་ཀྱི་བས་མཐའ་རི་སུལ་དང༌། བཟའ་བཏུང་ཡང་ཞག་ཕྱེད་ཟླ་ཕྱེད། མལ་སྟན་གོས་སོགས་ཀྱང་འཚོ་བའི་ཡོ་བྱད་ཙམ་ལས་ལྷག་པར་ཆགས་ཞེན་སྐྱེ་བའི་ཡོ་བྱད་མི་བསྲེལ་བར། ཕུན་སུམ་ཚོགས་པའི་འབྱོར་པ་ལ་བརྟེན་ནས་ཆགས་སྡང་གི་ལས་འཕེལ་གྱི་དོགས་ཏེ། མདོར་ན་འཇིག་རྟེན་འདིའི་འདུ་ལོང་ཐམས་ཅད་ལ་འགོ་ནད་ལས་བྱོལ་བ་ལྟ་བུའམ། རི་དྭགས་ལ་རྫི་ཕོག་པ་ལྟ་བུའི་བྲེད་ཆེས་ནས་རང་གཞན་ཐམས་ཅད་སྒོ་གསུམ་གྱི་འདོད་པ་དང་སྡིག་ཏོས་དབེན་པ་ཁོ་ན་ལ་སྦྱོར་བ་ཡིན་ཏེ། དྲུང་འདི་ཡུལ་ཁམས་མི་ཅིག་པ་དུ་མར་ཀུན་ཏུ་རྒྱུ་བ་ལས་སྡེ་དགོན་ཁས་དྲག་གི་འདུ་ལོང་ཐམས་ཅད་ལ་ཐུགས་མ་ཕེབས་ཏེ། དཔེར་ན་དབུས་གཙང་གི་ཡུལ་ལྗོངས་འདི་ལ་ལྟོས་ནའང་གངས་ཁྲོད་དང་སྒྲུབ་གནས་ཕལ་ཆེར་རྗེ་འདི་དཔོན་སློབ་ཀྱི་སྒྲུབ་གནས་སུ་མ་གྱུར་པ་མེད་པ་ལྟ་བུར་ཡོད།

དེས་ན་ལྟོས་བཅས་ཀྱི་སྡུག་བསྔལ་གྱི་གོ་རར་འཐབ་རྩོད་འཁོན་འཛིན་གྱི་སྒྲོག་ཏུ་མི་བཅུག་པ་འདི་ལ། ཐོག་མེད་ནས་འཐབ་ཀྲོལ་དང་སྐྱོ་སྔོགས་ལ་གོམས་པའི་གཡོན་ཅན་ཁ་ཅིག་གིས། ཁྱེད་ཅག་གི་བླ་མས་བཙུགས་པའི་དགེ་བདུན་གྱི་སྡེ་དེ་དག་ནི། གནས་གཞི་ལོངས་སྤྱོད་སོགས་བདེ་བར་འཚོ་བའི་རྐྱེན་མ་ཚང་བས་རྒྱུན་ཆགས་པའི་བསྟན་པ་མི་འབྱུང་ངོ་ཞེས་ཟེར་བ་མང་མོད། བདག་ཅག་གི་དམ་པ་འདིས་ནི་རྣམ་གྲོལ་དོན་གཉེར་དག་ལ་ཚེ་འདིའི་འཇིགས་སྐྱོབས་ཀྱི་ཆེད་ཙམ་དུ་སངས་རྒྱས་ཀྱི་བསྟན་པ་ལྟར་བཅོས་པ་ཙམ་ཞིག་འཛུགས་པ་ཡིན་ན་ཁྱེད་བདེན་གྱི། དེ་ལྟར་ནི་མ་ཡིན་ཏེ། བསྟན་པ་གཟུགས་བརྙན་གྱི་དུས་འདིར་འགྲོ་བ་གང་དག་ངན་སོང་ངན་འགྲོ་རྣམས་སུ་རྒྱུག་ཅིང་མི་ཁོམ་པའི་སྐྱེ་གནས་ཆེན་པོར་འགྲོ་བ་རྣམས་ལས། གང་ལ་ཐར་པའི་ས་བོན་ཡོད་པ་དེ་དག་མངོན་མཐོ་ངེས་ལེགས་ཀྱི་ལམ་ཁོ་ན་ལ་སྦྱོར་བའི་ཆེད་ཁོ་ནའི་ཕྱིར་མ་གཏོགས། དེང་སང་འཇིག་རྟེན་གྱི་མཛའ་བཤེས་ཀྱི་ཉེ་དུའི་འབྱོར་པ་སྟོངས་ཀྱི་དོགས་པའི་ཆེད་མ་ཡིན་པའི་ཕྱིར།

དེ་ལྟ་བུའི་དོ་གལ་ནི་རྗེ་འདིས་དེང་སང་ཁུར་དགོས་པ་མི་སྣང་སྟེ། ད་ལྟའི་རབ་བྱུང་ཕལ་མོ་ཆེ་དག །དགྲ་སྡེ་གཞོམ་པའི་དགོན་ཆེན། སྲོག་མཁར་སྙིང་ལ་ཞེན་པའི་དགོན་རྫོང༌། ཐུགས་སྤྲོ་གུ་ཡངས་ཀྱི་རི་ཁྲོད། སྐྱིད་ཆོས་སྒྱིད་སྙོམས་ཀྱི་སྒྲུབ་སྡེ། ཆགས་སྡང་སྣང་ཤས་ཀྱི་གྲྭ་པས། ཡུལ་ཤོར་ཁ་ཕྱིད་ཀྱི་ཅོག་གྲྭ། དཀོན་མཆོག་གི་བླུད་ཟ་བའི་ལྷ་ཁང་རྟེན་བཞེངས་སོགས་ཀྱི་བྱ་བས་གྲོག་བུར་ལྟར་གཡེང་བ་ནི་ས་ཆེན་པོ་འདི་ཤིག་ཤིག་པོར་འདུག་པ་ཉིད་ཀྱིས་གྲུབ་བོ། །

དེས་ན་ཞལ་སྔར་འདུས་པ་ཕལ་གྱིས་དགོན་གནས་འཛུགས་དགོས་པ་དང༌། འཁོར་བསྡུ་བ་དང༌། ཟང་ཟིང་གཡོབ་དགོས་ཞུ་བ་ཐམས་ཅད་ལ་རང་རེས་དེ་སྔོན་དེ་ལྟར་ཅི་འགྲུབ་བྱས་ཀྱང་འགྲུབ་མ་ཐུབ། ད་འགྲུབ་མ་ཐུབ་པ་འདིའི་ངང་ལ་ལང་ཚོ་ཡོལ་ཅི་ཐུབ་བྱེད་པ་ཡིན་གསུངས་ཞིང༌། ཕྱག་ལེན་དུ་ཡང་དེ་ལྟར་འདེབས་པར་སྣང༌། རྣམ་ཐར་འདི་ཀུན་འཆི་བ་སྙིང་ཟུག་གི་བརྩོན་འགྲུས་མེ་ལྟར་དུ་འབར་ནས། ཆོས་བརྒྱད་ཀྱི་འཁྲི་བ་བཙན་ཐབས་སུ་བཅད་དེ། བསམ་རྒྱུ་མ་རྒན་གྱི་སྡུག་བསྔལ་ལས་མེད་པར་མཆི་མ་རྐང་ནས་གཟེར་བ་དག་གིས་གཟིགས་ན་བྱ་རྒྱུ་ཆོས་ལས་མ་གཏོགས་གཉེར་བྱ་མེད་པའི་ངེས་ཤེས་མི་སྐྱེ་བའི་དབང་མེད་པར་གདའོ། །

ལྔ་པ་མོས་གུས་ཀྱི་མཐུ་ལས་དོན་གཉིས་གྲུབ་ཚུལ་ནི།

རྩ་བར་བློ་གཏད་ཐུབ་པའི་བླ་མ་ལ། །

དཀོན་མཆོག་གསུམ་གྱི་ངོ་བོར་ཐག་ཆོད་དེ། །

སྐུ་གསུམ་ཡེ་ཤེས་ལྔ་དང་ལྡན་པར་གོ །

དེ་ཕྱིར་འགའ་ཡིས་བདག་ལ་དག་སྣང་སྐྱེས། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་གངས་ཅན་གྱི་ལྗོངས་འདིར་དེང་སང་རང་རང་སོ་སོའི་ཆོས་བརྒྱུད་ལ་བསྙད་བཏགས་པའི་དགེ་འདུན་དང་བླ་མ་ལ་ཕྱོགས་འཛིན་གྱིས་མོས་པ་བྱེད་པ་ནི། འཇིག་རྟེན་པ་དག་ཕ་རུས་ཀྱི་སྡེ་ཚན་དང་ཡུལ་ཕྱོགས་གཅིག་པའི་ཡུལ་སྲེད་དང༌། ཕ་མ་མཛའ་གཅུགས་ཀྱི་སྲེད་གདུང་གི་ཞེན་པ་ལྟ་བུ་ལ་དད་མོས་གུས་པར་གོ་བ་མ་གཏོགས། སྡུག་བསྔལ་ལས་གཏན་སྒྲོལ་དང་གཏན་བདེའི་བཀའ་དྲིན་སུས་སྩོལ་ལ་བློ་གཏོད་སྙིང་བཞག་བྱས་ཏེ། སྐྱབས་གནས་དེ་ལྟའི་རིང་ལུགས་ལས་མི་འདའ་བའི་དད་གུས་མོས་པའི་ཚུལ་ལ་བློ་ཁ་ཅུང་ཟད་ཙམ་ཀྱང་མ་ཕྱོགས་པའི་དུས་འདིར། རང་རེའི་བླ་མ་འདིས་བསྲེགས་བཅད་བརྡར་བའི་གསེར་བཞིན་བརྟགས་པའི་ཡོངས་སུ་འཛིན་པ་རྣམས་ལ། དཀོན་མཆོག་གསུམ་མཐར་ཐུག་པའི་ངོ་བོ་རྫོགས་པའི་སངས་རྒྱས་སྐུ་གསུམ་ཡེ་ཤེས་ལྔའི་བདག་ཉིད་ཅན་ཁོ་ནར་དགོངས་པར་གདའ་སྟེ།

དེ་ཡང་རང་ཅག་སོ་སོའི་སྐྱེ་བོ་ལས་དང་པོ་པ་ལ་ལམ་གྱི་རྟེན་ལ་འགོད་པའི་སངས་རྒྱས་ཀྱི་ཕྲིན་ལས་ཀྱི་གཙོ་བོ་ནི། རང་རེ་དང་རིས་མཐུན་ཞིང་སྐལ་བ་མཉམ་པ་ལྟར་སྟོན་པའི་ཐ་མལ་པའི་སློབ་དཔོན་གྱི་གཟུགས་སུ་འབྱོན་པར་བདེ་བར་གཤེགས་པའི་མདོ་སྔགས་ཀྱི་གསུང་རབ་མཐའ་དག་ནས་བཤད་པ་ཉིད་ལ། དམ་པ་འདི་ཉིད་ཐུགས་ཡིད་གཏིང་ཚུགས་པར་ཆེས་པའི་ཕྱིར་ཏེ། ཐ་མལ་པར་སྣང་བའི་སློབ་དཔོན་དེ་སྤྲུལ་པའམ་རང་རྒྱུད་པ་གང་ཡིན་ཀྱང་རུང༌། གདུལ་བྱ་དག་ལ་ཐོག་མཐའ་བར་གསུམ་དུ་དགེ་བའི་ཆོས་སྟོན་པའི་སྒོ་གསུམ་གྱི་སྤོབས་པ་ནི། སངས་རྒྱས་ཉིད་ཀྱི་སྐུ་གསུམ་ཡེ་ཤེས་ལྔའི་ཡོན་ཏན་དང་ཕྲིན་ལས་ཀྱི་མཐུ་ལས་ཡིན་པའི་ཕྱིར་ཏེ། དུས་དེར་འདས་ད་ལྟར་གྱི་སངས་རྒྱས་ཐམས་ཅད་གྱི་ཐུགས་རྗེའི་དམ་ཚིག་དུས་ལས་མི་ཡོལ་བར་སློབ་དཔོན་དང་སློབ་མ་དེ་དག་གི་རྒྱུད་ལ་རྗེས་སུ་ཞུགས་ཏེ་བསགས་སྦྱངས་གོང་དུ་སྤེལ་བར་བྱེད་པའི་ཕྱིར་ཏེ་སངས་རྒྱས་ཀྱི་བསྟན་པ་འཇིག་རྟེན་དུ་དར་བ་དང༌། སངས་རྒྱས་ཀྱི་ཕྲིན་ལས་སེམས་ཅན་གྱི་རྒྱུད་ལ་འཇུག་པའི་ཐབས་འདི་ལས་གཞན་དུ་མེད་པའི་ཕྱིར། ཇི་སྐད་དུ། མ་དྲོས་གནས་པའི་ཀླུ་དབང་ཀླུ་བདག་བརྟེན་གནས་ཏེ། །དེ་ནི་ཀླུའི་བདག་པོ་དེའི་མཐུ་དཔལ་ཡིན། །རྒྱལ་བའི་ཉན་ཐོས་པ་དག་ཇི་སྙེད་ཆོས་སྟོན་དང༌། །འཆད་དང་རིགས་པ་དག་དང་ལྡན་པར་བརྗོད་པ་དང༌། །མཆོག་འཕགས་བདེ་བ་བྱེད་དང་དེ་ཡི་འབྲས་ཐོབ་པ། །དེ་དག་ཀུན་ཀྱང་དེ་བཞིན་གཤེགས་པའི་སྐྱེས་བུའི་མཐུ། །ཅི་ཕྱིར་ཞེ་ན་རྒྱལ་བས་ཆོས་ཚུལ་གང་བསྟན་པ། །དེ་ལ་མི་མཆོག་སློབ་མར་གྱུར་པས་མངོན་བསླབས་ཤིང༌། །མངོན་སུམ་བྱས་ནས་བསླབ་པ་ཇི་བཞིན་སྟོན་བྱེད་དེ། །སངས་རྒྱས་མཐུས་བྱེད་རང་གི་སྟོབས་ཀྱི་མཐུས་མ་ཡིན། །ཅེས་གསུངས་ལ། གནས་འདི་ལྟ་བུ་ལ་དབྲོག་ཏུ་མེད་པའི་ཤེས་རབ་སྐྱེས་ན་ཤེས་རབ་ཀྱི་དགེ་བ་དེས་དྲངས་པའི་སྦྱིན་སོགས་ཀྱི་དགེ་བ་མཚུངས་ལྡན་དུ་གྲགས་པའི་དགེ་ཚོགས་རྫོགས་ཕུལ་ཆེས་པའི་སྟོབས་ཀྱིས། རང་རྒྱུད་ཀྱི་མ་དག་པའི་ལུས་ངག་ཡིད་གསུམ་གྱི་སྒྲིབ་པ་དག་པ་ན། རང་དང་ལས་མཐུན་གྱི་དགེ་བའི་རིགས་སད་པ་དག་གི་སྣང་ངོར་སྐྱེས་བུ་དེ་དག་ཕན་ཚུན་དུ་སྒོ་གསུམ་དག་པའི་སྣང་བ་ཅན་དུ་འཆར་བའང་རྒྱུ་འབྲས་ཀྱི་ཆོས་ཉིད་དུ་གདའ་བའི་ཕྱིར།

དེས་ན་དམ་པ་འདི་ཉིད་ལ་སྐུ་ཚེ་འདིར་སངས་རྒྱས་ཀྱི་བསྟན་པ་བརྡ་སྤྲོད་པའི་སློབ་དཔོན་སངས་རྒྱས་ཆེན་པོ་མཉན་པ་གྲུབ་ཐོབ་ལ་སོགས་པ་སྟེ་མདོར་ན་སྐྱབས་ཡུལ་དཀོན་མཆོག་གསུམ་གྱི་ངོ་བོར་བཞུགས་པའི་དངོས་དང༌། ཐ་ན་སྐུ་གཟུགས་གླེགས་བམ་སེར་མོའི་རྟགས་ཙམ་འཛིན་པ་ཐམས་ཅད་ལ་སྐྱོན་ཀུན་ཟད་ཡོན་ཏན་ཀུན་ལྡན་གྱི་ཕྲིན་ལས་ཁོ་ནའི་དག་སྣང་འཁྲུངས་པར་སྣང་སྟེ། འདི་ལྟར་འཁྲུངས་ན་འཇིག་རྟེན་གསུམ་གྱི་མགོན་པོ་འབྲི་གུང་པས། ཤེས་བྱ་ལ་སྲིད་ཚད་ཀྱིས་སངས་རྒྱས་ཀྱི་བྱ་བ་བྱེད་ཅེས་གསུངས་པ་ལའང་མི་འཕྲོག་པའི་དད་པ་སྐྱེ་བར་འགྱུར་བའི་ཕྱིར། འདི་ལྟ་བུའི་བླ་མ་དང་སློབ་མའི་སངས་རྒྱས་ཀྱི་ཕྲིན་ལས་མཚན་ཉིད་པ་ཅིག་འཁྲུལ་པ་མེད་པའི་ཤེས་རབ་ཀྱིས་དད་པའི་མིག་གིས་ལྟ་ཤེས་ན། བརྟག་དཔྱད་རྒྱུ་མཚན་ཅན་གྱི་བཅོས་མའི་མོས་གུས་ལ་ལྟོས་པ་མ་ཡིན་ཏེ། དངོས་པོའི་ཆོས་ཉིད་ཀྱི་སྟོབས་ཀྱིས་བརྟགས་དཔྱད་རིགས་དཔྱོད་ཀྱི་རྒྱུ་མཚན་དང་བྲལ་བའི་བཅོས་མིན་གྱི་མོས་གུས་སྐྱེ་བའི་ཕྱིར། དཔེར་ན་ནོར་བུ་མཁན་མཁས་པས་ནོར་བུ་བཻཌཱུརྻ་དྲི་མ་དང་བྲལ་བ་ལ་ནོར་བུ་ཡིན་མིན་གྱི་བརྟགས་དཔྱད་ཀྱིས་བཅོས་ཏེ་ནོར་བུར་ཤེས་མི་དགོས་པར་མཐོང་ཙམ་ཉིད་ནོར་བུའི་ངེས་ཤེས་སྐྱེ་བ་བཞིན་ནོ། །

དེས་ན་དམ་པ་འདི་ལ་སྔོན་བསགས་ཀྱིས་ལས་འབྲེལ་བཟང་པོར་ཐོགས་པ་དག་གིས་དག་སྣང་ཅི་ལྟར་སྐྱེ་ཞེ་ན། དེའི་ཚུལ་བདག་ལྟ་བུས་ཕྱོགས་ཙམ་ལས་དཔག་པར་མི་ནུས་ཀྱང་ཅུང་ཟད་བརྗོད་ན། དམ་པ་འདི་ལ་རྗེ་གྲུབ་ཐོབ་ཆེན་པོའི་ཞལ་ནས། ཁྱོད་ཀྱིས་ལོ་བཅོ་བརྒྱད་ནས་སྐྱེས་བུ་གསུམ་གྱི་ལམ་གྱི་རིམ་པ་དང༌། ལོ་ཉེར་བདུན་ནས་མོས་གུས་བླ་མའི་ལམ་གྱི་རིམ་པའི་ཁྲིད་སྐྱོང་བར་གྱིས་ཤིག་ཅེས་བཀའ་སྩལ་བ་ལྟར། བསླབ་པ་ལ་སློབ་རུང་དང༌། རྟོགས་པ་སྐྱེ་རུང་གི་སློབ་མ་ལ་སོ་ཐར་གྱི་སྡོམ་པ་ལ་བཀོད་པ་ཁྲི་ཕྲག་དུ་མ་དང༌། སྡོམ་པ་གོང་མ་གཉིས་ལ་བཀོད་པའང་ཅི་རིགས་པ་དང༌། ཁྱད་པར་དམ་པ་འདིས་རྒྱུ་འབྲས་བརྡ་སྤྲད་པ་ལ་བརྟེན་ནས། ཚེ་འདིའི་འདོད་ཡོན་གྱི་རྩ་བ་ས་ཞིང་ཁང་མཁར། ཚོང་ཁེ་བུན་སྐྱེད། བཞོས་མ་འབྲོག་བཅས་བཞོན་པ་ཁལ་རྟ། ཤ་ཆང་གོ་མཚོན་སོགས་སྤང་ཤིང་ཅོག་བུའི་སྐྱིལ་ཀྲུང་གིས་ནམ་གྱི་ཆ་སྟོད་དང་ཆ་སྨད་ལ་མི་ཉལ་བར་རྣལ་འབྱོར་ལ་བརྩོན་པ། ཟས་ཀྱི་ཚོད་རིག་པ། དབང་པོའི་སྒོ་བསྡམས་པ། སྦྱངས་ཡོན་ཕལ་ཆེར་ལ་གནས་པ། དགེ་སྦྱོང་དུ་བྱེད་པའི་ཆོས་བཞི་ལས་མི་འདའ་བ། ཟས་གོས་ཕྱིད་ཙམ་ལས་མི་འཛིན་པ། རང་རྒྱུད་ལ་རྟོག་པ། གཞན་སྐྱོན་ལ་མི་ལྟ་བ། སྨྲ་བཅད་ལ་གནས་པ། ཡོན་ཏན་ཁོང་དུ་སྦེད་པ། ཉེས་པ་མི་འཆབ་པ། སྦྱིན་བདག་དང་སྡིག་གྲོགས་ཀྱི་ངོར་མི་ལྟ་བ། འདུ་འཛིའི་གཡེང་བ་ལ་སྐྲག་སྟེ་དབེན་པ་ལ་གཞོལ་བ། ཆོས་ལོག་པར་སྟོན་པའི་ངག་གིས་བསླུ་བར་མི་ནུས་པ། ཚངས་པ་མཚུངས་པར་སྤྱད་པའི་སྤྱོད་པ་དང་རྗེས་སུ་འབྲེལ་བའི་སློབ་མ་ཅི་རིགས་པ་དང༌། ཁྱད་པར་ཟབ་མོ་རྡོ་རྗེ་ཐེག་པའི་རྩ་ཐིག་རླུང་གསུམ་གྱི་རྟོགས་པ་སད་རུང་གི་རྒྱུད་དག་པ་ལ། དམ་པ་འདིས་གསང་སྔགས་ཀྱི་རྟེན་འབྲེལ་བསྒྲིགས་པ་ན་རྩ་འབར་རླུང་འབར་ཐིག་ལེ་འབར་བའི་དག་པ་ཉམས་སྣང་གི་བཤེས་པ་གཏན་མེད་དུ་ཤར་བའང་རེ་རེ་ཙམ་བྱུང་ངོ་ཞེས་གྲགས་ཏེ།

དེ་ལྟར་སློབ་མ་རྒྱུད་དག་པའང༌། སློབ་མས་བླ་མ་རྒྱུད་དག་པར་རྟོགས་པ་ལ་རག་ལས་ལ། དེ་ལྟར་རྟོགས་པ་ལའང་བླ་མ་ཉིད་ཀྱི་བླ་སློབ་མ་དེའི་རྒྱུད་དག་པར་རྟོགས་པ་ལ་རག་ལས་པས། བླ་མ་རྒྱུད་པར་ལྡན་པ། དམ་ཉམས་དང་འདྲེས་ཁྱེར་གྱིས་བར་མ་བཅད་པ་ཞིག་ལ་ཅི་མཛད་ལེགས་མཐོང༌། ཅི་གསུང་ཚད་འཛིན་གྱི་དག་སྣང་གིས་ཚུལ་བཞིན་མ་བསྟེན་པར། ཐུགས་ཡིད་གཅིག་འདྲེས་ཀྱི་བྱིན་རླབས་མི་འཇུག་པ་འདི་ཁོ་ན་སྣང་སྟེ། བླ་མ་སྙིང་རྗེ་ཅན་དུ་མ་མཐོང་བའི་སློབ་མ་ལ་བླ་མ་དེ་ལ་བརྟེན་ནས་སློབ་མ་དེའི་རྒྱུད་ལ་སྙིང་རྗེ་སྐྱེ་མི་སྲིད་པ་དང༌། སློབ་མས་བླ་མ་ཚེ་བློས་བཏང་དུ་མ་མཐོང་ན་བླ་མ་དེས་ཚེ་བློས་བཏང་ནས་ཚེ་བློས་བཏང་གི་ཆོས་ཅི་ལྟར་བཤད་ཀྱང་སློབ་མ་དེའི་རྒྱུད་ལ་ཚེ་བློས་བཏང་གི་ཆོས་སྐྱེ་མི་སྲིད་པས། ཆོས་གཞན་ལའང་རིགས་དེས་འགྲེ་བས། དཔོན་སློབ་དེ་ལྟའི་འཆད་ཉན་བསྐལ་པར་བྱས་ཀྱང་ཐུགས་ཡིད་གཅིག་འདྲེས་སུ་འགྲོ་བ་མི་སྲིད་པའི་ཕྱིར་ཏེ། དཔེར་ན་དམུས་ལོང་གཉིས་དཀར་པོའི་ལོ་རྒྱུས་བསྐལ་པར་བཤད་ཀྱང་དཀར་པོ་མི་རྟོགས་པ་བཞིན་ནོ། །

དེ་ཡང་ཐར་ལམ་དུ་འགྲོ་བའི་དཔོན་སློབ་དག་དུག་གསུམ་དང་བྲལ་བའི་ཤེས་རབ་སྙིང་རྗེ་ཞེན་ལོག་དག་སྣང་བརྩོན་འགྲུས་ནང་མཐུན་ན་དེས་ཀུན་ནས་བསླངས་པའི་དཔོན་སློབ་དགེ་བའི་ལས་བསགས་པར་འགྱུར་ལ་འདོད་ཆགས་ཅན་ནང་མཐུན་ལ་འདོད་ཆགས་ཀྱི་ལས་དང༌། ཞེ་སྡང་ཅན་ནང་མཐུན་ལ་ཞེ་སྡང་གི་ལས་སྟོབས་ཆེན་པོ་བསགས་པར་འགྱུར་བ་མཐོང་བའི་ཕྱིར། དགེ་བ་ཅན་དགེ་གྲོགས་དང་ཕྲད་ན་དགེ་སྟོབས་ལྷག་པར་འཕེལ་ཞིང༌། སྡིག་པ་ཅན་སྡིག་གྲོགས་དང་ཕྲད་ན་སྡིག་སྟོབས་ལྷག་པར་འཕེལ་ལ། དགེ་ཅན་སྡིག་ཅན་འགྲོགས་ན་གང་ཤས་ཆེ་བ་དེའི་ཤན་ཅུང་ཟད་འཕོག་པར་འགྱུར་ལ། གནས་ཀྱི་དབང་འདི་གཟིགས་ནས་ཐར་པ་འདོད་པ་དག་ལོག་པའི་བཤེས་གཉེན་དང་སྡིག་གྲོགས་སྤངས་ནས། ཡང་དག་པའི་བླ་མ་དང་དགེ་བའི་བཤེས་གཉེན་བསྟེན་པ་ཁོ་ན་ལ་སྲོག་ལྟར་གཅེས་པར་གཟུང་དགོས་སོ། །

དེས་ན་དམ་པ་འདི་ཉིད་ཀྱི་སྒོ་གསུམ་གྱི་ཡོན་ཏན་དང་མཛད་པ་ཐམས་ཅད་ལེགས་མཐོང་གི་དག་སྣང་བྱུང་ན་དེ་དག་དོན་དུ་གཉེར་བའི་སློབ་མའང་འབྱུང་བས། སྐལ་ལྡན་གྱི་སློབ་མ་དེ་ལྟ་བུ་ལ་ཐུགས་རྗེ་དང་བྱིན་རླབས་འཇུག་པར་གདའོ། །

སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་ཐུགས་རྗེས་འཛིན་པ་ལ་བཟུང་བའི་ཡུལ་དུ་གྱུར་པ་ཞིག་དགོས་པ་ལ་རང་རེ་སེམས་ཅན་ངན་པ་རྣམས་ཐུགས་རྗེས་བཟུང་བའི་ཡུལ་དུ་མ་གྱུར་པས། སངས་རྒྱས་དང་བྱང་སེམས་རྣམས་ཀྱིས་ཐུགས་རྗེས་མ་བཟུང་ཞེས་ཡི་ཆད་བྱེད་པ་ནི་ཤེས་རབ་བླུན་པ་ཡིན་ཏེ། རང་རེས་སངས་རྒྱས་མཉེས་པར་མི་འགྱུར་བའི་ལས་ཀྱི་རྒྱུ་འབྲས་ཁོ་ན་ལ་སྤྱོད་པས། སངས་རྒྱས་ཀྱི་ཐུགས་རྗེས་ཕན་བདེའི་སྤྱད་པ་ཅུང་ཟད་ཙམ་ཡང་སྤྱོད་པར་མི་ཁོམ་པའི་གནས་སུ་སྐྱེས་ཟིན་པའི་ཕྱིར།

དེས་ན་ཁ་ཅིག་གིས། དམ་པ་འདིའི་དྲུང་དུ་ལོ་མང་པོར་བསྟེན་པའི་གསོལ་གཟིམས་དྲུང་སྐོར་གྱི་ཁྲོད་ནས་དང༌། སྒོམ་ཆེན་པ་དང་མཚན་ཉིད་པའི་སྡེ་སོགས་ཀྱི་ཁྲོད་ནས་ལོ་གྲངས་དུ་མར་སྒོམ་ལོ་དང་སྦྱངས་ལོ་བྱས་པ་ཕལ་ཆེར་ནི་ཚེ་ཕྱི་མ་ལ་སེམས་པ་ལྟ་ག་ལ་ཞིག །ཚེ་འདིའི་ངོ་ཚ་དང་ཁྲེལ་ཙམ་ལ་ཡང་མི་འཛེམ་པར། སྤྱིར་སངས་རྒྱས་ཀྱི་བསྟན་པ། སྒོས་ཀརྨ་པའི་བསྟན་པ་ལ་ཞབས་འདྲེན་དུ་འགྲོ་བ་འབའ་ཞིག་བྱེད་པ་རྣམས་ལ། བསྙེན་བཀུར་གོ་འཕང་སོགས་ཀྱི་ཐུགས་རྗེས་ཇི་འཛིན་དུ་གཏོང་བའི་སྟོབས་ཀྱིས། དམ་པ་འདི་ལ་བཅར་ཚད་མི་བསྲུན་པ་ཁོ་ནར་འགྱུར་བ་ཆེས་མང་བས། བུ་སློབ་ཆོས་མཐུན་འབྱུང་བའི་ཁོ་ཐག་ཆོད་དོ་ཞེས་ཟེར་བ་ཤིན་ཏུ་མང་མོད། དམ་པ་འདིའི་ཞབས་ཕྱིར་རབ་བྱུང་ངམ་ཁྱིམ་པ་འམ། བཤད་པ་བའམ། སྒྲུབ་པ་བ་སུ་ཡིན་ཀྱང་རུང༌། སྐུ་འཁོར་དུ་ལོ་དུ་མར་བསྡད་ནས་ཆོས་ཟང་ཟིང་གི་སྐྱོང་བྲན་མཐའ་མེད་དུ་མཛད་ཀྱང༌། ཚེ་འདིའི་དགྲ་འདུལ་གཉེན་སྐྱོང་ལས། ཚེ་ཕྱི་མའི་དོན་ཅུང་ཟད་ཙམ་ཡང་མི་གཉེར་བའི་དམ་ཉམས་བསྟན་བཤིག་མང་པོ་སྣང་བ་ནི། ཁྱོད་ཀྱིས་མཐོང་བར་མ་ཟད། བདག་གིས་ཀྱང་མཐོང་མོད། དེ་ནི་དམ་པ་འདིའི་སྐྱོན་མ་ཡིན་མོད། འཁོར་སློབ་དེ་དག་ནི་སྔོན་གྱི་ལས་སམ། འཕྲལ་གྱི་དམ་པ་འདིའི་རྗེས་འཇུག་གི་རིགས་སྲོལ་ལམ། ལྟོ་གོས་དང་ཚེ་འདིའི་ཁས་དྲག་གམ། ཚེ་འདིའི་ཕུན་ཚོགས་སྒྲུབ་པའི་ཆེད་ཀྱི་སྒོམ་ལོ་དང་སྦྱངས་ལོར་འོང་ནས། དམ་པ་འདིའི་སྒོ་གསུམ་གྱི་ཀུན་སྤྱོད་རྣམ་པར་དག་པའི་ཡོན་ཏན་ལ་ཡོན་ཏན་དུ་མ་མཐོང་ནས། ཡོན་ཏན་དེ་ཉིད་སྐྱོན་དུ་མཐོང་སྟེ། ཡོན་ཏན་དེ་བདག་རྒྱུད་ལ་ཐོབ་པར་འདོད་པའི་ཤེས་འདོད་རྨི་ལམ་ཙམ་དུ་ཡང་མ་བྱུང་བར། དམ་པ་འདི་ལ་བསྟེན་ནས་འཇིག་རྟེན་གྱི་ཤེས་ཆེ་བར་རློམ་པ་རྣམས་ཚེ་འདི་ལ་དམིགས་པའི་ཆོས་མཐོང༌། དང་ཚུག །སྒྲུབ་སྲན། མི་མཐོང་གྲལ་མགོ །གཏམ་སྙན་ཅི་ཐོབ་ཀྱི་ཆུ་བསྐྱར་དང་བྱི་ལའི་སྤྱོད་པ་ལྟར་བྱེད་པ་དང༌། དེ་ལས་ཤེས་སྒོ་དམའ་བ་རྣམས་ནི་དམ་པ་འདི་ཉིད་ཀྱི་ལུགས་གཉིས་ཀྱི་ཞབས་ཏོག་ལ་ཁག་བཀལ་ནས། དམ་པ་འདིའི་དགེ་བའི་རྩ་བ་ལ་བར་ཆད་བྱེད་ཅིང༌། དད་པས་ཕུལ་བའི་ཡོ་བྱད་ཐམས་ཅད་ལ་ཐབས་དུ་མའི་སྒོ་ནས་རྐུ་འཕྲོག་སློང་གསུམ། བསྐྱི་གཡར་སོགས་བྱེད་ཅིང༌། དེ་ལྟའི་དོན་མ་གྲུབ་ན་དམ་པ་འདི་ཉིད་འཁོར་བཅས་ལ་གཞི་མེད་སྐུར་འདེབས་བྱེད་པ་དང༌། དེ་ལས་ཀྱང་ཤེས་སྒོ་དམན་པ་རྣམས་དམ་པ་འདི་ལ་བསྟེན་ནས་རང་རང་གི་མི་ཚེ་ཡངས་ཡེངས་ལ་བཏང་ནས། མ་ཎི་རྡོག་མ་ཙམ་ཞིག་ཀྱང་འདོན་ལོང་མེད་པར་ཁ་རྒྱབ་མ་ཕྱིད་པའི་སྨྲེ་སྔགས་འདོན་པའང་དུ་མར་སྣང་ལ།

དེ་ལྟ་བུ་ནི་དམ་པ་འདི་ཉིད་ཀྱི་སྐྱོན་མ་ཡིན་ཏེ། དམ་པ་འདིས་སངས་རྒྱས་ཀྱི་བསྟན་པའི་རོ་མཆོག་ཅི་ལྟར་བྱིན་ཡང་དེ་དག་ལ་དགའ་བ་མེད་པར། ཚེ་འདིའི་ཟང་ཟིང་ཁོ་ན་ལ་ཁྱི་ཕག་གིས་ལྷའི་བདུད་རྩི་ལས་བཤང་གཅི་ལ་འདམ་པ་ལྟ་བུ། ནོར་བུའི་གླིང་ནས་དུག་ཆུ་ལེན་པ་ལྟ་བུར་བྱེད་པ་ནི་འཁོར་བའི་སྡུག་བསྔལ་ལ་བདེ་བ་དང་འདོད་པའི་ཡོན་ཏན་དུག་དང་མེ་འོབས་ལྟ་བུ་ལ། བདུད་རྩི་དང་ལྷའི་ཁང་བཟང་ལྟ་བུར་མཐོང་བས་ལེན་ཅིང༌། དེ་ལྟར་མཐོང་བ་ཡང་སྔོན་དམ་པ་འདི་ལྟ་བུ་ལ་ལོག་པར་བལྟས་པས། སྔོན་གྱི་རྣམ་སྨིན་གྱི་འབྲས་བུས་ངན་འགྲོ་ངན་སོང་རྣམས་སུ་སྡུག་བསྔལ་མྱོང་ལ། ད་ལྟ་འདི་ལྟར་སྤྱོད་པ་ནི་མི་དགེ་བ་ལ་གོམས་པའི་རྒྱུ་མཐུན་གྱི་འབྲས་བུ་ཡིན་ནོ། །

འོ་ན་འདི་ལྟར་སྤྱོད་པ་ལ་ཁྱེད་ཅག་གི་ཐུགས་རྗེས་འཛིན་ནོ་ཞེས་པ་དེ་ནི། དམ་པ་འདི་དེ་དག་ལ་ཚེ་འདིའི་ཟང་ཟིང་གིས་བསྐྱང་བ་ཙམ་ལ་ཁྱེད་ཅག་ཕྲག་དོག་པའི་རྟོག་པར་སྣང་ནའང༌། དམ་པ་འདིས་དེ་ལྟར་བསྐྱང་བའང་གདུལ་བྱ་དེ་དག་ཚེ་འདིའི་ཟང་ཟིང་ཙམ་ལས་དོན་དུ་མི་གཉེར་བ་ལ་འབྲེལ་པ་དེ་ཙམ་གྱིས་བསྡུས་ནས་ཐར་པའི་ལམ་དུ་འཇོག་པའི་ཐབས་སུ་འགྱུར་བ་དང༌། དེ་དག་གི་ཟང་ཟིང་དེ་ལོངས་ཅི་བདེར་སྤྱད་དུ་ཡོད་པའང་སྔོན་གྱི་ལས་འབྲས་བཟློག་ཏུ་མེད་པ་ལ་སྤྱད་པ་ཡིན་པས། སྟོན་པས་ཀྱང་རྒྱལ་པོ་ཨུ་ཏྲ་ཡ་ཎ་སྲོག་གི་བར་ཆད་ཡོད་པའི་གན་དུ་འགྲོ་བ་ལས་མ་བཟློག་པར། རྒྱལ་པོ་ཆེན་པོ་ལས་བདག་གིར་གྱིས་ཤིག་ཅེས་བཀའ་སྩལ་བ་མ་ཡིན་ནམ། དེས་ན་དེང་སང་དམ་པ་འདིའི་རྣམ་པར་དག་པའི་ཡོན་ཏན་གྱིས་ཆ་ལ་ནི་ངེད་རང་གདུལ་བྱ་ཕལ་ཆེ་བ་ལ་ཉེར་མཁོ་ཅུང་ཟད་ཀྱང་མེད་དེ། རང་རེ་རྣམས་ལ་མཁོ་བའི་ཆ་ནི་དམ་པ་འདི་ལ་བརྟེན་པའི་ཁས་དྲག་དབང་ཆེ་གྲྭ་རྒྱུན་ཟ་ཆོག་འདྲེ་འདུལ་བཟང་རྫུ་འདྲེན་སྟོན། མི་ཚེ་འབྱིད་ཐབས་ཀྱི་ཁ་མཆུ་སློབ་གཉེར་འབུལ་སྡུད་ཙམ་ཞིག་ཁོ་ནའོ། །

དེ་ལྟར་ལག་ལེན་དུ་བྱེད་པ་དེ་ནི་དམ་པ་འདི་ལྟ་བུ་དང་མཇལ་ནས་མཉེས་པ་གསུམ་གྱིས་མཉེས་སྒྲུབ་པ་གསུམ་གྱིས་སྒྲུབ་པར་བྱ་རྒྱུ་ཡོད་བཞིན་དུ། ལས་ཀྱི་མཐའ་ལོག་པའི་སྤྱད་པ་སྤྱོད་པ་ལས་སྙིང་རྗེ་བ་སུ་ཞིག་ཡོད་དེ། དེ་དག་རྣམས་ཀྱིས་དེ་ལྟར་མི་བསམ་པར། ང་མཁས་སོ་བཟང་ངོ་བློས་ཐོངས་སོ། །སྒོམ་བཟང་ངོ་ཞབས་ཏོག་ཆེའོ་འབུལ་བ་ཆེའོ་དད་གུས་ཆེའོ། །དེ་ལྟ་བས་ན་དམ་པ་འདིའི་ལོངས་སྤྱོད་ལ་སྤྱད་པར་འོས་སོ། །སྦྱིན་བདག་རྣམས་ཀྱི་དད་ཟས་ཐམས་ཅད་ཀྱང་བེད་སྤྱོད་པར་འོས་སོ་ཞེས་ལུག་ལྟར་ལྐུག་པའི་བླུན་པོ་དག་ལ་བདག་གིས་ཅི་བྱར་ཡོད་དོ། །

དེས་ན་ཁྱེད་ཅག་དམ་པ་འདི་ལ་བཅར་བའི་ཐུགས་ལ་འདོགས་ཚད་ལ་ཆོས་མཐུན་མི་ཡོང་ཞེས་ཟེར་བ་ནི་ཁྱེད་རང་ལ་དམ་པ་འདིའི་ཚེ་འདིར་ལྟོས་ཀྱི་ཆོས་དང་ཟང་ཟིང་གི་གནང་ཆ་མ་བྱུང་བའི་འཁོན་འཛིན་གྱིས་བརྗོད་པ་ཡིན་ན་རུང་གི །དེ་ལྟ་མ་ཡིན་པའི་ཁྱེད་ཀྱི་བརྗོད་ཚུལ་དེ་ལ་དཔགས་ན། རྗེ་འདིས་ཐུགས་ལ་འདོགས་མི་འདོགས་དང་གང་ཟག་ཆོས་དང་མཐུན་མི་མཐུན་ལ་ཁྱེད་ཅག་ད་དུང་བསྐལ་པ་དུ་མར་འཁྲིགས་ཚུད་པར་དཀའ་བར་སྙམ་མོ། །

ཡང་དམ་པ་འདི་ལ་སློབ་མ་དག་སྣང་ཅན་མང་པོས་སྐུ་མཐོང་བ་ཙམ་གྱིས་སངས་རྒྱས་བྱང་སེམས་དཔའ་བོ་མཁའ་འགྲོ་ཕྱག་མཚན་ཡིག་འབྲུ། ཐིག་ལེ་ན་ད་འོད་ཟེར་སོགས་དུ་མ་མཐོང་བ་དང༌། ཁྱད་པར་དབང་བསྐུར་བ་དང་བྱིན་གྱིས་རླབས་པའི་ཚེ། གསང་སྔགས་ཀྱི་ཞི་ཁྲོའི་ལྷ་ཚོགས་དུ་མ་མཐོང་ངོ་ཞེས་གླེང་བ་མང་དུ་ཐོས་ཀྱང༌། དེ་དག་སྨྲ་བ་ཁ་ཅིག་གིས་ནི་བདེན་པར་སྨྲ་བའང་ལོས་ཡོད་ཀྱང༌། ཁ་ཅིག་གིས་མཐོང་བ་དེ་དག་བདེན་མི་བདེན་ཀྱང་ཐེ་ཚོམ་ཟ་ཞིང་བདེན་ནའང་བྱང་ཆུབ་ཀྱི་ལམ་དུ་འགྱུར་མི་འགྱུར་སོགས་རང་ཅག་གི་བློའི་ཡུལ་མ་ཡིན་མོད་ཀྱི། དེ་ལྟ་ནའང་སངས་རྒྱས་བྱང་སེམས་ཅན་ལ་འབྲེལ་པ་ཐོགས་ཚད་དོན་མེད་པའི་ལས་སུ་མི་འགྱུར་བ་ལ་བློ་གདེངས་འགེལ་བ་ལས་གཞན་དུ་བྱར་མེད་དོ། །

དྲུག་པ་མངོན་ཤེས་དྲུག་དང་ལྡན་པས་གཞན་དོན་ལ་མཐུ་ཐོབ་པའི་ཚུལ་ནི།

གཞན་དོན་བྱེད་ལ་ཇི་སྲིད་ཟག་ཟད་ཀྱི། །

མངོན་ཤེས་མེད་པར་གདུལ་བྱ་མི་ཐུལ་བས། །

བདག་ཀྱང་སྐྱེ་བར་བསགས་སྦྱངས་མཐར་ཕྱིན་ཏེ། །

མཁའ་ཁྱབ་འགྲོ་དོན་བྱེད་ལ་སྤྲོ་བ་ཐོབ། །

འདི་ཡང་བདག་གི་ལེགས་སྤྱད་ཡིན་སྙམ་བགྱིད། །ཅེས་སོ། །

དེ་ཡང་སྙིགས་མའི་དུས་འདིར་གཞན་དོན་བྱེད་པ་སྐད་ཟེར་བ་ཕལ་མོ་ཆེ་ནི་གདུལ་བྱ་དེ་འཁོར་བའི་ཉེས་དམིགས་དང་མྱང་འདས་ཀྱི་ཕན་ཡོན་རྟོགས་སུ་བཅུག་ནས། དེའི་བདེ་སྡུག་གི་གནད་མཚང་རྟོགས་པ་ན་དེའི་བླང་དོར་ལ་འཇུག་པའི་དགེ་བའི་རྩ་བ་ལ་ནན་ཏན་དུ་བློ་དང་མཚམས་པའི་ཐབས་དུ་མས་སྦྱོར་བར་བྱེད་དགོས་ལ། དེ་ལྟར་སྦྱར་བའི་སློབ་མ་དེའི་དད་སོགས་ཀྱི་ཆོས་རྣམས་སྨིན་པར་འགྱུར་ལ། དེ་ལྟར་སྨིན་པའི་དྲོད་རིགས་པ་ན་ཐབས་ཤེས་ཀྱི་དམ་པའི་ཆོས་ཟབ་རྒྱས་འཛིན་དུ་འཇུག་པ་ནི་གཞན་སྨིན་གྲོལ་ལ་འགོད་པའི་ཐབས་དེ་ལས་གཞན་དུ་མེད་པའི་གནད་མ་གོ་བར། རང་ཉིད་ལ་སྔོན་ལས་ཀྱིས་འདུས་པའི་མི་བསྲུན་པ་འཁོར་ཚད་ལ་རང་གིས་གང་ཤེས་ལ་དཔགས་པའི་བསླབ་སྡོམ་སློབ་གཉེར་སྒོམ་སོགས་བྱེད་དུ་འཇུག་ཅིང༌། དེ་ལྟར་བྱེད་པ་ལ་ཁ་ཏ་བསླབ་ཡར་མི་བྱེད་པ་ལ་ཚར་གཅོད་གནད་བསྐུལ་སོགས་མཚན་མི་མནལ། ཉིན་མི་དལ་དལ་བྱས་པའི་ཐོས་བསམ་སྒོམ་པར་བཅོས་པའི་འདུ་ལོང༌། བདག་བསྟོད་གཞན་སྨོད་ཀྱིས་མི་འདིས་སེམས་ཅན་གྱི་དོན་དང་བསྟན་པ་ལ་བྱ་བ་བྱས་སོ་ཞེས་སྙིང་ལ་ཞེན་པ་དེ་ནི། དམ་པ་འདིས་ངན་སྐྱུགས་ལྟར་གཟིགས་ནས་དེ་ལྟ་བུའི་གཞན་དོན་ནི་གཞན་དོན་ལྟ་ཅི་སྨོས། རང་གཞན་ཐམས་ཅད་ཀྱི་གཏན་བདེ་རླག་པར་བྱེད་པར་དགོངས་ནས། སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་འགྲོ་དོན་བྱེད་ལུགས་ཀྱིས་ཐུགས་ཕྲོགས་ནས་རྒྱལ་བ་སྲས་བཅས་ཀྱི་ཕྲིན་ལས་ལ་རྗེས་སུ་སློབ་པར་དགོངས་ཏེ། གདུལ་བྱ་གང་གི་ཁམས་དབང་བག་ལ་ཉལ་མངོན་སུམ་དུ་ཤེས་ནས་དེ་དང་འཚམས་པར་ཕྲིན་ལས་རྗེས་སུ་འཇུག་དགོས་པའི་ཕྱིར་རོ། །

དེ་ལྟའི་མངོན་ཤེས་ལ་འཇིག་རྟེན་པའི་མངོན་ཤེས་ལྔ་སོགས་ཀྱིས་གདུལ་བྱ་བྱང་ཆེན་གྱི་ལམ་ལ་སྦྱོར་མི་ནུས་པས། འཇིག་རྟེན་ལས་འདས་པའི་ཟག་པ་ཟད་པའི་མངོན་ཤེས་ཀྱིས་གདུལ་བྱའི་ཁམས་རྟོགས་ནས་བྱང་ཆེན་ལ་འགོད་དགོས་པས། དམ་པ་འདིས་དགེ་བ་མཛད་དོ་ཅོག་ཟག་ཟད་ཀྱི་མངོན་ཤེས་ཐོབ་པའི་ཆེད་དུ་འབད་པ་ཡིན་ཏེ། ཟག་ཟད་ཀྱི་མངོན་ཤེས་ཀྱི་རྒྱུ་ནི་ཐེག་པ་ཆེན་པོའི་ཡོངས་འཛིན་ཟད་དུ་མེད་པ་ལ། ཐེག་པ་ཆེན་པོའི་ཆོས་ཐོས་བསམ་སྒོམ་གསུམ་ཟད་དུ་མེད་པ་འཛིན་པ་ལ་རག་པ་ཉིད་ཀྱི་ཕྱིར། དེ་ལྟར་གཞན་དོན་བྱེད་ན་མི་འཛིན་ཀ་མེད་པ་ཡིན་ཏེ། ཇི་སྐད་དུ། ཞིང་ཁམས་རྒྱ་མཚོ་རྣམ་པར་དག་བྱེད་ཅིང༌། །སེམས་ཅན་རྒྱ་མཚོ་དག་ནི་རྣམ་པར་དགྲོལ། །ཆོས་རྣམས་རྒྱ་མཚོ་རབ་ཏུ་མཐོང་བྱེད་ཅིང༌། །ཡེ་ཤེས་རྒྱ་མཚོ་རབ་ཏུ་རྟོགས་པར་བྱེད། །སྤྱོད་པ་རྒྱ་མཚོ་རྣམ་པར་དག་བྱེད་ཅིང༌། །སྨོན་ལམ་རྒྱ་མཚོ་ཡོངས་སུ་རྫོགས་པར་བྱེད། །སངས་རྒྱས་རྒྱ་མཚོ་རབ་ཏུ་མཆོད་བྱེད་ཅིང༌། །བསྐལ་པ་རྒྱ་མཚོར་མི་སྐྱོ་སྤྱད་པར་བགྱི །ཞེས་གསུངས་པའི་ཕྱིར། ལྟོས་བཅས་བྱང་ཆེན་འདོད་པ་དག་ལ་ཚུལ་འདི་ཁོ་ན་ལ་རྗེས་སུ་སློབ་པའི་ཆོས་ཚུལ་འབའ་ཞིག་ལ་སྦྱོར་བར་གདའ་བས། རྗེ་འདི་ལ་ཟག་ཟད་ཀྱི་མངོན་ཤེས་དངོས་སམ་རྗེས་མཐུན་པ་ཡོད་དམ་སྙམ་པའི་ཡིད་དཔྱོད་གཞན་ཟེར་ཅི་རིགས་ཀྱིས་འཕྲོག་ཏུ་མེད་པ་ཐོབ་པ་ཡིན་ནོ། །

འོ་ན་ཁ་ཅིག་གིས། ཁྱོད་ཀྱི་བླ་མ་ཀརྨ་པ་ཡིན་ན་ཀརྨ་པ་སངས་རྒྱས་ཡིན་པས་དེ་ལ་ཟག་མེད་ཀྱི་མངོན་ཤེས་ཡོད་མེད་ཀྱི་ཡིད་དཔྱོད་ཙམ་བྱེད་པ་མི་རིགས་སྙམ་ན་བདེན་མོད། བདག་གི་བླ་མ་འདི་ལ་སངས་རྒྱས་དང་བྱང་ཆུབ་སེམས་དཔའི་བདག་ཉིད་ཀྱི་ཀརྨ་པ་ཡིན་ནོ་ཞེས་འཇིག་རྟེན་ལ་གྲགས་པ་དང༌། སྤྲུལ་སྐུ་གོང་འོག་གི་ཞལ་སློབ་མཁས་གྲུབ་རྟོགས་ལྡན་དག་གི་གསུང་གི་རྗེས་སུ་འབྲངས་ནས་ཀརྨ་པའོ་ཞེས་མོས་པ་བྱེད་པ་ལས་བདག་གི་བླ་མ་འདི་ཀརྨ་པ་དང་སངས་རྒྱས་སུ་དངོས་སུ་མ་མཐོང་ལ་བདག་གི་བླ་མ་རྣམས་ཀྱི་གསུང་དང་ཡབ་ཡུམ་སྐུ་འཁོར་འཇིག་རྟེན་གྲགས་པ་རྣམས་ཀྱི་གསུང་གི་རྗེས་སུ་འབྲངས་ནས་བླ་མ་འདི་ཉིད་ཀརྨ་པ་ཡིན་པ་དང༌། སངས་རྒྱས་དང་བྱང་སེམས་ཀྱི་མཛད་པ་དུ་མ་མངོན་སུམ་དུ་མཛད་དོ་ཞེས་གླེང་བ་དེ་དག་ལས་སྐུ་འཁྲུངས་པའི་དུས་ཀྱི་དགེ་ལྟས་དང༌། གཞོན་ནུ་རོལ་རྩེད་ཀྱི་དུས་སངས་རྒྱས་བྱང་སེམས་ནང་མཐུན་གྱི་བཀའ་འགྲོས་མཛད་དོ། །ཞེས་ཨ་ཁུ་ཨ་ཁྲས་བསྒྲིགས་པའི་རྣམ་ཐར་དང་གྲུབ་པའི་དབང་ཕྱུག་སྒམ་པོ་མཁན་པོ་ཤཱཀྱ་བཟང་པོས་མཛད་པའི་རྣམ་ཐར་དང༌། བླ་མ་དཔོན་ཡིག་གིས་མཛད་པའི་རྣམ་ཐར་དང༌། དྲུང་ཉིད་ཀྱིས་གསུངས་པའི་རྣམ་ཐར་ཡིན་ཟེར་བ་རྣམས་ཀྱི་ནང་ནས་ཁུངས་དག་ངེས་རེ་རེ་ཙམ་བྲིས་པ་ཡིན་པ་ལས། བདག་གིས་ནི་དམ་པ་འདིའི་མངོན་པར་ཤེས་པ་དང༌། ཡི་དམ་གྱི་ལྷས་ཞལ་གཟིགས་པ་སོགས་ཀྱི་རྣམ་པར་ཐར་པ་གང་ཡང་མ་རྟོགས་ཏེ། དམ་པ་འདིའི་ཞལ་ནས། རང་རེ་ལ་ཀརྨ་པའི་མིང་ཐོགས་པ་འདི་ཀརྨ་པ་ཉིད་ཀྱི་ཕྲིན་ལས་ཀྱི་བྱིན་རླབས་ཙམ་ཡིན་གྱི། དེ་ལས་མ་གཏོགས་པའི་ཀརྨ་པའི་སྐུ་སྐྱེ་ཡིན་པ་གཏན་མི་དྲན་ཞིང༌། བྱིས་པའི་དུས་སྐུ་འདྲ་སོགས་ངོས་འཛིན་གྱིས་ཟེར་བ་རྣམས་ལའང༌། ལག་པས་བཟུང་བ་རྣམས་ལ་རེས་ཀརྨ་པའི་སྐུ་འདྲ་ཡིན་པ་སོགས་ཀྱང་ལག་ཏུ་བྱུང༌། རེས་མིན་པ་སོགས་ཀྱང་ལག་ཏུ་བྱུང༌། ཕལ་ཆེར་གཞོགས་ན་ཡོད་པ་རྣམས་ཀྱིས་ལྐོག་ཏུ་བསླབས་ནས་གྲྭ་པ་དང་ནོར་རྫས་འདི་རྣམས་ངའི་གྲྭ་པ་དང་སྐུ་འདྲ་ཡིན་ཞེས་སོགས་སྨྲོས་ཞེས་པ་དང༌། ཡང་དེ་རིང་ལྷ་འདི་དང་འདི་ཞལ་གཟིགས་ཞེས་སོགས་དང༌། རང་རང་དང་མི་མཐུན་པ་རྣམས་ལ་འདི་སྐྱེ་བ་སྔ་ཕྱི་ཐམས་ཅད་དུ་ངན་སོང་དུ་སྐྱེ་བར་འགྱུར་བའི་སྡིག་ཅན་ཡིན་པ་དང་རང་དང་མཐུན་པ་ཀུན་ལ་འདི་སངས་རྒྱས་བྱང་སེམས་ཀྱི་སྤྲུལ་པ་ཡིན་པ་སོགས་བརྗོད་ཅེས་བསླབ་པའི་རྗེས་བརྗོད་བྱས་པ་དང༌། ཁྱད་པར་གཞན་དག་གི་སྐྱེ་བ་སྔ་ཕྱི་སོགས་འདྲི་བ་བྱུང་བ་ལ་གཞོགས་ན་ཡོད་པ་རྣམས་ཀྱིས་དེ་དག་དང་རང་རེ་འབྲེལ་ཚུལ། རང་རེ་ལ་སྤྲུལ་པ་འདི་ལྟར་ཡོད་སོགས་ཚིགས་བཅད་ལྷུག་དུ་མ་བརྩམས་ནས་དེ་དག་ལ་སྟེར་ཞིང༌། དེ་ཡང་དང་པོར་ལུང་བསྟན་ངན་པ་རེ་བྱས་ནས། རྗེས་སུ་གཞོགས་ན་ཡོད་པར་རྣམས་ལ་དངོས་པོ་དྲག་པ་རེ་སྟེར་ན་ཡང་ལུང་བསྟན་བཟང་པོར་བསྒྱུར་ནས་ང་ལ་ཁ་གཡར་བ་ཁོ་ནར་བྱེད་གདའ་བས། སྔར་གྱི་ངའི་རྣམ་ཐར་ཡིན་ཟེར་བ་དེ་ཀུན་ཡིད་རྟོན་ཕེར་བ་མེད། སྔར་གྱི་རྣམ་ཐར་འགའ་ཞིག་ནི་ཁོང་གྲྭ་རྒན་ཁ་ཤས་ཀྱིས་ངེད་རང་ཀརྨ་པ་ཡིན་པར་བསྒྲུབ་པའི་ཆེད་དུ། ཀརྨ་པ་གོང་མ་རྣམས་ཀྱི་རྣམ་ཐར་ལ་དཔེ་བྱས་ནས་གཞན་ཡིད་ཆེས་སྐྱེ་བའི་ཆེད་དུ། ངས་དྲུང་ཉིད་ཀྱིས་མཛད་པ་ལྟར་བཅོས་པའི་རྣམ་ཐར་བསྒྲིག་གོ་ཞེས་བསྒྲིག་མཁན་ཡང་དུ་མ་སྣང་ལ། བདག་རང་གིས་བྱས་པའི་རྣམ་ཐར་བདག་ཚུལ་བཅུ་གཉིས་པ་ནི་ཚེ་འདིར་བདག་ལ་དེ་ལྟ་བུའི་རྣམ་ཐར་ཡོད་པ་མིན་ཀྱང་ཚེ་རབས་ཕྱི་མར་ཞིང་འདིར་སྔགས་ཀྱི་ལམ་གྱིས་མཆོག་གི་སྤྲུལ་སྐུའི་མཛད་པ་བཅུ་གཉིས་སྟོན་པའི་ཚུལ་ལ་རྣམ་ཐར་དེ་ལྟ་བུའི་ཞིང་སྦྱོང་བའི་སྨོན་ལམ་བྱས་པ་ཡིན། ཞྭ་དམར་བའི་སྤྲུལ་སྐུ་དཀོན་མཆོག་ཡན་ལག་ཀྱང་བདག་གི་མངོན་ཤེས་ཀྱིས་རྟོགས་པ་མིན། སྤྲུལ་སྐུ་ཆོས་ཀྱི་གྲགས་པ་ཉིད་ཀྱི་བཀའ་ལུང་གིས་ཞབས་ཏོག་བྱེད་དགོས་བྱུང་བ་ཡིན། ཞེས་བཀའ་སྩལ་ལ།

དེ་ལྟའི་བཀའ་སྩལ་དེ་ཡང་ཁ་ཅིག་གིས། དྲུང་ཉིད་ལ་སྐྱེ་བ་དྲན་པ་སོགས་མངའ་ཡང་མི་དྲན་པར་རྫུ་བས། གསུང་དེ་དག་སྒྲ་ཇི་བཞིན་པ་མ་ཡིན་ནོ། །ཞེས་ཐམས་ཅད་ཟེར་མོད་ཀྱང༌། བདག་ཅག་གི་རྣམ་པར་རྟོག་པ་ལ། རྗེའི་གསུང་འདི་ནི་སྒྲ་ཇི་བཞིན་པ་ཁོ་ནར་བདེན་ཏེ། ཅིའི་ཕྱིར་ཞེ་ན། དེ་ལྟའི་མི་ཆོས་བླ་མའི་ཡོན་ཏན་མངའ་ན་དེང་སང་དེ་ལྟར་མངའོ་ཞེས་ཞལ་འཆེས་པ་ལ་གདུལ་བྱ་དག་དེ་ལྟར་ལོག་པར་རྟོག་པ་ཡོད་ན་དེ་བཟློག་པའི་ཆེད་དུ་དེ་ལྟར་གསུངས་པའི་དགོས་པ་ཡོད་སྲིད་ཀྱང༌། དེང་སང་དེ་ལྟར་གསུངས་པ་ལ་དགོས་པ་མེད་པའི་ཕྱིར། དེ་ལྟར་བླ་མ་འདི་ལ་ཀརྨ་པའི་རྫུ་འཕྲུལ་སོགས་ཀྱི་ཆོས་གང་དང་ཡང་མི་ལྡན་ཀྱང་ཀརྨ་པ་མ་ཡིན་པར་མི་འགྱུར་ཏེ་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་སྤྲུལ་པ་ཐམས་ཅད་ལ་སངས་རྒྱས་ཀྱི་ཡོན་ཏན་ཐམས་ཅད་དང་ལྡན་ཞིང་སངས་རྒྱས་ཀྱི་གཞན་སེམས་ཤེས་པ་དང་སྐུ་སྐྱེ་དྲན་པ་སོགས་ཀྱི་ཡོན་ཏན་དང་ལྡན་པར་སྤྲུལ་ཞིང་བྱིན་གྱིས་མི་བརླབ་པ་དུ་མ་མ་མཐོང་བའི་ཕྱིར། དཔེར་ན་སངས་རྒྱས་ཀྱི་སྤྲུལ་སྐུ་ཁྱི་ཕག་རྣམས་ལའང་སངས་རྒྱས་ཀྱི་སྔོན་གནས་རྗེས་དྲན་སོགས་ཀྱི་ཡོན་ཏན་མི་སྣང་ཡང་སངས་རྒྱས་ཀྱི་སྤྲུལ་སྐུ་མ་ཡིན་པར་བརྗོད་མི་ནུས་པ་བཞིན་ནོ། །

དེ་ལྟ་ན་དམ་པ་འདིས་སྔོན་གནས་དང་རྫུ་འཕྲུལ་བསྟན་མ་བསྟན་ཅི་ཡིན་ཀྱང༌། ཉམས་སྣང་ཙམ་མིན་པར་ཐ་མལ་པའི་སྐྱེ་བོ་དག་གི་མཐུན་གྲུབ་ཏུ་རྫུ་འཕྲུལ་གྱི་སྣང་བ་ནི་བྱུང་བར་སྣང་སྟེ། རྒྱ་ནག་རྒྱལ་པོ་ཅིང་ཏེས་དོམ་ཚ་གོ་ཤྲི་ལ་འདི་ཀརྨ་པའི་གསེར་ཡིག་པ་བརྫུས་མའོ་ཞེས་ཆད་པ་བཅད་པའི་སྐབས་སུ། དྲུང་ཉིད་ཞྭ་ནག་དང་བཅས་ནམ་མཁའ་ལ་བྱོན་པ་གསེར་ཁང་ནང་མའི་རྒྱལ་བློན་ཕལ་གྱིས་མཐོང་བ་དང༌། དེའི་ཚེ་བྱ་ཚེ་རིང་གཉིས་ཀྱིས་ཕོ་བྲང་གི་རྩེ་མོ་ལ་བསྐོར་ནས་གར་བྱེད་པ་དང༌། གོང་མ་རྒྱལ་པོའི་གདན་འདྲེན་གྱི་ཐའི་ཀྱན་སོགས་གསེར་ཡིག་པ་རྣམས་སྒར་དུ་མི་རིང་བར་སླེབ་མཚམས། གངས་རིའི་རྩེར་འཇའ་སྤྲིན་གྱི་དབུས་ན་དབུ་ཞྭ་ཞྭ་ནག་དང་བཅས་པར་གསེར་ཡིག་དམག་མི་དང་བཅས་པས་མཐོང་བ་དང༌། ཡང་ཉག་ཆུའི་དར་ལ་བྱོན་པས་ཉག་རོང་པ་ཁ་ཅིག་གིས་ཆུའི་ཐད་ཀྱི་ནམ་མཁའ་ལ་བྱོན་པ་དང༌། ཡང་ཁམས་ཀོང་སོགས་གྱི་ཡུལ་གནས་ཕལ་ཆེར་དུ་བྲག་ལ་ཕྱག་ཞབས་ཀྱི་རྗེས་བྱོན་པ་དང༌། ཀོང་པོ་ནས་སོགས་ཟམ་མཁར་དགོན་པའི་ཞིང་ཐམས་ཅད་ཁྱབ་པའི་ཕྱག་ནས་གནང་བ་ལ། སོ་ཀ་ས་བོན་དུ་གྱུར་ཏེ་མྱུ་གུ་སྐྱེས་པ་དང༌། སྐུ་གཟུགས་དང་ཐང་ཀ་སོགས་ཀྱི་ཐད་ཀའི་བར་སྣང་གི་ནམ་མཁའ་ལ་ཕྱག་ནས་མང་པོ་ཞག་དུ་མར་གནས་པ་སོགས་ནི་བགྲང་གིས་མི་ལང་བར་བྱུང་ཞིང༌། ཕྱག་ཞབས་ཀྱི་རྗེས་རྡོ་ལ་བྱོན་པ་ཕལ་ཆེར་ནི་རྡོ་བའི་དབྱིབས་ལ་འདྲ་བཟོ་བྱས་པའང་བག་ཙམ་སྣང་བས། སྐལ་བ་དང་ལྡན་པ་དག །དམ་པ་འདི་ལ་ཡོན་ཏན་ཡོད་ཀྱང་རུང་མེད་ཀྱང་རུང༌། ཚོགས་སོག་པའི་རྟེན་མི་མཛད་ཀྱང་རྫུན་དང་ཟོག་གི་ཁུངས་བཅོལ་བའི་སྡིག་བསོག་པའི་རྟེན་མ་མཛད་ན་དགའ་བར་སེམས་སོ། །

གཞན་ཡང་ཡུལ་ཕྱོགས་རེ་རེ་ཞིང༌། དམ་པ་འདིས་རྫུ་འཕྲུལ་ཡ་མ་ཟུང་མཐོང་བའི་ལོ་རྒྱུས་ནི་ཟད་མི་ཤེས་པ་འདུག་པས་འབྲི་བར་མ་ལྕོགས། དོན་ལ་གཞན་སེམས་མཁྱེན་མི་མཁྱེན་ཅི་ཡིན་ཀྱང༌། དད་པ་ཡོད་མེད་ཅི་རིགས་པ་སྐུ་མདུན་དུ་འོང་བ་ཕལ་མོ་ཆེ་དག་གིས། བདག་གིས་འདི་ལྟར་བསམ་པ་དང་གསང་ནས་སྤྱད་པ་ཐམས་ཅད་སྒྲིབ་མེད་དུ་མཁྱེན་པར་འདུག་ཅེས། བདག་ལ་འདི་དང་འདི་ལྟའི་མངོན་ཤེས་ཐོགས་མེད་དུ་གསུངས་ཞེས་གླེང་བ་བགྲང་གིས་མི་ལྕོགས། དེ་ལྟར་ཟེར་བ་ཕལ་ཆེར་ཅིག་ཐུགས་འཛིན་འཛིན་དང་སྐལ་བ་ཆེ་ཆེ་པོར་རློམ་པའི་རྫུན་ཡིན་པར་ཡང་དོགས་ལ། རྗེ་ཡིས་གསུངས་པ་ཕལ་ཆེར་ཐོག་ཏུ་ཐོག་པ་ནི་དམ་པ་འདི་ཤེས་རབ་ཟབ་པས་གང་ཟག་དེའི་བྱེད་སྤྱོད་ཀྱི་རྗེས་སུ་དཔགས་པ་ལས། དེའི་སྐྱོན་ཡོན་ཕལ་ཆེར་མཁྱེན་འགྲོ་བ་ཞིག་གདའ་བས། ཞལ་སྔ་ནས་སྐུ་རྩེད་ཀྱི་ཚུལ་དུ། ངས་མཐོང་ཐོས་མེད་ཀྱང་ལེགས་ཉེས་ཕལ་ཆེར་རྟོགས་འོང་བ་མིག་དང་ལྕེ་ལ་བརྟགས་པས་ཤེས་པས། ལྕེ་རྐྱོང་ཞིག་ཅེས་བཞད་གད་དུ་མཛད། སྐལ་ལྡན་བླུན་དད་ཅན་ལ་ལ་ནི་རྗེ་དྲུང་དུ་རྣམ་རྟོག་ངན་པ་འགྱུར་མི་ཕོད་པ་སྐད་ཟེར་བའང་སྣང༌།

ཡང་དུས་ཕྱིས་དབུས་གཙང་ཁམས་གསུམ་ནས་ཐུགས་དམ་བརྟག་པ་ཞུ་བ་མང་དུ་ཡོང་བ་ཐམས་ཅད་ལ། བདག་ལ་དེ་ལྟ་བུའི་ཆ་མི་འཚལ་ཞེས་ལུང་སྟོན་པར་མི་མཛད་དེ། ཡུམ་ལས། ཕྱིར་མི་ལྡོག་པའི་བྱང་ཆུབ་སེམས་དཔའ་ཆེན་པོ་ནི་ཁྱོད་ལ་བུ་ཕོ་ཞིག་བཙའ་བར་འོང་ངོ་ཞེས་སམ་བུ་མོ་ཞིག་བཙའ་བར་འོང་ངོ་ཞེས་ལུང་མི་སྟོན་ཏེ་དེ་ལྟ་བུ་ལ་སོགས་པའི་ལུང་བསྟན་པའི་ཉེས་པ་དེ་དག་ཡོང་ཡེ་མི་འབྱུང་ཞེས་འབྱུང་བ་ལྟར་མཛད་ལ་དུས་ཕྱིས་དད་པ་ཅན་འགའ་ཞིག་གིས་རང་རང་གི་ཕ་མ་ཤི་བ་ལ་སྐྱེ་གནས་ལུང་སྟོན་དགོས་ཞེས་མཆི་མ་འབྱིན་བཞིན་ཞུ་བ་ཀུན་ལ། སྡུག་གེ་འདི་ཀུན་གྱི་ངོ་བཟློག་མཚེར་གསུངས་ནས་འགྲོ་བ་རིགས་དྲུག་གང་དུ་སྐྱེ་བའི་ཟན་ཧྲིལ་གྱི་ནང་དུ་མིང་བཅུག་པའི་བརྟག་པ་རེ་མཛད་ནས་སོ་སོ་ལ་གཏད་པར་མཛད་སྣང༌། སྔོན་གྱི་གནས་དྲན་པའི་རྗེས་བརྗོད་ཀྱང་ཀརྨ་པ་གོང་རྣམས་ཀྱི་རྣམ་ཐར་ལས། རྒྱ་བོད་ཀྱི་པཎ་གྲུབ་ཕལ་ཆེར་ཀརྨ་པ་དང་ཐུགས་རྒྱུད་གཅིག་པའི་རྣམ་ཐར་སྣང་བ་ཀུན་ཞལ་སྔ་ནས་འཆད་པའི་ཚེ། བླུན་པོ་ཕལ་ཆེར་གྱིས་དྲུང་ཉིད་དེ་ལྟར་སྐྱེ་བ་བཞེས་པར་ཞལ་འཆེས་པར་སྣང་ངོ་ཞེས་སྙམ་པའང་སྣང་མོད། འཆི་འཕོ་བ་དང་སྐྱེ་བ་མཁྱེན་པ་ལྟར་སྣང་བའང་རྨི་ལམ་དུ་གང་ཟག་ཚེ་འདས་དག་བྱུང་བ་དང༌། ཤི་བ་དེ་གཞན་དུ་སྐྱེ་བ་སོགས་རྨིས་ཞེས་གསུངས་པ་ཙམ་ལ་སྐུ་འཁོར་བ་རྣམས་ཀྱིས་སྒྲོ་བཏགས་ནས་ཆེ་གེ་ཤི་བའི་བར་སྲིད་གཟིགས་བྱུང༌། ཉེ་གེ་ཤི་བ་འདིར་སྐྱེས་འདུག་ཅེས་གསུངས་སོ་ཞེས་དྲིལ་སྒྲོག་ཤིང་འདུག་པ་རྣམས་ནི་ལེགས་བྱས་སུ་མ་མངོན་ཏེ། དམ་པའི་ལེགས་སྤྱད་ལ་སྒྲོ་སྐུར་དུ་བྱས་པའི་ཕྱིར་དེ་ལྟ་ནའང་དམ་པ་འདིའི་རྨི་ལམ་གྱི་ལྟས་ཕྱིས་ཐོག་ཏུ་བབས་པ་ནི། དམ་པ་གཞན་གྱི་མངོན་ཤེས་ལས་ཆེས་རྣོ་བར་སྣང་ངོ༌། །

ཟག་ཟད་ཀྱི་མངོན་ཤེས་ཡོད་མེད་ཅི་ཡིན་ཀྱང་སྤང་གཉེན་འབྱེད་པའི་ཤེས་རབ་གཞན་གྱི་སྒྲ་ཕྱི་ལ་མ་ལྟོས་པར་གསུང་རབ་ཆེན་པོ་གཟིགས་ཙམ་གྱིས་འབྱེད་པར་ནུས། ཁྱད་པར་ལྟོས་བཅས་ཀྱི་སློབ་མ་རྣམས་ཀྱི་སྤྱོད་ལམ་ཙམ་གཟིགས་པས་མ་ཞུས་ཀྱང་སོ་སོའི་ཞི་ལྷག་གི་ཉམས་རྣམས་མཁྱེན་ནས། གེགས་སེལ་བོགས་འདོན་དུས་ལས་མི་ཡོལ། ཁྱད་པར་རྩ་རླུང་ཐིག་ལེའི་ལུས་རྟེན་བཟང་ངན་གྱིས་དབང་ཁྲིད་སོགས་ཐེབས་མི་ཐེབས་ཀྱི་རིགས་རྣམས་ཀྱང་བརྟགས་དཔྱད་མཛད་དེ་ལེགས་པར་མཁྱེན། ཉམས་མཐོ་དམན་སེམས་སློངས་ན་ཚ་སོགས་ཕལ་ཆེར་གསན་པ་དང་གཟིགས་པ་ཙམ་གྱིས་མ་ཞུས་ཀྱང་འདིའི་རིགས་ལ་འདི་ལྟར་འོང་ཞེས་ཐོགས་མེད་དུ་བཀའ་སྩལ། ཁྱད་པར་དམ་པ་ཉིད་ལ་ལྟོས་པ་བཅས་ནས་ཕན་ཐོགས་པར་འགྱུར་བའི་རིགས་འདུག་ན། མི་ཆེ་ཆུང་རིགས་མཐོ་དམན་སྤྱོད་ལམ་མཛེས་མི་མཛེས། འབུལ་བ་དང་ཞབས་ཏོག་ཆེ་ཆུང་ལ་མ་ལྟོས་པར། འཁོར་དུ་སྡུས་ནས་དེ་བློ་ཅི་འཕེལ། བག་ཅི་དྲོས་ཀྱིས་བློ་བསྒྱུར་ཏེ་སྨིན་གྲོལ་ལ་འགོད་ཅི་ཐུབ་མཛད་ལ། ཕན་ཐོགས་པའི་རིགས་མི་གདའ་ན་མི་དེ་དད་གུས་ཆེ་བ་སྐད། མཁས་བཙུན་སྟོན་སྒོམ་རིགས་ནོར་སོགས་ཅི་ལྟར་ཆེ་ཡང་ཚེ་འདིའི་ཟང་ཟིང་དང་མཐོང་བཀུར་ཅི་བསྐྱག་དབང་ཁྲིད་ལུང་གསུམ་ཙམ་གྱིས་འདོད་པ་བསྐང་བ་ལས། གཞན་བཏང་སྙོམས་སུ་འཇོག་ལ། དེས་ན་སྐལ་བ་དང་ལྡན་པ་དག་དམ་པ་འདི་ལ་ཅི་མཛད་ལེགས་མཐོང་ཅི་གསུང་ཚད་འཛིན་གྱི་ཡིད་ཆེས་པའི་བློ་སྙིང་བཀལ་ནས་མངོན་མཐོ་ངེས་ལེགས་ཀྱི་ལམ་བསྒྲུབ་པར་སེམས་ཤིང་སྒྲུབ་པའི་ལག་ལེན་བསླབས་ན་ཤེས་པར་འགྱུར་ལ། དེ་ལྟར་ཤེས་པས་ཉམས་སུ་བླངས་ན་ཡོན་ཏན་སྐྱེ་བར་འགྱུར་བ་དག་ལ་མ་མཛངས་མས་བུ་གསོ་བ་ལྟར་མཛད་པར་སྣང་བས། ཐར་འདོད་དག་ལ་རྣམ་པར་ཐར་པ་འདི་ཁོ་ན་བཀའ་དྲིན་ཆེའམ་སྙམ་མོ། །

དེ་ལྟར་ནའང་དམ་པ་འདིའི་སྐུ་གསུང་ཐུགས་ལ་ཡོན་ཏན་བཞུགས་པ་རྣམས་ལས་ཡོན་ཏན་ངང་པས་ཆུ་ལས་འོ་མ་ལེན་པ་ལྟར་ལེན་པར་བྱེད་པ་ནི་སྲིད་པ་ཙམ་ལས་གཞན་དུ་ཡོད་པ་མིན་ཏེ། ཆོས་འདོད་པ་སྐད་ཟེར་བ་ཀུན་ཀྱང་དབང་དུ་ཐོབ། ཁྲིད་དུ་ཐོབ། ལུང་དུ་ཐོབ་ཟེར་ནས་དེས་ཐོབ་ལོ་བསགས་པ་སུ་མང་ལ་ངའི་རྩ་བའི་བླ་མ་དེ་ཡིན་ཟེར་ནས་ཞེན་ཡུས་ཀྱི་རྒྱུ་ཤེ་འདབ་པའི་སྡིག་བསོག་པ་ཙམ་ལ་བསྟན་པ་སྤེལ་བ་དང་བསྟན་པ་འཛིན་པར་རློམ་པ་ལས། བླ་མ་དམ་པའི་སྒོ་གསུམ་གྱི་རྣམ་ཐར་ཅི་འདྲ་བ་དེ་འདྲ་བར་ཀུན་ཏུ་སྤྱོད་པའི་སྒོ་ནས། བླ་མའི་ཐུགས་རྒྱུད་ལ་ཡོན་ཏན་ཅི་ལྟར་བཞུགས་པ་ལྟར་རང་རེའི་རྒྱུད་ལ་མངོན་རྟོགས་བསྐྱེད་དགོས་པས། དེའི་ཐབས་རྟེན་འབྲེལ་བླ་མ་ལ་རག་ལས་པས་དེའི་ཆེད་དུ་སྲོག་འདོར་ན་ལོངས་སྤྱོད་ལྟ་ཅི་སྨོས་དགོས་སྙམ་སྟེ། བླ་མ་བསྟེན་པའི་ཚུལ་ལ་འཕྲིག་ཚུད་རེ་རེ་ཙམ་ཡང་མི་སྣང་བས། དེང་སང་དམ་པ་འདིའི་དཀོར་ལ་འདུས་པ་སྟོང་ཕྲག་ཙམ་རེ་འཁོར་མར་འབྱུང་བར་སྣང་བ་ལ་ཡིད་ཤིན་ཏུ་མུག་པར་སྣང་བ་སྟེ་ཞར་ལས་འོངས་པའོ། །

དེ་ལྟར་དམ་པ་འདིའི་སྐུའི་མཛད་པ་ནི་དད་ལྡན་རྣམས་ཀྱིས་གསོལ་བ་བཏབ་པ་དང་མཉམ་པར་བཞག་པ་དང༌། ན་འཆི་སོགས་སྡུག་བསྔལ་གྱིས་མནར་བ་རྣམས་ཀྱི་མདུན་དུ་རྫུ་འཕྲུལ་གྱིས་ཡིན་ནམ། མོས་ལྡན་གྱི་དག་སྣང་གི་མཐུ་ཡིན་ནམ། གང་ལྟར་ཀྱང་རུང་དངོས་སུ་ཕེབས་ནས་ཞལ་སྟོན་པ་དང༌། གཞན་ཡང་འཕྲལ་དུ་ཞལ་སྟོན་པ་དང༌། ཕྱག་དབང་ཕྱག་མདུད། ཆོས་འབྲེལ། བཞུགས་གྲལ་འཕྲོས་གཏམ། ཐུགས་རྩོམ། བཀའ་ཤོག །ཕྱག་བྲིས། བཀའ་ཤོག་ཞལ་བཀོད། ཞུ་ཡིག་གཟིགས་རྟོག །དངོས་སྤྱད་བརྟག་དཔྱད། ཕྱི་འགྲོས་རྫོང་རྟ། འབུལ་བ་བཞེས་ལེན། སྒྲ་དང་རྩིས་ཀྱི་ས་རིས། ཆོས་འཇིག་རྟེན་གྱི་ཞལ་བཀོད། ཞུ་དག་གཟིགས་རྟོག །སྐད་ཆ་དྲི་བརྩད། སྔགས་ཀྱི་ཕྱག་ལེན་དང་ཕྱག་རྒྱ་སློབ་པ། གསོལ་ཇ་དང༌། གསོལ་བ་བཞེས་པ། སྐུ་གཟུགས་འབྲི་བ་དང་འབུར་དོད་ཀྱི་བཀོད་པ་སོགས་ཐང་གཅིག་ཡུད་ཙམ་རེ་ལའང་བར་མ་ཆད་པར་ལྷན་ཅིག་ཏུ་འཁྲུགས་ཤིང༌། དེ་ལྟ་བུའི་དགེ་བའི་སྤྱོད་པ་གང་ཟག་གཞན་གྱིས་བལྟས་ནས་སྐུ་འོ་བརྒྱལ་བའི་སྡུག་བསྔལ་བཟོད་དུ་མེད་པ་རྣམས་ལ་ལུས་སེམས་ཤིན་ཏུ་སྦྱངས་པ་ལ་མངའ་དབང་བརྙེས་པས། གཞོན་ནུ་རོལ་རྩེད་ཀྱི་ངང་ནས་མཛད་པ་ཅི་ལྟར་བརྩམས་དྲུང་དུ་འཁོད་པ་ཀུན་གྱིས་མཐོང་ཡང༌། ཇི་ལྟར་མཛད་མ་རིག་པར་ཕྱིས་གྲུབ་ཟིན་ནས་མིན་པར་མི་རྟོགས་པས། ཚེགས་ཆུང་ངུས་དོན་རྒྱ་ཆེན་པོ་ཐོབ་པར་མཛད་པ་དང༌། གསུང་གི་མཛད་པ་ནི་ངག་ཚིག་དྲི་མ་མེད་པས་དབང་པོ་དང་འཚམས་པར་ཆོས་རྒྱུན་ཆད་མེད་པར་སྟོན་ཅིང༌། མདོ་སྔགས་དགོངས་འགྲེལ་དང་བཅས་པའི་འཆད་རྩོད་རྩོམ་པས་དུས་འདའ་ཞིང༌། འཕྲལ་དུ་ཅོ་འདྲི་དང་བཞད་གད་མཚང་འབྲུ་སུན་འབྱིན་སོགས་ཅི་གསུངས་ཚད་དམ་པའི་ཆོས་ཀྱི་གནད་ཁར་ཕོག་སྣར་ཕོག་གི་གདམས་ངག་ཁོ་ནར་སྟོན་པ་འདི་ནི། བླང་དོར་གྱི་གནས་མན་ངག་གི་གསང༌། ཆོས་བརྒྱད་རྨང་འདོན། བདག་འཛིན་དང་མཚན་འཛིན་རྩད་འབྱིན། སྲིད་ཞིའི་དགེ་མཚང་སྟོན་པའི་མན་ངག་ཁོ་ནར་འབྱུང་ཞིང༌། ཐུགས་ཀྱི་མཛད་པ་ནི། མ་རྒན་རིས་མེད་ལ་སྙིང་རྗེ་ཆེན་པོས་མ་བཟོད་ནས་དམ་པའི་ཆོས་ཀྱི་བླང་དོར་དཀའ་བ་ཆེན་པོས་དང་གར་ལེན་འདོད་པ་དག་ལ། འདི་ལ་ཐབས་ཅི་ལྟ་བུས་ཕན་ཐོགས་ན་ཞེས་དེའི་ཆེད་ཁོ་ནར་ཕངས་པ་མེད་པར་སྒོ་གསུམ་བཀོལ་བ་ལ་མཚེར་བག་མེད་ཅིང༌། མདོར་ན་གཞན་རྒྱུད་འདུལ་བའི་ཐབས་ཀྱི་འདུལ་བའི་ཆོས་ཚུལ་ལྟ་བུ་ཞིག་གི་མཁྱེན་པ་ལ་དཔགས་ན་སྐུ་ཚེ་རིལ་འདུལ་བ་ལ་སྦྱངས་པ་ལྟ་བུ། དེ་བཞིན་མངོན་པ། དབུ་མ། ཕར་ཕྱིན། གསང་སྔགས་ལ་རྒྱུད་སྡེ་བཞི་དང༌། བླ་མེད་རང་ལའང་ཕ་རྒྱུད་མ་རྒྱུད་གཉིས་མེད་ཀྱི་རྒྱུད་རྣམས་མཁྱེན་པའི་མཁྱེན་པ་རེ་རེ་ཞིང་དཔགས་ན་འདི་ཅི་ལྟ་བུའི་སྒོ་ནས་མཁྱེན་ཞེས་བསམ་པར་མི་ནུས་པ་སྟེ། རང་རེ་མ་དག་པའི་མཐོང་བ་ནི་དེ་ཙམ་ཞིག་ཏུ་ཟད་དོ། །

གསུམ་པ་རྩོམ་པ་མཐར་ཕྱིན་པའི་བྱ་བ་ལ་གསུམ་ལས། བརྩམས་པའི་དགེ་བ་བསྔོ་བ་ནི།

དེ་ལྟར་བདག་གི་ཟག་བཅས་ཟག་མེད་ཀྱི། །

དགེ་བ་བསགས་དང་མཁའ་ཁྱབ་སངས་རྒྱས་དང༌། །

སེམས་ཅན་ཀུན་གྱི་དགེ་བ་ཇི་སྙེད་པས། །

མཁའ་ཁྱབ་ཀུན་གྱི་སྒྲིབ་པ་ཕྱིར་བསལ་ནས། །

ཚོགས་གཉིས་རྫོགས་པའི་བྱང་ཆུབ་མཆོག་གི་སྐུ། །

ཡང་དག་རྫོགས་སངས་རྒྱས་པ་འགྲུབ་ཕྱིར་བསྔོ། །

ཞེས་པ་ནི་གོ་སླ་ལ།

ཇི་ལྟར་བརྩམས་པའི་ཚུལ་ནི།

ཞེས་འདི་རྗེ་བཙུན་འགའ་ཡིས་བསྐུལ་བ་ལས། །བརྩམས་ནས་རང་གི་མྱོང་བ་བརྗོད་པ་ཡིན། །

ཞེས་པ་ནི། རྣམ་པར་ཐར་པ་ཚིགས་སུ་བཅད་པ་འདི་ཉིད། ཞྭ་དམར་ཅོད་པན་འཛིན་པ་ལྔ་པ་ཆོས་ཀྱི་རྗེ་དཀོན་མཆོག་འབངས་ཀྱི་ཞལ་སྔ་ནས་དང༌། དཔལ་འཇིག་རྟེན་གསུམ་མགོན་གྱི་ཁྲི་ཐོག་བཅོ་ལྔ་པ་ཆོས་ཀྱི་རྗེ་རིན་ཆེན་ཆོས་ཀྱི་རྒྱལ་པོ་དང༌། བྱང་སེམས་དཔལ་འབྱོར་དོན་གྲུབ་ཀྱི་རྣམ་འཕྲུལ་གསུམ་པ་རྒྱལ་ཚབ་སྤྲུལ་སྐུ་གྲགས་པ་དཔལ་འབྱོར་ནས་དང༌། ཆོས་ཀྱི་རྗེ་དཔའ་བོར་གྲགས་པ་རྒྱལ་བའི་སྲས་པོ་གཙུག་ལག་ཕྲེང་བ་དང༌། པཎྜི་ཏ་རྡོ་རྗེ་རྒྱལ་པོ་སོགས་དད་ལྡན་གྱི་སློབ་མ་རྣམས་ཀྱིས་གསོལ་བ་བཏབ་པའི་ངོར་མཛད་པའོ། །

རྣམ་ཐར་དེ་ལྟ་བུའི་རྗེས་སུ་འཇུག་རིགས་པར་གདམས་པ་ནི། ཁོ་བོས་སངས་རྒྱས་དང་བྱང་ཆུབ་སེམས་དཔའ་སྤྱད་པ་མཐའ་ཡས་པའི་རྗེས་སུ་སློབ་པའི་སྤྱོད་པ་ལ་སྨོན་ལམ་ཆེས་འདུན་པར་ཡོད་པ་བཞིན་རྗེས་སུ་འཇུག་པར་མོས་པ་རྣམས་ཀྱང་མ་རྒན་མཐའ་ཀླས་ཀྱི་དོན་དུ་བྱང་ཆུབ་བསྒྲུབ་པའི་མཛད་པ་དང་རྣམ་ཐར་ལ་སློབས་ཤིག །དེ་ལྟར་གདམས་པ་ནི། དྲུང་ཉིད་ཀྱི་མཛད་ཕྲིན་མཁའ་མཉམ་གྱི་སེམས་ཅན་རྫོགས་སངས་རྒྱས་ཀྱི་ཆེད་དུ་སྒྲོལ་བ་ལས་མ་གཏོགས་དོན་དང་མི་ལྡན་པའི་རྣམ་པར་ཐར་པ་ཅུང་ཟད་ཀྱང་མེད་ལ། ཕྱིན་ཆད་རྗེ་འདི་ལྟ་བུ་དང་སྐུ་ལ་དངོས་སུ་མ་འཇལ་བ་རྣམས་ཀྱིས་རྗེ་འདིས་བསྒྲུབ་པར་མཛད་པའི་སྐུའི་རྟེན་དང༌། རྗེ་འདིའི་བྱིན་གྱི་རླབས་པའི་སྐུ་གཟུགས། རྗེ་འདི་ཉིད་ཀྱི་སྐུ་རྣམས་ལ་བལྟ་བ་དང༌། གསུང་དངོས་སུ་མ་ཐོས་པ་རྣམས་རྗེའི་གསུང་རབ་རྣམས་ལ་རྟོག་པ་དང༌། ཐུགས་ཀྱི་རྣམ་ཐར་དངོས་སུ་མ་དཔོགས་པ་རྣམས་རྟོགས་ལྡན་གྱི་སློབ་མ་དག་གི་རྣམ་ཐར་ལས་ཤེས་པར་འགྱུར་ཞིང༌། མཛད་འཕྲིན་དངོས་སུ་མ་རྟོགས་པ་དག་ཀྱང་མཚན་ཙམ་ཐོས་པས་བ་སྤུ་འགྲེང་ཞིང་མཆི་མ་བཀུ་བའི་ཚུལ་ལས་རྟོགས་པར་འགྱུར་ལ། ཐ་ན་དཀོན་མཆོག་གསུམ་གྱི་བརྡ་དོན་ཙམ་ཀྱང་མི་རྟོགས་པའི་བློ་ཁ་བཀྲ། ཨ་ཤ །བི་ཤུ། སྣུ་རྗེ། སོག་པོ་སོགས་མཐའ་འཁོབ་མི་ཁོམ་པའི་གནས་སུ་སྐྱེས་པ་རྣམས་ཀྱིས་ཀྱང༌། ཀརྨ་པ་མི་བསྐྱོད་རྡོ་རྗེ་ཞེས་ཐོས་པ་ཙམ་གྱིས་རང་རང་གི་ཕ་མ་ལྟར་གཅེས་འཛིན་གྱི་དད་པ་བྱེད་པ་ཁོ་ནར་སྣང་ངོ༌། །

ཐམས་ཅད་མཁྱེན་པ་མཉམ་མེད་ཀརྨ་པ། །མི་བསྐྱོད་རྡོ་རྗེ་ཞེས་དེའི་མཛད་པའི་ཚུལ། །ཉིད་ཀྱིས་འབྲེལ་བར་མཛད་པ་རྟོགས་དཀའ་བས། །དེ་དོན་ཅུང་ཟད་ལེགས་པར་གསལ་བར་བྱས། །དགེ་དེས་འགྲོ་ཀུན་རྒྱལ་བ་ཀརྨ་པའི། །གོ་འཕང་འགྲུབ་པའི་ཆེད་དུ་བསྔོ་བར་བྱ། །

ད་དུང་རང་རེ་མ་དག་པའི་མཐོང་སྣང་གིས་མཛད་པ་ཅུང་ཟད་ཚིགས་སུ་བཅད་དེ་བརྗོད་པ་ནི། མཐོན་པོའི་གོ་སར་བཞུགས་ཀྱང་དམན་དང་མཉམ་འགྲོ་མཛད། །ཐུགས་ལ་གང་ཤར་གསུངས་ཡང་དགོངས་པ་དཔོགས་མི་ནུས། །བྱིས་པའི་རོལ་རྩེད་དག་གིས་སྣོད་ལྡན་གར་ཡོད་འཚོལ། །འཁོར་མང་གཡེང་བས་དཀྲུགས་ཀྱང་དབེན་ལས་བསྐྱོད་མི་ནུས། །བྲེ་མོའི་གཏམ་མང་གསུང་ཡང་གཞན་ཕན་ཁོ་ནར་ཟད། །ཆོས་བརྒྱད་སྒྲུབ་བློ་ཟད་ཀྱང་རྙེད་བཀུར་སྤྲིན་ལྟར་འདུ། །སོ་སོའི་བསམ་པ་དགོངས་ཀྱང་རྒྱུད་ལ་རྟོགས་ཕྱིར་འདྲི། །ཐོས་བསམ་རྒྱ་མཚོར་མཛད་ཀྱང་ཆོག་ཤེས་མེད་པས་བརྩོན། །སྤྱོད་ལམ་རྣལ་མར་བཞུགས་ཀྱང་རོལ་གར་དུ་མར་སྣང༌། །ཀུན་དང་སྤྱོད་པ་བསྟུན་ཀྱང་གཞན་གྱིས་དཀྲིར་མི་བཏུབ། །ཕྱོགས་ཞེན་ཆགས་སྡང་མེད་ཀྱང་གཟུ་བོར་དམ་ཆོས་སྟོན། །དངོས་སུ་འདུལ་མི་ནུས་ཀྱང་བརྒྱུད་ནས་ཐབས་ཀྱིས་འདུལ། །གཞན་ལ་ཕན་པར་འགྱུར་ན་སྐྱོན་མཚང་མཐའ་དག་བཀྲོལ། །སེམས་ཅན་ཟད་མེད་དགོངས་ཀྱང་སྡུག་བསྔལ་ཅན་ལ་བརྩེ། །ཆེད་དུ་སྒྲིམ་པ་མེད་ཀྱང་ངང་གི་དགེ་དང་སྡིག །འདོར་ལེན་རང་བཞིན་ཉིད་དུ་ལྷུན་གྱི་གྲུབ་དེ་མཚར། །འཕྲལ་དུ་ཅོལ་ཆུང་འབྱུང་མེད་འདྲ་ཡང་དམ་པ་ཡི། །རང་བཞིན་ཤེས་རྣམས་འདྲེས་བཞིན་བརྟགས་ན་དད་པ་འཕེལ། །ཀུན་གྱིས་བླ་མར་འཛིན་ཀྱང་དཔོན་གྱི་ང་རྒྱལ་མེད། །རིགས་རྒྱུད་མཐོ་བ་མིན་ཀྱང་གཞན་ལས་ཡ་རབས་ཆེ། །རང་ལ་དམན་པར་དགོངས་ཀྱང་ཞུམ་མེད་དགེ་ལ་བྲོད། །འཕྲལ་ཕུགས་མཛད་པ་གང་ལའང་མདོ་བཞག་མེད་འདྲ་ཡང༌། །གཞན་ལ་ཕན་ཐོགས་འགྱུར་ན་གལ་འགག་ལྟག་ཚུགས་ཅན། །ལོང་གཏམ་འབྲེལ་མེད་ལྟ་བུར་མང་དུ་གསུངས་མོད་ཀྱང༌། །དད་ལྡན་ཡིད་རབ་འཕྲོག་པས་གཞན་བློ་ཆོས་ལ་བསྐུལ། །ཐུན་ཁྲིགས་དུས་འཛིན་མེད་ཀྱང་ཆོས་ཀྱི་སྤྱོད་པས་འདའ། །ཉེ་འམ་རིང་བའི་གདུལ་བྱ་སྣོད་དུ་མ་གྱུར་ཀྱང༌། །དེ་ལ་བསྟན་པའི་ཁུར་ཆེན་བཀལ་ན་ལྟུང་བའི་ཕྱིར། །དམ་པའི་ཆོས་ཀྱི་བགོ་བཤའ་ནོད་པར་མི་མཛད་དོ། །ཉོན་མོངས་སྐྱོན་ལ་སྐྲག་ཀྱང་འགྲོ་བ་ཀུན་ལ་གུས། ཕྲ་མོའི་དགེ་ལ་དགྱེས་ཀྱང་དགེ་བ་ཆེས་ཆེ་ལ། །ཆོག་པར་ཤེས་ནས་ངོམ་ཏེ་སྡོད་པའི་གོ་སྐབས་མེད། །དམ་ཆོས་ཡིན་མིན་འབྱེད་པའི་ཤེས་རབ་ཟབ་མོ་ནི། །མངའ་ཡང་ཕྱི་ནང་ཀུན་གྱི་ཡོན་ཏན་མཆོག་ཏུ་བསྔགས། །གདུལ་བྱ་བསྡུ་བའི་གཡོ་དང་སྒྱུ་ཡི་སྐབས་མེད་ཀྱང༌། །གདུལ་བྱ་འདུལ་ཐབས་ཕྱིར་དུ་ཆོས་ཚུལ་ཅིར་ཡང་སྟོན། །ཚེ་འདི་བསྒྲུབ་པའི་མཐུན་འཇུག་བསམ་སྦྱོར་མི་མངའ་ཡང༌། །གདུལ་བྱའི་དོན་སླད་ཚེ་འདིའི་དཔལ་འབྱོར་འདུ་ལོང་འགོད། །དེ་ལྟའི་རྣམ་ཐར་ངོ་མཚར་སྟོན་ལ་གུས་པས་འདུད། །

ཅེས་བྱ་བ་འདི་ནི། ཀརྨ་པ་བརྒྱད་པའི་རྣམ་པར་ཐར་པ་ལེགས་སྤྱད་མའི་འགྲེལ་པ། རྗེ་ཉིད་དགུང་ལོ་སོ་གསུམ་བཞེས་དུས་ཉིད་ཀྱི་ཞབས་རྡུལ་ཡུན་རིང་དུ་བསྟེན་པ་དགེ་སློང་སྤོང་བ་པ་སངས་རྒྱས་དཔལ་གྲུབ་ཀྱིས་གཞིས་ཀ་རིན་སྤུངས་སུ་བཀོད་པ་ལགས།། །།